
Foley nu mai văzuse nicio închisoare în care să poţi merge 
până aproape de gard fără să fii împușcat. l-a spus asta 
gardianului căruia i se zicea Pup: pușcăriaș și paznic stând într-o 
fâșie de umbră între capela închisorii și turnul de pază, structuri 
de cărămidă roșii într-o închisoare de cărămidă roșie, amândoi 
bărbaţii privind spre terenul de antrenament. Sute de pușcăriași 
aliniaţi de-a lungul gardului priveau meciul de fotbal (american), 
se juca fără echipament de protecţie, ambele echipe purtând 
același albastru corecţional, încercând la fiecare acţiune să se 
trântească unii pe alţii la pământ. 

— Ştii ce fac, întrebă Foley, nu-i așa? Vreau să spun, pe lângă 
faptul că mai elimină din agresivitate. 

— Despre ce dracu' vorbești? spuse Pup. 

Acesta era cel mai tâmpit sticlete pe care Foley îl întâlnise în 
cele trei „sejururi”, două închisori statale, una federală, plus 
vreo șase închisori regionale. 

— Joacă în Super Bowl, spuse Foley, se prefac că se află pe 
stadionul Sun Devil duminica viitoare. Ambele părți își închipuie 
că sunt echipa Cowboy din Dallas. 

— Nu fac nici cât o ceapă degerată, nici unu! din ei, spuse 
Pup. 

Foley se întoarse destul cât să vadă profilul paznicului, bordul 
șepcii lui curbându-se în jurul ochelarilor de soare. Avea un 
tricou cafeniu cu epoleți maro închis asortați cu pantalonii, 
radioul și lanterna agăţate la curea; și nicio armă. Foley îi 
aprecia dimensiunea din priviri, capetele lor erau cam la aceeași 
înălţime de 1,83 m, dar pe când lui Foley îi stătea bine în 
albastrul său de pușcăriaș, Pup avea cu vreo douăzeci de 
kilograme mai mult, în mare parte în jurul mijlocului, cămașa 
cafenie întinzându-se ca pielita pe un cârnat. Foley se întoarse 
din nou către meci. 

Se uita cum un tip șmecher de culoare, care venise în 
întâmpinarea unei pase și fugea întins către minge, fu blocat de 
un alt tip de culoare mai șmecher, care făcea parte din apărarea 
adversă. Puţinii albi din joc, motociclişti cu tupeul și mărimea 


necesare, jucau în linie și-și foloseau pumnii asupra celorlalți, 
toți căzând. Niciun latino-hispanic în joc. Aceștia stăteau de-a 
lungul gardului privind, cu excepţia a doi tipi care dădeau ture în 
jurul terenului: invers acelor ceasornicului, așa cum locatarii 
mergeau de obicei în curtea asta și în orice altă închisoare de 
care auzise Foley vreodată. Aceeași doi fugeau zece mile pe zi 
în fiecare zi a săptămânii. Veneau acum înspre acest capăt al 
terenului, tot mai aproape, rupând ritmul, acum mergând: Jose 
Chirino și Luis Linares, Chino și Lulu, soţ și soţie, ambii mici de 
statură, ambii executând o pedeapsă de douăzeci și cinci de ani 
pentru crimă. Mergeau. Nu făcuseră nici pe departe cele zece 
mile zilnice. În timp ce treceau pe la capătul acesta al terenului, 
pe lângă cei care urmăreau meciul de fotbal, întreaga atenţie a 
lui Foley se concentră asupra lor. 

Trecu un minut sau mai mult înainte să spună: 

— Câţiva oameni ies de aici. Dacă ţi-aș spune unde și când? 

Pup se uita fix la el acum, cu ochii pe jumătate închiși în 
spatele ochelarilor, așa cum făcea când încerca să-și dea seama 
dacă un pușcăriaș îi spunea adevărul sau își bătea joc de el. 

— Despre cine vorbim? 

— Nimic nu e gratis, Pup, spuse Foley încă fără să se uite la 
el. 

— Îţi aduc băutură. 

— Și faci un ban. Nu, ce-mi trebuie mie, zise Foley întorcându- 
se să se uite la el, este liniștea sufletească. Asta e cea mai 
nenorocită închisoare în care am fost vreodată, pe cuvânt. 
Securitatea e medie și majoritatea condamnaților sunt infractori 
violenţi. 

— Tu fiind unul dintre ei, zise Pup. 

— Dacă am fost, am lasat-o mai moale. Uită-te la băieţii ăştia 
de aici, sunt un soi depravat de pușcăriași. Eu, nu atât pentru că 
aș fi violent, cât pentru că am deprinderile mele, sunt în stare să 
iau treaba de unde am lăsat-o, așa că mă vor ține aici până o să 
îmbătrânesc. 

Pup continua să se uite chiorâș la el. 

— Așa că ai devenit turnător? 

— E în regulă, spuse Foley, dacă o faci ca să-ţi asiguri viitorul. 
Îţi ofer șansa să oprești o evadare, să faci puncte, să-ţi înaintezi 
cariera de copoi. Eu mă aleg cu liniștea sufletească. Mă aștept 


să ai grijă de mine atât timp cât ești aici. Să mă lași să-mi fac 
treburile, să nu mă pui la muncă... 

Pup se uita la fel de chiorâș la el. 

— Câţi evadează? 

— Am auzit că șase. 

— Când? 

— Se pare că la noapte. 

— Ştii cine sunt? 

— Știu, dar nu-ţi spun încă. Vino în capelă la cinci jumătate, 
chiar înainte de numărătoarea de seară. 

Foley așteptă, uitându-se fix în ochii aceia întredeschiși care 
încercau să-l citească. 

— Haide, Pup, vrei sau nu să fii erou? 

e 

La masa de prânz, Foley își luă friptura de porc și cartofii dulci 
și merse pe coridorul principal căutându-l pe Chino prin 
grămada de tricouri albe și păr negru. lată-l la masa micuţului 
său compatriot, mâncând macaroane cu brânză, fel pe care 
Foley îl sărise când trecuse să-și ia mâncarea. Doamne, și ce de 
macaroane mânca! Ba chiar cel din faţa lui Chino îi mai dădea 
de la el, trecând macaroanele din tava lui în cea a lui Chino. 
Privirea insistentă a bărbatului se ridică spre Foley, ochi negri 
sub umflături de ţesut cicatrizat, tot ce avea de arătat din 
cariera sa de boxer la o categorie superioară vârstei sale, 
carieră distrusă însă de faptul că omorâse un om în bătaie. 
Chino avea aproape cincizeci de ani, dar era încă în formă; Foley 
îl văzuse făcând treizeci de ridicări la bară fără să dea din 
picioare, încercând să urce prin aer. Chino îl salută dând din 
cap, dar nu-i făcu loc lângă el, nici nu spuse vreunuia din cei de 
la masă să se ridice. Lulu stătea alături de el cu o tavă îngrijită 
de macaroane, jeleu și o cană de lapte pe care o dădeau celor 
sub douăzeci și unu de ani ca să aibă trupuri puternice și 
sănătoase. 

Foley își mâncă prânzul la o masă de delicvenţi motociclişti, 
pușcăriași care cumpărau sticle de rom de un sfert pe care Foley 
le vindea triplu față de cât îi plătise lui Pup ca să le strecoare 
înăuntru. A stat acolo ascultându-i pe nelegiuiți cum se distrează 
comparând romul lui cu pișatul și dându-i înainte pe tema asta, 
bucurându-se de folosirea cuvântului, speculând asupra felului 
din care este, pișat de câine, de pisică, sau poate de aligator? 

Le-a plăcut acesta din urmă. Foley observă că trebuia să fie 
ceva ieșit din comun, așa că spuse „Dar ce spuneţi de pișat de 
pui?” și cei de la masă își arătară dinţi stricaţi și mâncarea pe 
care o mestecau cu rânjete și mârâituri de apreciere. Foley reuși 
să-și termine masa și merse afară să fumeze o ţigară și să-l 
aștepte pe Chino. 

Lulu se ţinea după el când veni, Lulu drăguţ foc cu genele sale 
de fetișcană și felul său bosumflat de a te privi. Chino a fost 
nevoit să bată mulţi pretendenți pentru a-l păstra pe Lulu doar 
pentru el. Îi spusese lui Foley că Lulu nu fusese homosexual 
înainte de a intra acolo, dar devenise homosexual și se pricepea 
la așa ceva. Confidenţe de acest gen i-a făcut după ce Foley i-a 
mărturisit lui Chino că era cel mai agresiv boxer la categoria lui 
pe care-l văzuse vreodată în ring. L-a văzut pierzând în faţa lui 
Mauricio Bravo în Los Angeles când Foley spărgea bănci acolo. 
L-a văzut pierzând în fața puștiului acela mexican, Palomino, la 
Grand, în Las Vegas - mare ghinion K.O.-ul tehnic din a șasea 
repriză când ochiul drept al lui Chino s-a închis și lupta a fost 
oprită. Foley spusese: „N-am mai văzut boxer să primească 
atâtea lovituri câte ai primit tu și să revină - în afară de Rocky 
Balboa”. Recordul lui Chino era 22 și 17, nu prea bine dacă erai 
boxerul, nici prea rău dacă îl admirai pentru rezistență. Foley 
era singurul anglo-american pe care cubanezul îl lăsa să se 
apropie. 

Avea brațul în jurul umerilor lui Lulu când s-au apropiat, apoi 
l-a lăsat să alunece în jos pentru a-și agăța degetul mare în 
cureaua lui Lulu, ca și cum l-ar fi ţinut în lesă. 

Foley spuse: 

— Azi e ziua, hm? Ești nervos? 

Bărbatul era calm, fără expresie. 

— Ti-am spus, omule, duminica Super Bowl-ului. 

— Da, dar văd că aţi mutat data. 

De data asta văzu o licărire în ochii săi. 

— De ce crezi că e azi? 

— Aţi alergat de dimineață, v-aţi ţinut de programul vostru 
obișnuit, în caz că se întâmpla să observe cineva. Dar nu aţi 
făcut decât câteva mile, păstrându-vă pentru evenimentul 
principal. Apoi te văd mâncând vreo cinci kilograme de 
macaroane. Carbohidrate pentru rezistenţă. 

— Dacă vrei, zise Chino, ţi-am spus că poţi să vii. 


— Aș veni, dar nu suport să mă murdăresc. 

— E terminat. Tot ce mai facem e să ieșim. 

— Eşti sigur că ai trecut de gard? 

— Cincisprezece metri jumate, unul de rezervă. 

De la spaţiul acoperit de sub capela închisorii, în care se 
putea furișa cineva târâș, până la iarba de dincolo de gardul de 
sârmă ghimpată. Începuseră să sape încă dinainte de Crăciun, 
cu mâinile și cu o lopată ruptă, folosind resturi de lemn de la 
șantierul unei noi aripi a capelei care era în construcţie, pentru a 
susține pereții tunelului. Chiar în ziua de Crăciun, Foley îi văzuse 
pe Chino și Lulu ieșind din tufișurile de ficus din fața capelei, cu 
fețele brăzdate de praf negru, nămol, dar cu hainele albastre 
curate. Ce făceau, își făceau de cap în tufișuri? Nu era stilul lui 
Chino, așa că Foley, fanul de box, spusese: „Nu-mi spune despre 
asta decât dacă vrei.” Şi Chino îi spusese atunci prietenului său 
anglo-american: „Vrei să vii cu noi?” 

Foley îi spusese că nu vrea să ia parte la așa ceva - numai 
nouăzeci de centimetri înălţime avea spaţiul de sub capelă, 
întuneric beznă acolo, puteai chiar să te întâlnești cu vreo 
împuţită de cârtiță față în față. Nu, mulțumesc. li spusese lui 
Chino: 

— Nu știi că sapi în nămol? Am vorbit cu unii. Spun că e ud și 
se poate prăbuși peste tine. Chino i-a răspuns că da, asta e ce 
credeau oamenii, dar tunelul nu se surpase decât o dată. Dacă 
erau atenţi, nu se grăbeau, noroiul rămânea la locul lui, se usca 
și totul era în regulă. l-a spus lui Foley că săpaseră 1, 20 m 
adâncime, apoi înainte spre gard, tunelul având înălțime un 
metru și lăţime tot un metru. Un singur om săpa o dată iar 
noroiul era aruncat înapoi și aruncat în spaţiul de sub capelă, 
pentru ca nimeni să nu observe. Lucrau câte doi în tură, în haine 
murdare pe care le ţineau acolo și-și puneau unele curate 
înainte de a ieși. 

Foley l-a întrebat în acea zi pe Chino: 

— Dacă eu m-am prins, cum nu s-a prins niciun paznic? 

Chino a răspuns: 

— Cred că și ei sunt convinși, ca și tine, că nu se poate săpa 
un tunel prin noroi. Sau poate că nu vor să se târască dedesubt 
să afle. Ne văd murdari și cred că muncim la șantier. 


În acea zi de Crăciun Chino îi spusese că evadează în 
duminica Super Bowl-ului, când toată lumea se uita la meci, ora 
șase. 

Dar acum ieșeau cu cinci zile mai devreme. 

— Aţi terminat înainte de termen? 

Chino se uită către gard scrutând partea din față a curţii, între 
clădirea administraţiei și turnul de pază din apropierea capelei. 

— Vezi ce fac paznicii de acolo? Fac un alt gard, cinci metri 
mai încolo de acesta care e deja. Așteptăm până duminică și 
poate că au ridicat deja gardul și trebuie să mai săpăm vreo 
nouă-zece zile. Așa că pornim cum se lasă întunericul. 

— În timpul numărătorii. 

— Exact, și când vor vedea că nu iese numărătoarea, zise 
Chino, trebuie s-o ia de la capăt. Ne dau ceva mai mult timp să 
ieșim de aici. Dacă vrei - vorbesc serios - încă poţi să vii. 

— N-am ajutat la săpat. 

— Dacă eu spun că poți veni, înseamnă că poţi veni. 

— iți mulțumesc pentru ofertă, spuse Foley privind către gard 
și porțiunea de parcare a vizitatorilor chiar de pe partea 
cealaltă, cu câteva mașini în rândul din faţă, cu faţa în direcţia 
sa, la nici optsprezece metri distanță de gard. Și e tentant. Dar, 
omule, e o grămadă de mers până ajungi în „civilizaţie”, o sută 
de mile până la Miami, sunt prea bătrân ca să mă apuc să mă 
port nebunește, să încerc așa ceva. 

— Nu ești mai bătrân ca mine. 

— Da, dar tu ești în formă, tu și micuțul Lulu. Foley îi făcu cu 
ochiul homosexualului și primi o ocheadă provocatoare. Dacă 
reușesc să ajung afară nu voi fi în haine de pușcăriaș sau fără să 
știu încotro s-o apuc. La dracu' sunt destul de nou aici, încă 
bâjbâiesc pentru a-mi afla locul în sistem. 

Chino spuse: 

— O să te descurci. N-o să-mi fac griji pentru tine. 

Foley își puse mâna pe umărul micuţului. 

— Iţi doresc noroc, prietene. Dacă reușești să scapi, trimite-mi 
o felicitare. 

e 

Unii dintre albii mai noi care făceau puşcărie pentru droguri 
sunau acasă aproape zilnic după masa de prânz. lată-i stând la 
coadă la telefon lângă uşa biroului căpitanului. Foley se duse să- 
și pună numele pe listă, ieși, se duse la capătul cozii zicând: 


— Băieți, am un telefon urgent de dat. N-aveţi nimic 
împotrivă, nu? 

S-au uitat urât la el, dar nu i-au zis nimic. Ăștia erau găinari, 
iar Foley era a celebritate cu o grămadă de ani de pușcărie, care 
jefuise mai multe bănci decât în câte fuseseră ei să încaseze un 
cec. Tinea prelegeri despre respectul de sine la întâlnirile 
alcoolicilor, sau despre cum să rămâi în viață în închisoare fără 
să suporţi prea multe mizerii. Dacă simţi că urmează să fii lovit, 
lovește primul cu ceva greu. Preferinţa lui Foley era o bucată de 
ţeavă, nu mai lungă de treizeci de centimetri, niciodată o coadă 
de lopată, asta ar fi fost crud, mișelește, te-ar fi situat în aceeași 
categorie cu mitocanii și bătăușii. Nu, ceea ce trebuia să faci e 
să dai cu ţeava în falcă, și dacă e timp să-i rupi și mâinile cu ea. 
Dacă nu simţi ce urmează să se întâmple ești terminat, așa că fii 
cu ochii în patru. 

Vocea unei femei acceptă apelul cu taxă inversă, fosta 
nevastă a lui Foley care acum locuia în Miami Beach. El spuse: 

— Adele, ce mai faci? 

Ea spuse: 

— De data asta ce mai e? Nu pe un ton anume, pur și simplu 
punând o întrebare. 

Adele divorțase în timp ce el făcea șapte ani în închisoarea 
Lompoc din California, apoi se mutase în Florida. Foley nu îi 
purtase pică nicio secundă pentru asta. Se întâlniseră în Las 
Vegas unde ea lucra ca chelneriță într-un costum sumar cu 
paiete, cu decolteu adânc și fusta foarte scurtă, se căsătoriseră 
într-o noapte în care se simţiseră amândoi bine, dar peste mai 
puţin de un an el fusese dus la Lompoc. Nici măcar nu 
avuseseră un cămin, cum s-ar spune. Câteva luni după ce 
fusese eliberat, Foley venise în Florida și luaseră lucrurile de 
unde rămăseseră, beau împreună, dormeau împreună... Adele îi 
spunea că încă îl iubește, dar să nu vorbești de căsătorie, te rog, 
în regulă? L-a făcut pe Foley să se simtă vinovat că nu a putut 
să o ajute cu bani cât fusese închis, și asta l-a făcut să se 
întoarcă la vechiul său obicei. Jefuise o bancă în Lake Worth, 
intenţionând să-i dea Adelei întreaga sumă - să-i arate că 
sentimentele lui erau adevărate - dar fusese prins și a sfârșit la 
Glades cu treizeci de ani de făcut. Asta înseamnă că, după cum 
funcționează acum sentințele, el ar trebui să stea acolo cel puţin 
douăzeci și patru de ani înainte de a fi eligibil pentru eliberare 

condiționată pentru bună purtare. Și toate astea pentru că a 
vrut să fie băiat bun. 

Îi spuse lui Adele: 

— Ştii petrecerea de Super Bowl? Au schimbat data. E în 
seara asta, la ora șase. 

A fost un moment de liniște înainte ca Adele să spună: 

— Nu mi-ai spus odată că telefoanele sunt monitorizate? 

— Am spus, dar nu e o regulă generală. 

— Atunci de ce nu îmi spui clar despre ce este vorba? 

— Auzi-o pe domnișoara Gură Spartă, spuse Foley, de acolo 
de-afară din lumea liberă. 

— Ce e așa liber la ea? Caut de lucru. 

— Ce s-a întâmplat cu Mandrake Magicianul? 

— Uimitorul Emil. Nemţălăul împuţit m-a dat afară și a angajat 
altă fată, o blondă. 

— Trebuie că este nebun, dacă te-a dat pe altcineva. 

— Emil zice că sunt prea bătrână. 

— Pentru ce, să urmărești porumbei cum zboară afară dintr-o 
pălărie? Ai acea privire drăgălașă, uimită - îndreptată rece în 
jos, în costumașul tău micuţ de asistentă de magician. O să 
agăţi un altul mai repede decât crezi. Dă un anunț. Dar, să nu 
schimbăm subiectul, zise Foley, motivul pentru care am sunat... 

— Te ascult. 

— E azi, în loc de duminică. Pe la șase, câteva ore de acum 
încolo. Trebuie deci să-l anunţi pe Buddy, orice ar face... 

— Și pe cel care conduce mașina cealaltă, spuse Adele. 

— Despre ce vorbești? 

— Buddy vrea să folosească două mașini. 

— Ai spus că „s-ar putea”. 

— Eh, așa o să facă, așa că l-a luat pe tipul acesta pe care-l 
știți de la Lompoc. Glenn Michaels? 

Foley nu spuse nimic, amintindu-și un tânăr care purta 
ochelari de soare în permanenţă, chiar și când se uita la filme. 

— Drăguţ, dar jerpelit, zise Adele, are părul foarte lung. 

Dar niciun pic pe corp. Foley și-l aminti pe tipul din curtea 
închisorii care mereu se ocupa de bronzul lui. Glenn Michaels. 
Acesta fura mașini scumpe la comandă specială și le ducea 
peste tot, chiar și-n Mexic. Se purta ca un șmecher și povestea 
despre femei care s-au dat la el, chiar vedete de film, dar 

niciuna de care să fi auzit Buddy sau Foley. Îi spuneau 
Armăsarul. 

— Te-ai întâlnit cu el? 

— Buddy a crezut că trebuie, pentru orice eventualitate. 

— Pentru ce eventualitate? 

— Nu știu, întreabă-l pe el. Glenn a spus că te consideră 
extraordinar. 

— A zis, hm? Spune-i lui Buddy că dacă-l văd pe ăsta cu 
ochelari de soare îi calc în picioare. Și poate că nici nu i-i scot 
înainte s-o fac. 

— Incă ești ciudat, spuse Adele. 

— La șase fără un sfert cel târziu. Dar nu-l suna de la telefonul 
tău de acasă. 

— Imi spui asta de fiecare dată, zise Adele. Să ai grijă, te rog! 
Și vezi să nu fii împușcat! 

e 

Cinci și douăzeci, Foley găsi în capelă un pedofil căruia i se 
spunea Spiridușul, stând singur pe întuneric: un puștan slab și 
spălăcit, stătea adus de spate lângă fereastră în rând cu un 
morman de broșuri. Foley aprinse lumina și puștiul se întoarse 
ca să-l vadă, fără îndoială temându-se că urmează să mănânce 
bătaie din nou, soartă a tuturor celor ca el, aliaţi în mijlocul unui 
grup care se credea superior. 

— O să-ţi strici ochii, spuse Foley, încercând să citeşti 
porcăriile alea înălţătoare pe întuneric. Pleacă, bine? Trebuie să 
vorbesc singur cu Mântuitorul meu. 

Imediat ce Spiridușul ieși, Foley stinse luminile la loc și 
trecând prin dreptul fiecărei ferestre trase pe jumătate jaluzele 
vechi și pline de pete maronii, lăsând să pătrundă lumină doar 
cât să poţi distinge conturul rândurilor de bănci. Traversă 
încăperea și ajuns în cealaltă parte a capelei intră printr-o 
deschizătură a aripii în construcţie, cu structura gata făcută și 
mirosind a lemn nou, cu goluri mari în care urmau să fie puse 
ferestrele. 

Se uită împrejur la grămada de rest de cherestea pe care 
tâmplarii închisorii, fără să le pese, o iroseau. O bucată de doi 
pe patru îi reţinu atenţia. Foley se gândise să folosească ţeavă 
pentru ce avea să facă - se găsea destulă pe-acolo - dar îi plăcu 
felul în care bucata aceasta de lemn era despicată și ascuţită la 
un capăt, ca o bâtă de baseball. 

Luă lemnul de pe jos, îl învârti în aer ca și cum ar fi lovit o 
minge și își imagină cum aceasta zboară direct în terenul sportiv 
al închisorii, unde jumătate din populaţie - putea să-i vadă prin 
deschizăturile ferestrelor - cinci sau șase sute de pușcăriași 
stăteau sictiriți fără să aibă nimic de făcut, nu erau destule 
slujbe aici să-i ţină ocupați. Acum începea să se întunece, pe cer 
mai erau doar câteva fâșii roșietice, și iată, se auzi fluierul: toată 
lumea înapoi la dormitoare pentru numărătoarea de seară. 
Aceasta le-ar lua o jumătate de oră și-apoi încă un sfert de oră 
pentru a repeta numărătoarea, înainte să fie siguri că lipsesc 
șase deţinuţi. Până când reușesc să scoată și câinii, Chino și cu 
băieţii lui vor alerga deja prin trestia de zahăr. 

Şiruri mișcătoare la care se tot adăugau deținuți se îndreptau 
acum dinspre terenul sportiv, trecând printr-o poartă, spre 
complexul închisorii. Foley îi privi gândindu-se: „De-acum ești 
într-o cursă contra cronometru, băiete!” 

Din nou în capelă, își așeză bâta pe unul din rânduri, pe o 
băncuţă, apoi își scoase jacheta de denim pentru a acoperi bâta. 
Chino trebuie să fie acolo jos în noroi, spunându-le băieţilor lui 
să aibă răbdare, să fie siguri că e întuneric înainte să iasă. 

Foley, auzind ușa capelei deschizându-se, se întoarse. Il văzu 
pe Pup intrând și aruncând o privire împrejur înainte de a 
închide ușa. Nicio armă asupra lui, doar staţia și lanterna, avea 
cozorocul șepcii lăsat pe ochi, era foarte agitat. Mâna sa se 
ridică spre întrerupătorul de pe perete de lângă ușă, dar Foley 
spuse: 

— Las-o stinsă. 

Pup se uită la el și Foley își duse degetul la buze. Acum chiar 
se întâmpla și el făcea totul pe îndelete. 

— Sunt chiar sub tine, Pup. Au săpat un tunel. 

Acum gardianul își desprindea staţia de la centură. 

Foley spuse: 

— Așteaptă. Nu încă. 

e Capitolul 2 


Karen plecă la cinci din West Palm, conduse trecând pe lângă 
kilometri și kilometri de trestie până la apusul soarelui, așa că 
avea deja farurile aprinse când intră în locul de parcare și se 
așeză cu faţa către închisoare. Faza lungă a mașinii ei dezvăluia 
o fâșie de iarbă, un trotuar, încă o fâșie de iarbă, gardul 
prelungit de detectori de sunet și sârmă ghimpată, figuri 
întunecate în tricouri albe dincolo de gard, dormitoare de 
cărămidă cu aspect de cazărmi, mese de picnic și câteva 
foișoare folosite în zilele de vizită. Se aprindeau lumini, 
reflectoare montate la înălțime care arătau complexul cu 
cărările și gazoanele sale, noaptea nu arăta chiar așa de rău. și 
aprinse o ţigară și formă un număr la telefonul din mașină: 

— Bună. Karen Sisco din nou. S-a întors cumva Ray?... Am 
încercat, da. Dacă apare spune-i că nu pot să mă întâlnesc cu el 
până pe la șapte. Bine? 

Privea cum prizonierii se îndreptau spre poartă dinspre 
terenul sportiv, trecând la grămadă prin deschizătură apoi 
răspândindu-se, fiecare spre dormitorul său în lumina 
reflectoarelor. Luă telefonul și formă un număr: 

— Tată? Karen. Vrei să-mi faci o mare favoare? 

— Trebuie cumva să mă ridic? Tocmai mi-am pregătit ceva de 
băut. 

— Sunt la Glades. Trebuie să mă întâlnesc cu Ray Nicolet la 
ora șase și nu reușesc să dau de el. 

— Care o ăsta, agentul FBI sau tipul de la ATF? 

— A fost. Ray lucrează acum ca agent statal, nu federal. 
Departamentul Forţelor de Ordine din Florida, a schimbat 
partea. 

— E totuși căsătorit încă, mh? 

— Teoretic. Sunt despărțiți. 

— Ah, s-a mutat? 

— E pe cale s-o facă. 

— Atunci nu sunt despărțiți, nu-i așa? 

— Vrei să încerci să dai de el, te rog? E pe teren. Să-i spui că 
întârzii. Îi dădu tatălui ei numărul de pager al lui Ray. 

— Ce faci la Glades? 

— Aduceri la cunoștință, o citaţie și o reclamaţie. Să vin 
tocmai până aici... Farurile unei mașini apărură în retrovizoarea 
lui Karen, o mașină parca în rândul din spatele ei. Luminile se 
stinseră, apoi se aprinseră din nou și Karen modifică poziţia 
oglinzii pentru a devia raza supărătoare. A trebuit să vin tocmai 
până aici pentru că unui pușcăriaș condamnat pe viaţă nu-i plac 
macaroanele cu brânză. Dă statul în judecată, zice că nu are 
posibilitate de alegere între felurile de mâncare și că îi sunt 
violate drepturile. 

Tatăl său zise: 

— Ce ţi-am spus eu? În mare parte o să livrezi documente sau 
o să te ocupi de pază, stai prin judecătorii, duci prizonierii la 
audieri... 

— Vrei să spun că ai avut dreptate? 

— Nu mori din asta. 

— Ofer un an biroului din West Palm. Dacă nu mă pun din nou 
la arestări, îmi dau demisia. 

— Fetița mea, gagică dură. Știi că oricând poţi veni aici, să 
lucrezi pentru mine cu normă întreagă. Tocmai am luat un caz 
care ţi-ar plăcea, drepturile victimei sunt în joc. 

— Tată... 

— Tipul dă o spargere, bate o bătrână și îi fură economiile de- 
o viaţă pe care le ascunsese, optzeci și șapte de mii, numerar. Il 
prind și avocatul lui face târg cu procurorul, de la doi la cinci ani 
și când iese restituie toţi banii. A stat cincisprezece luni la 
închisoare, a fost eliberat și a dispărut. Fiul bătrânei m-a angajat 
să-l găsesc. 

Karen spuse: 

— ÎI prinzi și ce se întâmplă? Tipul face niște jafuri armate ca 
să plătească datoria? 

— Vezi? Îţi place, gândești. De fapt, fiul bătrânei s-ar mulţumi 
să-l rupă-n bătaie pe hoţ. 

— Trebuie să plec, spuse Karen. 

— Când te mai văd și eu? 

— Vin duminică să vedem meciul împreună, dacă-l suni pe 
Ray. 

— Te îmbraci frumos pentru tipul ăsta? 

— Port costumul Chanel - nu pe cel nou, pe cel pe care mi l-ai 
făcut cadou de Crăciun acum un an. S-a nimerit să-l port acum. 

— Cu fusta aia scurtă? Vrei să plece mâine acasă, nu? 

— Mai vorbim, zise Karen și închise telefonul. 

Tatăl ei, șaptezeci de ani, semi-pensionat după patruzeci de 
ani în domeniu, conducea Marshall Sisco Investigations, Inc. în 
Coral Gables. Karen Sisco, douăzeci și nouă de ani, era ajutor de 
șerif, recent transferată de la biroul din Miami la cel din West 
Palm Beach. Lucrase pentru tatăl ei în misiuni de supraveghere 
în timpul facultăţii, Universitatea din Miami, hotărâse că s-ar 
putea să-i placă la forțele de ordine federale și se transferase la 
Florida Atlantic în Boca Raton pentru a conduce programul lor 
judiciar penal. Diferiţi agenţi veneau la școală pentru a vorbi sau 
recruta, de la FBI sau DEA - Karen fuma iarbă la momentul 
respectiv, așa că nu-l considerase drept opţiune pe acesta din 
urmă, Departamentul Antidrog. Se gândise la Serviciul Secret, 
dar agenţii pe care îi întâlnise erau atât de secretoși - dacă îi 
întrebai ceva îţi răspundeau: „Trebuie să te interesezi la 
Washington de asta”. Cunoscuse și câţiva șerifi, erau mai 
simpatici, nu se luau așa în serios ca agenţii federali pe care-i 
cunoscuse. Așa că optase pentru Serviciul Șerifilor și tatăl ei îi 
spusese că e nebună, dacă alege să suporte toate rahaturile 
birocratice. 

Karen avea 1,77 înălțime cu tocurile medii ale pantofilor 
asortați costumului Chanel. Steaua și legitimaţia ei de șerif erau 
în poșetă pe scaun alături de hârtiile judiciare. Revolverul ei, un 
Sig Sauer calibrul 38, era în portbagaj împreună cu vesta 
antiglont, jacheta de șerif, mai multe perechi de cătușe, lanțuri 
de fier pentru picioare, un baston expandabil, cel de cauciuc, și 
o pușcă Remington cu aer comprimat. Incuiase pistolul în 
portbagaj pentru a nu fi nevoită să-l înregistreze la intrarea în 
închisoare. Sig Sauer-ul era favoritul ei, accesoriul ei „de seară”; 
nu avea niciun chef să-și facă griji din cauză că vreun gardian 
putea să se prostească cu el. 

OK, era gata. Karen trase un ultim fum din ţigară și o aruncă 
pe fereastră. Aranjă oglinda retrovizoare pentru a se putea privi 
în ea și fu nevoită să întoarcă imediat capul din cauza luminii 
orbitoare: farurile mașinii din spatele său erau încă pe fază 
lungă. 

e Capitolul 3 


Buddy văzu reflexia oglinzii și pletele blonde în bătaia farurilor 
sale, o femeie într-un Chevrolet Caprice albastru parcat chiar în 
faţa lui, cu număr de Florida. 

Nu mai văzuse pe altcineva în celelalte mașini din primul 
rând. Bun. Pușcăriașii intrau înăuntru venind dinspre terenul 
atletic, dar nu văzu niciun sticlete fugind înnebunit încoace și- 
ncolo și nici nu auzi nici vreun fluier. Asta era chiar și mai bine. 
Ajunsese la timp. După ce se dăduse de ceasul morţii ca să 
ajungă până aici nu i-ar strica câteva minute de relaxare. Nu-i 
venea să creadă ce noroc avusese să dea de Glenn cu doar 
câteva ore înainte să se întâmple, să-i spună că are să se 
întâmple. Nu duminică, azi, acum. Glenn voia să știe cum se 
face că tocmai în ziua aceea Buddy îi spusese: 

— Nu avem timp de conversație, înţelegi? Fă rost de o mașină 
și așteaptă unde ţi-am arătat. Cândva după șase. Glenn? O 
mașină albă. 

Glenn nu înţelegea ce contează culoarea. 

— Ca să fim siguri că ești tu, zise Buddy, și nu vreun polițist 
stând într-o mașină civilă cu o pușcă cu lunetă. Și să nu porți 
ochelarii de soare. 

Glenn protestă și în legătură cu asta și Buddy îi spuse: 

— Băiete, fă cum zic eu și o să fie bine. 

Buddy fusese nevoit să se grăbească și el ca să facă rost deo 
mașină, una albă pe care Foley să o găsească fără să trebuiască 
să caute prin toată parcarea, și să conducă mai bine de trei ore 
pentru a ajunge aici din zona Miami. 

Minutele treceau și Buddy se întreba dacă femeia din 
Chevrolet stătea acolo așteptând niște cubanezi să iasă 
târându-se dintr-o groapă. Ştia că latinilor le plac Chevrolet-urile 
și chiar și femeia asta putea fi o latino-americană cu părul 
vopsit. Buddy întoarse capul într-o parte și-n cealaltă cercetând, 
întrebându-se dacă nu erau acolo și alte mașini care veniseră să 
ia pușcăriași. Ca într-o gară, în care nevestele vin să-și aștepte 
bărbaţii. 

Blonda se afla chiar în locul potrivit. Foley îi spusese lui Adele 
că pe la al doilea stâlp al gardului de la turnul de pază lângă 
capelă aveau să iasă. 

Buddy ura turnurile de pază, chiar și când se afla în afara 
gardului, adică ideea unui om acolo sus cu o pușcă cu bătaie 
lungă care era cu ochii pe tine tot timpul cât te aflai în curte. 
Foley obișnuia să se uite la turn și spunea: 

— Gândește-te, să speri să vezi un om pe gard doar ca să-l 
poţi împușca. Rugându-te să ți se dea ocazia. Ce fel de om 
poate fi ăsta? 

Buddy îi răspundea că nu este altcineva decât specia noastră 
de sticlete de zi cu zi, rău și prost. 

Asta se întâmpla când se întâlniseră prima oară, aflaseră că 
aveau același gen de ocupaţie și deveniseră prieteni pe viaţă la 
Penitenciarul Lompoc: la cinci mile distanţă de Oceanul Pacific 
plin de dobitoci californieni care lucrau în stil mare, escroci, 
delapidatori... Foley spunea: 

— Buddy, ce caută doi profesioniști ca noi în pușcăria asta 
ordinară, la grămadă cu toţi cretinii inadaptaţi, găinari și 
dezaxaţi? 

Fuseseră eliberaţi la trei luni unul după celălalt. 

Buddy, care ieșise primul, stătuse în Los Angeles cu sora lui 
mai mare, Regina Mary, o fostă călugăriţă care trăia din ajutorul 
de șomaj, bea vin și mergea la liturghie în fiecare zi pentru a se 
ruga pentru Buddy și sufletele nefericite din Purgatoriu. Când 
Buddy era plecat să spargă bănci o suna în fiecare săptămână și 
îi trimitea bani. La pârnaie tot ce putuse să facă era să scrie, 
deoarece Regina nu accepta apelurile cu taxă inversă. 

Foley ieșise și el cu cincizeci de dolari bani de buzunar și 
luase un autobuz spre Los Angeles, unde îl aștepta Buddy într-o 
mașină pe care o furase special pentru acea ocazie. In după- 
masa aceleiași zile jefuiseră o bancă din Pomona - pentru 
amândoi era prima dată când lucrau cu un partener - furaseră 
un total de cinci mii șase sute de dolari de la două casierii 
diferite în același timp, apoi se duseseră la Las Vegas, unde își 
găsiseră niște femei și pierduseră și restul din cei cinci mii șase 
sute de dolari. Așa că se întorseseră la Los Angeles și lucraseră 
prin sudul Californiei împreună, ca o echipă: două casierii în 
același timp, să vadă care dintre ei putea fura mai mult fără să 

declanșeze alarmele. Lui Buddy îi era tare dor de partenerul 
său! 

Când Foley îl sunase prima oară să-i vorbească de treaba 
asta, Buddy era încă în California. Stătea la sora lui. II întrebase: 

— Pentru numele lui Dumnezeu, ce cauţi la loc la mititica? 

— Caut să evadez, îi răspunsese Foley. Un judecător cu 
mâncărimi în fund mi-a dat treizeci de ani și nu merit să fiu aici. 
E plin de cretini și inadaptaţi, dar cu securitate medie, dacă 
înţelegi unde bat. Motivul pentru care se afla în Florida, îi 
spusese, era că venise s-o vadă pe Adele. 

— Ți-amintești că mi-a scris tot timpul cât am fost închiși la 
Lompoc? 

— După ce a divorțat de tine. 

— Eh, n-am fost niciodată cine știe ce soț. N-am ajutat-o cu 
cheltuielile și nici n-am plătit pensie alimentară. 

— Păi cum ai fi putut, câștigând douăzeci de cenți pe oră? 

— Știu, dar mă simţeam dator față de ea. 

— Așa că ai spart o bancă în Florida, spuse Buddy. 

— Îmi amintea de atunci când eram în Pasadena, am ieșit din 
bancă și a dracului mașină nu voia să pornească. 

— Ai vorbit despre asta șapte ani, zise Buddy, te întrebai de 
ce nu ai lăsat motorul pornit. Să nu-mi spui că același lucru s-a 
întâmplat în Florida. 

— Nu, dar a fost ceva în genul ăla. Cele două mari căderi ale 
mele se datorează unor mașini. 

— Ai făcut vreun accident? 

— O să-ţi povestesc când ne vedem, zise Foley. 

Din acel moment Adele era cea care suna, întotdeauna de la 
un telefon cu fise, pentru a discuta despre chestia asta cu 
cubanezii. 

Până când se stabilise data, Buddy o tăiase din California și 
închiriase o garsonieră în Apartamentele Shalamar în 
Hallandale. Era pe malul oceanului, puțin la nord de Miami. 

Apoi Adele îl sunase să-i spună că era chiar în noaptea asta, și 
frate, trebuia să se grăbească. Il pusese și pe Glenn să-și miște 
fundul, apoi se dusese să caute o mașină și găsise mașina 
ideală pentru o evadare în parcarea unui super-market din 
Dania: un Cadillac Sedan DeVille Concours alb. Buddy era pe 
cale să forțeze portiera cu o rangă când văzu ieșind din magazin 
o femeie între două vârste, purtând perle și toc cui după-masă, 

dar împingându-și singură căruciorul cu cumpărături, pentru a 
nu fi nevoită să dea bacșiș vreunui curier, vreunui prăpădit de 
haitian care venise până aici într-o barcă cu vâsle. Buddy își 
ascunse ranga în pantaloni, la spate, chiar sub curea. Așteptă 
până când femeia deschise portbagajul mașinii înainte de a se 
oferi: 

— Staţi, daţi-mi voie să vă ajut cu astea, doamnă. 

Nu era prea sigură ce trebuia să facă, dar îl lăsă să încarce 
cumpărăturile în portbagaj și să scoată cheile din încuietoare. 
Femeia îi spuse: 

— Nu te-am rugat să mă ajuţi. Așa că nu aștepta bacșiș. 

Buddy dădu din mână a nepăsare: 

— Nicio problemă, doamnă, zise el, o să vă iau doar mașina. 
Se sui la volan și demară. Probabil că femeia uriașe după el, dar 
cu ferestrele închise și aerul condiţionat dat tare nu avea cum 
să audă nimic. Era prima dată când fura o mașină astfel, un fel 
de „deturnare de mașină” cum s-ar zice. 

Șase fără un sfert. Dacă avea să se întâmple așa cum spusese 
Foley, putea să aibă loc în orice secundă de-acum încolo. 
Aproape toţi pușcăriașii plecaseră de pe terenul sportiv, numai 
câţiva rătăciţi veneau fără să se grăbească, mișcându-se în 
lumina reflectoarelor. 

Acum Buddy o urmărea din nou pe femeia din Chevrolet. Văzu 
cum mâna ei ieși pe geam pentru a arunca o ţigară și îl făcu să 
creadă că ea știa într-adevăr de evadare și se pregătea. li văzu 
și cealaltă mână ridicându-se, în mașină, către oglinda 
retrovizoare, apoi văzu reflexia farurilor sale în acea oglindă din 
nou, așa cum se întâmplase mai devreme, chiar când ajunsese 
el acolo. Câteva momente mai târziu farurile Chevrolet-ului erau 
stinse. Buddy era aproape sigur că urma ca ea să iasă din 
mașină. 

Așteptă, curios să vadă cum arăta. 

e Capitolul 4 


Foley îl urmări pe Pup târându-se de-a lungul coridorului 
dintre rândurile de bănci către intrarea capelei, cu ochii pe 
podea, fără îndoială încercând să deslușească vreun sunet 
venind de dedesubt. Destul de sigur pe el, spuse. 

— Nu aud nimic. 

— Nu sapă acum. Pup, au terminat. Sunt șase băieţi în tunel 
chiar acum, gata de acţiune. Foley se gândi că era ceva ce ar 
trebui să știe și întrebă: 

— Ce spui când raportezi o evadare? 

— Asta ar fi o alertă specială, spuse Pup. Eşti sigur că sunt 
acolo dedesubt? 

— l-am văzut ascunzându-se în spaţiul de sub capelă. 

— Unde dă tunelul? 

— Afară, în dreptul celui de-al doilea stâlp al gardului dinspre 
turnul de pază. Haide, uită-te puţin. 

Pup se întoarse cu spatele, merse din nou de-a lungul 
coridorului, apoi traversă încăperea prin faţa băncilor și se opri 
la o fereastră. Luminile din curte se reflectau în geam și dădeau 
jaluzelelor o nuanță de galben murdar. Pup spuse: 

— Nu văd nimic acolo. 

Foley luă jacheta cu bâta de doi pe patru în ea, și, mergând 
printre rândurile de bănci către fereastră, spuse: 

— Vei vedea imediat. Uită-te acolo. 

Pup spuse: 

— Nu e nimeni în turnul șase la ora asta din zi, dacă apar într- 
adevăr pușcăriașii. 

Foley zise: 

— Și ce crezi că ei nu știu asta? Ducându-se în spatele lui Pup, 
îi vedea tricoul de gardian mulat strâns pe spatele care purta o 
mare greutate. Foley își lăsă jacheta să alunece pe podea; 
strânse bâta în mâna stângă, în jos pe lângă picior. 

Pup zise: 

— Sunt niște mașini cu farurile aprinse afară... Acum își 
desprindea staţia de la centură zicând „Doamne, Dumnezeule!” 
apoi în staţie: 


20 


— Om peste gard! Lângă turnul șase! 

Nu spuse ceva cum că ar fi alertă specială - era prea 
emoționat. Foley se apropie tiptil uitându-se peste umărul 
gardianului la farurile mașinilor din parcare care se reflectau în 
gard, o mașină albastru-închis și una albă în spatele acesteia în 
care trebuie să fi fost Buddy, drăguţul de el! Foley, pe vârfuri, 
acum privind spre libertate, o simțea - Doamne, e chiar acolo! - 
în timp ce Pup se legitima în stație, spunând „aici este ofițerul 
Pupko” și unde se afla, dădea vestea prea devreme, înainte ca 
Foley să fie gata. Văzu o siluetă lângă gard deja, albastră- 
deschis în lumina farurilor, iar Pup striga în staţie: 

— Îl văd, pentru numele lui Dumnezeu! 

Foley stătu un moment pentru a-și reaminti să nu șovăiască, 
să facă exact așa cum stabilise. Eziţi, se duce dracu’ totul! Găsi 
unghiul pe care-l dorea, își înfipse picioarele în podea pentru a 
da o lovitură puternică și-l plesni cu bâta într-o parte a capului 
pe Pup. Îl puse jos dintr-o singură lovitură, Pup se izbi de rama 
ferestrei căzând apoi pe jos fără să scoată vreun sunet. Foley se 
mai uită o dată afară, de data asta văzu două siluete lângă gard, 
înainte să-l dezbrace pe Pup. li desfăcu nasturii cămășii apoi îl 
întoarse cu faţa în jos. Pup era încă în viaţă, dar greu ca un 
mort. Frate, ce muncă era să-i dea cămașa jos, fără ca Pup să 
dea o mână de ajutor. Foley o puse repede peste tricoul lui. Auzi 
claxonul unei mașini, cineva se sprijinea pe el, probabil Buddy 
încercând să-i spună ceva. Ceva în genul „hai, mișcă-te odată!” 
Văzu că nu mai avea timp și pentru pantaloni; va trebui să-și 
încerce norocul, cu pantalonii săi albaștri de pușcărie, sperând 
să nu fie observați în întuneric. Foley își îndesă pe cap șapca lui 
Pup, prea mică pentru el, strânsă deasupra ochilor, îi luă 
lanterna și se strecură pe ușa din faţă a capelei într-unul din 
tufișurile de ficus. 

e 

Karen avea hârtiile judecătorești în mână, gata să iasă din 
mașină. Văzu că mai erau câţiva prizonieri venind dinspre 
terenul sportiv, mergând de la stânga la dreapta, toți la distanță 
destul de mare faţă de gard. Deschise portiera... 

Stai un pic. 

Unul din tipi, o siluetă pe care nu o observase adineauri, era 
chiar lângă gard. Destul de aproape cât să-l atingă. Tipul se 

ghemuli... sau se așeză în patru labe. Karen își aprinse din nou 
farurile și-l văzu clar. 

Nu era ghemuit. 

Bărbatul ieșea din pământ. 

De partea asta a gardului. 

Işi întindea mâinile în jos acum de unde apăru un cap, apoi 
umeri, un alt bărbat ieși din pământ. 

Chiar în faţa ei. La nici douăzeci de metri de mașină. Doi tipi 
evadau și nici gând să se audă vreo sirenă sau vreun fluier, 
prizonierii încă mai traversau curtea, nici nu știau ce se 
întâmplă... 

Karen se lăsă pe claxon, îl ţinu apăsat și-i văzu pe cei doi 
lângă gard, amândoi latino-americani, se uitau înspre farurile ei, 
rămaseră ţintuiţi pentru un moment înainte de a dispărea în 
întuneric, în josul gardului care se desfășura pe toată lungimea 
terenului sportiv. Până când să iasă și al treilea pușcăriaș, care 
ieși din groapă urmat de un altul, Karen era afară din mașină. 

e 

Buddy nu-i văzu imediat. Femeia începuse să sune din claxon 
și asta îl făcu să se ridice. Tot nu-și dădu seama că evadarea 
avea loc în acel moment până când femeia nu ieși din mașină și 
o văzu uitându-se către stânga, înspre gard. Când îi văzu pe cei 
doi pușcăriași, aceștia deja fugeau de lângă gard, tăind-o peste 
drumul care dădea în autostradă, cei doi fiind subit prinși în raza 
unui reflector aflat în turnul de pază din celălalt capăt al 
terenului sportiv, reflectorul îi urmărea, raza sa nu-i pierdea, iar 
acum se auzea sunetul împușcăturilor unor arme venind din 
aceeași direcție, gardianul din turnul depărtat încercând să-i 
doboare în timp ce fugeau spre adăpostul unui pâlc de portocali 
și dispărură din vedere. Când Buddy se uită după femeie 
aceasta era chiar în faţa lui, cu părul blond în lumina farurilor, 
picioare lungi și subţiri, la dracu’, o gagică - deschidea 
portbagajul mașinii ei. 

Primul gând al lui Buddy fu: „O să pună un evadat acolo, să-l 
ajute să scape.” 

O văzu băgând capul în portbagaj și ieșind cu un pistol în 
teacă, care arătă ca un fel de armă automată. 

Doamne, sunt gata chiar să împuște în stânga și-n dreapta ca 
să evadeze. 

Dar ea aruncă arma la loc în portbagaj, se aplecă înăuntru din 
nou și ieși ţinând în mână o pușcă semiautomată. Buddy o privi 
grăbindu-se să ajungă în faţa mașinii și ridicând arma, ochi, dar 
pușcăriașii dispăruseră. Acum se auzi un fluier venind dinspre 
închisoare. 

Buddy văzu pușcăriași înăuntru adunându-se, uitându-se 
înspre partea aceasta, cu sutele împărţiţi în grupuri, dar niciun 
sticlete la vedere. Işi spuse că ar trebui să iasă din mașină, să 
fie pregătit, fie că voia sau nu. 

O dată ieșit din mașină o văzu pe fată, tot în fața mașinii, 
avea arma îndreptată către alţi doi pușcăriași, amândoi murdari 
din cap până-n picioare, stăteau lângă groapa din care probabil 
abia ieșiseră, fata le spunea să ridice mâinile sus. La dracu', 
sigur nu venise aici ca să ajute pe cineva să evadeze! Atunci 
cine era? Buddy îi văzu pe cei doi bărbaţi încercând să decidă, 
doi latino-americani, începură să se îndepărteze ușurel - ce 
naiba, doar ajunseseră până aici. Se uitară cu băgare de seamă 
către reflectorul care mătura prin întuneric, apoi privirea li se 
îndreptă în partea opusă, de-a lungul gardului, către poarta 
principală, unde văzură gardieni înarmaţi ieșind în fugă, și asta îi 
ajută pe cei doi să hotărască. O luară la fugă înspre drum. 
Buddy văzu femeia, fata asta frumoasă cu fustă scurtă, 
îndreptând ţeava puștii ei semi-automate spre ei și știa că nu 
are cum să nu-i nimerească, dar nu trase. Nu, sticleţii care 
ieșeau pe poarta principală, cinci, cu puști și mitraliere, i-o luară 
înainte, deschiseră focul toţi odată și traseră, și Buddy îi văzu pe 
cei doi condamnați oprindu-se seceraţi din fugă. Sticleţii se uitau 
acum în direcţia asta; n-aveau cum să n-o observe pe fată stând 
în lumina farurilor, dar nici n-o băgară în seamă - Buddy dându- 
și seama că știau cine e. Erau mult mai interesaţi de groapa din 
care apăruseră pușcăriașii. Acum stăteau chiar în faţa acesteia 
uitându-se înăuntru, apropiindu-se ușor cu armele gata să tragă, 
apoi se dădură toţi odată înapoi, ciocnindu-se unul într-altul. 

Un cap purtând o șapcă de gardian apăru, capul, apoi umerii 
ieșiră din groapă, bărbatul spunea ceva gardienilor din jurul său, 
fața sa era ascunsă sub șapca plină de noroi, și își agita nervos 
capul. Unul din sticleți vorbea în stație. Altul întinse pușca celui 
din groapă ca să se apuce de ţeava ei pentru a fi tras afară. Dar 
cel din groapă continua să ţipe și să arate cu degetul în 
întuneric, spre pâlcul de portocali. Când în sfârșit sticleţii se 

urniră, mai întâi îi verificară pe cei doi pe care-i împușcaseră - îi 
loviră cu piciorul să vadă dacă mai trăiesc, apoi merseră mai 
departe, și cel din groapă ieși și el la suprafață. 

Buddy știa că e Foley, care nici gând să se grăbească, ba se 
mai și dădea în spectacol, stătea cu mâinile în șold ca un 
sticlete sadea, cu șapca aceea serioasă lăsată pe ochi. Buddy se 
postă în lumina farurilor mașinii sale, ridică mâna și făcându-i 
semn lui Foley să se grăbească o văzu pe fată întorcându-se 
exact cât să poată ţinti arma înspre el. Buddy ridică palma spre 
ea spunând: 

— E-n regulă, drăgălașo, suntem băieţi buni. Buddy încercând 
să pară calm, încercând să se convingă că nu va avea nicio 
problemă cu blonda asta drăguță care probabil se ocupă de 
eliberări condiţionate, cu toate că nu credea că ofiţerii de 
eliberare condiționată umblau vreodată înarmați. 

Ea spuse: 

— Ce cauţi aici? Nu prea suna a întrebare, ci a interogatoriu, 
așa cum fac polițiștii când sunt deja destul de siguri că știu de 
ce te afli acolo. Aruncă o privire pentru a-l supraveghea și pe 
Foley. Ştia, într-adevăr, ce se întâmplă, dar cu doi de urmărit era 
prea târziu ca să acţioneze. Îl văzu pe Foley venind spre ea 
murdar de noroi, ca o creatură ieșită din mlaștină, dându-i lui 
Buddy timp să o ia de gât. Se luptă cu el, lovindu-l în burtă cu 
patul puștii, înainte ca Foley să ajungă să i-o smulgă din 
strânsoare. O târâră până în spatele Chevrolet-ului, capacul 
portbagajului era încă deschis, și se ghemuiră acolo în timp ce 
câţiva gardieni trecură fugind pe lângă gard, pe lângă turnul de 
pază întunecat și traversară drumul către păduricea de 
portocali. Puțin mai târziu auziră ecouri de focuri de arme, apoi 
liniște. 

Foley spuse: 

— Pun pariu că ăștia sunt toţi sticleţii pe care-i trimit în 
urmărire. Altfel nu mai rămâne nimeni să păzească prăvălia. 

— Hai să vorbim mai încolo de asta, zise Buddy. intoarse 
capul și îi văzu pe Foley și tânăra femeie uitându-se fix unul la 
celălalt în luminile Cadillac-ului, niciunul nu părea nervos sau 
speriat, Foley vorbindu-i: 

— Vai, dar ești doar o fetiță. Din ce-ţi câştigi tu pâinea de 
trebuie să umbli cu pușca după tine? 

Ea îi răspunse: 

— Sunt șerif federal și tu ești arestat, amândoi sunteţi. 

Foley se uita în continuare fix la ea, ca și cum cântărea atent 
situația, pentru a se hotărî ce era de făcut cu ea, Isuse, un șerif 
federal. Dar ceea ce spuse a fost: 

— Pun pariu că duhnesc, nu? 

Și mai spuse: 

— Ascultă, treci tu în portbagaj și-o tăiem de-aici. 

e Capitolul 5 


Karen crezu că o vor băga pe ea înăuntru și vor pleca și pipăi 
împrejur încercând să-și găsească revolverul, repede, Sig Sauer- 
ul, înainte ca ei să închidă capacul portbagajului și ea să 
trebuiască să bată în el și să strige până s-o audă cineva și să-i 
dea drumul. lată, simţi tocul, scoase pistolul și închise mânerul 
acestuia în palmă gata să treacă la atac, șase gloanţe în 
încărcător și unul pe ţeavă, era pregătită să împuște dacă era 
nevoie. Dar acum, cel în uniforma împuţită de gardian o 
îmbrâncea și se urca alături de ea - nu-i venea să creadă - se 
furișa înăuntru înghesuind-o între peretele portbagajului și 
corpul lui lipit de spatele ei, ca și cum ar fi fost îmbrățișaţi în 
pat, bărbatul aducându-și mâna peste ea ca să o strângă 
aproape de el, și ea nu avea loc să se întoarcă și să-i înfigă 
pistolul în figură. 

Capacul portbagajului cobori și ei rămaseră în întuneric, 
beznă, nicio rază, niciun firicel de lumină nu pătrundea, tăcere 
mormântală până când motorul prinse viață, mașina era în 
mișcare acum, ieșea din parcare în drumul care dădea în 
autostradă. Karen își imagină, amintindu-și păduricea de 
portocali și o clădire destinată întreţinerii, apoi mai departe pe 
drum formele caselor și curților în care locuia personalul 
închisorii. 

Vocea lui în întuneric, răsuflând în ceafa ei, se auzi: 

— Ai loc destul? 

Pușcăriașul era calm, n-avea nimic de pierdut. Karen ţinea Sig 
Sauer-ul între coapse, protejându-l, fusta i se ridicase pe șolduri. 
Ea îi răspunse: 

— Dacă s-ar putea să mai am puţin loc... 

— Nu mai e niciun pic. 

Se întreba dacă n-ar putea să-și aducă tălpile pe peretele din 
față, să se împingă tare în el și-n același timp să se răsucească 
și să-i înfigă arma în faţă. 

Poate. Și apoi ce? 

Spuse: 

— Halal ostatic sunt dacă nu știe nimeni că sunt aici. 

Simţi mâna lui coborând peste umăr în jos pe braţul ei. 

— Nu ești ostatic, ești zu-zu meu, răsplata mea după cinci luni 
de închisoare. Cineva drăguţ și care miroase frumos. Imi pare 
rău dacă miros ca o gură de scurgere, e mâlul prin care am fost 
nevoit să mă târăsc, toată materia aia descompusă. 

II simţi mișcându-se, ca să se așeze mai bine: 

— Ai o grămadă de porcării aici. Ce sunt toate chestiile astea? 
Cătușe, lanţuri... Ce-i porcăria asta? 

— Pentru respiraţie, zise Karen. Ți-ar prinde bine. Pune-ţi 
puţin în gură. 

— Drăcoaico, e spray paralizant, nu? Ce-i ăsta, un baston de 
cauciuc? îl folosești cu bieţii infractori... Unde ţi-e pistolul? 

— In geantă, în mașină. Simţi mâna lui alunecând de pe brațul 
pe șoldul ei și odihnindu-se acolo și spuse: 

— Ştii că n-ai nicio șansă să scapi. Sunt deja pe-aici gardienii, 
or să oprească mașina. 

— Sunt duși prin trestie acum, la vânătoare de cubanezi. 

Tonul lui era liniștit, lent și asta o surprinse. 

— Am calculat să fug între evadări, ca să zic așa. Aveam de 
gând chiar să suflu eu în fluier dacă era nevoie, să dau alarma 
specială, să-i fac să fugă ameţiţi în stânga și-n dreapta când 
ieșeam eu din groapă. Frate, ce duhnea acolo. 

— Te cred, zise Karen. Ai distrus un costum de trei mii cinci 
sute de dolari pe care mi l-a dat tatăl meu. 

Simţi mâna lui plimbându-se în jos pe coapsa ei, vârfurile 
degetelor mângâindu-i ciorapii, fusta ei fiind ridicată. 

— Și pun pariu că arăţi superb în el. Spune-mi de ce naiba te- 
ai facut șerif federal, Isuse. Din experienţa mea cu șerifii, toți 
sunt băieţi vânjoși, ca toţi cretinii din orașele mari. 

— Ideea de a urmări tipi ca tine, spuse ea, îmi surâde. 

— Ca să dovedești ceva? Ce ești tu, una din activistele alea 
pentru drepturile femeii, umbli să faci praf bărbaţii? N-am mai 
fost lângă o femeie ca tine de luni, frumoasă, deșteaptă... Îmi 
Zic, doamne, asta e răsplata mea că am stat fără, am dus o 
viață curată, de celibatar în închisoare, și când colo ești o 
bătăușă. Spune-mi că nu-i așa. 

— De unde știi dacă sunt sau nu deșteaptă? 

— Vezi? Mă pui la punct, este același lucru cu o bătaie. 
Trebuia să-mi dau seama că ești feministă militantă, o fată să 
aibă, să târâie după ea tot echipamentul ăsta de oprit 

infractorii... Dar, ascultă, chiar dacă am rezistat fără nu 
înseamnă că o să te violez. In viața mea n-am făcut așa ceva. 

O uimea, băiatul ăsta încerca să facă impresie bună. 

— Oricum nici n-ai avea timp, spuse Karen. Ne apropiem de 
un blocaj al poliţiei și or să verifice numărul mașinii, or să afle în 
vreo cinci secunde cui îi aparține. 

Vocea lui respirând peste ea zise: 

— Dacă sunt gata ia timp, lucru de care mă îndoiesc. Și chiar 
dacă reușesc vor căuta cubanezi, niște tipi scunzi cu păr negru, 
nu un bădăran mare conducând un Chevrolet. Las călătoria asta 
în mâinile Domnului și Salvatorului meu și ale bunului meu 
prieten Buddy. Este bădăran sadea. Ştii cum îţi dai seama? Nu-și 
dă niciodată cămașa jos. 

Se simţea liber și avea poftă de vorbă. Karen tăcea. 

— Vreau să zic la soare, când eram în curtea închisorii. O 
pușcărie din însorita Californie la numai câţiva kilometri de 
ocean, nici măcar o dată nu și-a dat cămașa jos. Are un bronz 
din ăla de fermier. Îl vezi pe Buddy în duș, faţa și mâinile sunt 
bronzate, dar corpul este alb curat. Băiat bun, altfel, îi scria în 
fiecare săptămână surorii lui. li spunea cum era vremea. Ea-i 
răspundea, îi povestea cum este vremea la ea, care nu era așa 
de diferită. Sora lui a fost una din călugărițele alea care nu 
vorbesc niciodată. Buddy spune că nici acum nu vorbește cine 
știe ce, dar bea. 

Să călătorești în portbagajul unei mașini cu un pușcăriaș 
evadat, pălăvrăgind ca să-i treacă timpul, mașina zguduindu-se 
din cauza drumului prost, podeaua de sub ei tare, neprimitoare. 
Când în sfârșit prinseră viteză și mergeau în linie dreaptă, Karen 
se gândea că sunt pe șoseaua 441 acum, îndreptându-se către 
West Palm, și probabil era șoseaua interstatală. Nu către 
barieră, nu aveai cum să dai de ea de pe 441. Simţi mâna lui 
mângâindu-i coapsa, la câţiva centimetri de mâna ei care 
strângea Sig Sauer-ul. 

Ea întrebă: 

— Buddy. Asta este numele lui adevărat? 

— Unul pe care i l-am dat eu, da. 

— Bun, și al tău care e? Oricum o să fie în ziarele de mâine. 

El spuse: 

— Jack Foley. Probabil ai auzit de mine. 

— De ce, ești celebru? 

— Atunci când am fost condamnat în California? Mi-au spus: 
„Ce-ar fi să ne spui la ce alte bănci ai mai dat spargeri?” Aștia 
erau de la FBI. Mi-au oferit imunitate, dornici să închidă dosarul 
la orice le-aș fi dat. Am început să le enumăr doar pe cele pe 
care mi le mai aminteam. După ce am terminat au verificat și au 
spus că am jefuit mai multe bănci decât oricine altcineva din 
calculator. 

— Câte erau? 

— Sincer să fiu, nu știu. 

— Aproximativ câte? 

— Păi, începând de acum treizeci de ani, scoțând nouă ani 
petrecuţi în închisori statale și federale, începând cu Angola. Ştii 
unde e? In Louisiana. Am început conducând pentru unchiul meu 
Cully când aveam optsprezece ani, imediat ce am terminat 
liceul. Cully și un tip care lucra cu el s-au dus într-o bancă în 
Slidell, dincolo de Mississippi. Tipul care era cu Cully a sărit 
peste tejghea ca să ajungă la casieri și și-a rupt piciorul. Toţi trei 
am fost ridicați. Eu am făcut douăzeci și două de luni și am 
învățat cum să mă lupt pentru viaţa mea. Cully a făcut douăzeci 
și șapte de ani înainte să iasă și a murit la puţin timp într-un 
spital de caritate, probabil încercând să recupereze toate 
momentele bune pe care le-a ratat. Cealaltă cădere a mea, am 
făcut șapte ani, asta a fost la Lompoc. Nu mă refer la locul în 
care i-au închis pe câţiva din oamenii lui Nixon, Haldeman, unii 
din ăia. Aia era Lompoc FPC, complexul închisorii federale, cea 
căreia i se spunea Clubul Federal. Fără gard, fără băieţi cu cozi 
de linguri sau lame ascunse în suporturi de periuţe de dinţi. Cel 
mai rău lucru care ţi se putea întâmpla era să te lovească 
vreunul cu racheta de tenis în cap. 

— Cunosc diferența, spuse Karen. Tu ai fost la Lompoc USP, 
penitenciarul federal. Am dus oameni acolo. 

— În cătușe cu vreun cretin? 

— Avem avionul nostru. Totuși nu e deloc distractiv. 

— De obicei venea ceața dinspre ocean, zise Foley, se așeza 
și stătea acolo în curte, câteodată chiar și după prânz. Deci asta 
face nouă ani, Angola și Lompoc. Mai pui la socoteală timpul 
petrecut prin închisori locale așteptând audieri, și groapa pe 
care tocmai am părăsit-o, face mai mult de o decadă de viață 
corecțională. Am patruzeci și șapte de ani și nu vreau să mai fac 
niciodată pușcărie. 

Karen spuse: 

— Eşti sigur de asta? 

— Dacă mă duc înapoi fac treizeci de ani, nici mai mult nici 
mai puţin. Îţi închipui să ai asemenea perspectivă? 

— Eu nu trebuie s-o fac, zise Karen, eu nu jefuiesc bănci. 

— Dacă e să fiu împușcat ca un câine se va întâmpla pe 
stradă, nu pe un nenorocit de gard. 

— Trebuie că te vezi ca un fel de desperado. 

El răspunse: 

— Nu știu, și tăcu preţ de câteva secunde. Nu am gândit 
niciodată așa despre mine. Făcu din nou pauză. Sau poate că m- 
am gândit fără să-mi dau seama. Ca unul din băieţii de altădată. 
Clyde Barrow - ai văzut vreo poză cu el, cum își purta pălăria? Iți 
dai seama că are aerul ăla de „mă doare în fund”. 

— Nu-mi amintesc de pălăria lui, zise Karen, dar am văzut 
poze cu el zăcând mort, împușcat de șerifii texani. Ştii că nu era 
încălțat? 

— Ei, nu mai spune! 

— Au tras o sută optzeci și șapte de gloanţe în Clyde, Bonnie 
Parker și mașina cu care erau. Bonnie mânca un sandwich. 

— Ești plină de date interesante, nu? 

— A fost în mai 1934, lângă Gibsland, Louisiana. 

— Asta e-n Louisiana de nord, zise Foley, drum lung până în 
New Orleans, unde m-am născut și am crescut. O dată ce ai 
plecat de-aici poţi să te consideri în Arkansas, de unde este 
Buddy de fapt. S-a dus în Detroit ca să lucreze într-o fabrică de 
mașini, dar nu i-a plăcut, așa că s-a mutat în California. Mi- 
amintesc că am văzut filmul - chiar după ce ieșisem de la 
Angola și începusem să sparg bănci pe cont propriu. Partea aia 
în care erau împușcați? Warren Beatty și... Nu-mi vine în minte 
numele ei. 

— Faye Dunaway. Mi-a plăcut mult în „Reţeaua”. 

— Da, a jucat bine. Mi-a plăcut de tipul ăla care spunea că nu 
o să mai înghită toate mizeriile tuturor. 

— Peter Finch, zise Karen. 

— Da, exact. Oricum, scena aia în care Warren Beatty și Faye 
Dunaway sunt împușcați? Mi-amintesc că pe-atunci mi-am zis că 
n-ar fi rău să mor așa dacă ar fi să mor. 

— Sângerând pe un drum de ţară, spuse Karen. 

— N-a fost prea frumos după, continuă Foley, nu, dar dacă 
erai în mașina aia - mâncând un sandwich - nici nu știai ce ţi s-a 
întâmplat. 

— Cum ai făcut rost de uniforma de gardian? 

— Am luat-o de pe-un gardian. 

— L-ai omorât? 

— Nu, l-am lovit în cap - e cel mai prost om pe care l-am 
cunoscut vreodată. Făcu o pauză și spuse: De fapt, eu n-ar 
trebui să vorbesc după isprava care m-a băgat la pușcărie de 
data asta. Tocmai spărsesem o bancă în Lake Worth. Sunt pe o 
stradă lăturalnică și aștept să fac stânga pe autostrada Dixie... E 
o poveste lungă. Unicul motiv pentru care eram în Florida era că 
trebuia să vizitez pe cineva. Făcu o nouă pauză și zise: 

— Mai bine tac din gură. 

— Ai jefuit banca, întrebă ea, în mașina ta proprie? 

— N-am fost chiar atât de tâmpit. Nu, dar am intrat într-o 
încurcătură cu mașina... Cea mai mare prostie pe care-am făcut- 
o vreodată. 

Simţi vârfurile degetelor lui Foley plimbându-se leneș pe 
coapsa ei, vocea lui, liniștită și aproape de ea, spunând: 

— Mi-e foarte ușor să vorbesc cu tine. Mă întreb - să zicem că 
ne-am fi întâlnit în altă situaţie și am fi intrat în vorbă - mă 
întreb ce s-ar întâmpla. 

— Nimic, spuse Karen. 

— Vreau să spun dacă nu ai ști cine sunt. 

— Mi-ai spune, nu-i așa? 

— Vezi, de-asta zic eu că se poate vorbi cu tine. Fără vrăjeală, 
spui exact ce gândești. Ești închisă în întuneric cu un tip care e 
împuţit, miroase ca o canalizare, tocmai a evadat din închisoare 
și tu nici măcar nu pari speriată. Ești cumva? 

— Bineînţeles că sunt. 

— Nu se cunoaște. 

— Ce vrei să fac, să tip? Nu cred că mi-ar ajuta prea mult. 

Foley respiră și ea-i simţi răsuflarea în ceafă, aproape ca un 
suspin. El spuse: 

— Eu tot cred că dacă ne-am fi întâlnit în alte condiţii, de 
exemplu într-un bar... 

Karen spuse: 

— Cred că glumești. 

După asta, câţiva kilometri, niciunul din ei nu vorbi până când 
Foley întrerupse tăcerea: 

— Un alt film cu Faye Dunaway care mi-a plăcut e „Cele trei 
zile ale condorului”. 

— Cu Robert Redford, zise Karen, când era tânăr. Mi-a plăcut 
foarte mult, replicile erau atât de bune. Faye Dunaway spune - 
e a doua zi dimineaţă după ce dormiseră împreună, cu toate că 
abia îl cunoscuse, el o întreabă dacă îi face o favoare? Ea 
răspunde: „Ti-am refuzat eu vreodată ceva?” 

Foley spuse un „da...” și ea se aștepta ca el să continue, dar 
acum mașina încetini, ieși de pe drum, apoi se zgudui ușor pe 
marginea drumului, oprindu-se. 

Karen se pregăti. 

Foley spuse: 

— Nu știu mai mult decât tine unde ne aflăm. 

Incă în câmp deschis, Karen era sigură de asta. Poate la 
jumătatea drumului către West Palm, sau poate mai departe. 

Il auzi pe celălalt, Buddy, afară, spunând: 

— Mai trăiţi acolo? 

Capacul portbagajului se ridică. 

Karen simţi mâinile lui Foley pe ea, apoi nu le mai simţi și-l 
auzi spunând, afară din portbagaj de data asta: 

— Unde dracu' suntem? 

Și-l auzi pe Buddy zicând: 

— Aia de-acolo e bariera. Glenn așteaptă cu o mașină. 

Glenn. 

Karen își repetă numele ca să-l rețină. 

Foley întreba: 

— Cum ajungem la ea? 

— Uite pe acolo, prin tufișuri. Vocea lui Buddy. Trebuie să urci 
terasamentul. 

Apoi din nou Foley, sunând mai aproape, de data asta: 

— Hai afară de-acolo. 

Karen se împinse, se răsuci de pe partea stângă pe dreapta 
ridicând Sig Sauer-ul cu ambele mâini pentru a-l îndrepta spre 
ei, amândoi stăteau în deschizătură, în întuneric, dar chiar 
acolo, aproape. Spuse: 

— Ridicaţi mâinile sus și întoarceţi-vă. Acum. 

Se mișcau deja când îl auzi pe Foley rostind, „Rahat!”, și văzu 
capacul portbagajului coborând peste ea când ea trase brusc, 

continuând să tragă prin capacul portbagajului care se trântea, 
încuind-o înăuntru cu un sunet asurzitor, din nou în întuneric. 

Se mișcaseră atât de repede în direcţii opuse, întrucât nu 
credea să-l fi nimerit pe vreunul din ei. Ascultă, dar nu auzi 
niciun sunet acum, mai mult ca sigur cei doi luau pușca ei din 
mașină și urmau să se întoarcă imediat. 

e Capitolul 6 


Buddy mărturisi că a uitat că mai avea o armă acolo - se 
întâmplaseră atâtea - chiar o văzuse aruncând-o la loc în 
portbagaj când scosese pușca. li spuse lui Foley c-ar putea s-o 
lase aici pe fată, lăsau mașina și oricum trebuiau s-o lase și pe 
ea undeva, ce conta unde? 

Dar în mintea lui Foley era deja stabilit că merge cu ei. Nu 
terminase de vorbit cu ea. Voia să stea jos împreună într-un loc 
plăcut și să discute ca doi oameni obișnuiți. S-o ia de la început, 
să-l vadă spălat. Chiar dacă ar fi avut timp tot nu putea să 
explice de ce voia să mai vorbească puţin cu ea, nu era foarte 
clar în mintea lui, așa că spuse numai: 

— Merge cu noi. 

Buddy îi aruncă o privire nedumerită, încruntându-se. 

— Doamne, Dumnezeule, ce-aţi făcut voi acolo? Inţeleg că ai 
nevoie de o femeie, dar o ai pe Adele, nu? 

— la pușca, zise Foley, și geanta ei. Aș vrea să văd cine e. 

— M-am uitat eu deja, spuse Buddy. Numele ei este Karen 
Sisco, ca Cisco Kid, numai că e scris altfel, S-i-s-c-o. 

Foley spuse: 

— Karen Sisco, dând din cap de câteva ori. Mă întreb dacă i se 
spune așa, Sisco Kid. 

Faruri veneau înspre ei dinspre West Palm și ei se ascundeau 
în spaţiul îngust dintre mașină și pilonul de ciment al pasajului 
superior. Mașina alb-verde a unui șerif trecu în mare viteză pe 
lângă ei, cu sirena pornită, apoi încă una și încă una, un șir de 
mașini alb-verzi trecură pe lângă ei preţ de un minut, mergând 
să caute evadaţii. Nu era timp pentru o mașină parcată sub un 
pasaj. 

Când șoseaua se mai liniști, Foley merse la portbagajul 
Chevrolet-ului, stând într-o laterală a acestuia, și lovi o dată cu 
pumnul metalul: 

— Karen? Fii fată cuminte, m-auzi? Deschid ca să poți ieși. 

Foley sări înapoi la sunetul unei împușcături, înăbușit 
înăuntrul portbagajului, dar real, glonţul trecuse prin metal. 

Țipă la ea: 

— Îți faci găuri în mașină, și se uită în sus văzându-l pe Buddy, 
cu pușca și o geantă de piele neagră, holbându-se la el. 

Foley stătu un moment să se liniștească înainte să spună: 

— Nu te lăsăm aici. O să deschid portbagajul destul cât să 
poţi arunca arma afară. Bine? Dacă tragi - Buddy are pușca ta, o 
să tragă și el și nu-l pot opri. Așa că depinde de tine. Foley 
întinse mâna, și Buddy, încă uitându-se nedumerit la el, îi dădu 
cheile. 

Auziră o voce strigând „Hei!” Nu din portbagaj, un sunet clar 
venind de undeva de deasupra lor. 

— Sunt eu, Glenn. 

Foley ieși la vedere, cu Buddy aproape, în spatele său. Se 
uitară în sus și văzură o siluetă, capul și umerii proiectaţi pe 
cerul serii, sprijinindu-se de balustrada pasajului superior. 

— Bună, Jack, îmi pare bine că te văd. Ce dracu’ tot împușcați 
acolo? 

Buddy ridică vocea și spuse: 

— Venim imediat. 

— Nu vreau să mă plâng, zise Glenn, dar știți de cât timp stau 
aici? Dacă trece cumva patrula autostrăzii, am belit-o. 

Foley se uită la Buddy. 

— Avem nevoie de el? 

— Trei alb-verzi ne-au văzut, spuse Buddy. Unul din ei se 
gândește: „Ce caută mașina aia acolo?” Face legătura cu 
evadarea și face cale întoarsă... Trebuie s-o tăiem de-aici. 

Foley, uitându-se în sus la pasaj din nou, spuse: 

— Hei, Armasarule? Era surprins. Am crezut că ești altcineva. 

Glenn se îndreptă, își dădu părul la o parte de pe față: 

— Frate, n-am mai auzit asta de la Lompoc. 

Foley așteptă. 

Glenn spuse: 

— Mă băieţi... dând din cap. Îmi risc pielea pentru voi și nici 
măcar nu știu de ce. 

— Ba, bineînţeles că știi, zise Foley, făcând eforturi să pară 
amabil. Suntem eroii tăi. 

Se întoarse la Chevrolet și lovi portbagajul. 

— leși odată afară? 

Foley băgă cheia în încuietoare, stând chiar în faţa 
portbagajului, și se întoarse către Buddy. Buddy se apropie mult 

de portbagaj și armă pușca. Foley spuse, aproape de pânza de 
metal: 

— Ai auzit asta? 

Întoarse cheia și ridică capacul portbagajului. 

Karen, ghemuită înăuntru, întinse braţul ţinând Sig Sauer-ul 
de ţeavă. Spuse: 

— Ai câștigat, Jack. 

Buddy îi aruncă din nou o privire nemulțumită. 

e 

Aplecându-se peste balustradă, Glenn putu să vadă o parte 
din portbagaj deschizându-se, pe Foley întinzând mâna înăuntru 
ca să ajute pe cineva să iasă. Doamne, o fată. Stătea lângă 
mașină acum, aranjându-și fusta, atingându-și părul. Omul 
tocmai a scăpat de la pârnaie și agaţă o fată? Acum traversau 
șanțul în buruieni și tufișuri; nu-i mai văzu decât când urcau 
panta. Sau fata lucra la închisoare și Foley a răpit-o, a folosit-o 
ca scut în timp ce ieșea de-acolo. 

Glenn se gândi la asta întorcându-se la mașina pe care o 
lăsase pe marginea cu iarbă a drumului, cu luminile de avarie 
pornite pentru orice eventualitate: un Audi negru Sedan cu care 
prinsese 220 kilometri la oră când ajunsese în apropierea 
barierei la Palm Beach Gardens. 

Buddy o adusese pentru Foley și el era așa de tare-n călduri 
că n-a mai putut aștepta, și i-a făcut un număr în portbagaj. Nu 
pe bancheta din spate, cu Buddy care să asiste. Era o 
posibilitate. Doar că tipii ăștia doi nu-și pierdeau niciodată 
calmul și nu făceau nebunii. 

Glenn îi cunoscuse la penitenciarul Lompoc, un puștan de 
douăzeci și patru de ani care se uita după orice tipi rezonabil de 
inteligenţi care citeau cărţi sau care măcar nu erau niște 
imbecili. Buddy îl întrebase ce face și Glenn răspunsese că 
investiga, încercând să afle pe cine trebuia să cunoască și de 
cine trebuia să se ferească. Buddy îi spuse că el de fapt îl 
întrebase cât timp avea de făcut. Aha, de la doi la cinci ani, 
răspunsese Glenn, pentru furt calificat de mașini, dar se părea 
că-i va face pe toţi cei cinci. Nu explicase partea asta decât 
puţin mai încolo. Le-a povestit că el fura modele de vârf de 
Porsche și Mercedes pe care le sălta la comandă specială și le 
ducea la domiciliu în orice colț al Americii cu acte în regulă. Le-a 
spus că repera mașina pe care o voia clientul și folosea o rangă 

subţire sau un șperaclu pentru a intra în mașină, un patent ca să 
smulgă contactul, o lovitură laterală pentru a rupe cheia care 
blochează volanul și de obicei nitrogen lichid pentru a îngheţa 
sistemul alarmei. 

Voia să vadă dacă asta îi impresionează. 

Foley spusese că, între ei fie spus, furaseră vreo trei sau patru 
sute de mașini la timpul lor, dar n-au vândut niciuna și nici nu 
le-au păstrat mai mult de câteva ore. 

Aștia erau tipi tari pentru mitocanii ăia, amândoi destul de 
înalţi și musculoși, Buddy avea păr negru și creţ care era 
întotdeauna dat pe spate - avea mereu un pieptene în buzunar - 
și arăta ud. Părul șaten deschis al lui Foley era scurt și cu firul 
destul de gros, încât arăta bine și dacă-l pieptăna cu degetele. 
Foley fuma ţigări, Buddy mesteca tutun, îl înfigea în spatele 
buzei de jos. Nu păreau a fi în formă maximă - mai repede 
priveau decât să-și lucreze mușchii - dar amândoi arătau bine 
făcuţi, de parcă ar fi lucrat în construcţii sau în câmpuri 
petroliere toată viaţa, și nu ar fi jefuit bănci. Comozi, dar te 
priveau fix în ochi când vorbeai cu ei sau când aveau ceva de 
zis. 

Glenn se ținuse aproape de ei și nu fusese niciodată abordat 
serios de vreun pervers sau vreun poponar. Foley spunea: 

— Nu te apuca de ceva decât dacă crezi că s-ar putea să-ți 
placă. 

lar Buddy spunea: 

— Uite ce trebuie să faci, întâi zici că nu și după aia îl omori 
pe tip. 

Aveau grijă unul de celălalt și n-au avut niciodată probleme 
pe care să nu fie-n stare să le rezolve din priviri, dobitocilor 
isterici le aruncau o privire calmă care spunea „Treaba ta dacă 
te pui cu noi”. 

Glenn credea că-l lăsau să stea cu ei pentru că era din Los 
Angeles, West Hollywood, știa cum stă treaba, chiar petrecuse 
doi ani la Berkeley, dar niciodată nu suportase atitudinea de 
superioritate. Le spunea povești despre timpul când repara 
mașini și făcea sex foarte des: despre cum lucra la mașini în 
casele multimilionarilor din Beverly Hills și aștepta ca stăpâna 
casei să se dea la el. Să fie invitat înăuntru la o răcoritoare, la o 
baie-n piscină. Chiar se întâmpla, omule, chiar mai des decât te 

poți aștepta, de câteva ori chiar cu vedete de film. Atunci 
începuseră să-i spună Armăsarul. 

Într-o zi, în curtea închisorii, Glenn spusese: 

— O să vă zic ceva, băieţi, despre care numai o persoană de 
aici mai știe. Iniţial eram la Lompoc-ul federal, FPC, închisoarea 
de-acolo, da? Și-am fost transferat aici cu un alt tip pentru că 
am încercat să evadăm. 

Să vezi la ce se gândiseră. 

— ÎI știți pe Maurice Miller, de la programul de box, căruia i se 
zice Snoopy? Luptă la categoria ușoară. Era la Lompoc-ul 
federal, făcea ceva timp pentru fraudă, ceva cu cărți de credit 
mi se pare. Oricum, am ieșit într-o noapte să facem jogging, 
cum ar veni Snoopy se pregătea fizic și eu eram antrenorul lui. 
Am ajuns tocmai până aproape de Vandenberg unde am fost 
ridicaţi de poliţia militară a bazei. Aia credeau că suntem 
dezertori. 

Buddy îl întrebase dacă e nebun. Putea să facă doi ani ușori, 
dacă nu chiar mai puţin din cei „de la doi la cinci ani” ai lui, la 
Country Club, cu televiziune prin cablu, bufet suedez în sala de 
mese, și era liber. Acum urma să facă toţi cei cinci ani. 

— Într-o cu totul altfel de încarcerare distrugătoare de creieri, 
zise Glenn. Ştiam că dacă nu reuşim eu și cu Snoopy vom fi 
trimiși aici sau în altă pușcărie cu securitate maximă. Sunt 
câteva pușcării al dracului de înfricoșătoare în care poţi fi trimis, 
Marion, Lewisburg... Poate că eram plin de mine, un pic cam 
nerăbdător, dar pe vremea aia nici nu mă interesa că se putea 
să fiu prins. Vezi, chestia este că am nimerit pe lângă un tip la 
FPC care făcea trei ani pentru conspirație, o chestie de-asta 
superioară. A fost condamnat la trei ani și amendat - fii atent la 
asta - cincizeci de milioane de dolari și le-a scris un căcăcios de 
cec. Uite-așa, cincizeci de milioane, și s-a semnat. 

Foley spusese: 

— Unul din escrocii de pe Wall Street, și avusese dreptate. 
Apoi spusese: 

— Mi-aduc aminte că am citit despre tipul ăsta. A fost ridicat 
pentru comerț intern. Plătea brokeri informatori ca să-i spună 
despre afacerile cu acţiuni înainte să aibă loc. Ca preluările de 
companii. Îi explica lui Buddy, care nu știa o iotă. O companie o 
cumpără pe alta și acţiunile companiei cumpărate urcă. Așa că, 

dacă ai informaţiile din interior, știi ce-o să se întâmple, cumperi 
chiar înainte să urce și vinzi când acţiunile au valoarea de vârf. 

Figurantul ăsta de Foley nici măcar nu făcuse facultate! 

— Cam asta făcea în principiu, spuse Glenn, și a câștigat o 
avere. 

— Toată lumea îl credea un geniu, zise Foley, până au aflat că 
folosea o metodă veche de când lumea, fura. 

— Cum ziceam, continuă Glenn, aveam un multimilionar care 
făcea unsprezece cenți pe oră ștergând podele, măturând 
terenurile de tenis... Un tip care stătea la telefon, spunea el, 
optsprezece ore pe zi, avea peste o sută de linii în biroul său, 
ajunsese să aștepte la ditamai coada ca să dea un telefon. Dar 
la ce vreau eu de fapt să ajung, tipului îi plăcea să vorbească. 

— Da, mai ales cu procurorul, zise Foley. A făcut sluj și i-a 
turnat pe toţi informatorii cu care lucrase, i-a tras pe toţi după 
el. Nu-mi amintesc cum îl chema. 

Glenn aștepta. 

Și Foley își aminti: 

— Ripley. Richard Ripley. | se spunea Dick Jefuitorul pentru 
modul în care jefuise bursa. Un tip mare și arătos, dar cred că 
purta meșă. 

— Nu și la FPC, zise Glenn. Era orgolios, totuși. Lucrul despre 
care vorbea în cea mai mare parte din timp, în afară de bursă, 
era el, și eu ascultam. Oricine scrie un cec de cincizeci de 
milioane, orice ar spune, să mor dacă nu sunt numai urechi. Știi, 
patul meu era chiar deasupra patului său. Eram politicos, îl 
pupam în fund până la un punct, stăteam la coadă la telefon 
pentru el; dacă eram afară la grădinărit făceam eu muncile 
„degradante” și-l lăsam pe el să grebleze... Tot timpul ăsta 
vorbește de ce bănos e el și eu înregistrez tot. Aflu că avea bani 
în bănci din străinătate, plus în jur de cinci milioane cash, plus 
diamante și monede de aur în libertate, o grămadă de monede 
valorând fiecare vreo patru bancnote. Tipul mi-a spus de cinci 
milioane în numerar. Și mi-a spus, citez: „Undeva de unde pot 
să-i iau oricând. Fără niciun deranj”. 

Foley întrebă: 

— Îi ţine acasă? 

— Da, unde locuiește tipul? întrebă și Buddy. 

Glenn ezita, așa că Foley spuse: 

— Cred că urma să Fie eliberat curând. 


39 


— A fost deja eliberat. A scris în ziar. 

— Vreau să spun când tu și Snoopy aţi făcut jogging ca să 
scăpaţi de la FPC. Ai zis că eraţi nerăbdători. Să înțeleg că voiaţi 
să ajungeţi acasă la Ripley înainte să fie eliberat. Asta este, de- 
aia nu mai puteaţi aștepta? 

— Se poate spune că eram puternic motivat, răspunse Glenn. 
Cinci milioane stând acolo s-aștepte? Tot ce trebuia să fac era 
să ies? Niciun gard, niciun turn de pază. Singurul lucru care te 
împiedică să pleci este un semn pe care scrie „Accesul interzis”. 
Frate, păi o dată ce auzisem toate astea - crede-mă, trebuia să 
mă lege cu lanţuri de perete ca să mă ţină acolo. 

— Dar nu aţi scăpat, zise Foley, tu și cu Snoopy. Ştii că i se 
spunea Maurice „Câine Turbat” Miller când era profesionist? 
Acum îl mângâi și e la pământ. 

— Nu l-am luat cu mine pe post de bodyguard, se apără 
Glenn. Maurice locuiește în Detroit, tot acolo unde e și casa lui 
Ripley. Nu, Snoop nu e ca să mă apere, dar cunoaște orașul 
automobilelor. 

— Și Buddy îl cunoaște, zise Foley, dacă un ghid e tot ce-ţi 
trebuie. 

Niciunul din ei nu arătase prea mult interes, pe vremea aceea 
în curtea penitenciarului Lompoc, cu cinci ani în urmă. 

e 

Glenn fusese eliberat și se mutase în statul Florida, pe locul 
doi după California la mașini furate, dar mai bun: hoţii de mașini 
erau frecaţi prin tribunale și foarte rar făceau pușcărie. Așa că 
dacă voia vreodată să se întoarcă la meseria lui... 

Incercase să păstreze legătura cu spărgătorii de bănci, care 
erau încă la Lompoc, le scrisese de câteva ori, dar nu primise 
niciodată răspuns, nici măcar un cuvinţel. Așa că atunci când 
sunase Buddy cu două săptămâni în urmă fusese o surpriză 
totală. 

Buddy spunând că a fost un lucru bun că păstrase scrisorile și 
că lumea e mică: abia venise în Florida și Foley era acolo, în 
penitenciarul Glades, de cinci luni. Buddy pusese problema 
astfel: 

— Nu-i place acolo și a întrevăzut o cale să scape. Dacă n-ai 
nimic de făcut, vrei să conduci una dintre mașini? Nu durează 
decât câteva ore, nimic mai mult. 

Doar dacă n-avea altceva de făcut. 

Glenn răspunsese că, păi, avea o chestie în Detroit, dar pe 
moment era liber. Spusese: 

— Da, cred că pot să vin. Trebuia să fie la fel de tare ca tipii 
ăștia. 

— Detroit, spuse Buddy, am stat vreo trei ani la linia de 
producţie a lui Chrysler Jefferson acolo până am luat-o razna și a 
trebuit să-mi dau demisia. Dă-mi voie să te întreb - nu crezi că 
s-ar putea ivi vreo problemă din cauza furnizărilor tale speciale? 

— Nu mă mai ocup de chestia asta, spuse Glenn. Nu. M-am 
dus acolo ca să caut un vechi prieten. Îţi amintești de Dick 
Jefuitorul despre care vorbeam, escrocul de pe Wall Street? 

— Ăla care scrisese un cec de cincizeci de milioane de parai, 
zise Buddy, bineînțeles că mi-l amintesc. 

— Mai întâi i-am făcut o vizită lui Snoopy. Maurice Miller de la 
Lompoc, categorie ușoară? 

— Nu e încă în comă? 

— E manager acum, pentru niște boxeri de la un club. l-am 
dat o sută să-l verifice pe Ripley pentru mine, unde stă și toate 
chestiile astea. Ştii, nu i-am spus lui Snoop, nici măcar la 
Lompoc, exact despre ce era vorba, așa că nu știe destul cât să 
încerce pe cont propriu. Data viitoare când mă duc acolo, Snoop 
o să-mi arate unde stă Ripley și poate și unde are un birou. 

Buddy întrebă: 

— Cum poate un boxer mititel și de culoare să afle toate 
astea? 

— E escroc, spuse Glenn, surprins că Buddy îl întrebase așa 
ceva. Le are cu fraudele bancare cu cecuri false și cărţi de 
credit, Snoop știe să se descurce. 

— Foarte interesant, zisese Buddy, de fapt eu vreau să știu 
dacă ești curat. Te-ai mai băgat în alte afaceri murdare? 

Glenn ezitase: 

— Nu s-ar putea spune că m-am băgat. 

— Dar cum s-ar spune? 

Ezită din nou. 

Și Buddy spuse: 

— Nu te grăbi. 

— Bine. Brigada Antidrog a tăcut un raid într-o casă din Lake 
Worth. Nu era nimeni acasă. Se uită și ei pe-acolo, găsesc zece 
măsuri de bază pentru drog în garaj, mai exact într-un Mercedes 
care se face că avea amprentele mele pe volan și pe mânerul 

portierei. Sunt ridicat, le explic că nu au de unde să fie 
amprentele mele pe mașina aia, și cer un avocat. Dar după ceva 
timp îmi dau seama că s-ar putea ca alea să fie amprentele 
mele, știi cum ajunseseră acolo? Am parcat mașini. Două nopți 
pe săptămână am lucrat ca valet undeva, Charlie's Crab, și 
probabil că parcasem Mercedesul cândva în week-end-ul 
anterior. Le spun băieţilor de la Antidrog, ei îmi aruncă privirea 
lor sictirită. Zece zile stau închis, trebuie să apar de două ori la 
curtea federală. Prima a fost audierea pentru stabilirea cauţiunii, 
o glumă proastă, de parcă aș avea de unde să scot o sută de 
bătrâne. Următoarea este un fel de audiere în care se prezintă 
faptele. Bun, dar până la momentul ăsta apărătorul meu din 
oficiu chiar și-a făcut treaba și a verificat și a descoperit că 
mașina fusese la Charlie's Crab cu o seară în urmă; încă mai 
aveau biletul cu numărul ei de înmatriculare. Magistratul, o 
femeie drăguță și inteligentă, a respins capetele de acuzare și l- 
a făcut de doi bani pe asistentul procurorului pentru zelul 
exagerat. 

Buddy întrebă: 

— Nimic altceva în curs de apariţie? 

— Nimic. Ce-ar fi să-i fac o vizită lui Foley? 

— Nu vrei să te afli pe lista vizitatorilor lui de-acolo. Stai 
liniștit până te mai sun eu. 

— Vorbește tu cu el, zise Glenn, vezi dacă își amintește de 
Dick Jefuitorul. Încă mai vreau să participaţi și voi la spargerea 
asta. Ce zici, crezi că v-ar interesa? 

Buddy nu spuse pe loc dacă îi interesează sau nu. 

Glenn îl mai văzuse de trei ori după telefonul acela într-un bar 
în West Palm aproape de locuinţa lui Glenn. La un hotel în Miami 
Beach, o văgăună, unde locuia fosta soţie a lui Foley. Adele. 
Avea în jur de patruzeci de ani, dar nu arăta rău. Glenn mai 
trecuse pe la ea o dată fără nicio legătură cu marea evadare: 
voia să vadă dacă putea s-o facă să se culce cu el fără să se 
milogească de ea sau s-o invite la cină. Și a treia oară când 
Buddy l-a dus până la închisoarea Glades, i-a arătat drumul pe 
care urma să-l facă o dată ce Foley era în mașină, și locul în 
care Glenn urma să aștepte cu cea de-a doua mașină. 

Chiar aici. 

Douăzeci de minute cu Audi-ul parcat în afara drumului pe o 
pajiște laterală a barierei, cu luminile de avarie pornite, un 

bileţel înfipt în geamul lateral pe care scria „PLECAT DUPĂ 
BENZINĂ”, Glenn aștepta acum printre niște pini și palmieri pitici 
la mai bine de douăzeci de metri de mașină. Dacă oricare din 
farurile care se apropiau se dovedeau a fi poliţie, Glenn dispărea 
de-acolo, prin copaci și-n jos pe pantă - pe unde trebuie să fi 
urcat ei acum, cu fata pe care Foley trebuie s-o fi folosit ca 
ostatic. Dar oare la ce-i mai folosea acum? Trebuia s-o fi lăsat în 
portbagajul mașinii. Mai trecură câteva minute înainte să-i audă 
venind. 

e Capitolul 7 


Karen îi spuse lui Foley, urcând terasamentul în întuneric, că 
ar fi mult mai ușor dacă nu s-ar mai ţine așa de ea. li dădu 
drumul la braț și se dădu câţiva pași înapoi spunând că încerca 
să o ajute, să nu alunece în buruieni și să cadă. Karen spuse: 

— Adică să nu-mi stric costumul meu bun? 

Spatele și mânecile pătate de noroi, fusta făcută ghem, 
șifonată. El spuse că nu voia să se lovească. Karen spera să 
poată povesti mai târziu despre ce i se întâmplase. Conversaţia 
dintr-un portbagaj plin de cătușe cu un pușcăriaș spărgător de 
bănci evadat care se întreba dacă nu ar fi fost altfel dacă se 
întâlneau într-un bar. Ca o primă întâlnire, la care făceau 
cunoștință. Tatălui ei i-ar plăcea mult: 

— Și după asta ce s-a întâmplat? 

Asta era o întrebare bună. 

e 

Foley stătea acum în spatele ei uitându-se la silueta ei 
subțire, picioarele ei erau la nivelul ochilor lui în fusta scurtă 
care se ridicase pe ea, care i se mula pe fund când urca. Buddy 
era mult în față. Foley spuse: 

— Să-ţi dai hainele la curățat și să-mi trimiți nota, dorind să-i 
spună ceva, păstrând tonul glumet, dar se simțea ciudat cu ea, 
tensionat. 

Ea-i răspunse: 

— O să ţi-o trimit la Glades. 

Tot nu arăta speriată. 

Ajunseră în vârful pantei, merseră printre arbuști, iar acum 
putea vedea mașina, cu becurile galbene clipind. Nu-l văzu pe 
Glenn decât după ce-l auzi. 

— Doamne, pe unde te-ai târât, prin gura de scurgere? 

Stătea la marginea arbuștilor cu Buddy care-i spunea: 

— Asta e o mașină albă? 

— Ce mai contează? E singura mașină de-aici. 

Glenn avea ochelari de soare și un pardesiu mototolit, o haină 
de ploaie mizerabilă care atârna lungă pe el, descheiată, peste 
un tricou și niște blugi tăiaţi la genunchi. Foley spuse: 

— Dă-ţi jos ochelarii de soare, zise pe un ton blând. Karen 
Sisco era la mică depărtare de ei. 

— Văd mai bine cu ei, replică Glenn. 

— Eu mi i-aș da jos, zise Foley, înainte să fie călcaţi în 
picioare. Își dăduse seama că fata se întorsese să se uite la el, 
dar stătu cu ochii pe Glenn, care ridică din umeri, își dădu 
ochelarii jos și-i băgă în buzunarul blugilor. 

— Așteaptă în mașină, spuse Foley. 

Glenn nu se mișcă. Spuse: 

— Ești afară în lumea civilizată acum, omule, las-o mai moale. 

— Aș vrea să te duci să aștepți în mașină, reformulă Foley. E 
bine așa? la-o și pe ea cu tine și așaz-o tu spate. 

Glenn întrebă: 

— În portbagaj? 

— Pe bancheta din spate. 

— La ce ai nevoie de ea? 

Foley se uita fix la el, așteptând. 

Glenn spuse: 

— Fuga din pârnaie poate să-ţi întoarcă nervii pe dos, nu-i 
așa? Știu, am trecut și eu prin asta. Dar îmi risc pielea pentru 
tine, omule. N-am nevoie de porcării ca „așteaptă în mașină”. 
Sunt aici, dar nu sunt obligat să fiu aici. 

Buddy îl calmă: 

— Fii calm, Armasare. Eşti calm? Haide, nu mai vorbi așa 
mult. 

— Armăsare, zise Glenn. Acum suntem iar prieteni vechi, 
înapoi în curte la Lompoc. Cum se face că mi se pare demult de 
tot? Apoi, rugător către Karen: 

— Haide, trebuie să fac ce mi se spune. 

Fata trecu pe lângă Foley fără să se uite la el și el spuse, către 
Glenn: 

— Stai un pic. Dă-mi pardesiul tău. Spuse: 

— Cineva a uitat să-mi aducă haine curate, uitându-se 
mustrător la Buddy. 

Nu le luase cu el. Se scuză: 

— Le-am adus, sunt la Glades, în Cadillac. Tu ai vrut să luăm 
mașina ei... 

Și Karen spuse: 

— Poţi să dai vina pe mine dacă vrei. Nu mă deranjează. 

Ceea ce voia Foley era să le spună că glumea, pentru numele 
lui Dumnezeu, nu dădea vina pe nimeni, încerca să se 
înveselească, să scape de sentimentul stingheritor pe care-l 
avea. Și, din moment ce nu reușea s-o facă, tăcu din gură și o 
privi pe Karen mergând înspre Glenn, care-și dădea pardesiul 
jos. Glenn spuse: 

— Poftiţi, domnule, împăturind pardesiul o dată apoi, rulându- 
|. Aruncă haina în buruieni ca să aterizeze la picioarele lui Foley. 
Glenn își scoase ochelarii de soare din blugi apoi și-i puse la ochi 
și o duse pe Karen de braț înspre mașină. 

Foley îi urmărea cu privirea. 

Aproape de el Buddy întrebă: 

— Ce se întâmplă cu tine? 

Foley nu răspunse, privindu-i pe Glenn și Karen stând lângă 
mașină acum, Glenn îi vorbea, Karen la fel de înaltă ca el, 
înfruntându-l, ascultându-l, Glenn se uită înspre el înainte de a 
deschide portiera. Apoi Karen se uită spre el, își feri capul și 
intră pe locul din spate al mașinii. 

e 

Ea îl urmări pe Glenn trecând prin fața mașinii de partea 
cealaltă a acesteia, deschizând portiera și alunecând în spatele 
volanului, cu lumina dinăuntru aprinsă, Karen reușind să îl vadă 
înainte ca el să închidă portiera. Glenn era pe jumătate întors 
acum, sprijinindu-și braţul pe marginea scaunelor. Se îndoi un 
pic pentru a privi pe fereastra laterală, trecându-și mâna prin 
păr. 

— Cum spuneam, am fugit și eu dintr-o închisoare odată, 
undeva în California, așa că știu ce poate să însemne pentru 
nervii cuiva, să fii un fugar căutat. Dar dacă el crede că îmi 
poate vorbi astfel... Ce dracu', stau aici de peste jumătate de 
oră holbându-mă la farurile care vin încoace, rugându-mă la 
Dumnezeu să nu oprească și să fie patrula autostrăzii, dacă 
crezi că asta înseamnă distracţie. Ba chiar am și fumat o 
marihuana pândind în nenorocitele alea de tufișuri. Nu mi-ar 
strica încă una, chiar acum. Ce zici? Intoarse capul destul cât să 
o poată privi, în același timp trecându-și mâna prin păr. 

— Cred că faci pe tine de frică, să ajungi într-o asemenea 
situație. M-ai auzit când l-am întrebat ce o să facă cu tine? Nu a 
vrut sa-mi spună. Știi de ce? Nici el nu știe. La răcoare, mai 
meseriaș ca el nu se poate; dar îl prinzi pe unul d-ăsta afară, 

acum e un fugar, e prea stresat ca să poată gândi ca lumea. 
Oare o să-ţi dea drumul sau o să te împuște? E păcat, dar cred 
că ai fost în locul nepotrivit la momentul nepotrivit. Presupun că 
abia îţi terminaseși tura... Se întoarse pentru a se uita din nou 
pe fereastră. _ 

Karen se aplecă în faţă ca să se uite și ea. li văzu pe fondul 
frunzișului întunecat, unul ţinea pușca ei, celălalt Foley - parcă 
își descheia nasturii de la cămașă, muncea din greu, cu capul 
lăsat în jos. Părea că vorbesc. 

— Vreau să spun că poţi să fii cel mai tare înăuntru, zise 
Glenn privindu-i în continuare, Karen stând pe spate acum, dar 
în lume, dacă nu știi încotro s-o apuci, frate, ești terminat. Eu 
am ieșit, am făcut o excursie în nord și am pregătit ceva. Vreau 
să zic ceva în stil mare. De genul, o lovitură și ieși la pensie. M- 
aș duce și acum s-o fac, doar că e groaznic de frig acolo în 
ianuarie. Făcu o pauză, apoi spuse: Ştii ce face acum? Işi dă jos 
uniforma aia împuţită. O să-și pună pardesiul meu pe el și o să-l 
facă praf. L-am cumpărat de la un târg de vechituri în West 
Broward, zece dolari. E vechi dar, ce dracu’, e un mackintosh 
original. Acum o să trebuiască să-l dau la curăţat. Nu mi-a prea 
ajutat în Detroit, mi-a îngheţat fundul și asta se întâmpla în 
noiembrie. California, tot timpul cât am stat acolo nici măcar n- 
am avut vreun pardesiu. Veniţi în însorita Florida - n-am fost aici 
când cu uraganul Andrew, dar toată lumea vorbea atât despre 
el, apoi la sfârșitul verii trecute a început să plouă cu găleata, 
începutul sezonului uraganelor, așa că mi-am cumpărat o haină 
de ploaie. La târgul de vechituri, oricând te-ai duce, e plin de 
haitieni care cumpără tot felul de porcării, radiouri care nu 
merg, haine, chiar și conserve. Vorbesc serios. 

Karen spuse: 

— Glenn? 

Capul lui se întoarse și ea îi vedea ochelarii de soare de 
marcă, lentile mici și ovale într-o ramă filiformă aurie. 

— Nu-ţi aduci aminte de mine, nu-i așa? 

Îl văzu ezitând, nesigur. 

El răspunse: 

— Nu putea să se întâmple la Glades, dacă la asta te referi. N- 
am fost niciodată acolo. 

Karen dădu din cap. 

El își ridică mâna ca să-și dea părul la o parte de pe față. 

— Dar ești sigură că ne-am mai întâlnit, hm? 

— De câteva ori. 

— Așa să fie? Unde? 

— Toamna trecută, preciză Karen, te-am dus de la închisoarea 
regională din Palm Beach la judecătoria federală, de două ori. 
Ești Glenn Michaels. Nu uit pe niciunul din cei pe care i-am pus 
în cătușe și în lanţuri. 

Glenn nu mișcă și nu scoase o vorbă, se uita fix la ea ca și 
cum fusese transformat în piatră. 

Karen spuse: 

— Hai să ne gândim un pic, Glenn, să vedem cum rezolvăm 
situația asta. E vreo armă în mașină? 

e 

Foley stătea cu capul în jos, cu bărbia în piept, degetele 
lucrau la un nasture plin de noroi. Buddy, privindu-l, spuse: 

— Trage de el. Dacă vrei să faci asta - uite. Lăsă pușca jos în 
iarbă, veni în faţa lui Foley și apucă de cămașă cu amândouă 
mâinile și o sfâșie, nasturii săriră și cămașa se rupse. Își șterse 
mâinile de pantalonii săi kaki, iar Foley luă cămașa și o aruncă 
în tufișuri, ridică pardesiul și-l puse pe el. 

— De ce l-ai adus pe Glenn, zise Foley, n-o să înțeleg 
niciodată. 

— Deoarece am așa mulţi prieteni aici, răspunse Buddy. El a 
fost băiat bun și tu-l tratezi ca pe-un rahat. 

— Vrea ceva. Este singurul motiv pentru care se află aici. 
Dacă e ridicat când fură una din mașinile lui, face un târg și ne 
toarnă pe noi. 

— Vorbește prea mult, asta e tot. 

— Asta zic și eu. 

— Aruncă șapca. 

— Nu știu de ce, dar de fiecare dată când deschide gura îmi 
vine să-l iau la pumni. 

— Nu el e problema, Jack. 

— Uite ce e. Nu puteam s-o las în portbagaj. Și asta e tot ce 
pot să-ţi spun. 

— Nu vrei s-o lași nici aici. 

— E în mașină. Vrei să mergem sau să stăm aici să vorbim 
despre asta? 

— Am de ales? Bun, mai întâi scoate-ți minţile din pantaloni și 
spune-mi de ce vrei s-o luăm cu noi. 

Buddy aștepta. 

— Ai de gând să-mi spui? 

— E greu de explicat, zise Foley. 

e 

Ea-i atinse brațul, aplecându-se mult spre el și Glenn se 
întoarse cu spatele la ea pentru a se uita drept înainte, să 
dispară din faţa ei, Isuse, și să încerce să se gândească. Voia să 
știe ce făceau Foley și cu Buddy, dacă veneau, dar nu voia să se 
uite ca să afle. Plănuise să le spună, după ce intrau în mașină, 
că adusese Audi-ul la două sute douăzeci în mai puţin de un 
kilometru; fier german, mergea, frate... li pronunţase numele. 

Ea spuse: 

— Glenn, nu te gândi, da? Știind că asta încerca el să facă. 
Apoi continuă: 

— Ascultă-mă doar. Ești într-o situaţie critică, dar cred că te 
pot ajuta. 

El spuse: 

— Hei, stai un pic... dar nu știu ce altceva să mai spună după 
aceea. Îl întrebă din nou dacă era vreo armă în mașină. Pusese 
astfel problema: 

— Avem o armă în mașină? Noi. Ca și cum erau împreună în 
încurcătura asta. Își aduse aminte de vocea ei acum, de pe 
vremea când călătoreau în duba poliţiei. Avea o voce plăcută și 
n-o ridica niciodată, nici măcar când avea un cretin în faţă care 
îi făcea viaţa grea. Își aminti că puteai sta la vrăjeală cu ea 
despre orice, cu fata aceasta nu mai în vârstă decât el. Ea îi 
pronunţă numele din nou. 

Spuse: 

— Glenn, Foley n-o să scape. Chiar tu ai spus că e mult prea 
stresat ca să poată gândi ca lumea. Și dacă el se duce la fund... 
Glenn, te trage după el. Îi atinse umărul și el tresări. Apoi ea 
zise: 

— Dacă aș avea păr ca al tău, corpul ăla, aș avea mai multă 
grijă de mine. Înţeleg că tu și Foley sunteţi apropiaţi... continuă 
ea. 

— Nu suntem. Îl ajut doar, da... 

Îl opri. 

— Stai. L-ai ajutat cumva, Glenn? În acest moment, teoretic, 
mă îndoiesc că ai putea fi acuzat că ai ajutat un fugar. Așa că 
mai ai încă de ales. Spuse ea, poţi să-l ajuţi și să riști să fii prins 

iar, să ţi se pună cătușe și lanţuri, să te rogi la Dumnezeu să 
nimerești un judecător rezonabil, nu vreun încuiat. Sau, dacă 
vrei să procedezi altfel... 

Făcu o pauză și Glenn întrebă: 

— Cum? 

e 

— Tot timpul cât am fost în portbagaj, zise Foley, discutam, 
ne înţelegeam, s-ar putea spune. 

Buddy spuse: 

— Doamne Dumnezeule! Întoarse capul, ca și cum nu voia să 
audă așa ceva. 

— Fii atent la mine, bine? Mă tot întrebam dacă ea și cu mine 
ne-am fi întâlnit, știi, în condiţii normale cum ar fi un bar de 
hotel... Se opri, nemaigăsindu-și cuvintele, Buddy îl fixa iar. 

— Vrei s-o duci la mine, zise Buddy, și să te speli? leși din baie 
ras, dat cu after-shave și ea o să zică: „Oh, te-am judecat 
greșit”? 

— Vreau să mai vorbesc o dată cu ea, asta e tot. 

Buddy se tot uita la el. 

— E prea târziu, Jack. Eşti ceea ce ești, curat sau murdar. Tot 
ce putem noi face e să ne uităm la fete frumoase și cuminţi și să 
zicem, eh, dacă am fi făcut altfel... 

Foley începu să spună - nu știa exact ce, ceva; se repeta, nu 
voia să renunţe? Îl auzi pe Glenn pornind mașina și se uită în 
direcția acesteia ca să vadă farurile aprinzându-se. 

— Vrea să plece, zise Buddy, s-o taie de-aici, și nu-l condamn. 

Merseră înspre mașină. 

Apoi se opriră și se uitară cum demara, cu cauciucurile 
scârțâind la atingerea pavajului. Urmăriră luminile de poziţie 
până când dispărură din vedere după barieră, niciunul nu scotea 
un cuvânt. 

e Capitolul 8 


La Bunul Samaritean i-au spus lui Karen că a avut noroc, tot 
ce avea era o contuzie, dar urmau să o ţină până a doua zi, să-i 
mai facă niște teste ca să se asigure. 

Tatăl ei veni cu ziare și reviste să stea acolo să aibă grijă de 
fetița lui. Milt Dancey, șeful ei, venise de la Miami ca să stea 
două ore lângă patul ei. Primise și flori. Ray Nicolet veni și el, o 
pupă pe Karen, îi mângâie părul, dar nu putu rămâne decât 
câteva minute; făcea parte din trupele de intervenţie în 
infracțiuni Violente care căuta evadaţii. Primi iarăși flori. Când 
sosi Daniel Burdon, agent special FBI, îl rugă pe tatăl ei să 
aștepte afară, aveau ceva de discutat aici. Avea în mână o copie 
a declaraţiei pe care Karen o dictase unui grefier în acea 
dimineață. Era mijlocul amiezei acum, o zi cu soare, salonul 
privat era destul de drăguţ, cu aranjamente florale aliniate pe 
pervazul ferestrei. 

Burdon o întrebă: 

— Ce e în perfuzie? 

— Cred că numai glucoză. 

— Ești destul de dulce, Karen. Spune-mi cum te-ai ales cu 
cucuiul ăla în cap. 

— Nu scrie în raportul meu? 

— Citește-l, zise Milt. De-aia ai o copie. 

— L-am citit. Ceea ce vreau eu e s-o aud pe Karen 
povestindu-mi dacă e de acord cu asta, zise Burdon. Mă doare-n 
cot dacă tu ești de acord, Milt, sau dacă nu. Tu nici măcar nu 
trebuie să fii în încăpere. Asta e ancheta mea. 

Privirea surprinsă a lui Karen se plimbă de la agentul special 
de culoare care arăta ca un avocat, la supraponderalul șerif, 
care era poliţist din cap până-n picioare, și spuse: 

— Nu da în el, Milt, Daniel face pe importantul. Nu mă 
deranjează. 

Burdon îi zâmbi. 

— Mă înnebunesc după felul tău de-a vorbi, Karen, ca și cum 
ai fi unul din băieţi. Deci spune-mi ce s-a întâmplat. Ai încercat 
să apuci volanul - unde a fost asta? 

— Venind către ieșirea din Okeechobee. Voiam să ajung la un 
telefon și m-am gândit la biroul vamal. Am coborât de pe rampa 
de ieșire, pe pantă în jos și probabil am lovit terasamentul. 

— Se pare că nu aveaţi centurile de siguranţă puse. 

Milt izbucni: 

— Pentru numele lui Dumnezeu... 

— Ba nu, chiar m-am gândit la asta, zise Karen, o dată ajunsă 
în locul din față. Am urcat peste el... Işi trecuse piciorul peste 
scaun în fusta scurtă și îi spusese lui Glenn să nu se uite. Chiar 
așa îi zisese: „Nu te uita”. Zâmbi pentru un moment amintindu- 
și. Burdon se încrunta la ea. Ea spuse: 

— Glenn mergea cu o sută optzeci de kilometri la oră, zbura 
pe lângă mașini... Nu vreau să spun când am ieșit de pe șosea. 
Cum am văzut ieșirea și am apucat volanul, el a apăsat frâna. 
Aveam în jur de optzeci de kilometri la oră când am ieșit de pe 
drum. 

— Când prinsese viteză mare, întrebă Burdon, încotro se 
îndrepta cu așa mare viteză? 

— Nu știa, fugea, încerca să scape. Am încercat să vorbesc cu 
el. l-am spus „Uite, dacă mergi cu mine la poliţie, nu pățești 
nimic. N-ai făcut încă nimic rău.” 

Burdon zise: 

— Nu făcuse nimic? Conspirase să ajute un evadat și 
conducea o mașină furată. 

— l-am zis să nu-și facă probleme pentru mașină; trebuie să 
fii adus sub acuzaţie de furt calificat de cel puţin trei ori înainte 
să intri la închisoare, și nici măcar atunci nu e ceva sigur. 
Patruzeci de mii de mașini furate anul trecut în ţinutul Dade, trei 
mii de aresturi și nici măcar jumătate nu au ajuns la tribunal. 

— l-ai recitat toate statisticile astea, zise Burdon, sună ca și 
cum îl ajutai și-i erai complice. 

— Voiam să-l arestez. 

— După ce v-aţi accidentat, nu l-ai mai văzut? 

— Tot ce-mi aduc aminte sunt medicii care mă scoteau din 
mașină. 

— Și nimeni altcineva nu l-a văzut, zise Burdon, din câte știm. 

Milt interveni din nou. 

— Ajunge. Las-o în pace acum. 

Burdon ridică mâna către șerif fără să se uite la el. 

— Mai sunt două chestii la care mă tot gândesc în legătură cu 
cei doi tipi care te-au luat pe tine. Buddy, ziceai? Și tipul ăsta, 
Jack Foley. L-am verificat, pe cuvânt de onoare că a jefuit peste 
două sute de bănci la vremea lui. 

Karen spuse: 

— Chiar așa? Părea impresionată, dar obosită. L-am întrebat 
și eu câte, dar mi-a spus că nu știe sigur. Fură de la optsprezece 
ani. 

— Ai vorbit cu el, hm? 

— În portbagaj, da. 

— Despre ce aţi vorbit? 

— Eh... tot felul de chestii, de închisoare, de filme. 

— Tipul ăsta te ia ostatic și vorbiţi despre filme? 

— A fost o experiență neobișnuită, spuse Karen uitându-se 
drept la Burdon, tipul de la Birou în costumul său gri elegant, 
cămașă albastru pal și cravată. Dar nu am fost ostatic. 

— Atunci ce ai fost? 

— Am fost răsplata lui după cinci luni de închisoare. 

Burdon se încruntă. 

— Te-a agresat sexual? 

— Nu am fost genul ăla de răsplată, zise Karen. 

Acum Burdon o studia stând întinsă acolo în cămășuţa ei de 
spital, cu cearșaful acoperind-o până la piept, cu ceva picurând 
din perfuzie în braţul ei. Acum nu mai știa ce să întrebe, și ea nu 
avea niciun chef să-l ajute. 

— Voia să fie aproape de o femeie, așa că s-a băgat în 
portbagaj lângă tine. 

— Nu știu, zise Karen, uitându-se în sus la Burdon, care-o 
privea de la înălțimea superiorității lui. 

El spuse: 

— Foley m-a făcut să mă gândesc la tipul ăla, Carl Tillman, cel 
cu care te vedeai tu, și care s-a dovedit că-n același timp jefuia 
bănci. Ți-aduci aminte. Am spus pe vremea aceea că e o situaţie 
foarte neobișnuită să afli că un șerif federal se culcă cu un 
spărgător de bănci. Schiţă un zâmbet. Vezi, apoi îl lași pe tipul 
ăsta, Foley, să scape, nu m-am putut abţine să mă întreb, dar 
cine știe? 

— Ce? 

— Dacă spărgătorii de bănci te atrag. 

— Tu chiar vorbești serios! 

— Poate. Nu sunt sigur dacă da sau nu. 

— Când mă vedeam cu Carl Tillman nu știam că jefuiește 
bănci. 

— Da, dar eu aveam suficiente motive să cred că de asta se 
ocupă, și ţi-am spus. Așa că trebuia cel puţin să-l suspectezi. 

Karen zise: 

— Și ce s-a întâmplat cu Carl? 

Burdon zâmbi din nou. 

— A sosit momentul și l-ai împușcat. Dar nu l-ai împușcat pe 
Foley sau pe tipul care era cu el. Nu erau înarmaţi, tu aveai o 
pușcă și îi lași să te arunce în portbagaj. Bun, apoi ai Sig Sauer- 
ul în mână. Spui în raport că nu puteai să te întorci, te ţintuise la 
podea. Dar după asta s-a deschis portbagajul, cum se face că nu 
i-ai ras pe băieţi atunci? 

Karen întrebă: 

— Asta ai fi făcut tu? 

— Spui în raport că Glenn nu avea nicio armă, dar l-ai lăsat să 
scape. 

Karen întrebă: 

— Daniel, tu nu porţi armă, nu-i așa? 

El ezită. 

— De unde știi? 

— Cu ce te ocupi tu în majoritatea timpului, fraude? Umbli 
după contabili corupți? 

— Karen, lucrez la FBI de cincisprezece ani, în toate tipurile de 
investigații. 

— Ai împușcat vreodată pe cineva? De câte ori ai intrat primul 
pe ușă? 

— Trebuie să mă calific, asta este? 

— Trebuie să știi despre ce vorbești. 

ÎI văzu ridicând din umeri și începând să se întoarcă, 
aranjându-și haina costumului său gri. Făcu o pauză și spuse: 

— Vorbim altădată, Karen. În regulă? Aș vrea să știu de ce te- 
a băgat Foley în a doua mașină din moment ce nu mai avea 
nevoie de tine. 

— Va trebui să-l întrebi pe el, răspunse Karen. 

— Mi se pare mie că-i plăcea să te aibă aproape. La revedere, 
Karen. Burdon se întoarse și ieși din încăpere. 

Peste câteva secunde tatăl ei intră în timp ce Milt Dancey 
spunea: 

— „Povara albilor”. Așa i se spune la noi în Miami. 

Tatăl ei zise: 

— Așa le spune toată lumea în Miami, în Miami Beach, la cei 
de la Metro-Dude. Are darul de a irita oamenii. 

— Da, dar are gusturi, zise Karen. Ai văzut ce costum avea? 

— Combinația aia, spuse tatăl ei, îmi amintește de felul în 
care se îmbrăca Fred Astaire, cămașă și cravată de aceeași 
nuanţă. Cum te simţi? mai întrebă el. Ţi-e foame, vrei ceva de 
mâncare? Sau poate o bere? Pot să mă duc până afară să-ţi iau 
una. 

— Mâine, spuse Karen. Nu am voie să fac nimic cel puţin o 
săptămână. Mă gândeam, ce-ar fi să stau câteva zile cu tine? 
Am avea în sfârșit timp să vorbim. 

— Despre ce? Tatăl ei ridică ţanţoș capul uitându-se la ea. 
Despre băieţii ăștia care te-au lăsat să scapi? Vrei să te folosești 
de mine, nu-i așa? Să mă pui să lucrez gratis. 

— Dar tu ești tăticuțul meu. 

— Ei, și? 

(J 

Foley ținea în mână o broșură pentru cereri de credit pe a 

cărei copertă scria cu litere groase: 


„AVEŢI NEVOIE DE BANI? 
AȚI VENIT UNDE TREBUIE”. 


În broșură erau titluri care vorbeau de împrumuturi pentru 
mașini, împrumuturi pentru case, împrumuturi pentru 
schimbarea stilului de viață, nimic însă despre împrumuturi 
pentru fuga din oraș. Foley împături broșura și și-o băgă în 
buzunar. Acum continuă să studieze planul băncii, stând la masa 
din mijlocul etajului, unde se ţineau formularele. Erau casieri la 
trei din cele cinci ferestruici, fiecare având montat sus pe 
peretele din spatele lor o cameră de luat vederi, niciun paznic la 
vedere, un client pleca și un altul intra, un tip la costum cu o 
servietă diplomat. Foley îl urmări intrând pe poartă în spaţiul 
inaccesibil publicului din faţa băncii, unde unul din funcţionari se 
ridică de la biroul său. Dădu mâna cu acesta, apoi se așezară 
amândoi. Când bărbatul își deschidea servieta, Foley, purtând o 
șapcă de baseball nou-nouţă și ochelari de soare, merse în 
dreptul ferestrei unui ghișeu pe a cărui tejghea se afla o plăcuță 

care spunea că pe tânăra cu o claie de păr negru, zâmbind spre 
el, o cheamă Loretta. 

Ea spuse: 

— Pot să vă ajut cu ceva, domnule? 

Foley spuse: 

— Loretta, îl vezi pe tipul ăla care vorbește cu managerul tău, 
cel cu servieta deschisă? 

Ea răspunse: 

— Acela este domnul Guindon, unul dintre asistenții 
managerului nostru. Managerul nostru este domnul Schoen, dar 
nu este azi. 

— Bine, zise Foley, dar îl vezi pe tipul cu servieta diplomat? 

Loretta aruncă o privire. 

— Da? 

— Acela este partenerul meu. Are o armă în servietă. Și dacă 
nu faci exact ce îţi spun eu sau îmi faci orice fel de problemă, 
mă uit la partenerul meu și el o să-l împuște pe domnul Guindon 
al vostru drept între ochi. Acum ia unul din plicurile alea mari și 
pune-n el cât de multe hârtii încap de sută, de cincizeci și 
douăzeci. Fără bani cu filigran sau bandă de cauciuc, nu vreau 
pachet cu vopsea, nu vreau bani depistabili. Începe cu al doilea 
sertar și apoi cu cei de-acolo, de sub computer. Haide, Loretta, 
la treabă. Liniștește-te, cheia e chiar acolo lângă tine. Nicio 
bancnotă de la fundul sertarului. Așa e bine, stai bine. Bagi și de 
douăzeci dacă e loc. Zâmbește, ca să nu arăţi de parcă ai fi 
jefuită. Hai, dă-mi mie bancnotele de douăzeci, le bag în 
buzunar. Bun, n-a trebuit să-i fac semn partenerului meu; asta e 
bine. Acum, el o să aștepte treizeci de secunde până ies pe ușă, 
ca să fim siguri că nu mi-ai strecurat vreun pachet cu vopsea 
sau ai declanșat alarma. Dacă ai făcut așa ceva, o să-l împuște 
pe domnul Guindon între ochi. În regulă? Cred că ajunge. Îți 
mulțumesc, Loretta, o zi bună. 

Foley ieși pe ușa principală cu capul aplecat și genunchii 
îndoiţi. Unele bănci pun semn la ușă în dreptul lui un metru 
optzeci, astfel casierii pot să estimeze înălţimea cuiva care iese. 

Buddy îl aștepta vizavi de Bulevardul Collins într-o Honda 
neagră. Foley urcă și, demarând, Buddy spuse: 

— Ești mai bun decât mine, Gunga Din. Evadezi azi și mâine 
ești din nou la lucru. 

— Lompoc, zise Foley, ai venit să mă iei de acolo și în aceeași 
zi am spart o bancă în Pomona. După aceea tăcu, uitându-se pe 
fereastră la hotelurile roz, albe, galbene, toate uitate de 
vremurile bune, dar încă primind clienţi. Spuse: 

— De fiecare dată simt o dezamăgire după. 

— După ce începi să respiri iar, zise Buddy. Foley îi dădu 
broşura pe care o luase de la bancă și Buddy zâmbi. „Aveţi 
nevoie de bani? Aţi venit unde trebuie”. Au nimerit-o pe-asta. 
Parcă cer să fie jefuiţi. Nu pot să-nțeleg cum nouă din zece 
spărgători sunt prinși. 

— Vorbesc despre spargere, zise Foley, sau fac vreo 
tâmpenie, atrag atenţia asupra lor. Știi când am jefuit banca aia 
în Lake Worth pentru Adele și am ajuns la Glades? Am plecat de 
la bancă și am mers doar pe străduţe lăturalnice până am ajuns 
în autostrada Dixie. Aștept să se rărească traficul ca să pot face 
stânga, aud în spate o mașină turând motorul, un tip într-o 
Firebird Trans Am roșu, care nu mai avea răbdare. Dă înapoi 
vreo trei metri, îi dă forjă, mă ocolește, cauciucurile scârțâie ca 
și cum crede că sunt vreun pensionar din ăia la care durează o 
sută de ani să facă la stânga. Eu tocmai jefuisem o bancă și tipul 
ăsta în Firebird îmi arată ce tare e el. 

— Așa că te-ai dus după el, spuse Buddy. 

— Am făcut stânga și am tăiat-o după el. L-am ajuns la vreo 
milă mai jos și am venit pe partea șoferului, aproape, să vadă ce 
aproape pot să stau în timp ce-l priveam fix, mă uitam urât la el. 
Mi-a luat-o înainte, iar am venit lângă el, dar de data asta l-am 
înghiontit, l-am lovit într-o parte. Eram într-o Honda, cred că era 
chiar ca asta. 

— Am citit că e preferința numărul unu a hoţilor de mașini, 
zise Buddy, Honda dumneavoastră. 

— Da, am citit și eu asta. Oricum, ce s-a întâmplat, când l-am 
lovit dintr-o parte pe tip mi-a explodat un cauciuc și mi-am 
distrus direcţia, mașina tot trăgea dreapta, așa că a trebuit să 
opresc. Tipul din Firebird - nu cred că avea vreo idee în legătură 
cu ce tocmai se întâmplase - a dispărut. Nu eram acolo de nici 
două minute, mașina unui șerif oprește și ea. „Care este 
problema, domnule?” Nicio problemă, tocmai am jefuit o bancă 
și mizerabila asta de mașină a făcut pană. In afară de asta... Imi 
verifică permisul când primește prin staţie raportul despre 
bancă - cineva văzuse mașina - așa că atunci când îl văd a doua 

oară îmi bagă un mare pistol Smith & Wesson în faţă. E singura 
dată în care mi-am pierdut calmul în așa hal și mă aleg cu de la 
treizeci de ani pe viaţă. 

— Cu trecerea timpului, zise Buddy, vei găsi că e o poveste 
amuzantă. 

— Dacă mai sunt în viață. 

— O să-i povestesc lui soră-mea, să văd dacă râde, spuse 
Buddy. Trebuie să mă gândesc la lucruri despre care să vorbim 
înainte să-i dau telefonul săptămânal, altfel avem niște pauze 
lungi. 

— Între buletinele meteo, zise Foley. 

În timp ce mergeau pe digul rutier de la Haulover Cut, Foley 
aruncă pe geam șapca lui nou-nouţă. Câteva minute mai târziu 
lăsară și Honda la un magazin universal și luară mașina lui 
Buddy - un Olds Cutlass Supreme de nuanţă maro șters din '89 
pe care o plătise în numerar în Los Angeles, și-l costase, zicea 
Buddy, o spargere la o bancă și încă ceva mărunțţiș. 

e 

Foley stătea în mijlocul unei canapele imitație daneză într-o 
cameră cu pereţi albi goi, un televizor și ghivece de flori pe care 
le cumpărase Buddy. Bancnotele de la bancă, numărate acum, 
erau pe măsuţa de cafea într-un singur teanc ordonat, care 
presat nu ar fi avut grosimea mai mare de patru centimetri. 
Foley ridică vocea pentru a-i spune lui Buddy, care se afla afară 
pe balconul de ciment, citind ziarul: 

— Treizeci și șapte optzeci. Loretta aia e fată bună. Se ridică 
și ieși afară la soare. Ar putea să mai slăbească, totuși, și să 
facă ceva cu părul ăla. 

Buddy spuse: 

— Îţi vezi poza? Pot s-o distribuie peste tot și tu poţi să mergi 
unde vrei. Nimeni n-o să te recunoască. 

— Poza din faţă făcută de poliţie..., nu eram în apele mele în 
ziua aia, arăt ca un terorist. Uite-o pe a lui Chino, trebuie să fi 
avut cu cinșpe kile mai mult atunci. Foley se uita în jos la ziarul 
pe care-l ţinea deschis Buddy. La cele șapte figuri așezate în 
rând pe prima pagină, sub poza color a închisorii de cărămidă 
roșie. 

— Chirino, ăla e Chino. Probabil că s-a îngrăşat după ce s-a 
lăsat de box, apoi a reintrat în formă pentru fugă. Linares, cel 
drăguţ, ăla e Lulu, prietena lui Chino. 

— Numai ei doi au reușit să fugă, zise Buddy. Patru au fost 
împușcați dincolo de gard într-o rafală de gloanţe. Toţi făceau 
„de la douăzeci de ani pe viaţă” pentru crimă. Amicul lău Chino 
scrie că l-a omorât pe unul cu lovituri de cuțit. 

— Intrase într-o încurcătură, zise Foley, datora o grămadă de 
bani și a fost nevoit să lupte într-un meci. Doar că nu a fost la 
podea în runda a patra, când trebuia să fie - nu a putut s-o facă, 
se lupta cu un puști alb - și a așteptat până într-a șasea. Nu 
numai că tipul nu i-a dat banii, cel care a pus la cale afacerea, 
Chino a spus că faptul că a ajuns la podea i-a distrus orice șansă 
de a concura la titlu. Câţiva ani mai târziu era terminat. Așa că a 
luat un cuțit, s-a dus la sala de gimnastică de pe strada no. 5, și 
l-a folosit asupra tipului. 

Buddy spuse: 

— Linares... 

— Adică Lulu. 

— Da. Scrie că s-a certat cu colegul lui de cameră pe o pungă 
de marijuana și că l-a împușcat în cap de nouă ori cu un MAC- 
10. Doamne! 

— Când dormea, completă Foley. Cred că a fost mai mult 
decât niște iarbă la mijloc. Ca de exemplu, gelozie. Chino a spus 
că Lulu era normal înainte să-l cunoască pe el, dar eu nu cred 
chestia asta. Se pricepea prea bine să fie fată. 

— Scrie că au concentrat căutările în zona Mica Havană din 
Miami. 

— Unde mă caută pe mine? 

— N-am ajuns la tine. 

Foley își puse ochelarii de soare. Se duse la balustrada 
balconului pentru a se uita la ocean, la plajă și, direct sub ei, la 
curtea interioară și piscina hotelului, șapte etaje mai jos, totul 
era roz și alb. E 

— Spun ceva de Pupko? Asta e gardianul care mi-a dat 
cămașa lui. 

Buddy se uită în sus la Foley: 

— Credeam că ai citit ziarul. 

— L-am frunzărit. Coloana în care vorbesc despre tunelul care 
pornește de sub capelă e destul de corectă. 

— Am găsit, Pupko. Zice că a fost copleșit de evadați. 
„Bănuitor, când i-a văzut intrând în capelă, Pupko i-a înfruntat 
pe pușcăriași...” Voia să știe de ce nu sunt în dormitoarele lor 

pentru numărătoarea de seară. „În timp ce era imobilizat, Pupko 
a fost lovit în mod repetat de John Michael Foley - te-am găsit și 
pe tine - folosind o bâtă de lemn de pe șantierul de construcție. 
Foley a evadat mai apoi în uniforma lui Pupko.” Scrie că făceai 
treizeci de ani pentru jaf armat. 

— Nu eram înarmat la momentul respectiv. Nici nu l-am lovit 
pe gardian în mod repetat... O lovitură, și a căzut la pământ. 
Dacă citește Chino asta, o să înțeleagă greșit. 

— FBl-ul, șerifii, Departamentul Forțelor de Ordine din Florida, 
toţi te caută, dar nu zic unde. Se crede că e posibil ca tu „să 
zbori din ţară”. 

— A trebuit să fug mâncând pământul de câteva ori, zise 
Foley, dar nu-mi amintesc să fi zburat vreodată. Ai zburat 
vreodată? 

— Da, am citit odată că am zburat de la locul jafului. Nu văd 
nimic despre Glenn. 

Foley așteptă, uitându-se la el acum. 

— Au găsit Chevrolet-ul fetei, în Sud, la motelul Holiday Inn, 
exact unde l-am lăsat noi. Nimic despre mașina pe care am luat- 
o de-acolo. Scrie că Chevrolet-ul a fost furat din parcarea 
închisorii Glades... 

— Nimic despre Karen? 

— Ajung și la asta. „Mașina, proprietate a Serviciului Șerifilor 
S.U.A....” Uite. „Pe care ajutorul de șerif Karen Sisco o 
condusese de la biroul ei din West Palm Beach la Glades pentru 
a cerceta o citație și reclamaţie a unui condamnat.” Nu zice 
nimic de... Ba nu, uite aici. „Autorităţile cred că Foley a folosit 
mașina în evadarea sa și a lăsat-o la Holiday Inn.” 

— Unde a făcut un duș fierbinte și s-a culcat, zise Foley. Păi 
nu știu că am luat-o cu noi? Sau poate că știu, dar de ce, nu știu, 
nu vor să spună. 

— Nu scrie nimic de mine, zise Buddy. Nu se pomenește de 
ajutor la evadare. Cum se face? Vreau să spun că dacă a scăpat 
poliţia știe de mine, nu-i așa? 

— De noi a scăpat, da. 

Dar ce se întâmplase după ce a plecat cu Glenn? 

Se gândise la ea în noaptea trecută, încercând să adoarmă pe 
sofaua tare, și s-a gândit la ea toată ziua. Acum se gândea din 
nou la ea, uitându-se înspre ocean. 

Buddy spuse: 

— E frumos aici, nu-i așa? Asta dacă îţi plac priveliștile. Nu 
cred că ar trebui să mai ieși. Vreau să zic, măcar pentru câteva 
săptămâni. Ţi-ai potolit dorința de a sparge o bancă. Ai căzut de 
pe cal și te-ai urcat la loc în șa. Mă gândeam că am putea 
angaja o barcă să ne ducă în Bahamas pentru o vreme. Putem 
lua una chiar la docurile de la Haulover, o navă de pescuit. ÎI 
plătim pe comandant cu preţul zilei. Ce zici de asta? 

— Aș vrea să știu unde e Glenn, zise Foley, și ce s-a întâmplat 
cu Karen. 

— Imi închipui că la un moment dat a aruncat-o din mașină și 
a plecat mai departe. Eu asta aș fi făcut. 

— Nu crezi că l-a arestat? 

— Cum ar fi făcut asta? 

— Treaba ei. Glenn a fost vreodată aici? 

— Nu i-am spus niciodată unde stau și nu i-am dat numărul 
meu de telefon. 

— Dar Adele? 

— Are numărul meu, da, dar nu m-a sunat de la telefonul ei. 

— Dacă l-au prins pe Glenn, o dată ce începe să vorbească nu 
se mai oprește. O să o toarne pe Adele imediat. 

Buddy spuse: 

— Imediat ce te verifică or să vadă că ai fost căsătorit și că ai 
divorţat. Află numele lui Adele, sau poate, data nașterii ei, au 
găsit-o. Asta e ceva sigur. Chiar i-am spus că dacă Foley 
reușește să scape, poliţia o să vină s-o vadă. Mi-a răspuns: „Ce 
știu eu? Poţi să-ţi pariezi banii pe Adele.” 

— Mă gândeam, zise Foley, că ai putea să-i dai un telefon lui 
Glenn. Dacă a scăpat și se simte în siguranţă... 

— Și dacă nu a scăpat și telefonul lui e urmărit... 

— Am putea să sunăm la biroul șerifului din West Palm. 

— Pentru ce? 

— Ca să vedem dacă e Karen acolo. 

— Dacă e, ce ne spune asta? 

— Că e bine, el - știi - nu i-a făcut nimic rău. 

— Și dacă au telefonul de-ăla care le dă numărul celui care a 
sunat de fiecare dată? 

— Folosim un telefon public. 

— Incă te mai gândești la ea. 

— Vreau să știu ce s-a întâmplat. 

Buddy împături ziarul și se ridică. Spuse: 

— Să văd ce pot face, și părăsi apartamentul. 
e 

Când veniseră cu o seară înainte, o bătrână îi întrebase dacă 
sunt cei care îi aduc oxigenul. Foley crezu că se află într-un azil 
de bătrâni - numai femei bătrâne și câţiva bătrânei slabi stând 
în hol. În lift Buddy spuse: 

— Mă opresc și vor să afle dacă sunt de la spălătorie, dacă 
sunt de la curățătorie sau dacă sunt de la magazin. Stau afară în 
curtea interioară, sunt în hol. Sunt ca păsările care stau pe liniile 
telefonice și privesc tot ce se întâmplă. Îţi dai seama s-o aduci 
pe tipa aia șerif pe-aici, și șapte etaje, că n-ai cum să nu atragi 
atenţia? Tu nu constitui o problemă. Înţeleg să poarte cineva un 
pardesiu. Doar își pun pardesiele de fiecare dată când văd un 
norișor. Peste pulovărele lor lucrate de mână. N-am mai văzut 
atâtea pulovăre lucrate de mână într-un singur loc în viaţa mea. 

Foley îi spusese în noaptea trecută: 

— Dar tot mă lăsai să o aduc, dacă ieșeau lucrurile cum voiam 
eu. Imi pare rău că m-am purtat ca un dobitoc. Cred că mi-a 
trecut. 

— Probabil că și eu aș fi făcut la fel ca tine, zisese Buddy. Era 
prima femeie adevărată pe care o vedeai în cinci luni și, 
doamne!, ce bine mirosea, nu-i așa? 

Noaptea trecută și toată ziua de azi Foley și-o tot imagină în 
diferite ipostaze: în lumina farurilor înainte s-o bage în 
portbagaj, faţa ei aproape, când ieșea din portbagaj arătându-și 
picioarele și când stătea acolo în drum, corpul ei din profil, 
fundul ei drăguţ și ferm în fusta aceea scurtă; și când o privea 
din spate în timp ce urcau panta. Imaginile acestea ale ei tot îi 
apăreau în minte și le privea pe îndelete. Nu se gândise niciun 
moment la ea într-un mod sexual, cum ar fi s-o vadă dezbrăcată 
sau întrebându-se cum arată părul ei pubian. Își amintea cum o 
simţise, totuși, mâna lui pe braţul ei. Pe coapsa ei cu fusta 
ridicată. Îi auzea chiar și vocea, spunând: „De ce, ești celebru?” 
Spunând: „Glumești?” Și ieșind din portbagaj: „Ai câștigat, Jack.” 
Asta era preferata lui. „Ai câștigat, Jack.” Își amintea asta iar și 
iar. Ea-l întrebase: „Buddy. Asta e numele lui adevărat?” Pentru 
că-i scăpase că Buddy conduce. Vorbea prea mult. Apoi 
încercase să-și dreagă greșeala spunând că e unul pe care i-l 
dăduse el. Ce altceva îi mai spusese ce nu trebuia? Karen 
ascultând fiecare cuvinţel. În alertă tot timpul. Mai deşteaptă 

decât el. Mai deșteaptă decât Glenn, băiatul de colegiu. Foley 
era sigur că-l convinsese pe Glenn să plece. Glenn prea mult 
timp singur acolo, așteptând, speriat de moarte. Dar nu se 
putea să fie încă cu Glenn. Sau poate era? Dacă îl arestase ar fi 
scris în ziar. Dacă nu-l arestase - ce se întâmplase? 

e 

Buddy nu lipsi mult. Veni în balcon, unde Foley se bronza 
stând întins pe unul din șezlonguri. 

— L-am sunat pe Glenn. Mi-a răspuns robotul mititelului 
spunând că Glenn nu e acasă și să las un mesaj, dar nu am 
vorbit cu el. 

— Nici eu n-aș fi făcut-o, zise Foley. Să te auzi vorbind de unul 
singur când nu e nimeni acolo. Dar la biroul șerifului? 

— Am întrebat dacă e Karen; au spus că e-n concediu, că nu 
se întoarce decât săptămâna viitoare. 

— Ultima oară a fost văzută zburând de pe barieră, zise Foley, 
și a doua zi e plecată în concediu. Cum se face că am știut că n- 
o să dai de ea? 

— Probabil pentru că te gândești prea mult, răspunse Buddy. 
Îți dai seama ce faci? Îţi faci griji pentru cineva care lucrează în 
poliţie. Vrei să stai jos să bei cocktailuri cu o tipă care a încercat 
să te împuște. Auzi ce zic eu? 

Foley spuse: 

— Nu trebuia să te bag și pe tine în chestia asta. 

— Aveam ochii deschiși, zise Buddy. Ascultă, vrei să mergem 
în Bahamas sau nu? Tu hotărăști. 

Părea logic. Foley dădu din cap spunând: 

— Ar fi o schimbare. Avem destui bani... Treizeci și șapte de 
mii optzeci, nu e rău. Am folosit schema aia, cu „tipul care 
vorbește cu managerul băncii e partenerul meu”. Tipul îmi e 
complice și nici măcar nu știe. 

— Am auzit alta, zise Buddy, tipul zice o glumă ca s-o relaxeze 
pe casieriță. Apoi îi întinde un bilet pe care scrie: „Asta nu e o 
glumă. Dă-mi toate bancnotele mari.” 

— E destul de bună. Foley dădu iar din cap și părea că se 
gândește la schemă. Într-un târziu spuse: 

— Ştii, după un timp devine aceeași chestie obișnuită, încerci 
să găsești modalităţi s-o faci interesantă. 

— Ca orice slujbă, bineînțeles, devine plictisitoare, îl aprobă 
Buddy. Dar sunt și alte bresle, cum ar fi furatul din case, 
intrarea prin efracție... 

Foley scutură capul. 

— Nu aș putea să fiu un spărgător, e prea pe furiș. Și e muncă 
grea. Dacă furi televizoare, ai nevoie de un camion. Dacă furi 
bijuterii trebuie să știi dacă valorează ceva. 

— Intri prin efracţie și ei sunt acasă, zise Buddy, e ca un jaf. 
Sau putem să acţionăm în supermarket-uri, magazine de 
băuturi. 

— Aşa poți să rămâi la bănci, spuse Foley. Un jaf e un jaf. Se 
ridică din șezlongul său ca să se uite iar la ocean. Tare mi-ar 
plăcea să știu ce s-a întâmplat. 

— Păi. Cu Glenn ar trebui să vorbeşti, zise Buddy. Dacă îl 
prindeau scria în ziar, înseamnă că se ascunde. Sau, poate că s- 
a dus iar la Detroit. Acum Buddy dădea din cap. Când am vorbit 
prima oară cu el fusese acolo ca să vadă cum stau lucrurile. Iți 
amintești de escrocul de pe Wall Street, Dick Jefuitorul? Acolo 
locuiește. 

— Ripley, spuse Foley, desigur, îmi aduc aminte, cel cu cinci 
milioane care umblau libere. Glenn încă mai vorbește de asta? 

— Voia să-ţi facă o vizita la Glades, să vadă dacă te 
interesează. 

— S-ar putea să mă intereseze, acum. Deci crezi că Glenn e în 
Detroit? 

— Dacă nu e închis. Mai mult ca sigur nu stă pe-aici. Nu după 
ce ne-a abandonat pe autostradă. 

— Nu m-am supărat pe el, zise Foley. Nu-l dispreţuiesc mai 
mult decât l-am disprețuit mereu. Nu, dar dacă e acolo și are 
treaba aranjată... 

— A dat de Snoopy Miller. Ți-aduci aminte că îl luase pe 
Snoopy cu el atunci? Nu mai boxează, Glenn spune că e 
managerul unor tipi. Mă gândeam că nu trebuie decât să aflăm 
unde se ţin meciuri, acolo îl găsim pe Snoopy. 

— El ne duce la Glenn, zise Foley, și noi îl ajutăm să-l jefuiască 
pe Jefuitorul. Cam asta e ideea? 

Buddy răspunse: 

— Dacă nu te deranjează să intri în casa omului. 

— Ideea furișatului prin întuneric nu mi-a surâs niciodată, 
spuse Foley. Dar nu poți să știi dacă îţi place sau nu ceva până 

nu încerci. N-am încercat niciodată okra, deși locuiam în New 
Orleans, până când am fost om în toată firea. Și acum nu mai 


văd așa ceva. 
— Privește și din alt punct de vedere, spuse Buddy, nu e nimic 


mai bun ca munca să-ţi ia gândul de la grijile tale. 

e Capitolul 9 


Tatăl ei, citind ziarul, spuse: 

— În sfârșit oferă o recompensă, zece mii pentru informaţii 
care ar duce la arestarea... 

Se auzi soneria. 

— Pe capul fiecăruia. Cineva ar putea face treizeci de mii. 

Karen se ridică. Părăsind încăperea îl auzi pe tatăl ei spunând: 

— A întârziat, și ceva despre un program pe care-l pierdea. 
Era opt și un sfert în seara celei de-a treia zi de la evadare. li 
deschise ușa lui Ray Nicolet, care-i zâmbea în lumina de la 
intrare. Spuse că nu reușise să găsească casa, cu toţi copacii și 
toată vegetaţia aceea, și intră spunând: 

— E o junglă afară. 

— Chiar o junglă este, zise Karen. L-am întrebat pe tata dacă 
își amintește cum arată casa. Mi-a răspuns: „Da, e albă”. 

— Are nevoie de un grădinar. 

— Are grădinari, dar îi place izolarea. Când trăia mama puteai 
să vezi casa din stradă. Era zilnic afară curăţind, plivind. 

— Și te simţi bine aici în vizită? 

— Și-a luat concediu o săptămână ca să petrecem ceva timp 
împreună. Până acum a jucat golf zilnic. Se uită la Jeopardy în 
timpul cinei și la filme polițiste englezești după Inspector Morse, 
Wexford... Nu există să vezi vreun MAC-10 sau sânge pe pereți. 
Îi povesti toate acestea lui Ray, conducându-l prin întunericul 
casei până la o cameră de așteptare cu perdele și cu scaunele și 
canapeaua tapiţate în roșu și verde cu model în formă de 
hibiscus. 

Tatăl ei stătea la lumina palidă a unei lămpi cu ziarul în faţă. 
Afară, dincolo de grădină și o fâșie de gazon, era al cincilea 
șenal navigabil al Clubului Country Leucadendra. Karen spuse: 

— Tată? Ray Nicolet. Privindu-i dând mâna, adăugă: 

— Ray face parte din trupele de intervenţie în infracțiuni 
violente, se ocupă de evadarea de la Glades. 

— Am observat, zise tatăl ei și Ray se întoarse spre Karen 
ținându-și jacheta descheiată ca să se vadă inscripţia cu roșu de 
pe tricoul său, în timp ce tatăl ei adăuga: 

— În caz că cineva nu ştie cu ce se ocupă. 

Ray spuse: 

— Motivul pentru care am întârziat... 

Doar atât apucă să spună, căci tatăl ei îl întrerupse: 

— Ray, răspunde-mi și mie la o întrebare. 

Karen simţi că i se ridică tensiunea; dar apoi decise că totul e- 
n regulă. Tatăl ei avea ziarul deschis în căutarea unui articol; nu 
avea de gând să-l întrebe pe Ray despre viaţa personală, despre 
căsnicia lui, despre despărțire, dacă mai locuia încă acasă, ceva 
de acest gen. 

— lată. Titlul spune: „«M-am culcat cu un criminal», 
mărturisește îngrozită o femeie din Miami”. Locuiește în Mica 
Havană. Tipul a venit la ușa ei, spune că e plutaș, că abia a 
ajuns aici din Cuba și nu cunoaște pe nimeni și nu are unde sta. 
Ea-i face friptură cu orez, una-alta și se trezesc pe sofa făcând 
dragoste. Spune că a fost foarte tandru. 

— Am vorbit cu ea, zise Ray. Tipul i-a spus că-i era dor de 
fetița lui și ei i s-a făcut milă de el. 

Tatăl ei zise: 

— Așa se marchează acum? Se uită din nou în ziar. Fii atent 
aici. „După, femeia s-a dus să se culce în dormitor cu copiii ei.” 
Spune, citez: „Nu permit nici unui bărbat în afară de soțul meu 
să doarmă în patul nostru.” Soţul e plecat din oraș, lucrează. 
Dimineaţa următoare îi pregătește tipului fulgi de porumb 
Kellogg's la micul dejun și trimite unul din copilași la magazin 
să-i cumpere cremă de ras Colgate, cu aromă obișnuită. 

— Tu vezi asta, zise Karen, ca pe o recomandare, o reclamă. 
Pușcăriaș evadat bagă mâna în foc pentru crema de ras Colgate. 

— Aromă obișnuită, o completă tatăl ei. Nu, mă întrebam de 
ce cred că tipul ăsta e Chirino. 

— Din descrierea ei, zise Ray, până la tatuaje, câte o albină 
pe fiecare antebraţ. Ințeapă ca o albină - tipul a fost boxer 
înainte să intre la închisoare. Femeia a mai spus și că i-a furat 
pistolul soţului ei, calibrul 22, și niște haine. Dar ascultați, să vă 
zic veștile de ultimă oră. 

— Așteaptă. Tatăl lui Karen ridică mâna. Femeia asta e 
căsătorită, se culcă cu tipul ăsta pentru că lui îi era dor de fetița 
lui și apoi povestește la toată lumea. Dar nu îi dezvăluiţi numele, 
o protejaţi. Se înţelege că spuneți că e în regulă atâta timp cât 

soțul nu află. Ca și bărbatul care-și înșală nevasta spunând că 
dacă nu știe nu are cum să-i facă rău. 

Tatăl ei își ridică paharul și Karen spuse: 

— Hai să-l lăsăm pe Ray să ne spună ce se întâmplă, bine? 

— Sunt sigur că, oricum, va fi diseară la programul de știri, 
zise Ray. Am prins unul. 

Tatăl ei lăsă băutura jos. 

— Serios? Unde s-a întâmplat asta? 

— Tocmai în West Dade, lângă barieră. 

— Imediat ce-am văzut că oferiţi o recompensă... 

— Tată, spuse Karen. 

— ... Mi-am zis, sunt terminați băieţii, s-a sfârșit. 

— Tată, spuse Karen. 

Se uită în sus la ea. 

Ea-l întrebă pe Ray: 

— Era Foley? 

e 

Fuseseră nevoiți să alerge aproape opt kilometri de-a lungul 
trestiei înainte să ajungă la benzinăria de pe autostrada 27, se 
urcaseră în spatele unui camion gol, un semitrailer mare, și 
merseseră tocmai până aici în noaptea aceea ca să dea de un 
local numit £/ Hueco, Groapa: ascuns printre buruieni, o tabără 
de vagabonzi, oameni care locuiau în cocioabe făcute din lucruri 
aruncate, bucăți de placaj, metal corodat, uşi vechi, scaune de 
maşină - toți bărbații de aici erau cubanezi; nu exista nicio 
femeie. Chino spuse că era de pe o plută care se spărsese, dar 
ajunsese la țărm, mulțumită Sfintei Fecioare Maria, Mama 
Mântuitorului. Spusese că nu-l cunoaște pe celălalt care venise - 
purtând haine identice cu ale lui - și încercă să nu fie văzut cu 
Lulu, spunându-i: 

— Nu te mai ţine după mine. Ține-te departe. Până în a treia 
zi, amândoi valorau douăzeci de mii de dolari pentru orice 
vagabond care putea să citească ziarul și să-și zică da, poate, de 
ce nu, și să meargă un kilometru jumate până la postul de 
poliţie al autostrăzii. 

Lulu era cel care venise în dimineaţa aceasta cu ziarul la el și 
îl acuzase că fusese cu o femeie, arătându-i în ziar unde scria că 
femeia declarase că s-a culcat cu un criminal. Chino spusese da, 
bineînţeles că s-a dus să găsească o femeie; de opt ani nu mai 
fusese cu una. Și Lulu îi spusese: „Ai fost cu mine”. Rănit. Dar și 

plin de mânia dincolo de rațiune a unei femei geloase. Probabil 
la fel cum se simţise când îl împușcase pe colegul lui de cameră 
de nouă ori în cap. Chino îi dădu lui Lulu o cămașă și o pereche 
de pantaloni furaţi din casa femeii și îi spuse că vorbesc mai 
târziu, când se lasă întunericul. Acum se ducea să vorbească cu 
un bărbat care prepara cafea Cubano și fuma ţigări de foi 
Cohiba ascultând Radio Mambi; un bărbat numit Santiago care 
antrena cocoși pentru lupte, păsări cu pulpele rase pe care le 
ținea în cuști speciale din sârmă; un bărbat care se afla aici de 
pe vremea lui Mariel, plutașul, și care cunoștea lumea asta. 
Chino îi spuse: 

— ÎI știi pe ăla, pe care l-ai văzut vorbind cu mine? E 
homosexual. 

— Te cred, zise Santiago. 

— Mai știu și că e criminal și că vrea să mă omoare din motive 
personale. Dar nu pot să mă duc la poliţie, mă știu de altundeva. 
Dar dacă te duci și le spui unde să-l găsească pe homosexual, or 
să-ți dea zece mii de dolari. Inţelegi ce-ţi spun? 

— Clar, zise Santiago. 

e 

— Numărul nostru de telefon și adresa postului de poliţie de 
pe autostrada 27 erau în ziar, așa că tipul știuse unde să vină. 

Ray Nicolet stătea la unul din capetele canapelei acum, 
aproape de tatăl lui Karen. Ray se uita pe rând în sus spre 
Karen, stând în picioare - nu voia să stea jos - în blugi și cu 
tricoul pe dinafară, apoi la tatăl ei care-și sorbea băutura în timp 
ce Ray le spunea: 

— Tipul, îl cheamă Santiago, intră înăuntru cu un trabuc stins 
în gură și spune că ne poate da doi dintre condamnaţii fugiţi, 
care se ascund într-o tabără de imigranţi ilegali în partea 
cealaltă a aeroportului. Mai fusesem acolo, făcând razii pentru 
lupte de cocoși; e ca o groapă de gunoi cu bananieri. l-am arătat 
o grămadă de fotografii. Pune degetul pe Chirino și Linares și 
zice: „Asta și ăsta. Când primesc ăia douăzeci de mii de dolari ai 
mei?” l-am spus să stea pe loc, ne întoarcem imediat. Până la 
șase jumătate eram acolo. Departamentul Forţelor de Ordine din 
Florida, FBI, Metro-Dade, polițiști din zonă; erau chiar și câţiva 
băieţi de la Braconaj. Când eram toți pe poziţii, au venit 
elicoptere și au luminat locul ca pe un teren de fotbal. Se 
auzeau cocoși, se auzeau oamenii ţipând în spaniolă speriaţi de 

moarte, ieșeau cu mâinile sus din cocioabele lor. Ordinul a fost, 
dacă vezi pe cineva fugind îl somezi, dacă nu se oprește 
instantaneu, tragi. Linares a fugit ciocnindu-se de un poliţist de 
la Metro-Dade, apoi a continuat să fugă și a fost împușcat de 
patru ori. L-am căutat peste tot pe Chirino, sub fiecare piatră, s- 
ar putea spune, dar nu era acolo. Linares a murit în drum spre 
spitalul Jackson Memorial. 

Karen scoase o ţigară și luă bricheta de pe măsuţa de lângă 
scaunul tatălui său. Acesta îl întreba pe Ray: 

— L-aţi dat recompensa ăluia? 

— Da. Cum ne-am întors. 

— Cum se face, îi scrii un cec? 

— Nu, am plătit în numerar. Fra târziu, băncile erau închise - 
l-am întrebat pe Santiago dacă vrea să-și lase banii la noi în seif 
până mâine. Ești nebun? Nici vorbă! Un bătrânel slab cu pielea 
închisă la culoare, arăta ca un pui de găini. A plecat cu cele zece 
mii într-o pungă de cumpărături. 

Karen trase din ţigară și scoase fumul. 

— Foley nu fusese acolo? 

— Locul ăsta era strict cubanez, zise Ray. Dacă Foley a avut 
pe cineva care să-l ia cu mașina avea sigur programul lui. El e 
singurul care pare că știe ce face. 

e 

Buletinul de știri târziu ajunsese la partea meteo și Buddy 
apăsă telecomanda pentru a stinge televizorul, aflat pe un stand 
înconjurat de plante. Foley și Buddy, pe canapeaua imitație 
daneză, nu mișcau: 

— Ce crezi? 

— Mă așteptam ca Chino să aibă o ascunzătoare mai bună. 
Arăta ca o junglă de vagabonzi. 

— Au zis că nu era acolo. 

— Dacă era Lulu, era și el. A plecat. Știi ce mă-ntreb eu? zise 
Foley. Dacă crede că l-am tras pe sfoară. Vezi, el m-a întrebat 
dacă vreau să merg cu el. Am spus că nu, dar nu i-am spus că 
aveam și eu planurile mele. 

— De ce nu? 

— Nu era treaba lui. Dar acum citește ziarul, vede că sunt 
afară. Ştie că nu s-a întâmplat cum a spus Pup - toţi am tăbărât 
pe el în capelă. O să se întrebe ce făceam eu acolo cu Pup. Oare 
i-am spus că evadau? l-am spus, dar am făcut-o ca să-l aduc pe 

Pup în capelă, pentru uniformă. Asta nu înseamnă că dacă Pup 
nu ar fi fost acolo și nu i-ar fi văzut, ar fi scăpat cu toţii. Imediat 
ce-au ieșit afară se știa că vor fi reperați - sticletele din turnul 
șapte -, sau atingeau gardul, detectorul de mișcare declanșa 
alarma... 

— Fuge ca să scape cu viaţă, zise Buddy, îl doare-n fund de 
tine. 

— Doar dacă nu crede că l-am turnat. Dacă asta crede, o să 
înceapă să mă caute. Aștia așa sunt, pun mare preţ pe 
răzbunare. 

— Da, dar n-o să te găsească. Cum ar putea s-o facă? 

— Poate prin Adele. 

— Ştie unde stă? 

— Nu i-am spus, bineînțeles. Dar vorbeam odată, sorbind rom 
și făcându-ne confidențe, s-ar putea spune. Mi-a povestit cum a 
venit aici din Cuba, la doisprezece ani, născut în '47. Imi spunea 
că întotdeauna și-a dorit să fie boxer, avea șanse să concureze 
la un titlu și și le-a distrus când a acceptat să se lase bătut, și 
așa mai departe. Am spus ceva de Adele, i-am spus că 
spărsesem o bancă numai ca să-i dau și ei niște bani, cum am 
fost prins când mă dădeam în spectacol cu tipul din Firebird... 

Buddy spuse: 

— Dacă nu i-ai spus unde stă - nu e trecută în cartea de 
telefon... 

— Nu, dar i-am spus că a lucrat pentru un iluzionist și Chino a 
devenit interesat. Chiar? Cum taie femeia în două? Văzuse un 
spectacol în Las Vegas când boxa acolo. Cum se preschimbă 
femeia din cușcă în tigru? Adele se transformă vreodată în 
animal? Voia să o cunoască. Sau măcar s-o vadă dacă venea 
cumva în vizită. 

Buddy se ridică. 

— Mă duc să-mi iau un Pepsi Diet. Vrei și tu unul? Sau o bere? 

Foley dădu din cap. Buddy se îndreptă spre bucătărie dar se 
opri. 

— L-ai spus numele iluzionistului? 

— Uimitorul Emil, zise Foley. Da, cred că i l-am spus. Vrei te 
rog s-o suni pe Adele, pentru orice eventualitate? 

— Și ce să-i spun? 

— Să nu stea de vorbă cu niciun cubanez. 

— Telefonul ei o să fie urmărit. 

— Îţi știe vocea? 

— Mai mult ca sigur. 

— Spune doar atât și închide. 

(J 

Cum se lăsase întunericul Chino plecase din tabără, în jos pe 
drum până-n strada 12 apoi spre est, pe lângă terenuri virane, 
până la cafeneaua Cuba Libre, care era izolată. Santiago îi 
spusese că aici venea să se îmbete și Chino credea că va veni 
și-n seara aceea ca să-și sărbătorească îmbogățirea. Cumpără 
șase sticle de bere Polar și le luă cu el peste drum ca să aștepte 
ascuns printre copaci. Să-l aștepte pe ăsta cu luptele de cocoși 
așa cum îl așteptase pe promotorul acela în sala de sport din 
strada no. 5. Viaţa lui ajunsese la acolo din motive nenumărate, 
toate independente de voinţa lui. 

Mâinile lui fuseseră rupte de prea multe ori. 

Nu avusese timp să se antreneze ca lumea. 

Nu avusese un manager care să influențeze promotorii 
potriviți. 

Nu avusese niciodată tifon pentru mâini; fusese nevoit să 
folosească fâșii de bumbac și să le spele în fiecare zi în care se 
antrena. 

Ce altceva? 

Nu avusese niciodată un trening cu glugă pentru alergat. 

Și cel mai important. Nu avusese niciodată persoane care să 
se ocupe de el și să le pese de el. Medicul trebuia să îi spună să 
nu-și sufle nasul după ce luase pumnul în ochi de la Palomino. 
Când își suflase nasul făcuse presiune în vasele de sânge, ochiul 
i se umflase și se închisese și nemernicul de arbitru oprise 
meciul, cel din Las Vegas pe care-l văzuse și Jack Foley, sau pe 
care spunea că l-ar fi văzut. Nu putea fi sigur, din moment ce 
Foley era un mincinos care pretindea că ar fi un prieten. Era tot 
ghinion și faptul că-și suflase nasul atunci. Dacă nu și-ar fi suflat 
nasul l-ar fi bătut pe Carlos Palomino și ar fi avut șansa să lupte 
cu Cuevas și Benitez, Duran, Curry, oricine, și nu mai era nevoie 
să se lase bătut de puștiul alb pe care-l putea bate doar cu 
mâna stângă, la treizeci și nouă de ani. 

Intre copacii de vizavi de Cuba Libre bău una dintre beri, 
așteptă, apoi începu să bea o alta. Arma pe care o furase din 
casa femeii era un Ruger de calibrul 22 cu țeava lungă, un pistol 
de tras la ţintă, nu unul de calibru mare, dar mergea și ăsta. La 

șapte jumătate fix auzi elicopterele poliţiei și văzu luminile de 
căutare bătând în jos asupra ceva care trebuie să fi fost tabăra 
de imigranţi, la vreo doi kilometri depărtare. Nu era sigur că 
auzise focuri de armă. Poate. Continuă să aștepte, bând berea 
încet ca să-i ajungă. Trei ore trecură, înainte să vadă mașina lui 
Santiago, camioneta aceea atât de veche încât Chino nu-și 
dădea seama ce marcă era, venind dinspre Miami. Traversă 
strada, cu pistolul băgat la curea, sub cămașa soțului femeii. 
Camioneta era în fața cafenelei acum, printre alte câteva mașini 
parcate acolo, Santiago cobori și încuie portiera. Chino îl strigă 
și Santiago se întoarse. În lumina felinarelor și a neonului roșu 
cu care scria Cuba Libre, Chino văzu expresia de surpriză a 
omului transformându-se imediat într-una de nevinovăție, cu 
ochii mari, pregătit, chiar zâmbind un pic. 

— Te-au plătit? 

— A fost exact cum ai spus tu. 

— Unde sunt banii? 

— Ah, crezi că-i am la mine? Nu, i-am lăsat în seiful lor peste 
noapte. Mi-au spus că mi-i dau mâine. 

Chino întoarse capul pentru a se uita în camionetă. 

— Ce-ai acolo-n pungă? Era pe jos în dreptul scaunului de 
lângă șofer. 

— Numai niște chestii pe care le-am cumpărat. 

Chino spuse: 

— Vrei o bere? 

Nu mai văzuse niciodată pe cineva să pară atât de 
recunoscător, Santiago spunând: 

— Da, într-adevăr, zâmbind din nou, întorcându-se să intre în 
cafenea. 

Chino apucă brațul slab al omului. 

— Nu acolo. Am niște bere pe care am plătit-o deja. De ce s-o 
arunc? İl aduse pe Santiago de partea cealaltă a drumului, 
bărbatul spunând nu, hai să mergem în bar. Făcea el cinste. 
Spunând, „ascultă”, și că intenţiona să-i dea lui Chino jumătate 
din recompensă; urma să-i facă o surpriză, mâine. Când 
ajunseră între copaci Chino zise: 

— O să-ţi folosesc camioneta. Santiago îi spusese bineînţeles, 
oricând. Chino întrebă: 

— Unde sunt cheile? Santiago spuse că, în haina lui. Era o 
pelerină de nailon neagră cu o glugă care-i atârna pe spate. 


73 


Chino spuse: 

— Dă-o jos. Santiago spuse că era al lui tot ce-și dorea. Se 
întoarse ca să se uite peste drum la cafeneaua cu neon roșu, la 
mașinile și camioneta din faţă, era lume înăuntru, dar nimeni nu 
ieșea, în timp ce-și dădea haina jos. Chino, în spatele lui, scoase 
pistolul de la curea, îl împușcă pe Santiago în ceafă, apoi îl mai 
împușcă de două ori când era întins pe pământ. 

Chino se duse la camionetă cu haina acoperindu-i arma din 
mână, se urcă și merse spre Miami ca să găsească o cabină 
telefonică. 


74 


e Capitolul 10 


— Își spune Adele Delisi acum, zise Karen, pe numele de fată. 
S-a căsătorit cu Foley în Las Vegas în '86 și i-a intentat divorț în 
anul următor în Los Angeles. Adele are patruzeci și doi de ani. 
Locuiește în hotelul Normandie pe bulevardul Collins, lângă 
South Beach. 

Erau la masa din bucătărie: Karen fuma o ţigară și bea o 
cafea. Tatăl ei, într-unul din costumele lui de golf, lua micul 
dejun, un sandwich cu brânză și aspic pe pâine franţuzească și 
cafea, înainte de a pleca la club. 

— l-a verificat cineva convorbirile telefonice? 

— De șase ori luna trecută Adele a acceptat telefoane cu taxă 
inversă de la Glades, ultimul în ziua evadării. Dar nu i-a făcut 
nicio vizită în cele cinci luni cât a fost acolo. 

— Nu voia să aibă numele trecut pe listă. 

— Burdon a întrebat-o de ce o tot suna. Ea a spus că pentru 
că era deprimat. l-a mai spus că nu l-a mai văzul de opt ani. 

— E și ea implicată, zise tatăl lui Karen. 

— Și eu sunt de aceeași părere. Foley mi-a spus că motivul 
pentru care venise în Florida era să viziteze pe cineva, apoi n-a 
mai vorbit de asta. A spus: „Mai bine tac.” 

— A sunat-o pe ea. Dar pe cine a sunat ea? 

— Pe cumnată-sa, Ann; e disc jockey, cred că-n Canada. Și pe 
un iluzionist pentru care a lucrat, Emil nu mai știu cum. 

— Uimitorul, tăcea un număr de mâna a treia, zise tatăl ei, 
mâncându-și sandwich-ul, sorbind din cafeaua fierbinte. Lucrul 
uimitor la Emil e că încă mai dă spectacole. Lucrează cu 
porumbei. 

— Vorbind cu Burdon s-a referit la Emil în termeni ca 
nemţălăul ăla împuţit. A dat-o afară chiar înainte de Crăciun și a 
angajat o altă fată mai tânără. Adele este supravegheată din 
prima zi de după evadare, dar nu s-a dus în niciun loc 
interesant. A dat un anunţ în Hera/d Tribune, la mica publicitate, 
ca să facă rost de altă slujbă la un iluzionist. Noroc, hm? Burdon 
a spus că telefonul ei e ascultat și urmărit. 


75 


— Și pun pariu că ea știe. De ce nu te duci să stai de vorbă cu 
ea? 

— La asta mă gândeam. l-am spus lui Burdon, dar mi-a spus 
că nu mai are nevoie de ajutor. 

— Tu vorbește cu ea oricum. Dacă știi cum să vorbești o să-ţi 
spună lucruri pe care nu i le-ar spune lui Burdon. Fii atentă la 
modul cum vorbește despre Foley, la tonul ei. Spune-i că crezi 
că e un băiat bun. Nu, mai întâi spune-i c-ai fost în portbagaj cu 
el, pe întuneric, jumătate de oră, ca să vezi cum primește 
vestea. Dacă e implicată, ce primește în schimbul bătăii de cap, 
polițiștii care-i respiră în ceafă? Pun pariu că nimic. Așa că încă îl 
mai place atât încât să riște pentru el. Crezi că e posibil? Ce fel 
de om e el? 

— E destul de relaxat, încrezător. 

— $mecher? 

— Nu, dar a fost surprins că nu auzisem de el. Poate că ar fi 
trebuit. 

— Îţi aduce aminte de tipul ăla, Tillman? 

— Deloc. 

— Ți-aduci aminte când m-ai sunat? Te întâlniseși cu el de 
vreo trei ori, cred. Mi-ai spus că e suspect într-un jaf la o bancă 
și că nu știi ce să faci. Ți-am spus să-ţi găsești alt iubit. 

— Ai spus că, dacă vreau să știu dacă e adevărat, să-l întreb 
pe el. 

— Da, să aduc în discuţie subiectul, să văd cum reacţionează. 
Dacă începe să transpire, să chem întăriri. Dar tipul ăsta, Foley, 
știi că e murdar și tot vrei să-l mai vezi. 

— Ca să-l arestez, să-i pun cătușele. 

— Da, da, bine. Nu exagera. Ai orgoliul rănit, erai înarmată și 
te-a învins. Asta te deranjează, înțeleg cum te simţi. Dar ești și 
curioasă în legătură cu omul. Aseară, de două ori l-ai întrebat pe 
iubitul tău căsătorit, Nicolet, despre el. Erai îngrijorată, dar nu 
voiai să se vadă. 

— lubitul meu căsătorit - special ai ales articolul acela ca să 
poți vorbi de infidelitate. Nu-mi venea să cred. Ba da, îmi venea 
să cred. De-aia nu am adus pe niciunul din prietenii mei acasă, îi 
interogai tu. Mama ţipa la tine din cauza asta tot timpul. 

— Mama ta n-a ridicat vocea niciodată, Dumnezeu s-o ierte. 
Îmi arunca privirea aceea. Nu, ceea ce făceam eu era să-i 
analizez pe prietenii tăi și-ţi spuneam care erau dobitoci, te 

ajutam să-i sortezi pe ăia care nu erau potriviţi. la-l pe Nicolet 
ăsta, de exemplu, e-n regulă, să zicem, dar e cowboy. Cu 
pistolul înfipt în blugi... Îţi plac ăștia sălbatici, nu? Ştii că 
dintotdeauna am spus că e nu e mare diferență între polițiștii 
cowboy și spărgătorii înarmaţi, toți ăștia cărora le place să 
poarte armă. Poate că așa se explică interesul tău pentru Foley, 
bătrânul spărgător de bănci profesionist. 

— M-a răpit. 

— Da, dar aţi stat de vorbă tot drumul de la Glades până a 
barieră. Sună mai mult a întâlnire decât a răpire. Ai auzit 
vreodată de sindromul Stockholm? 

— la stai un pic, zise Karen. 

— Jaful de la banca din Stockholm, zise tatăl ei, doi bărbaţi, 
numele unuia din ei - nu reușesc să mi-l amintesc. 

— Olufsson, zise Karen. 

Tatăl ei îi făcu cu ochiul. 

— Deci știi despre ce vorbesc. Sunt blocați în bancă, pentru 
câteva zile, ţinând femeile ostatici. Când ies, trei dintre femei 
spun că sunt îndrăgostite de Olufsson ăsta. 

— Eu nu am fost ostatic, protestă Karen. Am stat împreună în 
portbagaj poate o jumătate de oră. 

— Nu știu. Foley ăsta aduce mult cu Olufsson. Vorbește cu 
fosta lui soţie, vezi ce zice ea despre el. 

— Știu ce e, un infractor recidivist, un pușcăriaș. 

— Puțin mai devreme ziceai că e relaxat, încrezător, ca și cum 
l-ai admira. 

Karen îl urmări pe tatăl ei mușcând din coaja pâinii 
franţuzești, mâncându-și sandwich-ul cu aspic și brânză, făcând- 
o și pe ea să vrea unul. Apoi îl privi cum își soarbe cafeaua, cu 
capul aplecat peste masă. Semăna un pic cu un Walter Matthau 
scund. O dată când era într-o misiune de supraveghere a unui 
subiect și aștepta în mașină, două femei s-au repezit la el 
spunând: „Vai, e Walter Matthau!” Subiectul său a ieșit din bar 
și a plecat cu mașina înainte ca tatăl ei să reușească să scape 
de cele două femei. 

Spuse: 

— Știu ce voiam să te-ntreb. Cum se face că nu se spune în 
niciun buletin de știri nimic de Glenn Michaels? 

— Burdon spune că nu e treaba nimănui în afară de ei, FBI. l- 
am spus ce mi-a zis Glenn în mașină despre o spargere în 

pregătire undeva în nord, una în stil mare. Burdon voia să știe 
unde în nord. Am spus... păi Glenn a zis că i-a îngheţat fundul în 
Detroit în noiembrie trecut. Și că ar putea să-l caute acolo. Azi 
dimineaţă m-a sunat să-mi spună că nimeni numit Glenn 
Michaels nu a zburat de aici nicăieri în noiembrie. l-am spus că 
s-ar putea să fi mers cu mașina. Burdon mi-a zis să nu mă mai 
chinui cu asta. 

— Nu a spus: „Nu-ţi mai chinui căpșorul tău drăguţ”? 

— Ba da, așa a spus. 

— Și asta te face să vrei să-i tragi una între picioare. 

— Nu, mă face să vreau să-l arestez pe Glenn. Pe Foley deja îl 
voiam. Și pe Buddy dacă e prin preajmă. 

— Umple-mi și mie cana pe jumătate, te rog. Și spune-mi ce 
știi despre Buddy. 

— Nu prea multe, zise Karen, ridicându-se. Se întoarse la 
masă cu cafeaua, îl servi pe tatăl ei și se așeză din nou. E cam 
de aceeași vârstă cu Foley, are o soră care era călugăriţă, dar 
nu știm unde locuiește ea. Și el și Foley au fost amândoi la 
Lompoc și probabil s-au cunoscut acolo. Și tot acolo i-a cunoscut 
Glenn. Burdon o să sune la închisoare, să vadă dacă pot să-i dea 
vreun nume, cineva care era prieten cu Foley. 

— Să se considere norocoși dacă-și mai aduce cineva aminte 
de Foley. Câtă populaţie e acolo, în jur de două mii? 

— Cam o mie șase sute, ultima oară când am fost acolo. 

— Ei se așteaptă ca vreun gardian administrator sau vreun 
deţinut cu comportare bună să caute în computer în speranţa să 
găsească un Buddy? Chiar dacă îi știau numele de familie - când 
a fost adus acolo? Câţi ani ar trebui să acopere căutarea? N-ai 
de unde să știi decât dacă îi știi sentința. Gândește-te și tu cum 
ar fi, să dai telefon la penitenciarul ăla și să întrebi: „la ziceţi, 
oameni buni, își amintește vreunul din voi de-un pușcăriaș 
Buddy?” Işi sorbi cafeaua, toată, și spuse: 

— Ascultă, eu trebuie să plec. 

Karen îl privi ridicându-se de la masă ca să se uite afară pe 
fereastră la șenal, suflecându-și mânecile galbene care se 
muiaseră în cană. 


Ea spuse: 

— L-am întrebat pe Foley dacă Buddy era numele lui adevărat 
și el a spus că nu, că el i l-a dat. Dar dacă e numele lui 
adevărat? 

Tatăl ei se întoarse ca să se uite la ea și păru surprins un 
moment. 

— De unde e originar? 

— Arkansas. 

— Nu știu - dar acum când mă gândesc, Buddy s-ar putea să 
fie cheia, cel pe care să vă axați. El riscă totul, inclusiv viaţa sa. 
Ca să-l salveze pe un tip cu care a făcut pușcărie. Cu ce se 
alege din asta? O face ca prieten sau pentru că există o 
răsplată? Înţelegi ce vreau să spun? 

— Oricare ar fi cazul, zise Karen, Foley îi rămâne îndatorat. 

— Așa că oricare ar fi lucrul următor pe care vrea Buddy să-l 
facă, zise tatăl ei, se prea poate ca Foley să fie alături de el. 
Găsește-l pe Buddy și l-ai prins. 

— Dacă aș știi cum îl cheamă pe Buddy. 

— Mi-ai dat o idee. Dar, ascultă, trebuie să plec, deja am 
întârziat. 

Karen îl urmă până la ușa care dădea în garaj. 

— Haide, tată. Cum îl putem găsi? 

El ţinu ușa deschisă și se întoarse ca să se uite la ea. 

— S-ar putea să meargă, s-ar putea să nu meargă. Îți explic 
când mă întorc. 

— O să-mi povestești despre jocul tău de golf cel puţin o oră. 

Ușa se închise. 

Fiecare minge care rămânea pe șenal, fiecare bucăţică până 
la verde, specialitatea lui, orice lovitură lungă care nimerea în 
gaură - cu Jack Daniels-ul lui cu gheaţă, lângă el. Exagera, chiar 
trișa... Dar știa cum să găsească oameni; era meseria lui. Karen 
se întoarse spre chiuvetă. Să spele vasele? 

Sau să se ducă să stea de vorbă cu Adele Delisi? 

e 

Buddy o sunase în trei rânduri în dimineaţa asta, dar ea nu 
era acasă. Când se întoarse ultima oară Foley spusese că nu mai 
contează, se ducea s-o vadă. Buddy îi spusese că era nebun, dar 
Foley răspunse că s-a hotărât. 

— Ştii că vor fi polițiști puși să supravegheze hotelul. 

— Ca să vadă dacă ea pleacă. Crezi că-i vor verifica pe toţi cei 
care intră? 

— De ce să riști? 

— Îi sunt dator. 

— Nu i-ai dat un ban în opt ani. Și acum dintr-o dată... 

— Nu mă refer la faptul că-i datorez bani, asta e cu totul 
altceva. M-am tot gândit la asta azi-noapte încercând să adorm 
pe sofaua asta, pe scândura asta. Nu aș fi aici dacă nu era 
Adele. 

— Așa e, nu ai fi jefuit banca și nu ai fi fost trimis la 
închisoare. 

— M-a ajutat să ies. Ar trebui măcar să încerc s-o vizitez. Dacă 
nu se poate, nu se poate, dar trebuie să încerc. 

— Eu nu te duc cu mașina. 

— Merg eu. 

— Or să te recunoască pe stradă. 

— Ai spus chiar tu că nu semăn deloc cu poza făcută de 
poliţie. E singurul lor punct de plecare. 

— Sau cel puţin așa știi tu. Fotografia ta e de mult pe piață, 
omule. O vedeam prin bănci înainte să te cunosc. 

— Mă duc ca turist. O să port pantaloni scurți, o pălărie de 
paie, îmi agăţ un aparat de fotografiat de gât. O să port sandale 
cu șosete... Poţi să mă aranjezi? 

e Capitolul 11 


Adele își petrecu dimineaţa prin șirul de hoteluri în stil 
deconstructivist mergând de la unul la altul, zece cvartale de 
terase cu turiști, oprindu-se la fiecare cafenea și bar pentru a 
întreba recepţionerele dacă pot să-i facă un mare serviciu. Chiar 
și cele pe care le cunoștea vag luau cartea de vizită de parcă 
era unsă cu rahat și se uitau chiorâș la ea, fără să-și schimbe 
expresia feţei, în timp ce Adele le spunea că este versiunea unui 
anunţ pe care-l dăduse în Herald Tribune. Dar era atât de micut 
în ziar încât s-a gândit că dacă ar putea să împartă câteva din 
acestea, știți dumneavoastră, ca să fie afișate la vedere pe 
plajă... Recepţionerele spuneau că le pare rău și îi dădeau înapoi 
cartea de vizită, sau da, în regulă, și o aruncau pe masa de la 
recepţie. Pe carte scria: 


CA PRIN VRAJĂ! 

Sunaţi la 673-7925 și apare Adele! 
Asistentă de iluzionist experimentată! 
Expertă în porumbei și în toate formele 

de prestidigitaţie! 


Mergând pe strada no. 10 către bulevardul Collins se opri ca 
să se uite înapoi și-l văzu pe cel care o urmărea oprindu-se și el 
pe o alee. Stătea uitându-se împrejur ca și cum se pierduse. Cel 
care o urmărea de pe trotuarul de vizavi se oprise și-și lega 
șireturile. Se întreba de ce se mai deranjează. Adele îi făcu cu 
mâna celui de pe trotuarul de vizavi și merse mai departe spre 
Collins. Următorii doi, altă pereche de personaje serioase, bine 
conturate, erau într-o mașină, unul din ei citind ziarul. În fiecare 
zi se spunea ceva de Jack la știri sau în ziar, „încă în libertate” 
cu unul din cubanezi, dar nicio vorbă despre Buddy sau Glenn 
Michaels, așa că probabil că planul de evadare cu două mașini 
funcționase. Când Glenn venise singur în vizită, cu câteva zile 
înainte de evadare, stătuse cu o vodcă cu tonic pozând, 
jucându-se cu părul, așteptând ca ea să se dea la el în timp ce el 
vorbea despre el, arătându-i ce bărbat marfă e el și cum urma 

să-i folosească pe Buddy și Jack mai târziu, la o treabă pe care o 
avea în program. După cinci minute cu Glenn, înţelesese de ce 
nu-l vrea Jack. De ce zisese ultima oară la telefon c-o să-i ia 
ochelarii de soare și o să-i calce-n picioare. li spusese: 

— Ştii de cine-mi amintești? De linge-blide ăla care stătea în 
casa de oaspeţi a lui O.J. Simpson, cel cu celebritatea 
instantanee și cu părul ăla. Glenn spusese: 

— Da? Într-adevăr? Luând-o ca pe un compliment. Lucrul cel 
mai bun pe care-l puteai face cu Glenn Michaels, decisese ea, 
era să-l pui în cutia în care dispar lucruri a lui Emil Uimitorul și 
să te descotorosești de el. 

Ajunse la Normandie printr-un șir de hoteluri de apartamente 
în culori pastel și dădu din cap înspre doamnele de pe terasă, 
care-și așteptau obștescul sfârșit. Traversând holul îi spuse 
„bună” lui Sheldon, aflat în spatele recepției și el îi arătă dinţii 
lui stricaţi. Măcar el zâmbea. Niciuna din recepţionerele alea 
înțepate nu zâmbiseră sau nu-i spuseseră măcar un nenorocit 
de cuvânt de încurajare. 

Adele urcă pe scări până la etajul al doilea și intră în 
apartamentul ei aranjat cu mobilă de lemn galben de acum 
cincizeci de ani, Miami Beach Moderne, cu vaporașe și palmieri 
pe perdelele șleampete. Dădu drumul la aparatul de aer 
condiționat de la fereastră. De fiecare dată când se uita afară 
acum se ruga la Dumnezeu să nu cumva să-l vadă pe Jack peste 
drum, ca într-un film: sprijinindu-se de un stâlp, își aprinde o 
țigară și se uită în sus spre fereastră. Și Jack poza, dar el se 
pricepea la asta. 

Trânti cărţile de vizită rămase pe măsuţa de sticlă și stătu 
uitându-se la ele. Expertă în porumbei și în toate formele de 
prestidigitație. Expertă în curăţatul raliaţilor de porumbei din 
cabină. Talent înnăscut la a sta cu un picior fix în faţa celuilalt 
pe tocuri de opt centimetri, zâmbind, radiind, braţul ridicându-i- 
se într-un gest plin de graţie către păsările care zburau din 
pelerina mizerabilă a lui Emil. 

Ceea ce ar trebui ea să facă, ce dracu’, să-și facă reclamă ca 
iluzionistă și să apară la aniversări, școli, petreceri ale 
companiilor, cam așa ceva; închisori, de ce nu? Știa să facă 
scamatorii cu frânghii: s-o taie și s-o facă la loc, cel cu acul și 
aţa, cel cu evadarea din haină, folosind voluntari. Ştia să facă 
scamatorii cu batista: Fatima dansatoarea, mătasea șerpuindă, 

nodul care dispare. Ştia să facă scamatorii cu cărți de joc: le 
amesteca în stil hindus, le amesteca peste mână, alunecarea... 

Sună telefonul, pe biroul de lângă fereastră. 

Ştia să umble în plicuri închise: tiganca care citește gânduri, 
relaţii imposibile... 

— Bună ziua, la telefon Adele. 

O voce masculină spuse: 

— A, dumneavoastră sunteţi Adele? Cu accent cubanez sau 
ceva în genul ăsta. 

— Da, eu sunt. Sunaţi în legătură cu anunţul meu din ziar? 

— Nu, nu l-am văzut. 

— Aţi primit unul din anunţurile mele? Trebuie să fi fost chiar 
în spatele meu când le-am distribuit. 

— Am vorbit cu bărbatul pentru care aţi lucrat, Emil? 

— Oh, aha. Da, am fost săritoarea din cutie a lui Emil aproape 
patru ani. 

— Aţi fost ce, cutia lui?... 

— Asistenta lui. Ce v-a spus despre mine? 

— Mi-a dat numărul dumneavoastră și adresa. Vedeţi, caut o 
asistentă și aș dori să discut cu dumneavoastră. 

— Nu vă supăraţi, domnule, daţi spectacole în zona orașului 
Miami? 

— Da, pe-aici. Am fost iluzionist în Cuba înainte să vin aici. 
Manuel Magicianul mi se spunea. Daţi-mi voie să vă întreb ceva. 
Faceți scamatoria cu tăiat cutia în două cu dumneavoastră 
înăuntru? 

Adele făcu o pauză. 

— Da? 

— Cum se face scamatoria asta? 

— Cum se face? 

— lertaţi-mă Vă întreb asta ca să văd dacă aveți experiență. 

— Păi, am văzut-o făcută în ambele moduri, zise Adele, 
„tăiere subţire” sau prin vechea metodă Selbit, dacă la asta vă 
referiți. 

Se făcu un moment liniște înainte ca vocea cubanezului să 
spună: 

— Da, văd că vă pricepeţi. Aș vrea să vin să discut cu 
dumneavoastră, să lucraţi pentru mine. 

Adele spuse: 

— Păi... Hai să ne întâlnim la Cardozo, pe terasă? Știţi unde e? 

— Da, dar nu vreţi să vin unde locuiţi dumneavoastră? 

— Oricum trebuie să ies. Ne putem întâlni într-o oră. Vă 
convine așa? 

Stătu un moment și spuse: 

— Da, e-n regulă. 

Și Adele puse telefonul în furcă. 

Cum se face scamatoria cu tăiatul cutiei în două?... Vorbea 
serios oare? Nu știa că o persoană care sare din cutie eo 
asistentă. Poate că iluzioniștii din Cuba le ziceau altfel. 

Sună telefonul. 

Va purta pantaloni scurți, să-și arate picioarele. 

— Bună ziua, la telefon Adele. 

Oricine ar fi fost la telefon, închisese. 

e 

Buddy ieși de la Wolfie's și urcă în mașină. 

— E acasă. 

Viră spre sud către Collins și nu scoase un cuvânt până când 
nu lăsară în urmă zece cvartale și trecură pe lângă Normandie. 

— Uite! Îl vezi pe tipul ăla care stă pe terasă? Bătrânele și 
tipul ăla singur? Ştii bine că mai sunt alți doi într-o mașină. 

Foley se uita împrejur. 

— N-am observat niciunul. 

— Știu că sunt acolo. 

— O să fiu cu ochii în patru. 

Buddy făcu dreapta pe strada 10 apoi din nou dreapta pe o 
alee pentru a intra în spatele șirului de hoteluri. Spuse: 

— Nu stă nimeni pe-aici, asta e bine. Ajunseră în capătul 
străzii nr. 11 și Buddy opri. 

Îi spuse lui Foley: 

— Ai luat arma cu tine? 

Foley ridică geanta de paie din poală: 

— Înăuntru, cu loţiunea de plajă și prosopul. 

— Îi dai vreun ban? 

— Ce am furat alaltăieri. 

Buddy dădu din cap, uitându-se fix la Foley, studiindu-l: 

— Eu tot cred că ar trebui să porţi o pălărie. 

— În toate fotografiile cu mine în bănci am o pălărie sau o 
șapcă. Mă îndoiesc că m-a văzut cineva fără. 

— Uită-te la ceas, zise Buddy. E unsprezece jumătate. Mă 
întorc aici în jumătate de oră, la douăsprezece fără un sfert. 

Dacă nu apari, mă întorc aici și la douăsprezece și douăzeci. 
Dacă tot nu apari ne vedem peste treizeci de ani. 
e 

Cafeneaua asta era condusă de portoricani - Chino își dăduse 
seama după modul în care vorbeau - dar nu era rea. Cafeaua 
era Cubano și nu-l deranjau stând la tejghea sau uitându-se 
afară pe fereastra din faţă unde vedea printre litere pe dos de 
pe sticlă hotelul aproape drept peste drum, Normandie, cu patru 
etaje. Fosta soţie a lui Jack Foley locuia la etajul doi, la camera 
208, probabil o cameră în față și se uita pe fereastră exact când 
el se uita înspre hotel. O sunase de aici. Nu-i prea plăcea planul 
conform căruia trebuia s-o întâlnească pe terasa hotelului 
Cardozo, cu oameni acolo, oameni care treceau pe lângă. Urma 
să bea cafeaua asta și încă puţină și să se ducă sus la ea-n 
cameră să discute în particular. Ce putea ea să facă? 

e 

Foley merse de pe alee până pe bulevardul Collins și se opri 
pe colț pentru a urmări maşinile trecând în ambele direcții, 
turiști care se cazau în South Beach sau care căutau un loc de 
parcare. Începu să meargă spre hotelul din mijlocul cvartalului, 
fără să se grăbească. Buddy avea dreptate, undeva pe aproape 
trebuia să fie o mașină cu doi tipi în ea. Privi o mașină departe 
în faţă venind din curbă apoi botul unei Honda intrând în 
parcare, cu o femeie la volan. Se întrebă dacă femeile erau 
folosite la misiuni de supraveghere. Ce trebuia el să facă era să 
intre în hotel. Dacă tipul de pe terasă intra după el, începea să 
întrebe pe oricine se afla la recepţie despre tarifele sezonului 
următor. Inventa el ceva. Ca de exemplu, dacă putea să vadă o 
cameră sau să se ducă la toaletă, să stea pe-acolo până când 
putea să se strecoare la etaj. Nu credea că tipul de pe terasă îl 
va băga în seamă. Se apropia de Honda acum, femeia era afară 
din mașină, stând în dreptul taxatorului de parcare din profil, 
pipăindu-și buzunarele. 

Păr blond, jachetă și geantă de umăr cafenii, picioare lungi în 
blugi strâmţi și tocuri obișnuite, tocuri roz de mărime medie 
care îi reţinură atenţia, pantofi roz, se asortau frumos cu blugii. 
Părul, profilul ei, îl duseră cu gândul la Karen Sisco. 

Ea își întoarse fața de la taxator și el se uita la Karen Sisco - 
era chiar acolo, la nici trei metri, era Karen uitându-se la el 
acum, așteptând. Il întrebă: 

— Aveţi cumva să-mi schimbaţi un dolar? 

Foley își mută geanta de paie în mâna stângă, încă uitându-se 
la ea, spunându-și să meargă mai departe, să nu se oprească, 
să nu scoată un cuvânt. Dar o făcu. Spuse: 

— Imi pare rău, nu am. Trecuse de ea acum fără să rupă 
ritmul, mergând cu același pas negrăbit, uitându-se împrejur la 
indicatoare, la priveliște, la oameni, nu însă și înapoi, spunându- 
și să meargă mai departe. Era ea. Dintr-o dată exact în faţa lui. 
A văzut-o și i-a văzut ochii și pentru un moment, felul în care se 
uita la el... Își spunea că dacă se uită înapoi va fi transformat 
într-un pușcăriaș pe loc, în albastru corecțional, așa că nici să nu 
te gândești să te uiţi înapoi. Ai mai văzut-o o dată și gata. Asta e 
tot ce primești. 

e 

Karen îl văzu trecând pe lângă Normandie, pe lângă femeile 
de pe terasă, agentul stătea acolo acum. Se gândi: „Nu, nu se 
poate!” Îi văzuse fața lui Foley plină de noroi în lumina farurilor, 
șapca de gardian ascunzându-i ochii, îi vedea fotografia poliției 
în minte așa cum vedea toate fotografiile făcute de poliție, un 
infractor cu un număr, nu pe tipul ăsta într-un costum de plajă 
portocaliu asortat cu ocru deschis și purtând o geantă de paie, 
șosete închise la culoare cu sandale de piele groasă. Aproape că 
vrusese să-i zâmbească și să-i spună „bună, ce mai faci”, 
ducându-și mâna la geantă în acel moment era sigură că acela 
era Foley. Dar ochii lui nu dădură niciun semn că ar cunoaște-o 
și el spusese „lmi pare rău”, fără cine știe ce expresie și 
mersese mai departe. Aștepta ca el să se uite înapoi. Așteptă 
până când el ajunsese deja la capătul șirului de blocuri, 
traversând strada, și cum nici atunci nu întoarse capul, ea simți 
o dezamăgire, crezând că dacă ar fi fost Foley s-ar fi uitat 
înapoi. Sau poate că s-ar fi și oprit și i-ar fi spus ceva. Nu ar 
avea vreo logică, dar nici nu trebuia să aibă; era un sentiment al 
ei, așa că era în regulă. Ca de pildă ea să fi făcut un T cu 
mâinile, sau el să fi făcut, cerând o pauză, ca să aibă câteva 
minute să termine ce începuse în portbagajul mașinii. Ar fi fost 
normal atunci să spună „bună, ce mai faci? O, nu-i rău.” Ar sta 
acolo și ar discuta politicos unul cu celălalt. „Aia da aventură. 
Da, într-adevăr. Ei, am scăpat.” El ar spune ceva despre faptul 
că ea a tras în el și ea ar spune „da, păi, știi... Ai timp să 
mergem să bem ceva? Cred că avem câteva minute.” Ar merge 

pe plajă, ar sta la o masă și-ar vorbi o vreme, spunând orice le 
venea în minte, ar mai bea ceva, ar vorbi despre filme... Poate. 
De ce nu? Nu s-ar putea prezice despre ce ar putea să 
vorbească, ar vorbi doar, până n-ar mai fi timp. Păi, bun atunci, 
din nou la lucru. Ea s-ar ridica și ar pleca, iar dacă ar fi să se uite 
înapoi, el n-ar mai fi acolo. Ar rezolva asta, ar da problema la o 
parte. lar data următoare când îl întâlnea - și ar face tot 
posibilul ca să se întâmple - îi punea cătușele cu mâinile la 
spate și-l ducea în arest. 

Karen merse până la Normandie. Din curtoazie se opri pe 
terasă pentru a arăta agentului, un tip tânăr pe care nu-l 
cunoștea, legitimaţia și steaua de șerif, spunând că urca s-o 
vadă pe Adele. Agentul spuse: 

— Burdon știe de asta? 

Karen răspunse: 

— Nu-ţi face griji, începu să se întoarcă, dar se opri. Nu cumva 
ai douăzeci și cinci de cenți, pentru taxator? 

e 

Tot drumul pe Collins și până pe strada 5 Foley se opri să se 
uite în vitrinele magazinelor, la meniurile afișate ale cafenelelor, 
înainte de a fi sigur că nu-l urmărea Karen, nu-l recunoscuse 
totuși. Foley se gândea: „Era cât pe ce.” Dar mai mult cu un gol 
sufletesc decât cu un sentiment de ușurare. 

Probabil acum vorbește cu Adele. Asta trebuia să fie motivul 
pentru care se afla aici. Realiză că dacă ea ar fi venit cu doar 
câteva minute mai târziu și l-ar fi găsit la 208, Adele s-ar fi ales 
cu o acuzaţie clasa întâi, ajutarea unui fugar. Așa că gata cu 
prosteala. Dispari. 

Dar un minut mai târziu se gândea să se întoarcă, să meargă 
pe bulevardul Collins pe celălalt trotuar ca să aștepte vizavi de 
mașina ei, Honda, și s-o mai vadă o dată când iese din hotel. 

Își spuse „Doamne Dumnezeule, unde le afli, la loc în școală? 
Abia ai descoperit fetele?” 

Foley se întoarse la colţul cu strada 5, apoi se întoarse din 
nou pe alee ca s-o ia în direcţia aceea, de unul singur, pe lângă 
tomberoane de gunoi și mirosuri de prăjeală venind din 
bucătăriile cafenelelor, văzând-o pe Karen în blugii ei strâmţi și 
imaginându-și iar variante. Cum ar fi să traverseze chiar când ea 
urca în mașină. Să meargă la ea și să-i spună... 

Dacă nu-l recunoscuse atunci putea să se ducă la ea și să-i 
spună ceva, orice. Se gândea la lucruri pe care să le spună 
casieriţelor, inventa ceva pe loc chiar înainte să ceară banii. Ce- 
mi place părul tău, lrene. Asta e ultima modă? Sau, mm, 
parfumul tău miroase așa frumos. Cum se numește? 

Putea să-i spună lui Karen că-i plac pantofii ei. Voiam doar să- 
ţi spun că-mi plac pantofii pe care-i ai în picioare. 

Și ea s-ar uita în jos spre ei - așa cum își atingeau casierițele 
părul când el le spunea că e frumos. Ea s-ar uita în jos și el ar 
pleca. 

Și-apoi ea s-ar uita din nou în sus întrebându-se cine oare era 
cretinul în costumul de plajă. 

Când ajunse în strada 11 Buddy aștepta. 

— Ei? 

— Trebuie să plecăm din oraș. 

Buddy spuse. 

— Așa mai merge. 

— Plecăm sau ce facem? 

— Plecăm. Nu m-ar deranja s-o tăiem chiar acum. 

— Și lucrurile noastre? Abia mi-am cumpărat pantofi. 

— O să avem nevoie de haine de iarnă, zise Buddy, înainte să 
ne trezim în vreo idioată de ninsoare. Haine, mănuși... Am putea 
merge la un magazin. 

— Apoi oprim să luăm pantofii mei și alte lucruri. 

Buddy ieși de pe alee îndreptându-se spre Collins. 

— Mergem până la Lauderdale, la magazinul Galleria, ăsta e 
locul potrivit, ne luăm niște haine groase. 

— Paltoane? 

— Dacă vrei, sau o pufoaică. 

— Nu cred că am avut vreodată un palton. 

— N-ai fost niciodată la Detroit. lanuarie, omule, îţi îngheaţă 
ouăle. 

Foley spuse: 

— Eşti sigur că vrei să mergi? 

Adele avea lanțul pus la ușă și vorbi cu Karen prin 
deschizătura îngustă. 

— Am spus deja celor de la FBI că tot ce știu despre asta am 
văzut la televizor sau am citit în presă. Jack nu m-a căutat și n- 
am nici cea mai vagă idee unde se află. De ce aș ști? Suntem 
divorțaţi de opt ani. 

— A vorbit despre tine, zise Karen, în mașină. 

Adele ezită. 

— Ai fost cu ei? 

— S-ar putea spune că le-am stat în cale, zise Karen, așa că 
m-au băgat în portbagajul mașinii mele. Apoi Jack s-a suit lângă 
mine. Credeam că ţi-au spus cei de la FBI. 

— Aţi fost amândoi în portbagaj? 

— De la Glades până la barieră. Dar imediat ce am urcat în 
mașina lui Glenn a plecat, i-a lăsat pe ei stând acolo. Karen se 
uita atent la faţa lui Adele prin deschizătură, proaspăt machiată, 
cu mult fard de pleoape și ruj. Nici asta nu ţi-au spus? 

— Nu mi-au spus nimic, au pus întrebări. 

— Dar știi despre ce vorbesc? Glenn care conducea a doua 
mașină? 

Adele se uita în gol. Spuse: 

— Cunosc un tip Glenn. Ușa se închise și se deschise din nou, 
complet. Mă pregăteam să ies. Poţi să intri dacă vrei, ia loc 
puţin. Vrei o Cola dietetică? 

Karen spuse că nu, mulţumesc, uitându-se împrejur la 
obiectele decorative în stil art deco ale hotelului. Întoarse un 
scaun de la masa de sticlă și se așeză când Adele veni din 
bucătărie cu o Cola dietetică și un pachet de ţigări: Adele purta 
un capot de poliester care atârna parţial desfăcut, chiloţi, dar nu 
și sutien, și saboţi de plastic transparent. Karen aprecie că ar fi 
măsura 10, corpul ei delicat și alb, un pic plinuţă, dar cu picioare 
frumoase, păr negru și creţ... li spuse lui Karen: 

— Ce pantofi drăguţi. La munca pe care o fac eu, trebuie să 
port niște tocuri cui criminale, îţi distrug picioarele. Plecă și se 
întoarse cu o scrumieră. Când erai în portbagaj cu Jack... 

Karen așteptă cât ea-și aprinse o ţigară. 

— Nu ti-a făcut rău sau altceva, nu? 

— Vrei să spui, dacă a încercat să mă violeze? Nu, dar avea 
chef de vorbă. 

Adele se așeză la celălalt capăt al mesei. 

— Ai adus vorba, a spus ceva despre mine? 

Karen era pregătită 

— A spus că motivul pentru care venise în Florida era să te 
vadă pe tine. Presupun că ați petrecut ceva timp împreună. 

— Păi, da, înainte să fie arestat. 

— Dar nu l-ai vizitat la închisoare. 

— El nu a vrut. 

— De ce nu? 

— Nu știu. Era altfel după ce fusese condamnat, cu treizeci de 
ani de făcut în faţă. 

— Dar ai vorbit cu el la telefon. 

— Suna din când în când. 

— A sunat în ziua în care a evadat, spuse Karen. 

Adele se holba la ea. 

— A sunat? Nu-mi aduc aminte. Ce altceva a mai spus despre 
mine? 

Karen trebuia să găsească ceva. 

— A spus că i-ar plăcea s-o luaţi de la început, să trăiţi o viaţă 
normală. 

— Dragul de el! Un lucru pot spune despre Jack, nu era urât 
sau violent, sau bea prea mult. Ideea lui de viață normală, 
totuși, e jefuitul băncilor. E tot ce a făcut la viaţa lui. 

— Știai asta când te-ai căsătorit cu el? 

— Imi spusese că banii și-i face jucând cărţi. Puteam să 
trăiesc cu asta. Sau venea acasă cu câte un pachet spunând că 
se duce la hipodrom, Santa Anita, și cred că uneori chiar se 
ducea, îi plăcea să parieze. Nu am știut că sparge bănci până 
când n-a fost prins cu mașina aia care nu voia să pornească - 
dacă poţi să-ţi închipui că așa ceva se poate întâmpla, a ieșit din 
bancă și mașina n-a vrut să pornească. M-am dus să-l vizitez la 
Lompoc - presupun că știi că a făcut și acolo ceva ani - ca să-i 
spun că am depus actele pentru divorţ. El mi-a spus - Adele 
ridică din umeri - „bine”. Jack e atât de comod. Era distractiv, 
dar niciodată ceea ce ai numi un soţ adevărat. 

— Pe Buddy l-a întâlnit la Lompoc, zise Karen. 

— Da, și pe Glenn, nemernicul. Se uită chiorâș la Karen prin 
fumul de țigară. De ce nu scrie nimic despre el în ziare? 

— Nu știu unde se află, zise Karen, și cred că nu vor să fie 
nevoiţi s-o admită. Se pare că Glenn a fugit de unul singur, mai 
spuse ea. 

— Fricosul. Știi ce aș vrea? Să-l închideţi pe el și să uitaţi de 
Jack. Nu merită treizeci de ani. 

— Aş da orice să-l găsesc pe Glenn, zise Karen. L-am avut o 
dată în arest, îi place tare să vorbească. 

— Da, despre el, despre ce tip tare e el. Spunea că a aranjat o 
treabă și că o să-i folosească pe Jack și Buddy. Da’ de unde! 

— Ce fel de treabă? 

— N-a spus. Adele făcu o pauză ca să fumeze. Singurul motiv 
pentru care l-am cunoscut, e că a fost prieten cu Jack la un 
moment dat, și asta e tot ce pot să spun. 

— Și presupun că-l cunoști și pe Buddy. 

— Poţi să presupui cât vrei, nu pot să te ajut. Oricum trebuie 
să termin să mă îmbrac, mă întâlnesc cu cineva în legătură cu o 
slujba. Susţine că ar fi iluzionist, numai că e latino-american și 
am îndoielile mele în legătură cu el. Știi că am lucrat pentru un 
iluzionist? 

— Uimitorul Emil? 

— Da, dobitocul. Tipul ăsta sună și întreabă: „Cum se face 
trucul cu tăiatul femeii în două?” Și eu: „Vorbești serios?” 
Trebuia să-i fi spus că nu-i un truc, e o iluzie. A spus că mă testa 
să vadă dacă am experienţă. 

— Ceea ce nu pot să-nțeleg, zise Karen, e cum cele două 
jumătăţi ale cutiei pot fi separate cât ești înăuntru, și ți se vede 
capul într-o parte și picioarele în cealaltă, mișcându-se. 

— E magie, zise Adele. 

— Sau scamatoria aia, fata intră în cușcă, spuse Karen, e 
acoperită, apoi se dă la o parte învelitoarea... 

— Mai întâi se învârte cușca, zise Adele. 

— Se învârte cușca, se dă învelitoarea la o parte și fata nu 
mai este și e un tigru înăuntru. 

— Emil o face cu un leu. 

— Nu mai spune! 

— Un mascul pe care-l închiriam pe noapte. Bătrân, dar încă 
mai avea destui dinţi. 

— Cum se face? 

Adele dădu din cap. 

— Nu-ţi pot spune. Ar fi neprofesional. 

— Sunt doar curioasă, zise Karen, n-o să spun la nimeni. 

Adele spuse: 

— Ai auzit sau citit vreodată despre cum se fac iluziile? Nu, 
pentru că e un secret. Modul în care sunt făcute, asta e ceea ce 
contează. Cum, asta nu este interesant. 

— l-ai spus vreodată lui Jack? 

Adele nu se grăbi, trăgând din ţigară: 

— Din când în când întreba. Probabil că i-am spus despre 
unele mai ușoare. 

— Cum se face schimbul cu leul? 

— Dacă îţi spun vei fi dezamăgită. E întotdeauna mai simplu 
decât pare. 

— Haide, numai asta. Nu te mai întreb de nimic altceva. 

— Nici despre Jack sau ceilalți băieți? 

— Te las în pace, zise Karen. 

— Promiţi să nu spui la nimeni? 

— Jur. Pe roșu, zise Karen cu faţa la Adele, stând la capătul 
opus al mesei. Karen o văzu gata să vorbească și o văzu 
tresărind la zgomotul a trei bătăi rapide în ușă, trei apoi încă trei 
și o voce de afară, din hol. 

— Adele? Vreau să vorbesc cu tine, te rog. 

Sunând în depărtare. 

Karen o urmări pe Adele întorcându-și capul. 

— Cine e? 

— Sunt cel care te-a sunat în legătură cu slujba. 

— Ți-am spus că ne întâlnim. 

— Uite ce e, sunt aici. Deschide ușa. 

— Nu sunt îmbrăcată. 

El spuse: 

— Ascultă-mă. Apoi, cu voce joasă: Sunt un prieten bun de-al 
lui Jack Foley. 

Karen se ridică, aducându-și geanta pe marginea mesei. O 
văzu pe Adele uitându-se fix la ea și spuse: 

— Întreabă-l cum îl cheamă. 

Adele întoarse capul din nou, restul corpului rămânând rigid, 
drept în scaun, ţigara ţinând-o în faţa ei între două degete. 

— Cine ești? 

Pauză. 

— Jose Chirino. 

Karen își scoase pistolul Beretta din geantă. 

— Sau poate l-ai auzit pe Jack Foley spunându-mi Chino. Sunt 
una și aceeași persoană. 

Karen veni pe lângă masă aproape de Adele. Spuse, aproape 
în șoaptă: 

— Spune-i să aștepte în hol, că trebuie să te-mbraci. Spune 
tare, ridică vocea. 

Așa făcu, ţipă și cuvintele ei acoperiră sunetul pe care-l făcu 
pistolul de calibrul 9 când Karen îl armă. 

Vocea de dincolo de ușă zise: 

— Spune-mi unde e Jack Foley și nu te mai deranjez. 

Karen spuse: 

— Spune-i că nu știi. 

Adele făcu ce-i zisese Karen și Chino spuse: 

— Ascultă-mă. Eu sunt cel care l-a ajutat pe Jack să fugă din 
închisoare. Mi-a spus, că dacă nu-l găsesc să vin la tine. 

— Am spus că nu știu unde e. 

— Ascultă, de ce dracu' nu deschizi ușa asta nenorocită? 
Bine? Ca să putem vorbi. 

Uitându-se încremenită la Karen, Adele spuse: 

— Pleacă sau chem poliţia 

— De ce ai face asta unui prieten? 

Adele nu răspunse și se făcu liniște un moment. 

Apoi el spuse: 

— Bine, nu vrei să mă ajuţi, plec. 

Adele începu să se ridice și Karen îi puse mâna pe umăr. 

— Plec acum, zise Chino. Poate ne mai întâlnim, bine? Pa, pa. 

În șoaptă, Karen îi spuse: 

— Du-te în dormitor și închide ușa. Așteptă până când Adele 
traversă încăperea înainte să se îndrepte către ușa 
apartamentului și să pună mâna pe clanţă. 

Karen apăsă clanța, trase piedica de la încuietoare și se uită 
peste umăr. Adele, în capotul și saboții ei de plastic, privea din 
pragul dormitorului. Karen îi făcu semn cu Beretta să intre acolo, 
haide. Dar Adele nu se mișcă. Stătea acolo privind și era prea 
târziu să-i mai spună ceva. Karen aduse ușa spre ea, 
deschizând-o câţiva centimetri, ascultând, apoi se dădu la o 
parte, afară din cale, un moment înainte ca ușa să fie lovită cu 
putere și Chino, o siluetă solidă în negru, intră în cameră, Chino 

se îndreptă spre Adele și când trecuse de masă se opri, se uită 
împrejur și se întoarse spre Karen care-i văzu pistolul din mâna 
dreaptă, pistolul de calibrul 22, cu ţeava în jos, pe lângă picior. 
Karen ridică Beretta cu amândouă mâinile, îi ridică trăgaciul și îi 
puse țeava în piept. 

Ea spuse: 

— Așază-l pe masă și întoarce-te. 

Chino ridică mâna stângă spre ea spunând: 

— Stai, încruntându-se. Nu ești Adele? 

— Sunt șerif federal, zise Karen, și tu ești arestat. Pune 
pistolul pe masă. Vreau să spun acum. 

— De ce? N-am făcut nimic. Dacă tu nu ești Adele, zise Chino, 
ea trebuie să fie Adele, nu? Se întoarse cu fața spre ea. 

Acum Karen se uita la el din profil, el cu pistolul în mâna 
dreaptă, departe de ea. Îi aruncă o privire lui Adele: 

— Intră în dormitor. 

Adele nu se mișcă, uitându-se încremenită la Chino. 

— Treci. Și închide ușa. 

Adele începu să se întoarcă, dar Chino spuse: 

— Nu, pe tine am venit să te văd. Ridică pistolul, intind înspre 
Adele, și ea se opri. 

Karen spuse: 

— Lasă-l jos sau trag. 

II văzu uitându-se peste umăr la ea, ridicând din sprâncene, 
spuse: 

— Ei, nu mai spune? O să mă împuști? Zâmbi spre ea. Nu, nu 
prea cred. 

Zâmbetul acela o enervă. 

Karen spuse: 

— Nu crezi, hai? și se îndreptă spre el văzând cum expresia 
fetei lui se schimbă, zâmbetul dispăru, îl văzu aruncând o privire 
spre Adele, încă ţinând pistolul îndreptat spre ea, apoi uitându- 
se din nou în partea cealaltă la Karen care se îndrepta spre el, 
Karen spunând: 

— Poţi să trăieşti sau să mori, când ajunse la el și puse 
pistolul în față, cu vârful ţevii la doar câţiva centimetri de ochii 
lui. Tu hotărăști. 

Ochii lui se închiseră pentru un moment apoi se deschiseră, 
uitându-se în ochii lui Karen pe lângă ţeava pistolului. 

— Nu o să mă împuști... Nu-i așa? 

Ea spuse: 

— Pe ce pui pariu? 

El spuse: 

— AȘ putea să plec de aici. 

Ea spuse: 

— Dacă mişti, dacă te mai uiţi o dată la ea, ești mort. Se 
holbau unul la celălalt. Îl văzu expirând, umerii i se lăsară în jos 
și brațul lui cobori și auzi pistolul lovind podeaua și aproape că 
se uită-n jos, dar continuă să se uite la el, ochii lui erau lipsiţi de 
expresie acum, fără speranță. 

— Întoarce-te și pune mâinile pe marginea biroului. 

Când se sprijinea pe birou, nefiind în echilibru, Karen îi ridică 
haina, îl pipăi în jurul taliei la spate și, când termină, îl lovi peste 
picioare. Chino căzu în genunchi, apucându-se de birou și 
lovindu-se cu capul de marginea acestuia. Se uită în sus spre ea, 
chinuit. 

— Cred că m-ai fi împușcat. 

Karen îi luă arma de pe jos și îi spuse să stea întins cu faţa în 
jos pe podea. Trecu pe lângă el la birou, formă un număr la 
telefon și se uită la Adele care se holba la ea. 

— Cu Daniel Burdon, vă rog. Karen Sisco. 

Așteptă, Adele încă o urmărea cu privirea, apoi se întoarse 
spre fereastră spunând. 

— Daniel? Am să-ţi fac o propunere. 

— l-am spus lui Burdon: „Dacă-l prind pe Chirino mă bagi în 
echipa de căutare? Pot să rezolv eu cu șeful meu dacă tu ești de 
acord.” 

Tatăl ei spuse: 

— Nu i-ai spus că deja îl prinseseși pe tip? 

— Am simţit că trebuie să închei un târg mai întăi. 

Tatăl ei spuse: 

— Fetiţa mea. 

Erau în curtea interioară cu câte-o băutură Jack Daniels cu 
gheață, soarele apunea. Tatăl ei îi spusese destul de des că era 
momentul preferat din zi al lui Walter Houston în „The Virginian” 
și Walter avea dreptate. In seara asta nu pomeni de el. 

— Burdon era bănuitor, bineînţeles. Mi-a spus: „Fetiţo, încerci 
să faci vreun fel de joc cu mine?” Am spus: „Tot ce trebuie să 
spui e da sau nu.” El a spus: „Dacă îl găsești pe cubanez ești 
binevenită.” A ajuns acolo în vreo douăzeci de minute. A aruncat 
o privire la Chirino și i-a pus pe băieții lui de la supraveghere să- 
| ia de-acolo. Trebuia să întrebe cum am reușit să-l fac pe un 
pușcăriaș evadat să stea întins pe podea, dar nu s-a prefăcut 
surprins și nici nu a făcut mare lucru din asta. 

— l-ai forțat mâna, zise tatăl ei. Dacă făceai altfel nu m-aș mai 
purtat așa frumos cu tine. 

— A fost nevoit să decidă ce atitudine să aibă, cum să se 
poarte cu mine, și tot nu era sigur încă. A vorbit cu Adele, i-a 
pus o mulţime de întrebări. A fost destul de calmă având în 
vedere situaţia. Am fost surprinsă. 

— Dacă a fost cineva calm, spuse tatăl ei, și ridică paharul 
spre ea. 

Karen își sorbi băutura. Privirea i se îndreptă spre tatăl ei și 
spuse: 

— O dată ce ai intrat în așa ceva și ești ambalat și știi cine e 
tipul și știi că nu poţi să-i lași nici măcar un prăpădit de 
centimetru... El are de ales, nu tu. 

— l-ai spus asta lui Burdon? 

— Nu, dar el mi-a spus: „Hai să mergem să bem ceva rece și 
să mai vorbim un pic”. Am fost la Cardozo și am stat cam o oră. 

— Ce bea, apă? 

— Da, Evian, una din alea. Se încălzise. Pentru prima dată de 
când îl cunosc a coborât din ceruri și s-a purtat ca un tip normal. 
M-a întrebat dacă l-aș fi împușcat pe Chirino dacă nu arunca 
arma. Am spus că da și el mi-a spus că mă crede. Voia să luăm 
cina împreună. Mă mai invitase și în alte dăţi, dar de fiecare 
dată sunase de parcă îmi făcea un mare serviciu. Ura!, am 
întâlnire cu Daniel Burdon. Îl refuz și are impresia că sunt 
rasistă. Când eram la colegiu aproape toţi negrii care mi-au dat 
întâlniri erau așa. Eu spuneam, „nu, mulțumesc” pentru că tipul 
era un idiot sau un nemernic sau îi mirosea gura, și el mă acuza 
că sunt rasistă. 

— Care e problema lui Burdon? 

— Are impresia că e irezistibil. Vrea doar să mă culc cu el, 
asta e tot, și eu nu văd niciun viitor în asta. Ray Nicolet e la fel, 
dar a început să-i treacă. Toţi bărbaţii ăștia virili... Doamne, mai 
scutiți-mă. 

Tatăl ei spuse: 

— Nu vreau să știu chiar tot, bine? Își sorbi băutura uitându-se 
spre pajiște. După un timp spuse: 

— Cum se face că nu mai jucăm baseball? 

Ea-i zâmbi. 

— Îți sunt oricând la dispoziţie. Ce-ţi mai face braţul? 

— Nu știu, a trecut atâta timp. 

La doisprezece ani avea mănușa ei proprie, model Dave 
Conception, și își aruncau mingea unul la celălalt afară pe 
gazon. 

— Ai descoperit băieții și te-ai lăsat de baseball. 

— Nu voiam să-i fac să se simtă prost. 

— Și chiar puteai, aveai mână. Niciodată n-ai aruncat ca o 
fetiță. 

Tăcură o vreme în ultimele raze de lumină ale zilei. Tatăl ei 
spuse: 

— Nu vreau să te pierd. Cred c-o să trăiesc mereu și am 
nevoie s-o am pe fiica mea prin preajmă. Am pierdut-o pe 
maică-ta, e de-ajuns. Se făcu liniște din nou. De data asta el 
spuse: 

— Eşti prea deşteaptă ca să porți armă și să ai de-a face cu 
infractori. Eşti prea deşteaptă și mult prea drăguță. 

Karen se ridică, se duse la scaunul lui și-l sărută și rămase 
acolo, ghemuită, cu braţul îmbrăţișându-i umerii. Ea spuse: 

— Nu am ieșit cu Burdon pentru că voiam să stau acasă cu 
tine. Înainte de asta, plănuisem să o vizitez pe Adele și să mă 
întorc direct acasă să te aştept pe tine. Ştii de ce? 

— Pentru că-ți iubești tatăl. 

— Pentru că te iubesc și pentru că ai o idee cum am putea să 
dăm de Buddy. 

— Tu mi-ai dat ideea. Îţi amintești că ai spus ce-ar fi dacă 
Buddy ar fi numele lui adevărat? 

Karen se ridică. 

— Și este? 

— Nu, dar era un punct de plecare. 

Karen se întoarse să se așeze pe masa de cocktail din fier 
forjat, cu faţa spre el acum. 

— Mi-am sunat sursa principală. Tatăl ei făcu o pauză pentru 
a-și degusta băutura. 

Și Karen spuse. 

— Gregg, vrăjitorul computerelor. Doar spune-mi, bine, nu 
mai lungi povestea. 

— Asta și fac - prefăcându-se un pic ofensat - îţi spun. L-am 
sunat pe Gregg, i-am spus: „Ce poţi să faci cu combinaţia asta? 
Criteriul de căutare este Buddy, spargere de bancă sau jaf 
armat, și California între 1970 și 1990.” l-am spus că Buddy a 
ieșit de la Lompoc ori anul ăsta ori anul trecut, dar nu știm cât 
timp a fost închis. 

Karen își aprinse o ţigară. Tatăl ei i-o luă, pentru el, și ea fu 
nevoită să-și aprindă o alta. 

— Ai cumva niște iarbă? 

— Nu mai fumez așa ceva. Haide, ce mai e cu Buddy? 

— Pornești de la o poreclă, pare imposibil, nu-i așa? Dar dacă 
poți adăuga câteva fapte, și dacă ai noroc... Gregg a folosit, nu 
știu, Nexis, Lexis, unul din programele pe care le are, și a găsit 
un Orren Edward Bragg, arestat în 22 martie 1985, și acuzat cu 
jefuirea unei filiale a băncii City Federal în Sepulveda, Los 
Angeles, cu trei luni în urmă. Știi cum l-au prins? Așa cum îi 
prind pe majoritatea celor ca el, printr-un pont. Departamentul 
de Poliţie din Los Angeles a primit un telefon anonim care s-a 

dovedit a fi de la sora tipului, din toţi oamenii. Unul din detectivi 
o citează spunând: „A fost Buddy Bragg cel care a jefuit banca 
City Federal și încă alte câteva, de asemenea, fie ca Dumnezeu 
Atotputernicul să-l ierte.” Asta era singura referire la un Buddy 
în asociere cu spargerea unei bănci, îngropată undeva în 
articolele de știri, și Gregg a găsit-o în aproximativ cinci minute, 
scoasă la imprimantă și trimisă prin fax. E înăuntru. 

Karen se ridică, apoi se așeză la loc. 

— Dar nu știm sigur totuși, sau știm, că este Buddy al nostru? 

— Am sunat-o pe Florence - ai întâlnit-o și tu o dată - una din 
cele mai bune surse ale mele, încă. l-am spus: „Vezi dacă poţi 
să verifici un Orren Bragg pentru mine în jurisdicţiile Dade, 
Broward sau Palm Beach.” Am sunat-o de la club, la fel cum am 
făcut și cu Gregg. Vin acasă, amândouă faxurile așteaptă. Orren 
Bragg are niște conturi la Florida Power & Light și Bell South. ȘI 
numărul lui de telefon e acolo. Buddy locuiește în Hallandale la 
Shalamar Apartments pe AIA, la camera 708. 

— Ăsta e Buddy al nostru, zise Karen. Se ridică din nou. 

— Sursele mele, zise tatăl ei, vor costa cam cincizeci de dolari 
fiecare. O să-ți dau facturile când vin. 

Karen stătea în picioare cu faţa la el, dând din cap și spunând: 

— De ce crezi că sora lui Buddy l-a vândut în felul ăla? 

Tatăl ei spuse: 

— Simţea c-o face pentru binele lui. Sau poate că nu i-a plăcut 
niciodată de el. Era un răsfăţat, îi făcea viaţa grea când erau 
copii. 

— Foley spunea că e călugăriţă, sau că era. 

— Nu știu, spuse tatăl ei, întotdeauna mi-au plăcut 
călugărițele. Sunt atât de curate. Nu par să transpire niciodată. 

Își termină băutura și-l văzu pe tatăl ei privind-o. 

— Nu cumva te gândești să-l suni. Sper? Să întrebi dacă 
prietenul tău e acolo? Te rog nu-mi spune asta. 

Karen spuse: 

— Bine, nu-ţi spun. 

(J 

Era o idee totuși, la care se gândise. Să sune la Buddy și să 
ceară cu cineva, un nume, orice nume, destul de sigură că îi va 
recunoaște vocea lui Buddy, sau pe-a lui Foley dacă răspundea 
el, dacă era acolo, și i-ar spune că a greșit numărul și ar închide. 
Era tentată, voia s-o facă. Dar dacă ei îi recunoșteau vocea... Se 

gândi să-l roage pe tatăl ei să sune și decise să nu, să facă totul 
ca la carte. Așa că-l sună pe Burdon. El era calm, curios să afle 
cum a dat de această informaţie, iar după ce ea îi spusese, el 
zise: 

— Karen, e pe bune, nu-i așa? Poţi să vii și tu dacă vrei. Urma 
să oprească pe la un judecător prieten pentru un mandat, să 
adune o echipă antitero și să se întâlnească cu ea la Shalamar 
Apartments cât de repede posibil. Și mai zise: 

— Karen - fără s-o mai numească „fetițo” de data asta - fă 
rost de o cheie de la administrator, te rog. 

e 

Karen era conştientă de detaliile pe care urma să i le 
povestească tatălui ei mai târziu în acea seară. 

Mirosul de varză murată din apartamentul administratorului 
de la primul etaj. Ochii lui apoși larg deschiși când Karen îl 
asigura că rezidenții nu vor fi deranjaţi. Spunându-i asta în timp 
ce-și închipuia reacţia lor la vederea echipei antitero invadând 
locul. Persoanele în vârstă din hol, majoritatea femei, cu 
pulovere pe umeri, ochelarii bifocali strălucind, frică adevărată 
în ochii lor la vederea uniformelor negre și a bocancilor, a 
căștilor, a vestelor anti-glonţ, a armelor automate la purtător, 
echipa antitero intrând în hol ca o trupă de Darth Vaders. 

Se gândi, nu, oamenii ăștia bătrâni nu se vor gândi la Darth 
Vaders, vor vedea trupe de naziști năvălind să-i răpească, 
pentru că s-ar putea să li se fi întâmplat unora dintre ei. Văzuse 
bătrâne în Miami cu numere șterse pe brațe. 

Karen urma să i spună tatălui ei la ce se aștepta apoi să Îi 
povestească ce surprinsă fusese că Burdon n-a făcut un asalt 
antitero în toată regula. Foarte surprinsă. 

Acesta a venit cu opt băieţi în jachete și pulovere atârnând pe 
dinafară, adidași, jumătate din ei purtând genţi care puteau 
ascunde rachete de tenis sau altfel de echipament sportiv. 
Rezidenţii într-adevăr se opriseră din ceea ce făceau, priveau la 
televizor, jucau gin; probabil că se întrebau ce se întâmplă, 
curioși, dar nu păreau alarmați. Burdon postă doi oameni afară, 
în spate și în față, și mai trimise doi sus la etajul șapte ca să 
acopere capetele holului. O întrebă pe Karen: 

— Ești gata? Apoi fu nevoit să facă o pauză, fiind întrebat de o 
femeie: 

— Aduceţi oxigenul? 

Burdon, Karen și cei patru agenţi rămași din echipa antitero 
se suiră în ascensor. In timp ce urcau, Burdon se uită la fiecare 
în parte. 

— Tu ești primul, tu ești al doilea, tu ești ţintaș. Îi spuse apoi 
celui de-al patrulea: O să folosești un berbec? 

Il avea în ceva care arăta ca o geantă de marinar. 

Karen spuse: 

— Ușa administratorului e de metal. Înţelegi la ce mă refer? S- 
ar putea ca toate să fie așa. 

Burdon se uită la ea. 

— Da. Ai trecut prin câteva uși, nu-i așa? 

— Un berbec pe o ușă de metal, zise Karen. Face o grămadă 
de zgomot și în rest mai nimic bun. 

Urma să-i povestească tatălui ei cum se apuca mânerul de 
deasupra care era ca o aripioară dorsală, și pe cel din capăt și 
se legăna berbecul lovind tare în ușă. Dacă era din lemn, 
berbecul ar spulbera-o. Metal, s-ar putea doar s-o cresteze. Dar 
al patrulea om mai avea și o pușcă cu „închizătoare-șoc” și asta 
sigur făcea treaba. 

Ajunseră la etajul al șaptelea și cei de antitero își dădură jos 
jachetele și puloverele pe care le purtau peste vestele lor anti- 
glonţ. Unele grele cu o placă de ceramică acoperind zona inimii. 
Karen dădu cheia agentului cu geanta de pânză. Își scosese 
pușca acum, un Remington cu o fâșie de metal de șase 
centimetri lipită de vârful ţevii. Se apropiară de 708. 

Primul și al doilea stăteau în dreapta ușii, cu pistoale Beretta 
de calibrul 9 îndreptate în sus. Țintașul, care trebuia să intre al 
treilea și să-i acopere, avea o armă automată MP-5. Cel cu 
pușca strecură cheia în broască și o întoarse. Ușa nu se clinti, un 
zăvor o ţinea închisă. Ridică pușca și puse fâșia de metal pe 
sudură, unde încuietoarea intra în toc, vârful puștii la exact șase 
centimetri de zăvor acum, și se uită peste umăr la Karen și 
Burdon. Burdon dădu din cap. O dată cu bubuitura puștii primul 
lovi ușa intrând înăuntru, al doilea și ţintașul intrară imediat 
după el și Karen, cu urechile ţiuind, își scoase Beretta, așteptând 
să audă focuri de armă în orice moment. 

e Capitolul 14 


Foley spusese că doar dacă voiau să meargă să schieze sau la 
vânătoare, nu prea aveau de unde alege o haină de iarnă ca 
lumea. Buddy spusese că erau totuși niște haine drăguțe. Foley 
îl contrazisese, nici măcar nu văzuse mănuși de lână Buddy 
zisese, păi, la ce te așteptai, suntem în Florida. Foley îi 
răspunsese că se aștepta să vadă niște paltoane, altfel de ce 
mai făcuse tot drumul până la magazinul ăsta universal? Mai 
ales pentru că se simţea ca un prost plimbându-se prin 
magazine în costumul lui portocaliu cu galben gen „rahat de 
bebeluș”, cu șosete și sandale. Pe drumul de întoarcere, Buddy 
spuse că se părea că trebuie să aștepte până ajung în nord, să 
zicem cam până traversează râul din Kentucky și intră în 
Cincinnati, Ohio. 

Apoi spuse: 

— Nu, stai un pic. Știu unde trebuie să mergem. 

Părăsiră strada 95 intrând pe bulevardul Hallandale Beach și 
într-un minut ajunseră la Centrul Evreiesc de Reciclare. Buddy 
spuse: 

— E ca Armata Salvării sau Sfântul Vincent de Paul, numai că 
evreiesc. Are tot ce ne trebuie. 

„PESTE 3000 DE NOI ARTICOLE ZILNIC”, scria pe semnul de la 
intrare. Trecură printr-o secţie de casnice, paturi, birouri, totul 
de la televizoare la prăjitoare de pâine și prese de napolitane. 
Se grăbiră prin sectorul cu haine pentru copii și un sector și mai 
mare de lucruri pentru femei, culoare înguste înțesate cu haine 
și cumpărători Cristoase - haine de blană cu numai opt sute de 
dolari - și prin sunetul constant al umerașelor desprinse de pe 
suporturile metalice. Ajunseră în sectorul pentru bărbaţi, culoare 
pline de costume, haine, chiar și smochinguri, și paltoane - 
câteva exact în genul a ceea ce căuta Foley. 

Primul pe care-l luă de pe suportul de umerașe era bleumarin, 
la două rânduri de nasturi. Cu sandalele și fără pantaloni arăta 
caraghios în oglindă, dar știa că asta e haina lui. Tăietura fină, 
deloc grosolană, nu ca și cum haina îl purta pe el. 

Puse pe el și un costum bleumarin la un singur rând de 
nasturi care avea o etichetă Brooks Brothers și în care se simţea 
bine, cu mânecile un pic scurte, dar asta nu era o problemă; le 
prefera mai scurte decât prea lungi. Pantalonii îi veneau perfect 
și nu erau prea lucioși la șezut. Se întrebă ce făcea cel căruia îi 
aparținuse acel costum. Foley spera că fusese o persoană de 
succes. Se privi în oglindă, cu costumul pus peste bluza lui de 
plajă din bumbac. Arăta bine, dar voia să obţină un efect 
adevărat, așa că luă o cămașă albă cu mâneci scurte și o 
cravată în mare parte bleumarin, le puse pe el cu costumul și 
merse din nou în faţa oglinzii pentru a-și studia noua imagine, 
așteptându-se să se vadă ca pe-un om de afaceri, un fel de 
director serios. 

Numai că arăta ca un tip care tocmai fusese eliberat din 
închisoare într-un film de acum douăzeci de ani. Steve McQueen 
în rolul lui Doc McCoy. Da... Îi plăcea. Se întoarse pe jumătate și 
își ridică șoldul pozând: o fotografie a lui Jack Foley făcută la 
puţin timp după îndrăzneaţa lui evadare din închisoare. Mintea 
lui zbură la o fotografie a lui Clyde Barrow, pălăria lăsată pe un 
ochi, și imediat o văzu pe Karen Sisco ieșind din portbagajul 
Chevrolet-ului în fusta ei scurtă, apoi pe stradă în blugii și 
pantofii ei roz. Îşi închipui că ea l-ar vedea în acest costum. O 
sală de cocktail în semi-întuneric. Se uită unul la celălalt... 

Buddy veni îmbrăcat cu un palton gri la două rânduri, 
spunând: 

— Ce zici? 

Foley dădu din cap, ridicând din sprâncene. 

Buddy spuse: 

— Întotdeauna am vrut unul ca ăsta. Cred că îmi trebuie și o 
pălărie care să se potrivească. Îmi place să am o pălărie. 

Foley îl întrebă cum arată și Buddy stătu un moment înainte 
să spună: 

— Ca un broker. După asta Foley probă un smoching să vadă 
cum e. Buddy îi spuse că acum arăta ca un chelner, unul care 
bea și era dat afară mereu. Se distrau, doi bărbaţi în toată firea 
costumându-se. 

e 

Erau haine în apartament, pantofi noi, mâncare și băutură în 
frigider, suc de portocale, Pepsi Cola dietetică la sticle de plastic 
de 1,5 litri, șase cutii de bere. Burdon spuse: 

— Să nu se atingă nimeni de resturile de pizza, Buddy se 
întoarce și noi o să-l așteptăm. Aici în apartament și cineva în 
hol cu o stație până se culcă toată lumea. Karen, te rog să suni 
la Departamentul de Poliţie din Hallandale, întreabă dacă au 
vreun specialist de la laboratorul de probe, tăcut și modest, să-l 
trimită să ridice amprente, de pe clanţe, paharele din bucătărie, 
sticle goale, lanţul de la toaletă. Spune-i să vină cu o mașină 
fără însemne, te rog. Or să ne trimită o fetiță care vrea să fie 
polițistă. Karen, vezi ceva care să te intereseze, recunoști ceva? 

— Pardesiul din dulapul din hol. Glenn Michaels îl purta atunci. 
Făcu o pauză. Foley l-a întrebat dacă îl poate purta el, ca să-și 
dea jos cămașa pe care o avea, era murdară. 

— Cămașa gardianului, zise Burdon, tipul pe care Foley l-a 
lovit cu o bâtă. Deci a fost aici. Sau încă mai este, hm? Prefer să 
cred că așa e, să terminăm odată cu asta. Karen, ești în echipa 
mea. Nu-ţi face probleme, aranjez eu cu șeful tău. Apoi când se 
termină cu treaba asta o să avem o discuţie, să aranjăm să te 
transferăm la FBI. 

Karen nu spuse un cuvânt, dădu din cap și telefonă la 
Departamentul de Poliţie din Hallandale. După asta începu să se 
uite prin apartament încă o dată, după urme ale lui Foley, ceva 
care i-ar spune că el stătea acolo. 

Se uită la pantofi încă o dată, mocasini maro-închis, mărimea 
43, așa de noi, încă nepurtațţi. Credea că sunt ai lui Foley pentru 
că erau lângă sofa cu o pereche de adidași Nike albi, aceeași 
mărime, de asemenea noi, dar cu semne de purtare. Pantofii din 
dulapul din dormitor, două perechi, purtaţi mult, erau fără 
îndoială ai lui Buddy. Erau reviste în sufragerie, Sports 
Illustrated, National Enquirer, şi un vraf de ziare - Miami Herald 
și Lauderdale Sun-Sentinel - pe toată săptămâna, de luni, ziua 
evadării, până azi, vineri. Karen găsi fotografia făcută de poliţie 
în Herald și se uită îndelung la ea, încercând să vadă în faţa asta 
ce-și amintea din bărbatul de pe bulevardul Collins îmbrăcat de 
mers la plajă. Dacă era Foley probabil că stătuse chiar acolo să- 
și dea adidașii jos și să-și pună sandalele. Să se ducă să o vadă 
pe Adele, o mișcare de mare risc. Dar la fel era și evadarea din 
închisoare. Avea tupeu... Și probabil că echipamentul de plajă 
arăta un ciudat simţ al umorului: în mintea lui o deghizare 
pentru că, în mod normal, nu s-ar îmbrăca precum un turist 
pentru nimic în lume. Impresia lui Karen după o jumătate de oră 

cu Foley în întuneric era că el era un tip salon, și tipii salon nu se 
îmbracă niciodată în haine de plajă portocalii cu ocru și șosete 
cu sandale... 

Burdon spuse: 

— Avem aici nota de telefon a domnului Orren Bragg. Patru 
telefoane interurbane luna trecută în aceeași zonă doi-unu-trei, 
adică Los Angeles. Pe cine cunoaște acolo, Karen? 

Dădu din cap că nu știe. 

— Ei, o să aflăm noi. Ai fost în bucătărie? 

— Nu încă. 

— E o cutie de pantofi la gunoi, și se pare că are bonul 
înăuntru. Trebuie să fie de la pantofii noi. Poţi să te duci mâine 
pe la magazin, să vezi dacă își amintesc cine i-a cumpărat. 
Vreau să spun, dacă nu facem nimic bun aici. 

— Dar crezi că se întorc, zise Karen. 

— Da, într-adevăr, și le pregătim o petrecere surpriză. Vreau 
să iei o stație, du-te jos în hol și stai cu lumea. Dacă-i vezi pe 
Foley și pe tipul ăsta Bragg, ce faci? 

— Sun și te anunţ. 

— Și îi lași să urce. Ai înţeles? Nu încerci să-i arestezi tu. 

Burdon alunecând la loc în postura lui oficială. 

Karen spuse: 

— Și dacă mă văd ei pe mine? g 

— Nu lași să se întâmple așa ceva, zise Burdon. li vreau la 
etaj. 

e 

Buddy o luă spre sud ieșind de pe bulevardul Hallandale 
Beach pe AIA, la trei blocuri de Shalamar Apartments. 

Spuse: 

— Sunt cam, în mare, o mie cinci sute de kilometri. Se pot 
face în două zile. Plecăm în noaptea asta și conducem 
încontinuu, ajungem acolo pe la două-trei duminică dimineaţa. 
Barurile se închid la două în Detroit și duminică nu poţi cumpăra 
băutură până la prânz. Să aibă lumea timp să se ducă la locul de 
venerație înainte să tragă o dușcă. 

Foley spuse: 

— Ce vrei să spui? 

— Vrei să plecăm la noapte sau mâine? Plecăm mâine de 
dimineaţă, să zicem pe la șapte și mergem fără oprire, ajungem 
duminică pe la prânz. Meciul începe la șase, așa că vom avea 

destul timp să găsim o cameră și să luăm niște provizii. Doar 
dacă nu vrei să vezi meciul într-un bar. Ştii tu, un bar sportiv, cu 
ecran mare. 

— Cu cine ţii? 

— Cu Steelers, și toate punctele pe care le pot obține. Sau 
putem pleca la noapte, să oprim dimineaţa devreme pe undeva 
prin Georgia, să dormim câteva ore, să luăm un mic dejun 
copios... Îţi place untura? 

— Mă înnebunesc după untură. 

— Biscuiţi și sos roșu. 

Virau către Shalamar acum, urmând aleea care dădea în 
parcarea subterană a clădirii. Foley spunând: 

— Nu-mi place sosul. Ceea ce aș vrea să fac e să-mi prăjesc 
șunca în untură. De tine depinde, plecăm când vrei tu, mai 
spuse el. 

Buddy spuse: 

— Doar nu vrem să fim prea lejeri, ca și cum am avea tot 
timpul din lume. Trase Oldsmobile-ul lângă ascensor. Ce crezi, 
ne lăsăm ţoalele în mașină? N-avem decât. 

e 

Un domn bătrân cu șapcă de golf o întrebă pe Karen dacă 
vrea să joace gin cu el. 

Mai multe doamne, oprindu-se în drum spre ascensor, o 
întrebară dacă este noua locatară. 

O alta, un șoricel fragil de femeie de vreo optzeci de ani, 
sprijinindu-se într-un baston de Malacca, o întrebă dacă a venit 
să-și viziteze mama. Karen a făcut greșeala să spună că nu, că 
mama ei decedase. Apoi fu nevoită să adune staţia și 
exemplarul său din National Enquirer pe care-l luase cu ea de la 
Buddy pentru ca femeia să se poată așeza lângă ea pe canapea. 
Îi luă mâna lui Karen și începu să i-o mângâie spunând ceva 
despre voia Domnului, apoi întrebând din ce cauză murise 
mama ei. Karen spuse că de limfom non-Hodgkin, cu 
doisprezece ani în urmă. Femeia șoricel spuse oh, o mai 
mângâie pe Karen de câteva ori, se uită împrejur într-un mod 
confuz și spuse că e timpul să-și ia pastilele. 

Karen o urmări târându-se spre ascensor, micuța femeie 
șoricel cu bastonul ei mare și negru, și se gândi din nou la 
mama ei, care ar avea doar cincizeci și șapte de ani, la ea 
acasă, nu șontăcăind printr-un loc ca ăsta; ar fi afară cu pălăria 

ei de paie și mănușile ei, curățând buruienile, și casa s-ar putea 
vedea din stradă. Le spusese asta unor prieteni și își aminti că-i 
spusese și lui Ray Nicolet și se gândi la echipa de intervenţie și 
la echipa antitero de la etaj care aștepta și de Burdon spunând: 
„Îi lași să urce. Nu încerci să-i arestezi tu”. 

Karen se uită înspre stânga, peste o veioză așezată lângă sofa 
și o uriașă plantă decorativă, către intrarea dinspre stradă. 
Ascensorul era drept în faţa ei, la nici zece metri de ea. 

Femeia șoricel încă mai aștepta sprijinindu-se în bastonul ei. 

Ușa ascensorului se deschise și Karen se uita la doi bărbaţi 
dinăuntrul acestuia, ambii cam de aceeași înălțime, cu faţa spre 
ea. Unul în cămașă neagră și pantaloni, celălalt... 

Celălalt în haine de plajă portocaliu cu ocru ţinând o geantă 
de paie în mână. 

Acum femeia șoricel intra, pipăind cu bastonul ei, făcând câte 
un pas o dată. 

Cel cu cămașa neagră și pantaloni întinse mâna s-o ajute să 
urce în lift. 

Cel în costumul de plajă portocaliu cu ocru se uita în 
continuare drept înainte la Karen stând pe canapea, uitându-se 
la el, lumina fluorescentă a ascensorului luminându-i pe el și pe 
celălalt ca pe doi suspecți la identificare. Nu se mișca. Până 
când ușa ascensorului începu să se închidă. Atunci ridică mâna. 

Ridică mâna - Karen era sigură acum că era Foley - ca s-o 
salute în timp ce ușa se închidea. 

e 

Liftul se opri la trei. Bătrâna nu se mișcă și Buddy o întrebă: 

— Nu este etajul tău ăsta, mamaie? 

Ea se uită la linia pe care sunt arătate etajele, lumina 
indicând etajul trei. Spuse: 

— Da, acesta este. 

Foley spuse: 

— E și al nostru, și întoarse capul spre Buddy uitându-se la el. 
Karen Sisco e în hol. Îmi închipui că sunt și sus ceva băieţi. 

Fură nevoiţi să aștepte până cobori femeia, înţepând podeaua 
cu bastonul ei, apoi se strecurară pe lângă ea, fugiră de-a lungul 
holului până la semnul „IEȘIRE” și o luară pe scări în jos până în 
garaj. 

O dată ajunși în mașină. Buddy spuse: 

— Să-nţeleg că plecăm în seara asta. Nu? 


107 


Lui Foley îi plăcu tonul său. Nu trebuia să-i spună lui Buddy să 
se liniștească, să nu fie într-o grabă așa mare încât să lovească 
mașini încercând să iasă. Buddy spuse: 

— O să vadă liftul urcând la șapte - asta ar trebui să ne dea 
ceva timp. 

Părăseau clădirea acum, ieșind în trafic. 

— Ne-a văzut, zise Foley, așa c-o să-și dea seama c-am 
coborât. 

Buddy spuse: 

— Păi, dacă ăștia știu unde locuiesc, înseamnă că știu și ce 
mașină conduc. Nu ar trebui să luăm altă mașină? Asta încă mai 
are număr de California. Sau să dăm plăcuțele cu numărul jos și 
să ne luăm unele de Florida. Am o șurubelniţă în torpedo. Nu se 
folosește decât o plăcuță de înmatriculare în Florida. Și cred că 
la fel și în alte state. Oprim și furăm una înainte să intrăm pe 
autostrada 95. E un magazin universal pe bulevardul Hallandale 
Beach, are o parcare mare mereu plină. Ce zici? 

— S-a uitat drept la mine, zise Foley. Nu a ţipat, nici nu s-a 
emoţionat. Nici nu s-a mișcat. 

Erau pe AIA în trafic spre nord, o stradă cu două benzi plină 
de faruri. 

— Avem un lucru în favoarea noastră, zise Buddy, cu un ochi 
în oglinda retrovizoare, e întuneric afară. 

— Stătea acolo fără să facă nimic, zise Foley, uitându-se drept 
la mine. 

e Capitolul 15 


Tatăl ei o întrebă: 

— Ti-a făcut cu mâna? 

— Nu pot să jur, zise Karen, dar sunt destul de sigură că asta 
a făcut. Și-a ridicat mâna aproape până în dreptul capului și s-a 
uitat la mine, și chiar când se închidea ușa liftului, mi-a făcut cu 
mâna. 

Era sâmbătă acum, șapte seara. Amândoi fuseseră plecaţi de- 
acasă toată ziua și erau în bucătărie acum, să bea ceva înainte 
de-a ieși în oraș să ia cina. 

— Poate că se scărpina în cap. 

— S-a uitat drept la mine tot timpul. 

— Știa că l-ai recunoscut? 

— Sunt sigură că da. De-asta cred că mi-a făcut cu mâna, nu 
avea nimic de pierdut. Înţelegi ce vreau să spun? Nu putea să 
pretindă că ar fi altcineva, deja îl văzusem în costumul ăla 
stupid de plajă. Karen schiţă un zâmbet. E un meseriaș. Ştii 
asta? 

Tatăl ei trebuia să fie și el un meseriaș, când era cu ea. 

— l-ai făcut și tu cu mâna? 

— N-am mai avut timp. S-a închis ușa. 

— Îmi imaginez că i-ai fi făcut, totuși. Spunând-o cu un aer de 
„la drept vorbind”, păstrând o mină serioasă, însă fără să fie 
sigur că e serios sau că ea este serioasă, fetița lui dragă care 
dădea de urma evadaților și îi ducea la curtea federală. 

— Ce-ai făcut după asta? 

— Am folosit staţia să-l anunţ pe Burdon. l-am spus că Foley 
m-a văzut, așa că el și cu Buddy urmau să coboare sigur din lift. 
Burdon a lăsat un om în apartament și a coborât pe scări cu 
restul oamenilor lui ca să verifice etajele. 

— Tu ce-ai făcut? 

— Burdon mi-a spus să rămân pe loc. Am vorbit prin staţie cu 
băieţii de afară și le-am spus să se ducă la intrarea în garaj. La 
momentul respectiv însă, nu știam dacă Buddy are mașină, și 
dacă avea, ce tip era și unde era înregistrată. 

— Puteau să mai fie încă în clădire. 

— E posibil, dar au ieșit și există mari șanse să fi ajuns la 
garaj înaintea celor doi băieţi ai noștri de afară. Burdon a sunat 
la biroul șerifului din Broward și ei i-au contactat, cred, pe cei de 
la Autotrak și au dat de mașina lui Buddy, un Oldsmobile din '89 
înregistrat în California pe numele Orren Bragg. Era prea târziu 
atunci să mai facă blocaje pe șosea de care să se ocupe poliţia 
locală. Burdon a transmis datele pe la toate posturile de control, 
dar era sigur că își schimbaseră deja plăcuţele de înmatriculare 
sau luaseră o altă mașină. 

— Burdon a mai lăsat pe cineva să supravegheze clădirea? 

— Da, dar i-a chemat de-acolo azi după-masă. M-am oprit pe 
la Anti-drog ca să mă mai uit la dosarul lui Glenn Michaels o 
dată. Îl arestaseră pentru furt de mașini, dar nu au reușit să facă 
acuzaţia să stea în picioare. Partea interesantă din declaraţia lui 
Glenn e că a spus că se dusese la Detroit ca să viziteze un 
prieten și să vadă cam ce șanse de angajare ar avea acolo - 
dacă îţi vine să crezi așa ceva. Au vrut să știe unde a stat și cine 
era prietenul lui. Glenn a spus că era un tip Maurice Miller, 
cunoscut și ca Snoopy, fost boxer. L-am verificat, Maurice a fost 
la Lompoc în aceeași perioadă cu Glenn. De fapt, au și ieșit 
împreună din perimetrul închisorii - nu știu de ce, i-am văzut 
ținându-se de mână. Au fost ridicaţi și transferați la închisoarea 
federală Lompoc, de maximă securitate, unde Glenn i-a 
cunoscut pe Buddy și Jack Foley. Se leagă cu ce mi-a spus Glenn 
în mașină, că are aranjat ceva în stil mare. Apoi, din altceva ce 
mi-a spus, mi-am dat seama că trebuie să fie în Detroit. L-am 
sunat pe Burdon - știi ce mi-a spus? 

— Va trebui să-mi spui. 

— „Ce legătură are asta cu spărgătorii noștri de bănci?” 
Spune că sunt în drum spre California pentru că „întotdeauna 
merg în locuri familiare ca să se ascundă”. 

Tatăl ei zise: 

— Ei na, așa fac? 

— Nota de telefon a lui Buddy era în apartament. Arăta că a 
sunat la un număr în Los Angeles cel puţin o dată pe 
săptămână. Ghici al cui e. 

— Al surorii lui. 

— Cum ţi-ai dat seama? 

— Ai spus să ghicesc, am ghicit. 

— Al surorii lui, Regina Mary Bragg, fosta călugăriță care l-a 
denunţat. Burdon a sunat-o azi dimineaţă, era cinci dimineaţa la 
Los Angeles. l-a spus că fratele ei e în Florida în vizită la un 
prieten, dar nu știa cum îl cheamă și nici nu avea un număr de 
telefon unde să-l găsească pe Buddy. Ceea ce vreau eu să știu, 
zise Karen, este de ce o sună în fiecare săptămână, cu toate că 
ea l-a denunţat. 

Tatăl ei spuse: 

— Ei, se pare că nu e genul de om care să poarte pică. 

— Eu cred că e pur și simplu un băiat bun, o face din 
bunătate. 

— Sau poate că ea, zise tatăl ei, suferă de un fel de tulburare 
nervoasă datorită anilor de celibat și telefoanele lui îi menţin 
stabilitatea. 

— Foley mi-a spus că bea. 

Tatăl ei se gândi și spuse: 

— Dar nu și la cinci dimineaţa, când spui că a sunat-o Burdon. 
Dacă e alcoolică era mahmură și încercând să gândească cum 
trebuie, atentă la ce spunea. 

— Presupun că momentul când trebuie să vorbești cu ea, 
spuse Karen, e când e ameţită. 

Acum tatăl ei dădea din cap. 

— La un moment dat seara, dar nu prea târziu. 

Merseră la Joe's Stone Crab să ia cina. 

e 

Când s-au întors, Karen a stat în bucătărie ca s-o sune pe 
Regina Mary Bragg. Opt P.M. în Los Angeles. 

Tatăl ei se duse în scaunul lui din camera cu perdele ca să se 
uite la televizor, cu un coniac lângă el pe masa cu veioza. 
Schimba canalele cu telecomanda, căutând, până când ajunse la 
Robert Redford și Max von Sydow în biblioteca din casa cuiva, 
omul stând la birou. Redford avea îndreptat spre el un pistol 
care arată a Colt 45. Dar Max, cu o armă Walter PPK, o armă 
mult mai inteligentă, are un atu asupra lui Redford și-i spune să- 
și lase arma pe birou. Îi amintea de Karen care își pierduse Sig 
Sauer-ul pe care i-l făcuse cadou cu trei Crăciunuri în urmă. In 
ziua pe care o petrecuse în spital, el îi promisese că dacă e 
fetiță cuminte s-ar putea să primească un altul de ziua ei, în 
aprilie. Ea-i spusese: „Îmi iau arma înapoi când îl găsesc pe Jack 
Foley. De pantofi am eu nevoie. Dar nu-mi lua nimic, bine? 

Serios”. Ceea ce spunea în fiecare an. Și în fiecare an devenea 
fetița lui desfăcând cadouri, nerăbdătoare, pentru că-i făcea o 
mare plăcere, iar plăcerea lui era s-o privească pe ea. Îl privea 
acum pe Max von Sydow vorbind către omul așezat la birou și 
împușcându-l în tâmpla dreaptă, spre uimirea lui Redford, și 
punând Walter-ul în mâna omului. În patruzeci de ani în meseria 
sa de detectiv particular Marshall Sisco nu purtase nicio armă și 
nu ţinuse vreuna în casa sau biroul lui. Niciunul din detectivii lui 
nu aveau arme, sau Karen când lucra pentru el în misiuni de 
supraveghere: fetița drăgălașă care urmărea falși accidentaţi ce 
încercau să escrocheze banii de asigurări. Vorbiseră despre 
vremurile acelea la cină, Marshall încercând să-i strecoare fetiţei 
lui ideea reîntoarcerii la munca de detectiv particular, să 
conducă ea biroul, să facă niște bani adevăraţi reprezentând 
companii care erau date în judecată - supermarket-uri, 
restaurante, spitale, producători de mașini și biciclete... Nu ar 
mai fi nevoită să poarte armă sau să-și încarce portbagajul cu 
tot echipamentul acela polițienesc. Ar cunoaște avocați, doctori 
- nimic rău dacă erau divorțaţi. De ce să se mulțumească cu un 
poliţist cowboy care bea prea mult și-și înșală nevasta? Așa erau 
șmecherii ăia, toţi. Karen era o fată drăguță, se purta frumos în 
felul ei; îl ascultase la cină, dând din cap de câteva ori în timp ce 
pigulea cleștii crabului, și-l întrebase dacă credea că Buddy și 
Foley vor rămâne împreună. 

— Nu le-ar fi mai bine dacă s-ar despărți? 

lar el se gândea: „Ce poţi să faci?” Fetiţa lui era preocupată. 
Pomenise ceva de Buddy, dar la Foley se gândea. l-a răspuns că 
da, ar avea șanse mai bune de reușită dacă s-ar despărţi. Dar 
dacă Buddy avea ceva ce dorea să facă și avea nevoie de Foley, 
și din moment ce Foley îi era dator... Max von Sydow și Redford 
ies din casă acum. Max se întoarce către Redford, care tocmai îl 
văzuse comițând o crimă, și spune: 

— Te las undeva? 

(J 

Intrând în cameră Karen spuse: 

— Cele trei zile ale condorului, mă înnebunesc după filmul 
ăsta. Ştii titlul cărții după care a fost făcut? 

— Spune-mi. 

— Cele șase zile ale condorului. Am vorbit cu Regina Mary. 
Are o voce foarte slabă - cam aşa, puțin mai puternică decât o 

șoaptă. „Da? Pot să vă ajut cu ceva?” Ca o călugăriță, așa că 
sunt convinsă că era puţin beată. Mi-am încercat norocul, i-am 
spus: „Regina, aici Karen. Prietena lui Buddy din Miami.” l-am 
mai spus: „Mi-a spus unde o să stea și am notat adresa, dar 
acum nu o mai găsesc.” Cred că a nedumerit-o. A spus „Oh”, cu 
vocea aceea, „n-am nicio idee.” Și mi-am spus „ei. Asta e”. Dar 
apoi mi-a spus - Karen cobori vocea, adoptând un ton șoptit - 
„M-a sunat puţin mai devreme ca să-mi spună că e bine.” Nu-mi 
venea să cred. Am întrebat-o: „Abia aseară a plecat și deja a 
ajuns?” Ea mi-a spus: „Oh, nu, e în Lexington, Kentucky”. Ești 
pregătit? îl întrebă apoi Karen pe tatăl ei. După asta a spus: „Nu 
ajunge în Detroit decât mâine”. 

Tatăl ei îi zâmbea: 

— Frumos. 

— l-am spus: „Buddy e foarte atent, nu-i așa, că te sună.” ȘI 
știi ce mi-a spus? „Ar face bine să fie, dacă vrea sa-și salveze 
sufletul nemuritor.” Ce crezi că înseamnă asta? 

— Că ea e biletul lui pentru Rai, zise tatăl ei. Așa că ar face 
bine să păstreze legătura. Regina o fi ea afară din mănăstire, 
dar mai are mult dintr-o călugăriţă în ea. Ce altceva a mai spus? 

— Cam asta a fost tot. Am întrebat-o dacă data viitoare când 
sună Buddy poate afla unde stă, poate să facă rost de un număr 
de telefon. Mi-a spus că nu este necesar ca ea să știe. El e băiat 
de cuvânt și o sună. 

— Ei, călugărițele nu sunt toate niște drăguţe, zise tatăl ei. 
Regina pare genul care te pune să întinzi mâna și dup-aia te 
lovește cu rigla la palmă. Doare îngrozitor. 

Karen își sorbi băutura, tăcută pentru mai multe secunde. 

— Trebuie să-i spui lui Burdon, îi spuse tatăl ei, dar ai prefera 
să nu. Am dreptate? 

Karen se uită în sus. Spuse: 

— FBl-ul are mandate acum pentru peste șase mii de evadați. 
La ce le mai trebuie încă două? 

Tatăl ei zise: 

— Glumești. 

Karen sorbi din nou din băutură. 

— Nu-i așa? întrebă tatăl ei. 

e 

Duminică, era pauză la Super Bowl cinci Karen ajunse acasă. 

Văzu că tatăl ei încearcă să se poarte ca și cum nu-l deranja. 

— Scuză-mă că am întârziat. Care-i scorul? 

Tatăl ei, cu o bere și un castron cu alune, îi spuse: 

— Treisprezece la șapte pentru Dallas. Încă se mai joacă, dar 
nu e așa echilibrat cum pare. Cowboy-ii au fost nevoiţi să înscrie 
niște goluri de teren când trebuiau să fi fugit în terenul advers. 

— Deci nu se poate spune că fac pe aroganții. 

— Mai lasă-i un pic. 

Karen spuse: 

— Am fost să vorbesc cu Burdon. 

Tatăl ei întoarse capul ca să se uite la ea acum. 

— Nu se uita la meci? 

— Ar fi vrut el. Dar a trebuit să scape de mine mai întâi. Karen 
vru să iasă din cameră, dar se opri. Treisprezece la șapte, ăsta e 
un total de numai douăzeci de goluri până acum. Cum suna 
pariul tău, șaizeci? 

— Șaizeci și unu, bazându-mă pe un final de patruzeci și patru 
la șaptesprezece, Cowboy-ii la control până-n pânzele albe. 

— Deci trebuie să înscrie treizeci și unu de puncte pentru tine 
în repriza secundă. 

— Nu sunt îngrijorat, o asigură tatăl ei. Anul trecut 49-ers și 
San Diego Chargers au înscris un total de șaptezeci și cinci de 
puncte. Cu un an în urmă, Dallas a bătut Buffalo, au înscris un 
total de șaizeci și nouă. Unde te duci? 

— Să-mi iau o bere. Mă întorc imediat. 

Îi dădu tatălui ei timp să se gândească la pariul lor. Rata 
loteriei oficiale îi avea favoriţi pe Dallas asupra celor de la 
Pittsburg Steelers cu 13 și jumătate. Amândoi voiau ca Steelers 
să învingă, așa că pariau pe numărul total de puncte înscrise, și 
câștiga cel care era mai aproape de scorul real, Karen cu 45 - 
probabil că visa - tatăl ei cu 61. Dacă câștiga, Karen putea să-și 
aleagă o pereche de pantofi de la Joan & David. Dacă tatăl ei era 
cel care câștiga, ea trebuia să vină aici pentru o săptămână, să 
gătească cina, toate mâncărurile lui favorite - friptură înăbușită, 
friptură elveţiană, pui cu paprika. Tatăl ei povestea la toată 
lumea că știe că fata lui gătește ca o bunică. 

Se întoarse cu o sticlă de Budwiser. 

— Ce se întâmplă? 

— Nimic, e încă pauză. Experții ne explică ce tocmai am 
văzut. Așteptă să se așeze Karen pe canapea, apoi îi oferi alune. 
Deci ai cedat și i-ai spus lui Burdon că sunt în Detroit. 

— Da, și el a spus: „Vrei să spui că e posibil ca Buddy să fie”. 
E convins că s-au despărţit. Teoria lui Burdon, Buddy cunoaște 
Detroit-ul. A locuit acolo, așa că poate s-a întors ca să se 
ascundă. Dar uite-te la cazierul lui Foley, băncile pe care 
recunoaște că le-a jeluit sunt toate în Sud, în sud-vest și în 
California. 

— Burdon, întrebă tatăl ei, încerca să se uite la meci în timp 
ce tu vorbeai? 

— Stând în ușă, nu mi-a dat drumul în casă. Puteam auzi 
meciul... L-am întrebat dacă m-ar trimite la Detroit. În niciun 
caz. Nici nu intră-n discuţie. Pentru ce? Deja a anunţat pe toată 
lumea, biroul din Detroit știe pe cine să caute. l-am spus că tot 
ce vreau e să le dau o mână de ajutor. li cunosc pe cei pe care-i 
căutăm mai bine decât oricine implicat în anchetă. Ai putea să 
treci pe lângă ei pe stradă și să nu-i recunoști, dar eu i-aș 
recunoaște. Tot ce trebuie să faci e să spui biroului tău că vin. 

— Intre timp, spuse tatăl ei. Murind de nerăbdare să se 
întoarcă la meci... 

— Exact, a spus „bine” doar ca să scape de mine. Plec mâine 
dimineaţă, voi sta probabil la hotelul Westin. 

Tatăl ei se încruntă un pic, dând din cap. 

— Raportezi la biroul FBl-ului de-acolo, știi cum or să te 
trateze. Vine o fată - o să le spună ea cum să prindă doi 
evadați? 

— Dacă trec pe la ei, zise Karen. Am mai fost pe-acolo, îți 
amintești? De două ori a trebuit să iau deţinuţi. 

— Deci te cunosc. 

— Nu cei de la FBI, spuse Karen, polițiștii de la departamentul 
din Detroit. Am un prieten acolo acum la Delicte Majore, un 
inspector, care știu că mă va ajuta. 

— Căsătorit? 

— Toți sunt căsătoriţi. 

e 

Urmăriră cea mai mare parte din Super Bowl la Galligan's, un 
bar pe bulevardul Jefferson, care se afla la un cvartal de Omni, 
hotelul la care stăteau. 

Foley dăduse drumul la televizor în camera lui, Buddy 
adusese o sticlă de Jim Beam şi urmăriseră primul sfert de pe 
scaun și pat până când Foley spusese că ar trebui să se ducă la 
un bar, să vadă meciul cu o mulțime de oameni făcând gălăgie. 

Așa că merseseră până la Galligan's, Foley adus de umeri în 
noul lui palton, și se alăturaseră altor patru bărbaţi din afara 
orașului, blocaţi aici în week-end, și o femeie care spunea că 
locuiește în Greektown, dar nu arăta deloc a grecoaică. Blondă, 
cam la cincizeci de ani. Spusese cum o cheamă, dar Foley uitase 
imediat și plecase la pauză spunând că are o întâlnire. 

Sigurul motiv pentru care Foley și Buddy ţineau cu Steelers 
era că nu le plăcea teatrul jucat de cei de la Cowboys, cu toate 
că nu prea aveau cu ce să se laude azi. Nu fusese cine știe ce 
joc. Scorul final, 27-17, pentru Dallas. 

Foley plecă de la masă ca să stea de vorbă cu barmanul. 

Buddy mai comandă două Jim Beam cu apă, înainte de 
plecare. 

Foley se întoarse și se așeză. 

— Se ţin meciuri la Cobo Hall câteodată, la Palace, unde joacă 
cei de la Pitons, zice el, și la Cinematograful de Stat pe 
bulevardul Woodward. Spune că se poate ajunge pe jos de-aici. 
N-a auzit niciodată de Maurice Snoopy Miller. L-am întrebat cum 
se face că nu se ţin meciuri la Arena Joe Louis. Mi-a răspuns că 
se ţin, acolo joacă Wings hochei. Apoi a spus că da, se ţin 
meciuri pentru titlu la Joe, dar nu cu program regulat. Așa i se 
spune, Joe. 

— Știi că Louis e de-aici, zise Buddy, bătrânul Bombardier 
Negru. Au un fel de statuie - e doar brațul lui drept și pumnul - 
acolo pe Jefferson. 

— Bombardierul Negru, zise Foley, sună rasist. Trebuie să ai 
grijă în zilele noastre, poţi să pari rasist fără să încerci măcar. 
Oricum, tipul mi-a spus că dacă Snoopy Miller este în afaceri cu 
boxul s-ar putea să-l găsim la sala Kronk, unde se antrena 
Thomas Hearns. Am văzut când s-a decis în favoarea Ucigașului 
Plătit în meciul cu Benitez din New Orleans, s-a întâmplat să fiu 
acasă. L-am întrebat unde se află sala Kronk, a spus că nu știe. 
Undeva prin partea de vest. 

— Eu am locuit în partea de est, spuse Buddy, întorcându-se 
către fereastră. Uită-te afară. Ai mai văzut atâta sticlă în viața 
ta? Toate clădirile alea de-acolo, ca niște tuburi gigantice de 
sticlă. Cel mai înalt e hotelul, Westin. E un restaurant și un bar 
de cocktail la etajul superior, ceva în genul a șaptezeci de etaje 
înălţime, se invârte încet de tot, nici nu-ţi dai seama. Te uiţi la 

Motor City, mai bei ceva. Te uiţi peste râu la Canada. Dacă vrei, 
putem să urcăm pe acoperiș, să vedem orașul de sus. 

— Din câte am văzut, spuse Foley, arată părăsit, ca și cum 
toată lumea a plecat din oraș. 

— E duminică, Jack, toată lumea e acasă să se uite la meci. 
Vrei să mergem la Westin, să vedem ce mai e pe-acolo? Poate 
să urcăm pe acoperiș? 

— Dacă nu ar trebui să ieşim afară. 

— Nu e chiar așa de frig. Știi ce tre’ să faci? Relaxează-ţi 
corpul. Nu sta cocoșat, dă din mâini, ţine sângele în mișcare și 
n-o să ţi se mai pară așa frig. 

— Cine te-a învăţat asta? 

— Cred că soră-mea. Ştie lucruri de genul ăsta. 

— Trăind în însorita Californie. Acolo ar trebui să fim, în loc să 
fim aici, la Polul Nord. 

— Stai un pic, zise Buddy, nu trebuie să ieșim. Chestia aia de 
sticlă care merge peste bulevardul Jefferson e ca un pod prin 
care ajungi de la hotelul nostru la CenRen. 

— Ce e CenRen? 

— Centrul Renascentist, tuburile alea de sticlă. Spune-mi ce 
vrei să facem. 

— Nu știu, replică Foley. Ce se face în Detroit într-o duminică 
în care nu te poţi gândi la nimic și băncile sunt închise? Foley își 
sorbi băutura. Știu unde vreau să merg mâine. 

— Da? Unde? 

— La sala Kronk. 

e Capitolul 16 


Primul lucru pe care i-l spusese Maurice lui Glenn a fost: 

— Ni-nţ, nu-mi mai spune Snoopy. Nu mai răspund la rahatul 
ăla de nume, Snoopy. 

Mai târziu, când erau în mașină, îi spusese: 

— ÎI las pe White Boy să-mi spună Maury câteodată, dacă am 
chef. White Boy Bob e băiatul meu bun la toate, bodyguardul 
meu, când simt că am nevoie de unul, și șoferul meu. 

Chiar acum conducea Lincoln-ul Town Car '94 pe care Glenn îl 
adusese din Florida și pe care Maurice îl aranjase cu un număr 
de Michigan și cu acte în regulă, spunea el, iar Glenn era nesigur 
acum dacă mașina era a lui sau aparținea acestui fante de 
mahala cu haină de culoarea levănţicii, acestui fost-pușcăriaș 
căruia i se spunea Snoopy. 

White Boy nu părea să-i bage-n seamă pe Maurice și Glenn, 
care vorbeau despre el pe bancheta din spate. Conducând spre 
suburbii într-o după-amiază rece, fără soare, tocmai prin 
bulevardul Woodward din centru, ca să-i arate lui Glenn casa 
domnului Ripley din Bloomfield Hills. 

— White Boy, zise Maurice, nu a realizat nimic ca profesionist, 
cu toate că poate fi foarte rău și neiertător. Vezi, dar dacă un 
boxer muncește și îi trage o lovitură tare, ochii lui White Boy se 
încrucișează și nu mai știe unde e. Mă refer la când e în ring, 
mă-nţelegi, unde trebuie să respecţi regulile. Dacă te pui cu el 
pe stradă e cu totul altceva. Uită-te la el, umerii, un gât de taur. 
White Boy Bob are 1,92 metri și o sută douăzeci și cinci de 
kilograme, poate să spargă un perete cu pumnul. Am văzul eu. 
Maurice se întoarse spre White Boy. White Boy, ridică el vocea, 
spune-i lui Glenn de ce ai intrat la pușcărie cu spargerea aia. 

Glenn observă că White Boy ridică privirea pentru a-l vedea în 
retrovizoare. 

— Mi-am uitat portofelul în casa pe care am jefuit-o. 

Glenn îl văzu atunci rânjind în oglindă. 

— l-a căzut din buzunar, explică Maurice, în timp ce urca pe 
fereastră. la televizorul, un video, alte porcării și își lasă 
portofelul pe podea. Poliţiștii trec pe la el să-l vadă. „Ai pierdut 

cumva acesta, Bob?” Și White Boy: „Da, cred că da”, fără să se 
gândească unde l-ar fi putut lăsa. A fost închis la Huron Valey. 
Maurice ridică din nou vocea. Cât a fost, doi ani ai făcut atunci? 

— Douăzeci și două de luni. 

Glenn îl văzu uitându-se în oglindă și Maurice spuse: 

— Fii atent la drum, Boy. Îi spuse lui Glenn: Îmi place mașina 
asta. Putem să ne plimbăm prin cartierul omului ăsta fără să ne 
trezim cu poliţia sau cei de la securitatea particulară în spate. 
înţelegi ce vreau să spun? 

Glenn spuse: 

— Sigur, bineînţeles, îl vad pe Bigfoot ducând un negru cu 
ochelari de soare și o porcărie de haină de levănţică, nu, n-o să 
li se pară deloc suspect. 

Maurice spuse: 

— E liliachie, omule, culoarea, și stilul a fost lacul cunoscut de 
Deion și alţi boxeri profesioniști. Aș putea să fiu unul dintre ei, 
care locuiește aici cu doctori din rasa mea și jucători de baschet. 
Omule, nu e nevoie decât să ai bani. Aici, pe drumul ăsta la care 
ajungem... Ce e, White Boy? 

— Marele Castor, spuse White Boy rânjind în oglindă. 

— White Boy nu reușește să-și revină după ce a văzut o 
stradă care se numește Marele Castor. Bun, am mers vreo 
douăzeci și cinci de kilometri de la bordelul ăla de motel în care 
stai în centru. Acum suntem în Bloomfield Hills. Mai întâi o luăm 
la stânga, apoi la dreapta. Nu este niciun deal pe-aici, hm, dar 
sunt o grămadă de copaci. Îţi amintește de Lompoc, aveam 
priveliștea aia frumoasă cu copaci și guvernatorul închisorii a 
pus să fie tăiați toți. 

— Eucalipţi, zise Glenn. 

— Noul guvernator, zise Maurice. A tăiat copacii și ţinea zilnic 
curtea închisă până la prânz. Lucram noaptea, știi, la brutărie... 
Terminam serviciul și-mi făceam antrenamentul. Așa că n-am 
mai putut să mi-l mai fac, să lucrez cu picioarele. Dacă nu stai 
bine cu picioarele, n-ai ce căuta în ring. 

White Boy spuse: 

— ÎI las pe Maury să mă lovească în burtă cât de tare poate. 

Maurice spuse: 

— Fii atent la drum, băiete. Încetinește, cred că e pe strada 
următoare... Da, Vaughan Road, numai bani aici. Uite aici, pe 

stânga, apare casa domnului Ripley. Da, cea cu zidul de 
cărămidă... Uite aici e aleea lui, chiar asta. 

Glenn întoarse capul pentru a privi pe geamul din spate și zări 
un acoperiș de șipci, imaginea fugară a unei case country în stil 
Tudor printre copaci, o casă imensă, apoi spuse: 

— A trecut prea repede pe lângă ea. 

Maurice îi spuse lui White Boy să întoarcă pe aleea aceea, și 
să meargă încet pentru ca Glenn să vadă casa. 

— Bun, acum strecoară-te. Mare casa, nu? Treceam pe-aici și 
vedeam oameni curăţind buruienile, tunzând gazonul, așa că l- 
am trimis pe White Boy să-l găsească pe șeful personalului, să 
întrebe dacă nu e ceva de lucru pentru el. Șeful a spus că nu, 
White Boy ocolește casa până în locul în care un servitor spăla o 
mașină, în spate, și-l întreabă dacă poate să ia o gură de apă de 
la furtun. Și vezi tu, servitorul era alb. Încep să vorbească, White 
Boy îl întreabă dacă au probleme cu borfașii pe-aici, hoţi de 
mașini, din ăștia. Servitorul îi spune că au un sistem: omul 
doarme și aude un sunet care nu-i place? Apasă un buton și 
toate luminile înăuntru și afară se aprind. Dacă vrea, mai apasă 
o dată butonul, toate luminile de afară încep să clipească, 
pornește o sirenă și poliţia primește un apel, ca un semnal. 
Omul are tot în afară de pușcași marini ieșind din garaj să te 
prindă. Îmi spun, n-avem nevoie de asemenea probleme. Dacă 
mă hotărăsc, dacă merită să sparg casa lui Ripley, există o 
singură cale s-o faci. În care am crezut de prima dată când mi-ai 
spus de Ripley, că așa trebuie să intrăm. 

— Cum? întrebă Glenn. 

— O să-ţi arăt, de cum fac rost de încă doi oameni de care am 
nevoie. Doi șobolani de sală pe care-i știu eu, se antrenează la 
Kronk. Dacă le dau câte-o sută la fiecare se duc oriunde le spun. 

— la stai un pic, zise Glenn. Eu ţi-am dat ţie voie să iei parte 
la asta, nu la toţi prietenii tăi. 

— Mi-ai dat voie să iau parte la ce? zise Maurice. Vii de data 
asta și îmi spui, în sfârșit, toată povestea, cum că tipul ăsta are 
o grămadă de bani acolo, pietre, aur; dar asta era acum cinci 
ani, când ţi-a povestit el. Ce are înăuntru acum? Îmi spui că 
aduci niște oameni, doi foști pușcăriași care știu ce fac. Apoi îmi 
spui că te-ai răzgândit, nu-i mai aduci pe oamenii ăia. 

— Și tu mi-ai spus, zise Glenn, că știi cum să pătrunzi 
înăuntru, numai că expertul tău aici de faţă își lasă nenorocitul 
de portofel în casă. 

— Din greșeli se învaţă, zise Maurice. Afli unde sunt banii, 
apoi o faci tu. Nu intri într-o casă și o răscolești în căutare de 
valori, tai salteaua, porcării din astea. Ca tineri din ăia cărora li 
se spune „Spărgătorii de capete”, intră și bat bătrâne pentru 
banii pe care-i strâng într-o cutie de cafea. Nu. Cum se face? 
Intri unde știi că sunt banii din afaceri ilegale și omul nu poate 
să te denunțe. Ca domnul Ripley, care ai spus că are bani din 
comerț ilegal. Dar ce ţi-a spus, nu numai că ţi-a spus acum cinci 
ani, dar s-ar putea să fi fost numai vrăjeală. Înţelegi? Singurul 
lucru clar în favoarea afacerii ăsteia cu Ripley, vreau să spun de 
care suntem siguri, e că trebuie să fii bogat ca să trăiești în casa 
aia așa de mare. 

— Are banii, zise Glenn, stai liniștit. 

— Omule, singurul lucru care mă neliniștește ești tu, dacă poți 
să avansezi și s-o faci. Înţelegi? În loc să vorbești discuţii. 

— Dacă pot să fac ce? 

— Să intri cu mine într-o casă pe care am ales-o. Cel care 
locuiește acolo, un alb, făcea afaceri cu mine când eram în 
Young Boys Incorporated. 

— Mă scuzi, zise Glenn, dar să mor dacă știu despre ce 
vorbești. 

— Nu te mai uita atât pe fereastră, ascultă-mă și o să afli. 
Young Boys, frate, toată partea de vest, era a noastră. Tipul ăsta 
de care vorbesc venea cu mașina, oprea pe colţul meu și eu îl 
aranjam. Bun, mai târziu făceam afaceri pentru fraţii Chambers 
- cei cu fabrica de droguri? 

Glenn dădu din cap că nu știe. 

— Aveau fete care lucrau acolo, pregăteau „pietrele”, pe care 
le numeau Rachete. 

— Credeam că ești cu cărţile de credit. 

— Asta era așa, pe lângă celelalte, le foloseam ca să-mi 
cumpăr haine, lucruri pentru casă. Vezi, dar când am fost prins 
și federalii voiau să mă bage la pârnaie pentru producţie de 
droguri, am avut cărțile de credit drept un pretext hun. Ințelegi? 
Pentru ei a fost mai bine decât nimic, m-au trimis la Lompoc și 
m-am lăsat convins de tine să evadez. Singura mare prostie pe 

care am făcut-o în viața mea. Așa, tipul ăsta de care îţi 
povesteam... Înţelegi la cine mă refer? 

— Tipul care cumpăra cocaină de la tine. 

— Heroină cumpăra de la mine. După o vreme a lăsat-o baltă 
și și-a găsit fericirea în cocaină, și am început să-i vând când 
lucram pentru fraţii Chambers. Dar, vezi, omul s-a învârtit și a 
început și el să vândă. Vindea albilor de prin cartiere ca ăsta. 
Ești atent la mine? 

— Asta e o poveste cam prea lungă, zise Glenn, uitându-se iar 
pe geam afară la tufe, ziduri de piatră, alei, încercând să fie 
tare, dar simțind cum controlul situaţiei aluneca spre Maurice, 
care pusese stăpânire pe mașină acum și, se părea, prelua 
conducerea întregii afaceri, pușcăriașul numit Snoopy nici nu 
mai exista. 

— Uite, zise Maurice, știu că ești tare, dar nu-mi vorbi mie cu 
figuri, da? Dacă nu-ţi place ce auzi, poţi să cobori oriunde vrei 
tu. 

Uite că a spus-o. Totuși, Glenn simţi nevoia să-l contreze. 
Spuse: 

— Cred că ai uitat, asta e mașina mea. Eu am condus-o până 
aici. 

Maurice spuse: 

— Hei, ce dracu, haide! Am spus că vreau mașina asta, 
omule, e a mea. Te duci și-ţi faci rost de alta. Acum ai de gând 
să mă asculţi? 

Nu aveau o discuţie, Glenn realizase asta acum, făceau 
skandenberg, Maurice îi arăta cine e șeful. Glenn, stând acolo 
înfofolit în noul lui pardesiu cu fir de lână, în mănuși și fular de 
lână, simulă surprinderea, ca să facă și el ceva, spunând: 

— Ce dracu’ e cu ostilitatea asta? Credeam că avem o 
înţelegere. 

— Am spus, ai de gând să mă asculţi sau nu? 

Halal înţelegere! 

Glenn nu se grăbea, îl ținu pe Maurice așteptând, înainte să 
spună: 

— Tipul ăsta care a fost clientul tău se ocupă acum de trafic, 
vinde la albi. Te gândești la o modalitate să-l jefuiești, știind că 
nu va chema poliţia pentru că sunt bani, după cum spui tu, din 
afaceri ilegale. Glenn folosi în acest punct un ton un pic plictisit, 

îi aruncă o privire lui Maurice în haina lui de mătase, stând acolo 
ca un căcăcios de prinţ african. Ce altceva? 

— Tu ori ești prost ori îmi arăţi că ai tupeu, zise Maurice. Bine, 
o să aflăm ce e de capul tău. 

e 

O tânără femeie numită Marcie Nolan, reporter la poliție 
pentru Free Press, o zări pe Karen Sisco intrând la 1300 
Beaubien, cartierul general al poliției din Detroit. Marcie se 
întorcea după ce luase prânzul la un restaurant Greektown, la 
două cvartale distanță, apropiindu-se de 1300 când a văzut-o pe 
Karen. Dar până să ajungă Marcie în hol și până să treacă prin 
dreptul detectorului de metale, Karen era deja în lift, urcând la 
etajul... Păi, putea să se ducă la vreuna din gagicile de la etajul 
trei, sau la cineva de la Omucideri la etajul cinci sau la cineva de 
la Delicte Majore la șapte. Dacă Karen venise să ia un deținut, 
într-un târziu ajungea la nouă, unde erau celulele. Asta doar 
dacă deţinutul ei nu se afla peste drum, la închisoarea locală 
Wayne. Marcie Nolan urcă la biroul ei de la etajul doi, o cameră 
segmentată în care mai stătea un reporter de la News. Și 
telefonă unui editor adjunct de la Free Press. 

Spuse: 

— Bună, sunt Marcie, dornică să spună despre Karen Sisco, 
șeriful federal, pe care o cunoscuse în Miami când lucra la 
Herald, dar fu nevoită să răspundă mai întâi la întrebări. Nu, 
încă nu dădeau informaţii. Se părea că tot ce aveau era o 
declaraţie a unor martori, erau patru tipi într-o camionetă 
albastră. Două dintre femei erau aici în dimineaţa asta pentru a 
vedea fotografiile potenţialilor suspecți. Mai spuse că poliţia a 
fost nevoită să-l elibereze pe suspectul reținut. Dar, fii atent, e 
un șerif federal aici din Miami, Karen Sisco... Nu știu încă, 
trebuie să dau de ea. Probabil că a venit să ridice vreun tip de la 
arest... Asta o să aflu. Între timp, Herald are o poză excelentă cu 
ea făcută în faţă la judecătoria federală... Nu, în Miami... Ce 
contează, când e o poză așa de reușită? Karen are stil, și e 
superbă... O să vezi. E tipul de fotografie pe care, în cazul în 
care ce face ea aici nu poate fi subiect de articol, ai putea s-o 
dai la „Nume & Feţe” în loc de ceva ce are de gând Madonna să 
facă... Va avea o explicaţie dedesubt pe care putem s-o 
revizuim, adăugăm că ridică un prizonier, sau ce-o face aici... 
Îmi convine. O dată ce vezi fotografia, știu c-o vei folosi. 

Karen își sună tatăl luni după-masă târziu din camera ei de la 
Westin. El o întrebă despre zborul cu avionul, sperând, zise el, 
că Northwest nu mai servește sandwichul acela cu omletă, cu o 
banană și un iaurt, și covrigul în caz că mâncaseși sandwichul și 
încă îţi mai era foame. Un covrig rece, pentru numele lui 
Dumnezeu... Nu așteptă să răspundă Karen sau să întrebe 
despre vreme. 

— Și ce mai faci? 

— Momentan? zise Karen, stând la fereastră. Mă uit la 
Windsor, Ontario. Îţi amintești filmul acela, „Mai ciudat decât 
Paradisul”? 

— Nu - cu cine era? 

— Nimeni. Nu contează, spuse Karen. Am fost să-l văd pe 
Raymond Cruz. 

— Tipul de la Omucideri. 

— A fost acolo. Acum e la delicte în detrimentul persoanelor și 
proprietăţii, de asemenea delicte sexuale și molestări de copii. 

— În Detroit trebuie să fie foarte ocupat. 

— Intrările prin efracţie sunt multe, violuri... Caută o bandă 
care umblă cu o dubă și violează femei, patru bărbaţi. lau o 
femeie de pe stradă sau o scot cu forța din mașină, o violează 
tot grupul în dubă, apoi o aruncă afară. Raymond a spus că sunt 
pe cale să-i prindă, așa că se ocupă de asta. Dar știe cine e 
Maurice Miller, tipul la care a stat Glenn Michaels când a fost aici 
în noiembrie. Sau cel puţin a spus că-l știe. Scoseseră chiar și 
dosarul, ca să se uite la el - la antecedente, o grămadă de 
escrocherii cu cărţi de credit. Il verifică să vadă dacă nu cumva 
se ocupă de spargeri de domicilii. Au microfoane la niște tipi 
care sparg case implicate în trafic cu droguri și au auzit 
menţionându-se numele lui Maurice ca persoană pe care, așa 
suna, vor să o racoleze. 

— Băieții răi. 

— Da, să lucreze cu ei. 

— Maurice a fost arestat? 

— Încă nu l-au căutat. l-am spus lui Raymond că poate îl 
scutesc de deranj. Mi-a dat ultima adresă cunoscută a lui 
Maurice, dar nu vrea să mă duc după ei singură. l-am spus: 
„Raymond, sunt agent federal, sunt înarmată...” Vrea să meargă 
cu mine, dar e prins. 

— Asta e ca o întâlnire? 

Unele lucruri pe care le spunea tatăl ei le ignora. 

— Am observat în dosarul lui Maurice, zise Karen, ceva ce te- 
ar putea interesa. A declarat că ocupaţia lui ar fi boxer 
profesionist și că boxează pentru Centrul de Recreere Kronk. Ai 
auzit de el, nu? 

— De Kronk? Bineînţeles, toţi boxerii buni din Detroit din 
ultimii douăzeci de ani vin de-acolo. Programul lui Emanuel 
Steward, tipul care îi antrena pe boxerii ăia, Tommy Hearns... 

Tatăl ei făcu o pauză. 

— McCrory, zise Karen. 

— Da. Milton McCrory. 

— Mai era unul la categoria ușoară, Kenty? 

— Hilmer Kenty. Îţi amintești de băieţii ăștia? Erai doar o 
fetiță. Când prietenele tale erau la cumpărături, tu erai acasă 
urmărind meciuri. 

— Ei, numai din când în când le urmăream. Și seriale, spuse 
Karen. General Hospital, aproape devenisem asistentă medicală. 

— Ce faci în seara asta? 

— Nimic. Mă uit la televizor dacă e ceva. 

— Luni seara e Poirot urmat de Miss Marple. Te gândești să te 
duci la Kronk? 

— S-ar putea, numai ca să văd cum e. 

— Într-un loc ca ăla, zise tatăl ei, boxerii sunt băieţi buni, sunt 
acolo ca să muncească de să le sară capacele. Dar mai sunt și 
cei care vor să te facă să crezi că sunt boxeri, s-ar putea chiar și 
să se vânzolească pe-acolo ca și cum și-ar face jocul de picioare, 
să lovească sacii, dar n-ajung niciodată în ring. Și mai sunt și cei 
care stau pe-acolo pentru că asta îi face să se simtă bărbaţi 
duri. Știi tu, atmosfera... Dar știi să-ţi porți singură de grijă, nu? 

— Te sun mâine, ca să-ţi spun ce mai fac. 

— Am uitat să te întreb, zise tatăl ei, cum e vremea acolo? 

e 

— Era o vreme, spuse Maurice, vedeai un Mercedes auriu în 
parcare cu plăcuță de înmatriculare pe care scria HITMAN? Ştiai 
că Tommy Hearns e înăuntru. Când vedeai mașina îţi creștea 
adrenalina. 

Glenn spuse că el credea că or să fie tipi stând pe-afară sau 
fugind, făcându-și antrenamentul. Doamne, era un cartier 
întunecat, deprimant, cu gunoiul zăcând în stradă... Maurice 

observă că era prea frig pentru stat afară. Fantele cu haina lui 
liliachie, avea un frac negru, în care ar fi intrat niște umeri ca ai 
lui White Boy Bob - care purta un pulover de lână atârnând 
peste tricou și mergea în spatele lor pe rampa care ducea la 
intrarea principală a Centrului de Recreere Kronk, la intersecţia 
McGraw cu Junction, o clădire din cărămidă roșie cu două etaje 
care lui Glenn i se părea o bibliotecă publică pe care nimeni n-o 
folosea în partea aceea săracă a orașului. Străzile de aici erau 
un talmeș-balmeș de case de două familii cu verande, cu mașini 
vechi în față care îngustau drumul. 

Înăuntru la o masă își semnară numele, ora, și scriseră „box” 
în ultima coloană. Glenn auzea voci de copii, mingi de baschet 
lovind în podeaua de lemn. Într-o sală cu ușile închise, trecând 
pe lângă o scară. Apoi coborâră la subsol și de-a lungul unui hol 
care-i duse la KRONK BOXING, așa cum era scris pe o ușă 
vopsită galben în partea de sus și-n rest roșu aprins, și cu alte 
cuvinte inscripționate spunând: „UȘA ASTA I-A CONDUS PE 
MULȚI LA DURERE ȘI FAIMĂ”. 

— Mai mult la una decât la cealaltă, zise Maurice, așteptând 
ca White Boy să se strecoare pe lângă ei și să le deschidă ușa. 
Intrând, Maurice îi spuse lui Glenn: 

— Simti fierbinţeala, nu? Te plesnește peste față. Maurice își 
scotea haina acum, rămânând în cămașa de mătase neagră și 
pantalonii cu cută dublă plată, o nuanţă de gri. Cu toate că se 
transpiră atât de mult aici, nu miroase urât, nu-i așa? Du-te și 
stai acolo pe băncile alea. Vin și eu în câteva minute. 

Unele erau ca băncile din parc, de-a lungul peretelui apropiat 
cu fața spre ring, o alta mare și plată pe podea, dimensiunile ei 
ocupând mai toată sala. Patru tipi tineri, trei negri și unul care-i 
părea arab lui Glenn, se antrenau simulând, dând din mâini, 
făcând eschive, trăgând pumni cu mâinile lor înfășurate. Glenn 
observase un sac de box la intrare, poze de boxeri pe toți 
pereţii, o inscripție deasupra ringului, pe partea cealaltă, care 
spunea „DAȚI-I BICE!” Un altul, „CU CÂT E MAI MARE RĂSPLATA, 
CU ATÂT MAI MARE SACRIFICIUL”. Glenn se uită la el îndelung 
gândindu-se că ar trebui să fie invers, „Cu cât mai mare 
sacrificiul...” În spaţiul din stânga ringului erau aparate de 
antrenament, un sac pentru lovituri rapide, genţi sportive în 
culori ţipătoare pe podea. Erau și negri bătrâni acolo în tricouri 
galbene inscripţionate cu roșu „Kronk”, antrenorii, vorbind cu 

puști care se antrenau, privindu-i pe cei care se îmbrânceau în 
ring. Maurice și cu White Boy erau acolo acum, Maurice 
apropiindu-se de fiecare antrenor în parte, simulând că dă 
pumni, mișcându-și umerii osoși, pălăvrăgind cu ei, dar 
neprimind niciun fel de răspuns cordial, niciun zâmbet; când un 
antrenor dădea din cap, el se muta la altul. White Boy era pe 
unul din aparate, fără tricou, umflându-și mușchii. 

Glenn scoase o ţigară din cămașă, uitându-se la altă 
inscripţie. „CINE NU INSISTĂ, NU IZBUTEȘTE”. Ei nu mai spune! 
Băgă mâna în haină căutându-și bricheta, cu ţigara în gură, în 
timp ce unul din antrenori, un tip bine făcut, veni din cealaltă 
parte a sălii - în care era ușa - dând din cap spre el și arătând 
cu degetul un indicator cu „Fumatul interzis”. Glenn își ţinu 
pardesiul desfăcut ca să strecoare ţigara la loc în pachet, cu 
bărbia în piept ca să vadă ce face. Când își ridicase capul se uita 
la doi bărbaţi în paltoane îndreptându-se în direcţia lui, cei doi 
uitându-se drept la el. 

Cristoase! Jack Foley și Buddy. 

Buddy spunând: 

— Hei, Armăsarule, ce mai faci? În timp ce mergeau, Foley 
avea o expresie blândă, niciunul nu arăta nervos, doar că se 
așezară de o parte și de alta lui, aproape. Glenn nu avu decât 
câteva momente să-și stăpânească nervii. 

Spuse: 

— Doamne Dumnezeule, băieţi, ce faceţi aici? Și nu sună rău. 
Surprins, dar fără să exagereze, aproape de parcă se bucura să-i 
vadă. 

Foley spuse: 

— Nu ne așteptai? 

Direct la subiect. 

— Ascultă, o să vă spun ce s-a întâmplat. 

Era penibil felul în care stăteau acolo, toţi trei cu faţa spre 
ringul în care erau numai doi tipi. | se adresă lui Foley, la 
dreapta lui: 

— Gagica aia pe care ai adus-o - știai că e șerif federal, 
pentru numele lui Dumnezeu? Se întoarse spre Buddy care se 
ridică, își scoase paltonul și se așeză la loc. 

— Mă cunoștea de la arestarea aia nenorocită pentru droguri. 
M-a dus la tribunal. De două ori. Ştii ce mi-a spus când eram în 

mașină la barieră? „Nu uit niciodată pe cineva pe care l-am pus 
în cătușe și lanţuri.” 

Foley spuse: 

— Da? Ţi-a spus ea asta? 

Glenn se întoarse spre Foley, care avea aceeași expresie 
blândă, aproape zâmbitoare. Glenn spuse: 

— M-a întrebat dacă am vreo armă, și mai văzu puţin din acel 
zâmbet, nu mult, doar o idee, ca și cum Foley găsea că e 
distractiv. Mi-a spus să plec, să vă las acolo, sau intru la 
pușcărie pentru restul vieţii. 

Foley întrebă: 

— Apoi ce s-a întâmplat? 

— Am plecat. Tu ce-ai fi făcut? 

Foley nu răspunse, cu un chip ermetic, lipsit de expresie 
acum. Glenn întoarse capul și se uita la cei doi din ring 
antrenându-se, dansând unul în jurul celuilalt, ferindu-se, 
trăgându-și pumni, lovindu-și mănușile. 

— Ce s-a întâmplat după asta? 

— Voia să trecem de barieră ca să mă aresteze. Nu, 
mulțumesc, am apăsat acceleraţia la fund. Deodată mă trezesc 
cu ea grămadă pe mine, a apucat volanul și ne-am rostogolit 
ieșind din șosea. 

— Ce-ai făcut atunci? 

— Am ieșit din mașină și am fugit. 

— A încercat să te oprească? 

— Era leșinată. 

— De unde știi că nu era moartă? 

— Respira. 

— Dar se putea să fie rănită. 

— Și ce trebuia să fac, să chem ajutoare? Se trezea ea, mă 
trezeam și eu la pârnaie. Am dispărut de-acolo, omule, am fugit. 
Am furat o mașină, am mers până la Orlando și am stat la 
Disney World, în mulţime, omule, m-am ascuns în mulţime până 
să-mi dau seama ce trebuie să fac. 

Foley spuse: 

— Te-ai ascuns cu Mickey Mouse, nu? 

— Da, cu Mickey și cu Minnie, toată grămada aia. M-am gândit 
și am hotărât că pot să omor doi iepuri dintr-o dată, mă ascund 
aici și fac și spargerea aia de care v-am spus la Lompoc. Știţi la 
ce mă refer? 

Foley dădu din cap. 

— Așa că l-am sunat pe Maurice. 

— Cine e Maurice? 

— Snoopy, zise Buddy aplecându-se ca să-și dea sacoul jos. 
Snoopy Miller. 

Glenn - era ciudat - avu un sentiment de ușurare auzind 
numele de Snoopy. Fără să știe de ce, se gândi la Snoopy 
căţelușul, îl văzu în mintea lui așa cum apărea în benzile 
desenate, înainte să se gândească la celălalt Snoopy, care nu 
mai era Snoopy - cel de colo, cu antrenorii; nu, vorbind cu White 
Boy acum și venind în direcţia asta, White Boy aducându-și 
tricourile. Glenn se întrebă de ce acum câteva momente se 
simţise încolțit. 

Sprijinindu-se de Foley, spuse: 

— Uite că vine Snoopy. Îl recunoști? 

e 

Foley nu era sigur. Îl văzuse boxând doar de două ori la 
Lompoc, cam pe vremea când începuseră să-i spună Snoopy în 
loc de Câine Turbat și renuntase la ring; îl mai văzuse din când 
în când cu Glenn, prin curte. Glenn se ridică și Foley se uită spre 
Buddy. 

— Tipul cu batic. 

— Da? 

— Ăla e Snoopy. 

— Cam filfizon, zise Buddy. Cu ce se ocupă acum, ghicește în 
cărți? 

Se îndrepta spre Glenn când Foley spuse: 

— Bună, Snoopy, ce mai faci? Și acesta se opri și se uită la el. 

Stând la marginea ringului, se uită de la Foley la Buddy și 
invers, destul de serios. Îi spuse lui Foley: 

— Ar trebui să te cunosc? 

— Lompoc, zise Foley, și așteptă ca Glenn să spună ceva, era 
pe terenul lui. Dar n-o făcu. 

— Da, Lompoc, spuse Maurice, ca și cum începea să-și 
amintească, își imagina închisoarea. 

Acum tipul mare care era cu el se apropie spunând: 

— Avem vreo problemă aici? 

ÎI duse pe Foley cu gândul înapoi în curte la Lompoc, bărbaţi 
care-și măsurau puterile, luând hotărâri care puteau să însemne 
viaţa unui om. Foley nu se uită la albul mătăhălos, dar continuă 

să se uite fix la Snoop, de care își amintea că era tot un 
spectacol, avea mișcările, datul din mâini, își ferea capul când 
adversarul nu era nicăieri prin preajma lui, făcea o săritură 
micuță și își atingea capul cu mănușa. Se uită la Snoop până 
când faţa acestuia începu să se relaxeze și acum zâmbea. 

— Jack Foley. Am dreptate? 

Foley dădu din cap aprobator. 

— Și Buddy. Da, vă văd acum pe amândoi în curte, 
bineînţeles. Jack Foley, faimosul spărgător de bănci. Mi se pare 
că am citit de tine în ziar. Ai evadat dintr-o pușcărie de prin 
Florida, nu? 

— Numai ultima speţă de oameni acolo, Snoop. Am ieșit cu 
puţin ajutor din partea prietenilor mei. Văzu că Glenn dădea să 
spună ceva. 

Dar matahala i-o luă înainte spunând: 

— Dacă îi mai spui o dată așa îţi trec capul prin perete. 

Buddy întrebă: 

— Ce? Vrei să spui „Snoop”? 

Foley îl văzu pe Snoopy ridicând mâna la White Boy ca și cum 
încerca să-l ţină la distanță. 

— Nimeni nu-mi mai spune Snoopy sau Snoop, asta încearcă 
White Boy să spună. E un pic necizelat, înţelegeți. Nu, am lăsat 
mizeria aia de Snoopy în urma mea. 

Buddy îl întrebă: 

— Și cum ţi se spune acum? 

— Pe nume, Maurice. Fără zorzoane. 

Buddy întrebă: 

— Și dobitocului ăstuia i se spune White Boy? 

— White Boy Bob, zise Glenn, băgându-se în discuţie, și sună 
destul de inocent, nu însă și lui Foley. White Boy a fost boxer, 
mai spuse Glenn. Aruncă mingea în terenul lui Buddy. 

Buddy spuse: 

— Și ce mai face în afară de faptul că dă din gură? 

Foley îi spuse lui Maurice: 

— E ca și cum am fi înapoi în curte, nu? 

Maurice rânji la el. 

— Exact așa. Nimeni nu dă înapoi. Dacă dai înapoi ești fetiță. 
Spune-mi ce faceți tu și Buddy aici în frig. 


— Au impresia că or să intre și ei în aranjamentul nostru, zise 
Glenn, dar mie nu mi-a zis nimeni că vin. Ți-am spus că am doi 
tipi și după-aia ţi-am spus că nu mai am? Aștia sunt cei doi. 

Maurice spuse: 

— Hai să mergem afară să discutăm. 

— De ce să nu discutăm aici? zise Foley. E frumos și cald. 

— Cala? Omule, sunt patruzeci de grade aici, câteodată chiar 
și mai mult - așa ţine Emanuel, ca să transpire băieţii, să devină 
zvelţi și răi ca Tommy Hearns. Nu, nu discut afaceri aici. Pentru 
mine e pământ sfânt, omule, înţelegi? Trebuie să plec undeva 
oricum. Dacă vreţi să discutăm, veniţi la meciurile de miercuri 
seară, o să stăm jos și-o să vedem clar situația. 

Foley se întoarse spre Buddy. Buddy ridică din umeri și Foley 
spuse: 

— Unde? 

(J 

Afară, mergând spre maşină, Foley spuse: 

— Ai observat, ar trebui să fie afacerea lui Glenn. Dar acum se 
pare că lucrează pentru Snoop. 

— Dacă-i mai spui aşa o dată, zise Buddy, ai auzit ce a spus 
dobitocul cu muşchi grămadă că o să-ți facă. 

— Ne spunea cine e. Asta e tot, se făcea cunoscut. 

— Da? Și cine e? 

— Un dobitoc cu muşchi grămadă. Ştii ce mă deranjează pe 
mine? 

— Dacă Snoop a citit despre tine, zise Buddy, ştie că valorezi 
zece miare. 

— Îți amintești dacă scria „mort sau viu”? 

— Cred că „pentru informaţii care ar duce la arestarea ta”. S- 
ar putea să plătească și dacă ești mort, dar nu văd cum ar putea 
să-i reușească lui Snoop așa ceva. Ințelegi ce vreau să spun? Nu 
e aceeași chestie cu tine ca și cu ratatul ăla care l-a vândut pe 
cubanez. 

— Lulu, zise Foley. Mă întreb dacă l-au prins pe Chino. 

— S-ar putea. Nu am mai aflat nimic de când am plecat. 

Traversau strada acum, și apropiindu-se de mașină, Foley 
spuse: i 

— Îmi plăcea un pic baticul pe care-l avea Snoop pe cap. ÎI 
ştii? Arăta bine pe el. 

— Dacă te prind vreodată purtând unul, spuse Buddy, te torn 
eu pentru cele zece miare. 

e 

Glenn încerca să obțină niște răspunsuri, în timp ce Maurice îi 
privea pe cei doi antrenându-se în ring, înghiontindu-se, și era 
ca și cum ar fi vorbit cu un perete. 

— Ai spus că ai putea face rost de doi tipi cu o sută de dolari 
fiecare. Corect? 

Maurice ţipa la cel cu RICARDO OWEN scris pe apărătoarea pe 
care o purta peste tricoul galben, spunându-i să lovească cu 
pumnul, să lovească, spunându-i că pentru asta are mănuși. Să 
le ţină sus și să lovească. 

— Dacă poţi să-i iei pe cei doi tipi, la ce mai avem nevoie de 
Buddy și Foley? 

— Băieţii mei nu mai sunt aici. 

— Unde sunt? Nu ai aflat? 

Maurice spuse: 

— Ricky, lovește și mișcă. Lovește și mișcă. Apoi spre Glenn: 

— Nu mai au voie să intre aici. 

— Ce vrei să spui, nu mai au voie să intre aici? 

— Ține-te aproape de el, Ricky. Nu-i lăsa spaţiu. Și-au pierdut 
acest privilegiu, antrenorul i-a găsit vânzând iarbă chiar în faţa 
ușii principale. Ricky, trebuie să-l înghesui când face asta. 

Sună gongul și boxerii se îndepărtară unul de celălalt ca să se 
rotească puţin în ring, scuturându-și braţele. 

Maurice spuse: 

— Haide, și îl luă pe Glenn de lângă ring, de lângă antrenorii 
care se uitau înspre ei, ca să se așeze pe o bancă aproape de 
uși. White Boy veni și el în acea direcţie și începu să lovească 
sacul mare. 

— Îmi spui că aduci pe niște oameni, apoi îmi spui că nu-i mai 
aduci, dar oamenii apar oricum. 

— Ti-am spus că nu știam că vin. A 

— Dar sunt aici, știu despre afacere și vor să discutăm. Intre 
timp, pe cei doi la care mă gândisem eu nu-i mai vreau, sunt 
murdari. Înţelegi? Atunci care e problema dacă-i folosim pe 
spărgătorii de bănci? Știm că sunt meseriași - ai fost tu în atâtea 
bănci în câte au fost ei? 

— Îţi dai seama, zise Glenn, că va trebui să le oferi o parte din 
câștig, nu o sută de parai. 

— Așa suna înțelegerea ta cu ei? 

— N-am ajuns niciodată așa departe. 

— Ei, ceea ce le oferim noi și ce or să primească, Maurice, ar 
putea fi două lucruri total diferite. 


e Capitolul 17 


Telefonul lui Karen sună la opt și jumătate. Imediat ce auzi 
„Karen, e Marcie Nolan” înțelese cum ajunsese fotografia ei în 
ziar, pe spatele paginii cu secţiunea de mâncăruri, la „Nume și 
Fete”: 

In fotografia care ocupa două coloane, Karen, într-un costum 
negru, fustă dreaptă, geantă neagră atârnând de umărul stâng, 
ține o pușcă semiautomată Remington, patul armei sprijinindu- 
se de șoldul ei ridicat, cu ţeava prelungindu-se până deasupra ei 
într-un unghi, mâna ei strângând arma chiar deasupra 
trăgaciului. Karen poartă ochelari de soare și se uită dincolo de 
aparatul de fotografiat, cu buzele întredeschise. Explicaţia 
fotografiei sună astfel: 


„LA FEMME KAREN” 


Șeriful S.U.A. Karen Sisco păzeşte intrarea judecătoriei 
federale din Miami, pe durata recentului proces al traficanţilor 
de droguri columbieni. Alte misiuni implică transportarea 
condamnaților la închisori și a inculpaţilor la judecătorii, ţinând 
de biroul din Miami al Serviciului de Șerifi, Karen s-a aflat ieri în 
oraș pentru a se întâlni cu reprezentanți ai Poliţiei din Detroit 
pentru o misiune specială.” 

— A fost o greșeală, zise Marcie, s-au aruncat cu capul 
înainte, era vorba că așteaptă până îţi luam un interviu, să văd 
dacă era ceva de povestit. 

— Cum ai aflat că sunt aici? 

— Te-am văzut intrând la 1300 ieri. Nu știam la cine te duci, 
dar m-am gândit că tot o să ne întâlnim mai devreme sau mai 
târziu, dacă se putea să economisesc puţin timp... 

— Fotografia aceea, spuse Karen, a fost în Herald. 

— Da, i-am cerut editorului meu să facă rost de ea. Ambele 
ziare au Knight-Ridder - le spui de ce ai nevoie și în câteva 
minute e în computerul tău. M-am scăpat editorului meu că, 
dacă nu e nimic de povestit în legătură cu venirea ta aici, ar 
merge la „Nume și Feţe” și el a atașat o notă în sensul acesta. 

Dar apoi, cum nu te-am găsit, am fost prinsă cu alt articol și nu 
am mai vorbit cu editorul meu. Ceea ce s-a întâmplat după... 
Probabil că tipul de la „Nume și Feţe” a văzut nota, a revizuit 
subtitlul pozei într-un mod generic și a ales s-o publice. Karen, 
îmi pare nespus de rău că n-am apucat să discut cu tine mai 
întâi. 

— E în regulă. Nu-ţi face griji. 

— Mă temeam că vei fi furioasă. 

— Mă mai enervez câteodată, spuse Karen, dar foarte rar sunt 
furioasă. Biroul FBl-ului și cel al Șerifilor s-ar putea să se întrebe 
ce caut eu aici. 

Marcie întrebă: 

— Ei nu știu? 

— Vreau să spun că s-ar putea să creadă că sunt vreo 
disperată după publicitate, că eu te-am sunat. Dar nu cred să 
facă scandal din atâta lucru. 

— Nu voiai să știe că ești aici, înţelese Marcie, și eu ţi-am 
distrus acoperirea. Îmi pare rău, Karen, sincer. Făcu o pauză. 
Poţi să-mi spui la ce caz lucrezi? 

— „Mă întâlnesc cu reprezentanţi ai Poliţiei din Detroit pentru 
o misiune specială.” Ce nu sună bine la asta? 

— Nu spune mai nimic, totuși, serios. 

— Cred că spune mai mult decât suficient, spuse Karen, 
dorind să nu mai stea la telefon, dar fu nevoită să întrebe ceva. 
De unde știai că stau la Westin? 

— Inspectorul Cruz. Am tot întrebat până am aflat că pe el ai 
venit să-l vezi. Nu poţi să-mi spui nimic? Nici măcar neoficial? 

— Să vedem ce se întâmplă, spuse Karen. Cât îţi place 
Detroit-ul? 

— În comparaţie cu ce, Polul Nord? 

— Nu e așa frig cum credeam eu c-o să fie. 

— Stai un pic. Aș ucide ca să mă întorc la Miami. 

— Păi, dacă așa e, te iau cu mine, spuse Karen. Și dacă am 
timp liber te sun. Bine? 

Îi telefonă lui Raymond Cruz și fu nevoită să aștepte aproape 
două ore ca el să o sune, să afle că lui îi pare nespus de rău, dar 
va fi ocupat mai toată ziua. Ea întrebă: 

— Raymond, nu cumva încerci să mă eviţi? Și el deveni un pic 
agitat pentru că era băiat bun, spunându-i că nu, niciodată, 
sincer voia s-o vadă, dar... O făcu să se simtă un pic mai bine, 


135 


cu toate că acum nu avea nimic de făcut întreaga zi. Ar putea s- 
o sune pe Marcie Nolan, să se întâlnească la prânz sau să bea 
ceva după cinci. Sau ar putea să nu mai aștepte atâta după 
Raymond. Ar putea să nu mai piardă timp și să verifice ultima 
adresă cunoscută a lui Maurice Snoopy Miller. 

e 

Foley citi paginile de sport și divertisment, aruncă o privire la 
secțiunea de mâncăruri și ajunse la pagina de pe spate... După 
ce citi articolul și se holbă îndelung la fotografie sună la camera 
lui Buddy. 

— Ai ziarul? 

— L-am văzut. Ce crezi? 

— E o poză formidabilă de a ei. 

— In afară de asta. 

— Nu știu, zise Foley, holbându-se la fotografie. Dar nu cred 
că faptul că se află aici are vreo legătură cu noi. 

— A venit aici în vacanţă, zise Buddy, pentru că-i place 
vremea mizerabilă. 

— Cred că a venit după Glenn. 

— Cum o fi aflat că e aici? 

— Il știi pe Glenn, probabil că i-a spus că vine. Te poţi gândi la 
un alt mod prin care ar fi aflat că e aici? Se făcu liniște un 
moment înainte ca Buddy să spună: 

— Nu, dar dacă sunt pe urmele lui și noi suntem văzuţi cu el... 
Doar n-o fi de capul ei aici, să lucreze singură. 

— Fata mai e cu tine? 

— Nu-și petrec noaptea cu tine, Jack, „decât dacă plătești”. 

— Lasă-mă să mă mai gândesc, zise Foley, încă uitându-se la 
Karen Sisco care ţinea arma în mână. Te mai sun. 

Și chiar dacă ea bănuia că sunt și ei aici și verifica pe la 
hoteluri... Se înregistraseră ca George R. Kelly și Charles A. 
Floyd - inventaseră numele pe loc - și plătiseră în numerar pe o 
săptămână în avans, spunându-i recepţionerului că nu au nevoie 
de numele unui hotel să apară pe notele de plată sau cartea de 
credit acasă. 

— Dacă înţelegi aluzia, îi spusese Foley recepţionerului și 
aproape că-i făcuse cu ochiul, dar expresia plictisită a acestuia îl 
împiedicase. 

Sună la camera lui Buddy și Buddy spuse imediat: 


— Dacă Glenn e urmărit suntem terminaţi. Mâine seară la 
meciuri ne ridică pe toți. 

— Pricep asta, spuse Foley. Mă gândeam că poate reușim să 
evităm așa ceva. Aflăm dacă sunt pe urmele lui sau nu înainte 
să intrăm. 

— Și cum facem asta? 

— Nu știu încă. Hai să trecem pe acolo unde se ţin meciurile și 
să ne uităm, la Cinematograful de Stat. 

— Asta este, un cinema, o casă de filme. 

— Da, dar ce e împrejurul ei? Mergem să vedem oricum. 
Mergem mai târziu într-o plimbare cu mașina. Îmi arăţi unde 
lucrai. 

— Ai văzut în ziar? spuse Buddy, apoi făcu o pauză. Am găsit. 
„O ceartă pe o conservă de ton pare să fi provocat un omor.” 
Concubinul unei femei, șaptezeci de ani, și-a exprimat 
nemulţumirea în legătură cu conserva ei de ton și ea l-a 
împușcat în faţă cu un pistol de calibrul doișpe. 

— Nici mie nu mi-a plăcut niciodată, spuse Foley. Și nici 
macaroanele cu brânză. Isuse! 

— Scrie că poliţia a găsit bucăţi de ton în părul femeii și cred 
că tipul i-a trântit conserva în cap. Erau împreună de zece ani. 

— Dragoste cu năbădăi, zise Foley. 

Închise, se uită la fotografie gândindu-se la ce trebuia să facă 
acum și sună centrala hotelului. 

— Camera domnișoarei Sisco, vă rog. Așteptă. Centralista 
intră din nou pe linie ca să-i spună că nu era nimeni înregistrat 
sub acest nume. Foley scoase „Pagini galbene” și deschise 
cartea la hoteluri. Încercă la Atheneum, la câteva Best Western, 
la Pontchartrain, sări peste câteva Hilton-uri, se uită la o listă de 
cinci din lanţul Holiday Inn, și spuse „Rahat!”, se uită pe 
fereastră la tuburile gigantice de sticlă de peste drum și stătu să 
se gândească o vreme. 

Westin, ăsta era. 

Găsi numărul și sună. 

— Cu domnișoara Karen Sisco, vă rog. 

După un moment centralista spuse: 

— Sună. 

Foley așteptă. Nu avea nici cea mai vagă idee ce o să spună, 
dar rămase pe linie. 

Vocea centralistei se auzi din nou. Spuse: 

— Îmi pare rău, dar nu răspunde nimeni la camera 

domnișoarei Sisco. Doriţi să lăsaţi un mesaj? 
e 

Karen apăsă soneria și aşteptă, cu mâinile băgate în 
buzunarele hainei ei bleumarin-închis, o haină lungă, la două 
rânduri de nasturi, cu o curea la spate. 

Casa din Parkside era în primul cartier după McNichols, o 
stradă despre care portarul hotelului Westin spusese că toată 
lumea o numește Drumul de Șase Mile pentru că e la șase mile 
de râu și străzile care veneau după ea se numeau Șapte Mile, 
Opt Mile și așa mai departe. O iei pe Lodge, cobori la Livernois, 
mergi mai departe pe lângă Universitatea Detroit și Parkside se 
aftă la două cvartale mai la dreapta. Erau case mari acolo, 
vechi, dar frumoase. 

Una după alta, majoritatea din cărămidă roșie și arătându-și 
vârsta în gerul întunecat, strada mărginită de copaci desfrunziţi. 
Karen îl întrebase pe portar dacă ninge vreodată și el spusese: 

— Mmm, ar trebui să înceapă. 

Ușa se deschise. 

Karen întrebă: 

— Moselle Miller? 

Femeia, în jur de treizeci de ani, o mulatră cu ochi somnoroși, 
spuse: 

— Ce dorești? Purta un capot de mătase verde și ţinea mâinile 
apropiate de corp din cauza frigului. 

— İl caut pe Maurice. 

— Dacă-l găsești, spune-i că a murit câinele și am rămas fără 
hani de mâncare. 

O voce masculină dinăuntru spuse: 

— Moselle, cu cine vorbești? 

— O femeie care-l caută pe Maurice. 

— Ce vrea? 

— N-a spus. 

Karen spuse: 

— Ăla nu e Maurice? 

— Ăla e Kenneth, fratele meu. Vorbește la telefon. 

Vocea spuse: 

— Întreab-o ce vrea cu el. 


— Întreab-o tu. Treaba lui Maurice, spuse Moselle, nu e treaba 
mea, părând obosită și plictisită. Se întoarse de la ușă și merse 
spre sufragerie. 

Karen intră, împinse ușa închizând-o și intră în hol. Auzi vocea 
lui Kenneth și îl și văzu de data asta - în birou, o cameră micuță 
cu rafturi de cărți goale - un bărbat de culoare de 1,83 m 
înălțime, destul de bine făcut, cam douăzeci și cinci-treizeci de 
ani, îmbrăcat într-un tricou galben și o șapcă de baseball roșie 
pusă cu faţa-n spate, vorbind la un telefon fără fir. Îl văzu stând 
în profil și-l auzi spunând: 

— De unde să știu eu? Acum asculta dând din cap. Da, ajung 
eu. La cel de Stat, nu? Cine boxează? Ascultă dând din cap din 
nou. Care e afacerea cealaltă? Spuse întorcându-se spre antreu, 
și Karen intră în sufragerie. 

Moselle era pe sofa aprinzându-și o ţigară. | se adresă lui 
Karen: 

— Vreţi să luaţi loc? 

Karen mulțumi și luă loc pe-un scaun și inspectă camera cu 
privirea: lumină întunecată, gri la ferestre, lemn închis la culoare 
și stuc, căminul plin de gunoi: pahare de plastic, hârtie de 
împachetat, o cutie de pizza. 

Moselle spuse: 

— Ce vrei cu Maurice? 

— Caut un prieten de-al meu pe care cred că-l cunoaște 
Maurice. 

— Nu cumva ești cu eliberarea condiţionată, una din ăia? 

Karen dădu din cap. 

— Nu. 

— Eşti avocat? 

Karen zâmbi: 

— Nu, nu sunt. Poate că-l cunoști. Glenn Michaels? mai spuse 
ea. 

Moselle trase din ţigară și scoase un val de fum. 

— Glenn? Nu, nu știu niciun Glenn. 

— N-a fost aici în noiembrie trecut? 

— S-ar putea să fi fost, nu știu. 

— A spus că a stat aici. 

— Aici? În casa asta? 

— A spus că a stat cu Maurice. 


— Păi, nici el nu mai stă pe-aici prea mult. Moselle trase din 
țigară, lăsă fumul să scape din gură și îl dădu la o parte cu mâna 
într-un gest leneș. Mi-ar plăcea să știu unde se duce, dar în 
același timp nu vreau să știu. Înțelegi? Am mai fost cu un bărbat 
înainte de Maurice, știam ce afaceri învârte, știam tot ce face, 
un bărbat tânăr și frumos, și era ca și cum aș fi văzut viitorul, 
vedeam cum se apropie de sfârșit și, bineînţeles, așa s-a 
întâmplat. A fost aruncat în aer. 

Karen așteptă. 

— Pe vremea asta se așeza pe scaun... Vorbeam cu el la 
telefon. Se așezase pe un scaun și când a dat să se ridice, a fost 
făcut bucățele. 

Karen întrebă: 

— Ştiai ce o să se întâmple? 

— Ştiam prea multe, spuse Moselle. Știam mult prea multe. 
De asta nu mai știu nimic. Nu știu niciun Glenn, nu știu nimic din 
ce se întâmplă. Ințelegi? 

Karen o privi, braţele lui Moselle îmbrăţișau capotul verde. 

— Câinele dumneavoastră a fost omorât? 

— A fost călcat de o mașină. 

— Cum îl chema? 

— Era fată, o chema Tuffy. 

— Unde credeţi că aș putea să-l găsesc pe Maurice? 

— Nu știu - la sală, la meciuri. Încă mai crede că se ocupă de 
așa ceva. Știu că nu ratează meciurile. Sunt câteva mâine seară 
la Cinematograful de Stat. Înainte mă lua și pe mine. 

Kenneth stătea în arcul intrării dinspre antreu. Îi spuse lui 
Karen: 

— Ce treabă ai cu Maurice? 

Moselle spuse. 

— Îl caută pe unul pe nume Glenn. 

Kenneth spuse: 

— Te-am întrebat pe tine? leși afară de-aici. Ocupă-te puţin de 
tine. Așteptă până când Moselle se ridică, fără să spună un 
cuvânt, și plecă de lângă ei trecând prin bucătărie. Karen îl văzu 
venind spre ea acum într-un fel de ușor mers ţanţoș, cu șapca 
pusă invers pe cap lăsată pe frunte, arătându-i că e un 
meseriaș, că nu-l duci cu una cu două, prin felul în care se 
mișca. 

Văzu cicatricea de deasupra ochiului lui și spuse: 

— Eşti boxer? 

— De unde știi? 

— Se cunoaşte. 

— Am fost, spuse Kenneth, mișcându-și capul ca la o fentă, 
până mi s-a dezlipit retina de două ori. Stătea în fața ei acum, 
atât de aproape încât Karen era nevoită să se uite în sus la el. 

— La ce categorie ai boxat, mijlocie? 

— Ușoară spre super-mijlocie, după cum mi s-a dezvoltat 
corpul. Tu cam unde ai fi, categoria cocoș? 

— Categoria muscă, spuse Karen și-l văzu rânjind. 

— Cunoști categoriile. Îţi place boxul? Îţi plac chestiile dure? 
Da, pun pariu că da. Nu vrei să ne trântim pe jos să ne 
încăierăm un pic? Cum făceam cu Tuffy, înainte să fie lovită de 
mașină, ne trânteam pe jos și ne încăieram. li spuneam: „Ce 
căţel cuminte, Tuffy, uite un premiu pentru tine”. Și îi dădeam 
lui Tuffy ce le place mai mult la căţei. Știi ce? Un os. Poţi să-ți 
dau și ţie un os, fetiţo. Vrei să-l vezi? Eşti destul de aproape, poți 
să întinzi mâna să-l atingi. 

Karen dădu din cap. 

— Nu ești genul meu. 

— Nu contează, spuse Kenneth, plimbându-și mâna peste 
picior către șliț. O să dau drumul la monstru, o să faci ce vrea el. 

— Numai puţin, spuse Karen. Mâna ei intră în geanta pusă 
lângă ea pe scaun. 

Kenneth întrebă: 

— Umbli cu prezervativele personale la tine? 

Mâna ei ieși din geantă ţinând ceva care semăna cu mânerul 
unei crose de golf și Kenneth rânji la ea. 

— Ce mai ai acolo, un baston? Ai vreun fluier, tot felul de 
rahaturi femeiești pentru protecţie? Îmi spui că nu ești o 
parașută, sau că nu ai chef acum? 

Karen împinse scaunul la o parte ca să stea față în față cu el. 
Ea spuse: 

— Trebuie să plec, Kenneth, și îl înțepă prietenește cu 
bastonul de vinilin negru care era ca un mâner de crosă de golf. 
Poate ne mai vedem, bine? Păși într-o parte și îl șterse în 
trecere, știind că el va încerca s-o oprească. 

Și el încercă, apucând-o de încheietura mâinii stângi, 
spunând: 

— Mai întâi ne încăierăm. 

Karen smuci bastonul și treizeci și doi de centimetri de oţel 
cromat ieșiră din mâner. Se împinse la lungimea unui braț de el 
și-i trânti bara rigidă în cap, Kenneth cocoșându-se, ferindu-se, 
țipând „Lua-te-ar dracu'!”, dându-i drumul și Karen găsi astfel 
spaţiul de care avea nevoie, câţiva pași distanţă de el, și când 
veni spre ea îl biciui cu bara în tâmplă și el urlă și se opri inert, 
apăsându-și cu o mână pe ureche. 

— Ce e cu tine? 

Uitându-se plin de mânie la ea, uitându-se la mâna lui și 
apăsându-și iar urechea cu ea, Karen nefiind sigură la ce se 
referea, la faptul că-l lovise sau că îl refuzase. 

— Ai vrut să ne încăierăm, zise Karen. Ne-am încăierat. Și ieși 
din casă. 

(J 

Moselle ieși din bucătărie ținând capotul închis, dând din cap 
ca să-și consoleze fratele. Spuse: 

— Puiule, nu știi ce e fata asta? 

Kenneth se întoarse spre ea încruntat, arătând cât de prost 
era din cauză că primise atâţia pumni în cap în ring. 

— E un fel de polițistă importantă. Dar drăguță, nu-i așa? 

— O să-i spui lui Maurice? 

— Pe tine te-a bătut, nu pe mine. 

— Maurice trece pe-aici mai încolo. O să dăm o spargere. 

— Dacă sunt la etaj, spune-i că am nevoie de bani pentru 
mâncare. 

Sună telefonul. Kenneth intră în camera de lucru ca să 
răspundă. 

Se auzi și soneria. Moselle deschise ușa și Karen era iar acolo, 
dându-i o carte de vizită. Moselle se uită la ea în timp ce Karen o 
instruia: 

— Am scris numărul de la hotel acolo - în caz că te întâlnești 
cumva cu Glenn. 

Moselle strecură cartea de vizită în buzunarul capotului, 
Kenneth nu întrebă cine fusese la ușă și nici ea nu-i spuse. 

e 

Ceea ce nu putea Foley să înțeleagă era cum se făcea că într- 
un mare oraș industrial ca Detroit erau așa de puţini oameni pe 
stradă. Duminică, Buddy spusese că era din cauză că era 
duminică și toată lumea era acasă sa vadă meciul. Azi era marți, 
și tot nu erau mulţi oameni mergând prin centru. Îi puteai 

număra pe degete, spuse Foley. Buddy spuse că nu știe, 
probabil că se construiseră autostrăzile și toată lumea părăsise 
orașul. Erau în drum spre East Jefferson în Oldsmobile, cu 
plăcuţe de înmatriculare de Michigan acum, cu Buddy ghidul 
arătând spre podul către Insula Belle, vechiul șantier naval, Cele 
Șapte Surori - acele grămezi de fum de departe de pe centrala 
electrică Detroit Edison erau numite Cele Șapte Surori. lată și 
Parcul Waterworks. Buddy spuse: 

— ÎI știi pe Pontiac? Nu mașina, șeful de trib indian. Pe undeva 
pe-aici a spulberat o coloană de soldaţi englezi, cu haină roșie, 
și au numit locul Bloody Run. 

Foley îl asculta pe jumătate, se uita împrejur dar o vedea pe 
Karen, fotografia lui Karen din ziar, Karen în realitate, ieșind din 
portbagaj și spunând: „Ai câștigat, Jack”, imaginea preferată a ei 
în mintea lui. 

Începuse să ningă acum, destul de tare. 

— Aproape am ajuns, spuse Buddy, aici e clădirea 
pompierilor. Acum se încrunta, stând drept în spatele volanului, 
cu ștergătoarele pornite. Buddy se chiora, încercând să vadă 
prin ninsoarea care cădea. Spuse: 

— Unde e uzina? Ajungea tocmai până în stradă, cu un pod 
peste care ducea la birouri, la clădirea administraţiei; nu mai e. 
E ceva tocmai acolo departe. Jefferson North. Vezi plăcuţa? Da, 
tocmai acolo, niște clădiri. Trebuie să fie cea nouă. Vreau să 
spun că asta era o uzină groaznic de mare, ocupa câteva 
cartiere pe-aici, șase mii pe oră, și nu mai e. Vrei să vezi unde 
locuiam? 

— Nu e nevoie, spuse Foley. 

— Ar fi cazul să întoarcem, spuse Buddy, ghidând Oldsmobile- 
ul la o benzinărie și ieșind din nou în stradă ca să o ia înspre 
centrul orașului. Dacă o ţin tot așa or să gonească și camioanele 
de sare. Slujba pe care o aveam în vechea uzină... Puneam 
transmisiile pe motoare. 

Foley rupsese fotografia din ziar, Karen cu pușca ei în 
costumul negru care-i părea cunoscut. O avea în buzunarul 
interior al sacoului. Se gândea: ce-ar fi dacă ar suna-o? Ea spune 
„bDună” și el spune... 

— Motorul venea pe bandă, să spunem că e pentru o mașină 
cu cutie automatică. Bun, apucam axul cardanic cu mâna 
stângă - suspendat de o linie - mânuiam butonul macaralei cu 

mâna dreaptă, le aduceam în aceeași poziţie pentru ca bolțurile 
axului să vină în dreptul orificiilor în care trebuiau să intre de pe 
transmisie, le păcăleam eu cumva... 

Și-ar spune numele. Bună, aici Jack Foley, ce mai faci? Chiar 
așa, simplu. Ea ar întreba unde se află sau de unde știa că ea se 
afla acolo. Nu, ar spune că e surprinsă, sau ar spune ceva la 
care el nu se aștepta. In orice caz ar asculta tonul vocii ei. 

— Apoi apeși iar butonul macaralei și aduci transmisia la 
bandă, o zgudui, o potrivești cu motorul. Dai drumul la macara 
și apuci pistolul cu aer comprimat și bagi patru nituri în partea 
de sus a capacului - țang, ţang, tang, le împuști înăuntru. 

Sau să se ducă la Westin și să sune la camera ei. Nu e acolo, 
o aștepta să vină în hol. Trebuia să se întoarcă la un moment 
dat de la orice făcea aici. Doar dacă nu terminase și plecase 
deja. 

— Dar să zicem că ai transmisia pe macara și motorul a trecut 
și nu mai poți ajunge la el. Trebuia să iei transmisia cu 
amândouă mâinile - pe bune!, ridici porcăria asta cântărind 
aproape o sută de kile - o pui pe motor și îi dai drumul pe osie. 

Foley o vedea traversând holul, venind spre el. Ea se uită în 
sus. Îl vede și se oprește și se uită unul la celălalt și, depindea 
de ea dacă era ceva timp de vorbit în asemenea situaţie, să ia o 
vacanţă, și se gândea să facă semn pentru a cere unul, o mână 
pusă peste degetele ei ridicate chiar dacă avea sau nu vreun 
sens, să se lase la voia întâmplării. 

— Cât lucram acolo a ieșit de pe bandă mașina cu numărul un 
milion, un Chrysler Newport, cumperi una cu patru mii o sută. 
Sună a afacere, dar însemnau o grămadă de bani pe-atunci. 

Foley asculta ștergătoarele mergând înainte și înapoi. 

— Frate, ce mai ninge, zise Buddy. Abia se mai vede CenRen- 
ul, doar în partea de jos. 

— Sunt magazine acolo, prăvălii? 

— Da, tot felul. 

— Cred c-o să mă duc să arunc o privire, poate să-mi iau o 
pereche de pantofi pentru vremea asta, niște cizme. 

— Te pierzi ușor acolo. Trebuie să fii atent sau mergi în cerc 
fără măcar să-ţi dai seama. 

— Hotelul e chiar în mijloc, nu? 

— Da, cel mai înalt de-acolo. Sala de cocktail de care ţi-am 
vorbit e pe acoperiș. Se învârte. Poţi să mănânci acolo. Sau sunt 
fast-food-uri peste tot înăuntru, ţi-e foame? 

— S-ar putea să-mi iau doar ceva de băut. 

— Trebuie s-o sun pe Regina, spuse Buddy. Nu se mai roagă 
pentru Sufletele Nenorocite de când nu se mai aude atât despre 
Purgatoriu. Încă mai bate mătănii ca să nu fac vreo tâmpenie. 
Douăzeci și șapte de zile de rugăciune, pentru asta se bat 
mătăniile, și douăzeci și șapte de zile de recunoștință, chiar 
dacă ai primit sau nu lucrul pentru care te-ai rugat. Dacă sun, 
înseamnă că n-am fost arestat. Am sunat-o o dată în a douăzeci 
și șaptea zi, și-mi spune: „Vezi?” Felul Reginei de a gândi, dacă 
nu am fost arestat înseamnă că nu am jefuit nicio bancă. Cu alte 
cuvinte, rugăciunile ei au fost auzite și eu nu mai ajung în lad. 
Așa că, atâta timp cât știe că sunt liber are o ocupaţie. Hei, dar 
cine știe? Poate că ce face ea îmi salvează mie pielea, sau mai 
bine zis sufletul. Cu toate că nu mai sunt așa sigur dacă există 
sau nu un lad. Tu crezi că există? 

— Eu nu știu decât de cel din Palm Beach, spuse Foley. Mă 
îndoiesc că bate cineva mătănii pentru mine, dar mai mult ca 
sigur nu mă mai întorc acolo. 

— Nu poţi să fii sigur, zise Buddy. 

— Ba da, ăsta e lucrul în legătură cu care m-am hotărât. 

— Dacă îndreaptă o armă spre tine te întorci. 

— Dacă îndreaptă arma spre tine, zise Foley, încă mai ai de 
ales, nu-i așa? 

e Capitolul 18 


Trei după-amiaza, o furtună de zăpadă afară, restaurantul de 
pe acoperișul hotelului era aproape gol, numai o chelneriţă, se 
părea, de serviciu. Karen era gata să parieze pe orice că această 
chelneriță o va așeza la o masă alături de cei trei bărbaţi în 
costum care luau prânzul, și așa făcu: tinerii care arătau a 
oameni de afaceri vorbeau, râdeau de ceva ce unul din ei 
spusese, până când trecu Karen pe lângă ei, și atunci, tăcere. 
Karen le aruncă o privire în timp ce se așeza lângă peretele de 
sticlă exterior; pentru un moment se gândi să ceară o altă masă, 
nu așa de aproape. Dar terminau cu cafea și coniac, sau ceva de 
genul ăsta, și ea nu voia decât să bea un păhărel. 

— Jack Daniel's, vă rog, și niște apă alături. Se întoarse ca să- 
și vadă reflexia în geam pe fondul cerului încărcat, vârtejuri de 
fulgi de zăpadă, rafale de vânt izbindu-se de geam, la două sute 
de metri deasupra orașului, acolo jos undeva. Il auzi pe unul din 
ei spunând: 

— De ce nu? Apoi către chelneriță: Celeste, mai adu-ne un 
rând, te rog, și pune băutura domnișoarei pe nota noastră. 

Karen își aminti că tatăl ei citea o carte, cu ani în urmă, 
numită „Celeste, virgina de pe Coasta de Aur”. Se întoarse ca 
să-i vadă ridicând paharele înspre ea, zâmbind, tipi drăguţi între 
treizeci și cinci și patruzeci de ani, în costume negre, două 
cămăși albe, a treia albastră, la fel de albastră ca și costumul. 
Spuse: 

— Mulţumesc oricum, și dădu din cap. 

Chelneriţa veni înapoi la masa lui Karen. 

— Vor să vă ofere ceva de băut. 

— Am înțeles asta. Spune-le că prefer să-mi plătesc eu 
băutura. 

— Sunt de treabă, spuse chelneriţa, adresându-i-se ca între 
fete, sărbătoresc o afacere. 

— Eu nu, spuse Karen. Dar ascultă, adă-mi un whisky dublu 
dacă tot ești aici, Celeste. Apă alături. 

Îi privi pe cei trei uitându-se în sus la chelneriţa care le 
aducea mesajul. Apoi se uitară în direcţia ei. Karen ridică din 

umeri și se întoarse să se uite la ninsoare, spunându-și că era ca 
într-un glob pe care-l întorci și fulgii se învârt înăuntru, doar că 
aici ești în glob uitându-te în afară. Trecură zece minute înainte 
să apară băutura ei. O îndoi cu apa adusă într-o carafă mică, luă 
o gură și cel cu cămașa la fel de închisă la culoare ca și 
costumul și cu o cravată ruginiu-pal stătea la masa ei. 

Spuse: 

— Scuzați-mă. 

li plăcea cravata lui. 

— Asociaţii mei și cu mine am făcut un pariu în legătură cu 
munca dumneavoastră. Zâmbi. 

Nu prietenii sau tovarășii lui, asociații lui. 

— Și eu am câștigat. Bună, sunt Philip. 

Nu Phil, Philip. Karen spuse: 

— Dacă nu ai nimic împotrivă, Philip, aș vrea să beau un 
pahar liniștită și să plec. În regulă? 

— Nu vrei să știi ce am ghicit? De unde știu cu ce te ocupi? 

— Sincer vorbind, spuse Karen, nu sunt nici măcar un pic 
curioasă. Nu vreau să par nepoliticoasă, Philip, vreau doar să fiu 
lăsată în pace. Se întoarse din nou spre ninsoare. 

— Ai o zi proastă, nu-i așa? Înţeleg, spuse Philip, îmi pare rău. 

li urmări reflexia în geam ridicându-se și plecând. Un 
gentleman, politicos, atent, înțelegător - tot ce ar fi trebuit să 
spună ar fi hai să mergem și ar fi dispărut de-acolo. Următorul 
spuse: 

— Cred că știu de ce sunteți deprimată - dacă îmi permiteţi să 
fac o observație. 

Atât de siguri pe ei. 

— Aţi telefonat în legătură cu un contract azi, aţi cerut 
comanda și ei au spus, păi, să vedeţi că trebuie să ne mai 
gândim. 

Costumul ei negru era de vină; trebuia să fie aici cu afaceri, 
dar nu părea prea încântată de asta. 

— Am o bănuială că sunteţi noul reprezentant și clientul nu e 
tocmai căzut pe spate de bucurie că o tânără domnișoară, chiar 
și una nemaipomenită ca dumneavoastră, o să se ocupe de 
contractul lui. 

Da, costumul negru era de vină. 

— Sunt pe aproape? Zâmbind. Bună, sunt Andy. 

Ca în reclama aia de la televizor. Vi se întâmplă să vă aflaţi în 
jenanta situație de a vă uda des pantalonii? Bună, sunt June 
Allyson. 

— Apropo, suntem simpli băieți de publicitate. Am venit cu 
avionul de la New York în dimineaţa asta ca să înclinăm balanța 
în favoarea noastră la un contract foarte important. Andy se 
aplecă să se uite afară la ninsoare, sau poate ca să se apropie 
mai mult, ca să poată vedea prin ea. Distileria Hiram Walker e 
chiar dincolo de râu, în cazul în care Canada e în direcţia aceea. 
Nu îţi poţi da seama, nu-i așa? Oricum, am prezentat o 
campanie-test a pieţei pentru noul mix margarita. Prezentăm un 
tip care arată ca un bandit mexican, cu un ditamai sombrero, 
curele de muniţie încrucișate, și sloganul sună așa: „Nu mai ai 
nevoie de niciun împuţit de barman”. Clientului i-a plăcut la 
nebunie. Așa că, ţinem o mică petrecere aici înainte de ne 
întoarce mâine. 

Karen ascultă. Spuse: 

— Andy! Pe bune? Chiar crezi că-mi pasă? 

Se încruntă, și era un fel de expresie de compasiune pe faţa 
lui în timp ce întreba: 

— De ce ești încordată? Vrei să îmi spui ce s-a întâmplat? 

Cu băieţii ăștia trebuia să fie o problemă de afaceri. 

Karen spuse: 

— Tai-o, fii drăguţ! și se uită fix la Andy până când acesta 
plecă. Tot ce trebuia ea să facă era să cedeze și ei ar invita-o la 
masa lor și ea n-avea niciun chef. Stătea acolo și zâmbea. Bun, 
cu ce te ocupi dacă nu ești în vânzări? Sunt ajutor de șerif și voi, 
dobitocilor, sunteţi arestaţi. Nu, asta le-ar fi plăcut, așa că nu 
trebuia să se complice: să le spună că era în forțele de ordine, 
șerif federal, și ei ar spune „Ooo! Vorbești serios?”, și s-ar 
preface sincer interesaţi - porţi armă? - până când începeau să 
simuleze tot ce spunea ea, să-i arate ce deștepţi și distractivi 
sunt bărbaţii care se ocupă de publicitate, în sfârșit ajungând la: 
„Stai la hotel aici?” 

Era destul de sigură că al treilea tip de la masă va simţi 
nevoia să facă o mișcare, sau ceilalţi doi îl vor îndemna s-o facă. 
Mai devreme sau mai târziu o să vină și el. 

Karen bea cu prietenii. Singură, era posibil câteodată să 
accepte un pahar de la un bărbat pe care nu-l cunoștea, doar 
dacă nu se citea pe el că e fraier. Așa îl cunoscuse pe Carl 

Tillman. Îi adusese ceva de băut și se dovedise că era un 
spărgător de bănci: cel despre care îi povestise tatălui ei - după 
ce Burdon o anunţase că îl supraveghează pe Tillman - 
întrebându-l pe tatăl ei ce ar trebui să facă, iar el îi spusese să-și 
găsească alt iubit. Dar nu îi luase mult timp să-și dea seama, 
totuși, că Tillman nu era genul ei - chiar dacă n-ar fi jefuit bănci. 
Erau micile lucruri enervante la el, ca de pildă că spunea „ciao” 
în loc de la revedere sau „pe mai târziu”, sau modul în care îi 
spunea „doamnă” și o făcea să se gândească la Kenny Rogers. 

Dacă ar lăsa-o în pace n-ar fi rău, o experienţă nouă, să stai la 
căldură în mijlocul unei ninsori, unui crivăţ, sorbind un păhărel. 
Dar în timp ce gândea asta, și o simţea, alunecând într-o stare 
de relaxare, un alt costum închis apăru, reflectat în peretele de 
sticlă, cel de-al treilea tip care voia să-și încerce replica. Karen 
aşteptă ca acesta să deschidă discuţia. In sfârșit spuse: 

— Poţi să-ţi ofer ceva de băut? 

Fără să se întoarcă să se uite știa cine era. 

e 

Chiar și înăuntrul ei știa, un mușchi sau ceva în mijlocul 
corpului ei o apucase strâns și nu-i mai dădea drumul. Ceea ce- 
și imaginase și vizionase în mintea ei se întâmpla, și îi era 
teamă că dacă își va întoarce capul el nu va fi acolo sau va fi 
unul din cei trei tipi. Se uită îndelung la reflexia lui până când 
trebui să afle și întoarse capul. Karen se uita în sus la Jack Foley, 
în costumul lui bleumarin elegant, cu părul nu tocmai pieptănat, 
dar arătând foarte bine. Ea spuse: 

— Da, mi-ar plăcea scoate ceva de băut, și era un fapt 
consumat, atât de simplu. Vrei să iei loc? 

Trase un scaun uitându-se la ea. Acum era în faţa ei, aproape, 
cu brațul odihnindu-se pe marginea mesei, niciunul din ei nu 
spunea nimic, nici măcar despre vreme, cei trei tipi cu 
publicitatea urmărindu-i - Karen știa fără să se uite la ei - 
întrebându-se ce se petrece acolo. Văd un bărbat intrând: 
mascul alb, patruzeci și șapte, unu optzeci și trei, optzeci și 
cinci, păr șaten deschis, ochi albaștri, nicio cicatrice vizibilă... 
Nu, nu văzuseră așa ceva, văzuseră un tip care arăta destul de 
mult ca ei. Doar că altfel. Era ceva la el... Ea trebuia să încerce 
să nu se gândească la el făcând legătură cu trecutul, dacă asta 
- orice făceau ei - avea să meargă. Nu trecutul sau orice altceva 
care se întâmpla dincolo de momentele acelea. Dar era un fapt, 

fie că aflat din lectura cazierului lui sau doar uitându-se drept la 
el, ochii de un albastru intens. Dinţii lui erau albi, destul de 
albi... 

Îi întinse mâna spunând: 

— Sunt Gary, și zâmbi. 

Ea ezită pentru un moment, apoi merse pe mâna lui, 
spunând: 

— Eu sunt Celeste, și zâmbi o dată cu el, zâmbetele lor 
neforțate, aveau chef să zâmbească, complici într-un secret pe 
care nimeni altcineva în lume nu-l cunoștea. _ 

Când cobori mâna pe masă, mâna lui o acoperi pe a ei. li 
urmări expresia feței în timp ce-și trăgea ușor mâna afară, ochii 
lui uitându-se în ai ei, și puse ea mâna peste a lui. Vârfurile 
degetelor ei îi șterseră încheieturile degetelor, ușurel înainte și 
înapoi. Ea spuse: 

— Durează ore să primeşti ceva de băut aici. Nu e decât o 
chelneriță. Se uită într-o parte pentru un moment, apoi dădu să 
se ridice: 

— Pot să mă duc la bar. 

— Nu pleca, spuse Karen. 

El alunecă la loc în scaun. 

— Tipi ăia te-au supărat? 

— Nu, sunt de treabă. Voiam să spun, abia ai ajuns. Luă 
băutura ei și-o așeză în faţa lui. Bea. Îl urmări cum luă o gură. 

Plescăi din buze. 

— Bourbon. 

— Eşti pe-aproape. 

El spuse: 

— Vrei să spui că Jack Daniel's nu e un bourbon? Ea zâmbi și 
el spuse: Nu, probabil că nu e. Îți place Jim Beam, Early Times? 

— Sunt bunicele. 

— Wild Turkey? 

— Îmi place foarte mult. 

El spuse: 

— Ei, am scăpat de asta. 

ÎI privi luând încă o înghiţitură, apoi punând paharul în faţa ei. 

— Ai văzut cumva „Mai ciudat ca Paradisul”? 

El se uită afară la ninsoare și ea știu că-l văzuse. 


— Doi tipi iau o fată care abia a venit din Cehoslovacia, sau 
ceva de genul ăsta, o duc în Cleveland să vadă Lacul Erie? Și 
ninge așa tare că nu se poate vedea lacul? Ala? 

Ea îi zâmbea. 

El întrebă: 

— Asta a fost un fel de întrebare test? 

— Unul din tipi îi dă o rochie, zise Karen. Ea și-o dă jos, o 
aruncă într-o pubelă de gunoi și spune: „Rochia aia mă enerva”. 

El spuse: 

— Îţi place să te prostești, nu? 

— Când am timp. 

— Cu ce te ocupi? 

— Sunt reprezentant de vânzări. Am venit aici să vizitez un 
client și mi-au făcut mizerii pentru că sunt fată. 

— Asta crezi tu despre tine? 

— Ce anume, ca reprezentant de vânzări? 

— O fată. 

— Nu am probleme cu asta. 

— Îmi place părul tău. Și costumul acela. 

— Am avut unul la fel - ei, era aceeași idee, dar am fost 
nevoită să-l arunc. 

— L-ai aruncat? 

— Mirosea. 

— Datul la curăţat n-a ajutat, nu? 

Ea spuse că nu. Il întrebă: 

— Tu cu ce te ocupi, Gary? Și văzu cum ochii lui se schimbă, 
devenind aproape solemni. 

O întrebă: 

— Cât de departe mergem cu asta? 

O oprise, îi rupsese echilibrul. Karen spuse: 

— Nu încă. Nu spune încă nimic. Bine? 

El spuse: ` 

— Nu cred că merge dacă suntem altcineva. Ințelegi ce vreau 
să spun? Gary și Celeste, Isuse, ce știu ei ce se întâmplă? 

Ea știa că are dreptate, dar zăbovi un moment înainte de-a 
spune: 

— Dacă nu suntem altcineva, atunci suntem noi înșine. Dar nu 
mă întreba unde mergem sau cum se va sfârși, bine? Pentru că 
n-am nici cea mai vagă idee. Nu m-am mai jucat așa niciodată. 

După cum spuse el - nu e un joc - ea înţelese că vorbise 
serios. 

— Păi, are vreo logică pentru tine? 

El spuse: 

— Nu trebuie să aibă, e ceva ce se întâmplă. E ca și cum ai 
vedea o persoană pe care n-ai mai văzut-o niciodată - poţi să 
treci pe lângă ea pe stradă - și vă uitaţi unul la celălalt... 

Karen dădea din cap: 

— Li se întâlnesc ochii fără să vrea. 

— Și pentru câteva momente, zise Foley, e un fel de 
recunoaștere. Vă uitaţi unul la celălalt și știți ceva. 

— Ceva ce nimeni altcineva nu mai știe, spuse Karen. Se 
poate citi în ochii lor. 

— Și a doua zi de dimineaţă persoana respectivă a dispărut, 
zise Foley, și e prea târziu ca să mai faci ceva, dar îţi aduci 
aminte pentru că fusese chiar acolo și tu ai lăsat-o să plece, și îţi 
spui: „Ce-ar fi fost dacă m-aș fi oprit și aș fi spus ceva?” Ti se 
poate întâmpla numai de câteva ori în viaţă. 

— Sau numai o dată, zise Karen. Hai să plecăm de-aici. 

— Unde vrei să mergem? 

Karen se uită în sus. Tipii cu publicitatea se pregăteau să 
plece, aruncând șerveţele, împingându-și scaunele la loc, dura o 
veșnicie. Philip se uită spre ea, apoi Andy. Andy îi făcu cu mâna. 
Karen îi privi plecând de la masă într-un târziu și îndreptându-se 
spre ieșire. 

Era liniște. Se uită la Foley în costumul fin bleumarin, cămașa 
lui albă cu nasturii încheiaţi până la guler, cravata de 
reprezentant de vânzări, roșie cu albastru - omul de afaceri 
conservator. Se uită în ochii lui și spuse: 

— Hai să mergem la mine. 

— În camera ta? 

— Apartamentul meu. Le-am arătat acreditările mele și m-au 
promovat. 

— Înseamnă că o duci destul de bine, în domeniul tău. 

— Nu știu, Jack. După cum merg lucrurile s-ar putea să 
trebuiască să-mi caut de lucru. 

e Capitolul 19 


Erau Maurice, White Boy Bob, Kenneth și noul venit, Glenn, în 
sufragerie se pregăteau arme și cutii de gloanţe pe masa de 
cafea. Moselle stătea în picioare uitându-se la ei din hol. Făcuse 
cunoștință cu Glenn ăsta, dar nu pomenise că l-ar fi căutat 
cineva. 

Când venise, Maurice îi spusese că a întârziat și Glenn a spus: 
„Oh, chiar așa?” și îi spusese lui Maurice să se uite dracului pe 
fereastră și înţelegea de ce. Glenn plângându-se că-l dor mâinile 
de la cum ţinuse volanul: îl ţinuse strâns, încercând să nu iasă 
din urmele roţilor celorlalte mașini. Îl depășea vreo mașină și 
toată mizeria și porcăria de pe stradă îi lovea parbrizul. Maurice 
zisese: 

— Era vorba că ești asul șoselelor, tu depășești mașinile, nu 
ele te depășesc pe tine. Glenn a răspuns: 

— Oh, chiar așa? Caustic, își spuse Moselle, pentru un bărbat. 
Le povesti cum ajunsese în spatele unui camion cu sare și 
fusese împroșcat, de parcă șrapnelul lovise mașina. Le mai 
povesti că o femeie oprise chiar în faţa lui și când apăsase frâna 
făcuse trei sute șaizeci de grade, un cerc complet. Spuse că nu 
se putea vedea nimic și șofatul pe gheața și ninsoarea aia era 
muncă grea, omule, te termina. 

— Ai terminat? întrebă Maurice. Dacă ai terminat putem trece 
la afaceri. 

— Eu nu conduc, spuse Glenn, așa că las-o baltă. 

— Sper să-ţi spun că nu trebuie să conduci, spuse Maurice, și 
se uită spre hol. Moselle, vrei ceva? 

— Banii mei pentru mâncare. 

— Asta mergem să facem rost. Ne punem mănușile, măștile, 
în caz că vrem să schiem un pic... Așa. Arăt ca un ninja? 

— Mergeţi să-l vizitaţi pe Curtis, nu-i așa? 

— Ne întoarcem, ăăă, în aproximativ două ore, spuse Maurice. 
Unde e cățelușa mea, Tuffy? Vreau-s-o pup de la revedere. 

— Mergeţi în vizită la Curtis, spuse Moselle. 


Maurice începu să înjure auzind de câinele lui și Glenn crezu 
pentru un moment că va anula spargerea, Isuse, zgomotos și 
isteric... Se urcară în duba pe care Kenneth o furase și Maurice 
se așeză în faţa lui, spunând că o dată ce va afla cine l-a călcat 
pe micuțul lui Tuffy omul ăla e al lui. Ar da foc casei omului cu el 
înăuntru. Kenneth era drogat cu metamfetamină cristalizată, 
vorbăretț, îl întreba pe Maurice cum va găsi omul în primul rând. 
Maurice zise să nu-și facă griji, îi va găsi el, dar nu zise cum. A 
tras în bord cu pumnul de mai multe ori ca să se menţină în 
formă, credea Glenn, pentru ceea ce avea să se întâmple. 
Kenneth frâna puternic și când mașina derapa spunea „Daaaa!” 
și își ridica mâinile de pe volan. Maurice nu-i spuse nimic decât 
după vreo două mile pe bulevardul Woodward - felinarele 
făcând totul să arate ciudat cu zăpada ce cădea. Întoarseră pe 
bulevardul Boston, o stradă cu case mai mari ca a lui Maurice, 
duba lovi lateral o mașină parcată, ricoșând din ea, și Maurice 
spuse: 

— Ce e cu tine? Cam atât, până când ajunseră la casă, un loc 
mare și întunecat care avea doar câteva lumini pale, și Maurice 
spuse: 

— Las-o pe stradă. Nu vrem să ieșim afară și să vedem că 
suntem blocaţi. 

Kenneth spuse: 

— Când dăm noi să ne cărăm, hop - apare și poliţia, sunând 
ca și cum ar fi crezut că așa ceva ar fi foarte amuzant. Isuse, 
băieţii ăștia! Maurice zise: 

— Suntem gata? Verificaţi armele. 

Glenn avea un pistol mic și cârn calibrul 38 pe care i-l 
dăduseră ei. Kenneth avea o pușcă. White Boy Bob avea un fel 
de pistol și un topor de pompier. Maurice avea un pistol de 
calibrul 45 pentru că Huey P. Newton spusese odată: 

— Un pistol de armată calibrul 45 oprește pe oricine, și lui 
Maurice i se povestise când era copil despre Huey P. și Panterele 
Negre. li spuse lui Glenn: 

— Tu și Kenneth veniţi cu mine prin spate. White Boy merge 
în faţă. Îl auzim năvălind înăuntru, intrăm și noi. 

Uitându-se la casă zise: 

— Frate, cam pe-acuma trebuie să o faci. Ei nici măcar nu te 
văd că vii. 

— Cât de mulţi sunt e? 

— Omul, Frankie, soţia lui, Inez, și un negrotei care lucrează 
pentru ei, numit Cedric, spuse Maurice. Doar dacă nu au 
oaspeţi, hm? 

Imediat ce ieșiră din dubă. Se mișcară în grabă, trecură de 
latura casei în șir indian, Kenneth lăsând urme prin zăpada 
adâncă care scârțâia sub tenișii lor, toţi trei trăgându-și măștile 
de schi pe față înainte să ajungă în spatele casei. Imediat auziră 
un geam spărgându-se, White Boy Bob își făcu o intrare 
zgomotoasă în casă, sunând ca și cum o făcea bucăţi cu toporul 
lui de pompier. Și auziră vocea, departe, dar clar, strigând: 

— Poliţia! Nu mișcă nimeni! Maurice spuse: 

— Treci înainte, și Kenneth folosi patul puștii ea să spargă un 
ochi de geam în ușa franceză, băgă mâna prin aceasta pentru a 
o descuia și Glenn îi urmă în casă prin întuneric și pe lângă o 
masă. In timp ce o ușă se balansă, Glenn văzu un tip de culoare 
cu o armă, o pușcă, luminile aprinse în bucătăria din spatele lui. 
ÎI surprinseseră fiind atât de aproape. Încercă să intre înapoi în 
bucătărie, dar Maurice îi puse 45-ul lui în figură și îi spuse lui 
Glenn să-i ia pușca. Maurice spuse: Ș 

— Cedric, omul meu. Credeai că te-am uitat, hm? Il trase pe 
Cedric la o parte din ușă ca să meargă în faţa lor înspre 
sufragerie, adresându-i-se lui Glenn: 

— Asta e negroteiul care m-a turnat atunci, de-am intrat la 
pârnaie. Cedric spuse peste umăr ceva ce Glenn nu auzi și 
Maurice îl lovi în cap cu pistolul lui, ca și cum l-ar fi plesnit cu 
țeava. Cedric se cocoșă de durere și duse mâna la cap. 

White Boy era în sufragerie aprinzând o lampă, aer rece intra 
printr-un geam de la intrare făcut bucățele. Spuse: 

— S-au dus la etaj. Maurice spuse: 

— White Boy, ia-l pe Cedric aici de față și pune-l în fața ta. 
Urcară pe o scară care se curba o dată pentru a ajunge la al 
doilea etaj, iar acum se aflau într-un hol larg plin de uși, toate 
închise. Maurice îl înţepă pe Cedric cu pistolul spunând: 

— Condu-ne la liderul tău. Cedric nu scoase niciun cuvânt de 
data asta. li duse la ușa de la capătul culoarului, unde Maurice 
strigă tare: 

— Poliţia! leșiți toți cu mâinile sus! Dar nu aşteptă să vadă 
dacă iese cineva. Făcu un semn: „White Boy”, și White Boy își 
învârti toporul în aer ca să zdrobească încuietoarea și forța 
loviturii deschise ușa. Maurice îl împinse pe Cedric în cameră și 

cu pistolul le făcu semn lui White Boy și Kenneth să-l urmeze 
înăuntru. 

Glenn intră după Maurice așteptându-se să vadă un dormitor, 
dar era ca un fel de birou, un birou, să zicem, într-o fabrică sau 
un depozit, numai birouri și dulapuri, cutii de carton puse una 
peste alta, sticle de vodcă, scrumiere pline de mucuri, un 
cântar, un calculator. Un tip alb în mâneci scurte stătea în 
dreptul unei ferestre deschise. O femeie ieșea din baie pe fondul 
zgomotului apei trase la toaletă. Drogaţi, cu păr aţos, așa îi 
vedea Glenn, ambii ţinându-și mâinile pe lângă corp acum. 
Frecându-le. 

Omul spuse: 

— Poliţia, căcat. Părea beat sau adormit, dădu din cap o dată. 
Maurice, tu ești măi, gagiule? 

Maurice își ridică masca de schi. La fel făcură și White Boy și 
Kenneth. Glenn o lăsă pe a lui să-i acopere fața. 

— Dacă nu eram eu, Frankie, ar fi fost altcineva. 

Omul spuse: 

— Îţi spun de pe-acum că n-o să găsești niciun pic de marfă. 

— Dacă ai aruncat-o la W.C. și ai tras apa, n-o să găsim. Nu, 
nu-mi imaginez. Inez, ce mai faci, fetițo? Nu prea bine, nu? 
Doamne, arăţi de parcă aţi fost mestecaţi și scuipaţi afară. 
Frankie, o să răcești cu fereastra aia deschisă. Maurice întoarse 
capul spre Glenn. Ăsta este domnul despre care îţi spuneam că 
a fost un client de al meu, purta costum și își pieptăna părul; ce 
dracu', înainte era Frank, sperietoarea asta de ciori, Frankie și 
minunata lui soţie, Inez. Vezi ce poate să facă heroina dintr-un 
om? Așa și-acum, ca să nu fim nevoiţi să-ți întoarcem casa ta 
frumoasă pe dos, zise Maurice, scoate verziturile de unde le-ai 
ascuns. O să spun patruzeci-cincizeci de mii și sunt în camera 
asta. Frankie? Fii atent. Trebuie să-mi spui înainte să număr 
până la trei. Ești gata?... Un doi trei. Maurice ridică 45-ul, îl 
îndreptă spre Cedric și îl împușcă în cap. Împușcătura îl aruncă 
într-unul din dulapuri și dădu impresia că se ţine înainte să 
alunece pe podea. Maurice se duse lângă el și Glenn crezu că îl 
va împușca din nou, dar nu făcu decât să se uite pierdut la el - 
până când Frankie vorbi și Maurice ridică privirea spre el. 

— De mult voiai să-l împuști, nu? Rahat, pentru asta ai venit. 


— Dacă asta crezi, să încercăm cu Inez, spuse Maurice, 
întorcându-se spre ea în timp ce ridica arma. Gata de 
numărătoare? 

Inez se uita fix la el, toată numai ochi, adusă de umeri, 
mâinile strânse în pumn. Ea spuse: 

— Dă-i-i! Ridicând vocea, cuvintele aspre zgâriau auzul și 
începu să tușească spunând: Dă-i ce vrea. 

— O să te împuște oricum, spuse Frankie, o să ne împuște pe 
amândoi, și se uită la Maurice. Nu așa o să faci? 

— Chiar în secunda asta, spuse Maurice, dacă nu spui unde 
sunt banii. 

— Sunt în locuri diferite în dulapul acela, zise Frankie, cel de 
lângă Cedric. 

Kenneth spuse: 

— Nu mai ai nevoie de Inez. Pot s-o iau eu? 

— Poftim, spuse Maurice, dar fii rapid. Kenneth o luă pe Inez 
de braţ și ea merse cu el, ochii larg deschişi, încurcându-se în 
propriile picioare, ieșind din cameră. Maurice, strâmbându-se, i 
se adresă lui Glenn: 

— l-ai trage-o femeii ăsteia? Kenneth nu refuză nimic cu 
păsărică și care e gratis. 

White Boy spuse: 

— Doamne, eu nu i-aș trage-o nici cu scula ta. 

— Bine, spuse Maurice deschizând sertarul dulapului, ia să 
vedem ce e aici. Răscoli printre dosare, găsind bancnote pe care 
i le dădea lui Glenn care le număra, numai bancnote mici, și 
aruncă banii într-o cutie de carton. Era o sumă de două mii opt 
sute și încă niște dolari. Asta era tot. Maurice îi spuse lui 
Frankie: 

— Ne pui la muncă, hai? Eşti sigur că asta vrei? 

— Du-te dracu’, zise Frankie, oricum o să mă omori. 

Maurice nu spuse dacă îl va împușca sau nu. Nu scoase niciun 
cuvânt până când nu aruncaseră pe jos toate dosarele din 
dulapuri, căutaseră în cutii - câteva cu sticluțe mici de cocaină 
în ele - se uitaseră în sertarele birourilor, se uitaseră în 
rezervorul de la W.C., căutaseră peste tot unde se putea căuta, 
și când terminară Maurice îi spuse lui Frankie: 

— Ai dreptate, și îl împușcă de două ori în piept așa pac, pac, 
mai nimic - Glenn văzându-l pe Frankie aproape trecând prin 

fereastră, lovind pervazul și căzând mort. Cred că am terminat 
aici, spuse Maurice. 

Glenn, cu banii, îl urmă pe Maurice de-a lungul holului, dorind 
să scape de-aici, doamne, chiar acum, să fugă în jos pe scări și 
afară. Ajunseră la un dormitor cu ușa deschisă și acolo era 
Kenneth lângă pat, ridicându-și pantalonii, Inez zăcând pe pat cu 
genunchii încă ridicați, picioarele desfăcute și Glenn exclamă: 
„ISuse!'” Priveliștea îi provoca repulsie, drogata asta consumată 
care se arăta, despicătura adâncă neagră pe pielea ei de un alb 
pur, era urât, și totuși simţea cum se excită. 

Kenneth întrebă: 

— Cine vrea o bucăţică din asta? 

Glenn stătea acolo ţinând cutia de carton cu banii; era unul 
dintre ei, nu? Spuse: 

— Ai mai lăsat ceva și pentru noi? Ca și cum ar fi glumit. 

Maurice spuse: 

— Ferește, intrând în cadrul ușii și ridicând marele lui pistol de 
armată. 

Kenneth îl văzu și ridică mâna ca și cum încerca să-l 
oprească. 

— Așteaptă. Ce faci? Grăbindu-se apoi să-și strângă cureaua. 

Maurice întinse 45-ul în încăpere și trase și silueta albă de pe 
pat tresări și picioarele sale căzură drepte, ţepene și loviră 
patul. Maurice trase din nou și corpul tresări din nou, totuși nu la 
fel de mult ca prima oară. Maurice făcu o pauză. 

— E moartă? 

Kenneth se uită în jos spre Inez, Glenn privea, așteptând să 
audă. 

— Dacă nu e ar trebui să fie. Aoleu, n-am mai fost niciodată 
așa aproape. 

— Asigură-te, spuse Maurice. 

Glenn îl urmă pe scări în jos și afară pe ușa din față după ce o 
descuiară, în jos pe alee printr-o zăpadă de o palmă ca să 
respire afară în aerul rece, să inspire și să expire încet, văzând 
aburii respirației. Doamne, of doamne, tipii ăștia. Se urcă în 
dubă cu Maurice, care stătea uitându-se la casă, spunând: 

— Haideţi, haideţi. Așteptară. Când Kenneth se urcă la volan 
Maurice îl întrebă: 

— E moartă? 

— Acum e. 


Glenn voia să știe ce îi făcuse femeii, dar Maurice nu întrebă, 
așa că el tăcu. 

Așteptară, cu motorul pornit acum dar încă rece, răsuflarea 
lor ieșea ca un fum. Într-un târziu Glenn spuse: 

— Unde dracu' e White Boy Bob? 

— Înăuntru, își lasă cartea de vizită, spuse Maurice și Kenneth 
râse. White Boy e un căcăcios. 

Kenneth continuă să râdă până când Maurice îi spuse să tacă. 
Glenn stătea acolo în întuneric, îi era frig în pardesiul lui cu fir de 
lână, întrebându-se ce făcea White Boy înăuntru. 

e 

Când ajunseră acasă, Maurice alese câteva bancnote pentru 
Moselle. Ea se uită la bani spunând: 

— Asta e tot, hm? Poți să fac mai mult de-atât cu poliția. Au 
spus la radio, îţi dau o sută de dolari pentru fiecare armă pe 
care o predai, fără întrebări. 

— Și tu crezi asta? întrebă Maurice. Crezi că verifică seria, să 
vadă dacă a fost cumva furată? 

— Adineaori au spus pe JZZ. N-ar fi spus dacă nu era 
adevărat. 

— Te atingi de armele mele, spuse Maurice, te vând. Se 
întoarse spre Glenn. O să stai cu mine acum, ca să pot fi cu ochii 
pe tine. 

Glenn se încruntă, uitându-se chiorâș la ei. 

— Despre ce dracu' vorbești? 

— Nu cumva să-mi dispari. 

Glenn se holba în continuare, încercând din răsputeri să arate 
surprins. 

— De ce aș face așa ceva? 

— Ca și cum ar avea har divin, îi spuse Moselle lui Glenn, îţi 
poate citi gândurile. Eu nici n-am fost acolo și știu ce gândești. A 
fost mult mai rău decât îţi închipuiai, nu? Puișorule, ești cu 
băieții răi de-acum. 


e Capitolul 20 


Era tăcută în ascensor, la fel și când ajunseră în apartament și 
Foley chemase room-service-ul și aflase că va dura cam un sfert 
de oră. Când îi spuse ei, ea oftă, „o”, și aruncă o privire prin 
cameră întrebându-se unde vor sta. El o urmări aprinzând lămpi 
și mergând la fereastră ca să-i spună că încă mai ninge. O 
urmări traversând încăperea spre dormitor spunând că vine 
imediat înapoi, dar știa că room-service-ul va veni înainte ca ea 
să apară. 

Chelnerul aduse două sute de Wild Turkey, o găleată cu 
gheață, o carafă de apă, două pahare și un castron cu alune, 
punând tava pe masa de cafea Foley îl plăti. Stătea pe canapea 
pregătind băuturile când Karen ieși din dormitor cu o figură, încă 
purtând costumul negru. Ea spuse: 

— O, a venit. Sper că ai semnat pentru ea. El nu-i spuse dacă 
semnase sau nu. Mânca alune. Se ridică cu câte o băutură în 
fiecare mână, merse către ea și ea spuse: 

— O, mulţumesc, luând băutura. El o privi sorbind din pahar, 
apoi ridicând sprâncenele pentru a spune: „Mmmm”, de parcă 
nu mai băuse bourbon niciodată. 

— Ai îndoieli, spuse Foley. 

Ea își ridică ţigara și se uită la ea. 

— Ştiu ce te deranjează și înțeleg cum te simţi. 

El aşteptă până ea trase un fum adânc din ţigară și întoarse 
capul pentru a sufla fumul în direcția opusă lor. Când se uită iar 
la el spuse: 

— Crezi că sunt prea bătrân pentru tine. 

Așteptă din nou. 

De data asta în timp ce ea arăta un pic surprinsă. 

El aștepta fără expresie. 

Ea începu să zâmbească. Bun. Nu prea tare, dar uitându-se 
drept la el și era genul potrivit de zâmbet, conspirând din nou cu 
el, știind ceva ce nimeni altcineva nu știa. Luă o figură serioasă 
și dădu din cap. Spuse: 

— Sau eu sunt prea tânără pentru tine. Crezi că ne putem 
descurca? 

Stăteau pe canapea acum cu whisky și alune, fără planuri, la 
voia întâmplării, încet-încet simțind cum îi invada căldura. 
Pantofii lui Karen erau daţi jos, picioarele strânse sub ea. Foley 
își dăduse haina jos, dar nu și cravata; se simţea bine cu 
cravată. Își aduse aminte de tăietura din ziar, Karen cu pușca, și 
o așeză pe măsuţa de cafea. Ea spuse: 

— Deci n-a fost mâna destinului. Ai aflat că sunt aici. l-a spus 
că sunase la camera ei de jos. Ea întrebă: 

— Dacă aș fi răspuns, ce aveai de gând să spui? El îi spuse, 
păi, ar fi spus cine e și dacă își amintește de el și ar fi întrebat-o 
dacă nu vrea să se întâlnească să bea ceva. 

— Dacă îmi aduc aminte de tine?! spuse Karen, în căutarea ta 
am venit. Aș fi spus sigur, s-o facem. Dar de unde știai că n-o să 
apar cu o echipă antitero? De ce să ai încredere în mine? El îi 
răspunse: 

— Pentru că meriţi să risc. Ea spuse: 

— Îți place să riști, atingându-i faţa cu mâna, apoi îl sărută, 
foarte ușor, și spuse: 

— Așa e, respiraţie de alune. El îi simţi degetele trecându-i 
prin păr în timp ce-l săruta, încă ușor, și îi era greu - simţindu-i 
mirosul, amintindu-și-l - îi era greu să se abţină să n-o mănânce. 
O înconjură cu braţele, simţindu-i corpul zvelt în mâini, și ea îi 
atinse ușor gura cu a ei, spunând: 

— Ce e cu graba asta, Jack? Trebuie să ajungi undeva? 

e 

Îi cunoștea vocea din portbagajul Chevrolet-ului și privirea din 
ochii lui de dinainte de asta, o privire fugitivă în lumina farurilor, 
privirea liniștită din ochii lui când spusese: „Vai, dar ești doar o 
fetiță”. Apoi spunând „Pun pariu că duhnesc, nu?” Conversa, 
acoperit de noroiul unei evadări din închisoare. Dacă exista 
vreun moment, tipul de moment despre care vorbiseră ei, acela 
fusese, în lumina farurilor. Acum era curat, faţa lui fină și dură, 
degetele ei atingându-i pomeţii, linia bărbiei, o cicatrice 
minusculă la rădăcina nasului. Ea spuse: 

— Mai devreme sau mai târziu... Se opri și el o privi peste 
marginea paharului său, pe cale să ia o gură de băutură. Ei îi 
plăceau la nebunie ochii lui. Spuse: 

— Ai o privire blândă, încrezătoare. 

— Nu asta voiai să spui. 

Ea ridică din umeri, renunțând. Dar mai devreme sau mai 
târziu avea să-l întrebe și nu va mai fi în stare să se oprească. 
Spuse: 

— Îţi amintești ce vorbăreţ erai? 

El spuse: 

— Eram agitat, zise aprinzând ţigara ei, apoi pe a lui. 

— Da, dar nu arătai ca și cum ai fi fost. Erai un tip foarte calm. 
Dar și când te-ai urcat în portbagaj... 

— Ce? 

— Am crezut că o să încerci să-mi rupi hainele de pe mine. 

— Nici nu mi-a trecut prin cap. Ei, nu până când - îţi amintești 
că vorbeam de Faye Dunaway? 

— Știu ce ai de gând să spui. 

— Ti-am spus că-mi place filmul Cele trei zile ale condorului, și 
tu ai spus că da, îţi plac replicile mult. Ca în scena de a doua zi 
dimineaţa, după ce se culcaseră împreună, el spune că are 
nevoie de ajutorul ei și ea spune... 

— „Ţi-am refuzat eu vreodată ceva?” 

— Am crezut pentru câteva momente, din felul în care ai 
spus-o, că îmi făceai avansuri. 

— Poate că asta făceam și nu știam. Redford îi spune că nu 
trebuie să-l ajute și ea spune... Iti amintești? 

— Nu, spune-mi. 

— Ea a spus: „Poţi întotdeauna să te bazezi pe o fostă amantă 
de spion.” 

— De ce a spus „fosta”? 

— Era deprimată. 

— Tu crezi că ţi-ai putea spune amantă de spion? 

— Cred că era încă speriată de moarte, încercând să păstreze 
un ton relaxat, dar dur. Înainte să se culce cu el îl acuză că ar fi 
devenit brutal. El spune: „Ce? Te-am violat cumva?” Și ea 
spune: „Noaptea abia a început.” Mi-am spus, „Haide - ce face, 
îi dă idei?” Nu, n-aș spune așa ceva, categoric, sau să-mi zic 
amantă de spion. Sau de orice alt fel. Apoi spuse: Știi că mă tot 
atingeai, îmi pipăiai coapsa. 

— Da, dar într-un mod frumos. 

— M-ai numit zu-zu tău. 

— Asta înseamnă bomboană, cu ceva dulce înăuntru. Nu se 
prea mai aude expresia asta. Îi zâmbi și îi atinse mâna. Ai fost 
premiul meu. 

Cazierul lui spunea „nicio cicatrice vizibilă”, dar era o mică 
despicătură peste trei dintre articulațiile degetelor de la mâna 
lui dreaptă și o jumătate din al treilea deget îi lipsea. 

— M-ai întrebat dacă mi-e frică. Am spus că da, bineînţeles, 
dar nu îmi era, de fapt; m-a surprins asta. 

— Poate că miroseam eu a canalizare, dar ţi-ai dat seama că 
sunt un gentleman. Se spune că John Dillinger era un tip 
simpatic. 

— A omorât un poliţist. 

— Am auzit că nu intenţionat. Polițistul a căzut în timp ce 
Dillinger ţintea către piciorul lui și l-a nimerit în inimă. 

— Crezi asta? 

— De ce nu? 

— Ai spus că te întrebai ce s-ar întâmpla dacă ne-am întâlni în 
condiții diferite. 

— Și tu m-ai minţit, nu-i așa? Mi-ai spus că nu s-ar întâmpla 
nimic. 

— Probabil că atunci am început să mă gândesc la asta. Ce-ar 
fi dacă ne-am fi întâlnit altfel? 

— Atunci cum se face c-ai încercat să mă omori? 

— La ce te așteptai? Voi puteaţi să abandonaţi mașina, după 
mine, s-o ascundeți undeva, și eu rămâneam încuiată în 
portbagajul ăla nenorocit. Te-am somat mai întâi, nu-i așa? V- 
am spus să ridicați mâinile. 

— Da. După ce eu am spus să ieși afară. Ştiai că nu aveam de 
gând să te las acolo. Și tu începi și tragi în noi. 

Se gândi la armă și spuse: _ 

— Sig Sauer-ul ăla era preferatul meu. Il privi pregătind 
băuturi, cu ţigara în colţul gurii. În acel moment părea dintr-o 
altă epocă. 

— M-am gândit la asta, spuse Karen, la ce aveai de gând să 
faci cu mine. 

— Nu știu, nu mă gândisem încă la partea aceea. Tot ce știam 
era că îmi placi, și că nu voiam să te las acolo, să nu te mai văd 
niciodată. 

— Mi-ai făcut cu mâna din lift. 

— Nu eram sigur că ai văzut asta. 

— Nu-mi venea să cred. Mă gândisem până atunci la tine, 
mult, întrebându-mă cum ar fi dacă ne-am întâlni. Ca de 
exemplu dacă am putea lua o vacanţă... 


El spuse: 

— Serios? Mă gândeam la același lucru. Dacă am putea cere o 
vacanţă și să stăm împreună o vreme. 

Ea voia să-l întrebe, da, dar pentru câtă vreme? Apoi ce? Dar 
spuse: 

— În ziua aia în care ne-am întâlnit pe stradă, știai că sunt eu? 

— Glumești? Aproape m-am oprit. 

— Nu te-ai oprit. 

— Aș fi vrut, dar eram cam jenat de costumația de turist. Nu 
voiam ca tu să crezi că așa mă îmbrac. 

— Șosetele negre cu sandale. 

— Parte din deghizare. 

— Te-am privit până ai ajuns în capătul străzii. 

— Simţeam. 

— Te duceai s-o vezi pe Adele, nu? 

— Nu cred că ar trebui să intrăm în subiectul ăsta. 

— Nu, ai dreptate. Sau Buddy. Nu o să te întreb dacă e cu tine 
sau ce faci aici. Sau dacă te-ai întâlnit cu Glenn Michaels. 

El spuse: 

— Nu vorbi așa, bine? Mă sperii. Încercam să-mi amintesc - 
Faye Dunaway și Robert Redford încep să se sărute... 

Karen dădu din cap. 

— Dezbrăcând-o. 

— Cum au ajuns de acolo în pat? 

e 

Foley o privi ridicându-se de pe canapea și întinzând mâna 
spre el. Spuse: 

— Hai! Iți arăt eu, și îl duse în dormitor. El se așeză pe pat ca 
să-și scoată pantofii, se ridică în picioare ca să-și dea pantalonii 
jos. Işi dădu șosetele jos. Ea spuse: 

— Rămâi cu cravata la gât? 

O privea cum se dezbracă, Karen rămânând în sutien și chiloți 
negri, el spuse că nu e sigur că bătrâna lui inimă va rezista la 
așa ceva. Când ea își scoase chiloţii și veni la el, stând aproape 
ca să-l ajute cu cravata, el se gândea că s-ar putea să fi murit 
deja și să fi ajuns în Rai. Când hainele lui erau date jos își 
încolăci din nou cravata la gât. Văzând-o în lumina lămpii înainte 
ca ea s-o stingă el spuse: 

— Dumnezeule, cât de bine arăţi. Nu mai văzuse gol un corp 
de femeie ca al ei. În reviste poate, dar nu în realitate. În 

următoarele câteva minute el realiză că nu mai cunoscuse pe 
nimeni în pat așa ca ea: doamne, grămadă pe el cu mirosul ei, 
atingându-l, sărutându-l, spunându-i numele, spunând „O, Jack”, 
într-o șoaptă care suna tristă. El o întrebă dacă se distrează pe 
seama lui și îi văzu fața în lumina din camera alăturată care 
filtra întunericul, îi văzu zâmbetul, dar chiar și zâmbetul ei era 
trist. Au făcut dragoste și ea nu vorbi și nu scoase vreun sunet 
până când începu din nou să-i rostească numele: „Jack?” El o 
întrebă ce e. Dar ea doar asta făcea, îi spunea numele, îi spunea 
numele iar și iar până când îl rosti destul de tare apoi nu îl mai 
rosti. Nicio femeie nu îi spusese numele astfel. 
e 

— Ce sunt eu acum? 

Stând culcată în braţele lui în patul mare. Lumina din camera 
alăturată aproape ajungând la ei. 

— Ești încă zu-zu meu. 

Plecă de lângă el ca să se ridice balansându-și picioarele pe 
lângă pat. 

— Te întorci? 

Ea spuse: 

— Poţi oricând să te bazezi pe fosta amantă de spărgători de 
bănci. 

El o ajunse înainte ca ea să reușească să plece din pat, și 
stând în capul oaselor, veni aproape în spatele ei, mâna lui 
atingându-i sânii când își aduse braţul în jurul ei ca s-o lipească 
strâns de el. 

— Faci pe glumeața? 

— Trebuie să mă duc la baie. 

— Asta faci? 

Ea spuse: 

— Nu știu. 

El îi dădu drumul, o privi ridicându-se și intrând în baie. Ușa se 
închise. El simţea că se apropie sfârșitul vacanței și că va auzi 
sunând un fluier așa cum fluierau gardienii ca să-ţi spună să 
termini cu ceea ce făceai și să începi să faci altceva. Nu știa ce 
să-i mai spună acum ca s-o aducă înapoi; nu era sigur că poate 
să se pună în locul ei ca să înţeleagă ce gândea ea. Ştia însă să 
asculte și să aștepte; chiar se pricepea să aștepte. Dacă nu 
reușea s-o aducă înapoi, măcar pentru un timp - nu exista o 

limită de timp - atunci ar deveni serios, fără să vrea, dar știa că 
va deveni, și ar lua sfârșit jocul. 

Dar când se întoarse înapoi lângă pat și stătu dezbrăcată 
uitându-se în jos la el, el crezu că o poate recuceri. 

Ea spuse: 

— Vreau să știi ceva. Nu eram doar în căutarea unei partide 
de sex, dacă la asta te gândești. 

— De ce ești supărată? 

— Sau că am făcut-o dintr-o plăcere perversă. S-o pui cu un 
spărgător de bănci așa cum se dau în vânt unele femei după 
bărbaţii duri. 

— Dar cum rămâne cu motivul meu? spuse Foley. Acum pot 
să mă laud că am avut un șerif federal. Crezi că o s-o fac? 

Ea ezită 

— Nu știu. 

— Hai în pat. 

El ridică pătura și ea stătea acolo hotărându-se înainte ca în 
sfârșit să se strecoare în pat și braţul lui o prinse protector. El 
spuse: 

— Știu un tip - soţia lui îl ţinea sub papuc, nu-l lăsa să iasă cu 
prietenii, nu-i dădea bani - era un bețiv. Așa că a jefuit o bancă 
pentru a se răzbuna pe ea, o bancă la care era cunoscut și era 
sigur că va fi prins. Soţia era umilită și el era fericit. A făcut 
cincizeci și patru de luni, a ieșit, s-a împăcat cu nevasta și a 
jefuit aceeași bancă încă o dată. Un alt tip intră într-o bancă 
ținând în mână o sticlă în care spune că ar fi nitroglicerină. 
Obține niște bani de la o casieră, era în drum spre ușă și scapă 
sticla. Se sparge de dalele de pe podea, el alunecă pe lichid, își 
sparge capul și l-au prins. Nitroglicerina era ulei de canola. 
Cunosc mai mulţi spărgători de bănci catastrofali decât care știu 
ce fac. Mă îndoiesc că unul din zece recunoaște un pachet cu 
vopsea când vede unul. Tipi ca - îți amintești filmul acela, în 
care Woody Allen jefuiește o bancă? 

— la banii şi fugi. 

— Îi înmânează casierei biletul, ea se uită la el și spune: „Ai o 
arbă? Ce e o arbă?” Asta e ceva normal, pentru că majoritatea 
spărgătorilor sunt cretini. Ai auzit din poreclele pe care le 
primesc?  Banditul Transpiraţie, banditul Obrăjori Bucălaţi, 
Mormăilă, bandiții Laurel și Hardy? De un tip căruia i se spune 
domnul Pliu? De un altul, Șeicul, un tip care poartă tot timpul 

ceva care seamănă cu un turban? Săritorul? Un tip care sare tot 
timpul peste tejghea fără niciun motiv. Robby Hood? 

Ea întrebă: 

— ie cum ti se spunea? 

— Nu cred să fi avut vreo poreclă. Dar ceea ce vreau să spun: 
ca să te culci cu un spărgător de bănci doar ca să poţi spune că 
ai facut-o, ar trebui să fii la fel de proastă ca ei. Știu că nu ești 
proastă, știu că nu urmărești niște plăceri perverse, cum spui tu. 
De ce aș crede eu așa ceva? De ce ai crede tu că eu pot să cred 
așa ceva? 

— Tu nu ești prost. 

— Nu poţi să faci pușcărie de trei ori, spuse Foley, și să crezi 
că ai cine știe ce creier. Așteptă câteva momente, culcat acolo 
strângând-o în braţe, înainte să spună: 

— Dacă devii serioasă, s-a terminat. Trebuie să nu mai 
gândești. 

Acum Karen trăgea de timp, strângându-l în braţe. 

— Nu vreau să te pierd. 

— Asta e parte din sentimentul pe care îl avem amândoi. Așa 
am ajuns aici. Dar nu putem face nimic - știi asta. Nu poţi să 
renunţi la viața pe care o ai și pentru mine e prea târziu. N-aș 
putea nici dacă aș vrea. Să-mi schimb numele și să-mi caut loc 
de muncă? Spune-i „muncă” unui pușcăriaș și o să sară pe 
fereastră, fără măcar să se obosească să vadă la ce etaj e. Uite, 
știam intrând în asta, spuse Foley, că atunci când s-a sfârșit, s-a 
sfârșit. Spun asta știind că te iubesc din toată inima, sincer te 
iubesc. 

Faţa ei veni lângă a lui; începură să se sărute și să se atingă 
din nou, Foley cu un sentiment tandru pe care nu-l mai avusese 
niciodată. Uitându-se în ochii ei, își spuse că poate plângea sau 
era pe cale să plângă. Ea spuse: 

— Nu pot să merg cu tine. Îl sărută din nou și îl întrebă cuo 
voce atât de mică că abia o putea auzi: 

— Ce o să întâmple? 

— Ştii, spuse Foley. 

e 

Când Karen se trezi, culcată pe o parte cu fața către baie, nu 
deschise ochii imediat. Ar fi vrut; voia să se uite la radioul cu 
ceas de lângă pat și vru să-și miște corpul destul cât să poată 
întinde mâna și, dacă el era acolo, să-l atingă. Atâta timp cât nu 

deschidea ochii și nu se mișca el era încă acolo. Putea să nu se 
grăbească, să se rostogolească peste el și ar face dragoste din 
nou și i-ar auzi numele ieșind din gura ei în întuneric. Așa că 
stătea acolo cu gustul rânced de whisky în gură. Tot ce 
rămăsese. Până când își spuse: „O, pentru numele lui 
Dumnezeu, maturizează-te”. 

Și deschise ochii. 

Era zece și un sfert. Ușa de la baie era deschisă, cu lumina 
stinsă. Se lăsă pe spate și întoarse capul. Partea lui de pat era 
goală; camera cufundată în tăcere, ferestrele întunecate. Işi 
aminti că se privise în oglinda din baie și ieșise de acolo ca să 
spună lucruri care erau al dracului de stupide acum, se auzea, 
tonul ei, și și-l aminti pe el spunând: „De ce ești supărată?” Apoi 
mai târziu spunând: „Dacă devii serioasă, s-a terminat”. Şi ea 
asta făcuse, devenise sentimentală și ratase tot pentru că 
gândea prea mult, vrusese să știe cum se va sfârși. Işi spuse: 
„Ei, acum știi”. Și se ridică din pat. 

Karen merse în camera din faţă cu un sentiment de așteptare. 
Foley plecase, dar poate că lăsase un bilet. Se uită împrejur, la 
birou, la măsuţa de cafea. Fotografia din ziar pe care o așezase 
acolo nu mai era. Dar ceva înfășurat într-un șerveţel stătea 
lângă sticla pe jumătate goală și găleata de gheaţă. Il ridică și 
ghici ce era despăturind șervetțelul. 

Sig Sauer-ul ei 38. 


e Capitolul 21 


— Te las pe tine, spuse Buddy, îi dau valetului mașina, Glenn 
și un puștan negru așteptau în hol. Asta era la ora trei după- 
amiaza, ningea, voiau să mergem cu ei la o plimbare. Le-am 
spus că tu îți cumperi o pereche de pantofi, și dacă vor să te 
caute acolo, le urez noroc. leșim, White Boy Bob aștepta în 
mașină. La ce oră te-ai întors? 

— Pe la zece. 

— Cât ţi-a luat, șapte ore ca să cumperi o pereche de pantofi? 

Era miercuri dimineață acum, Buddy venise în camera lui 
Foley încruntându-se, întrebându-se unde fusese. 

— M-am întâlnit cu Karen Sisco, spuse Foley. Stă la Westin. 

Buddy nu spuse nimic imediat. Mai întâi se așeză la masă ca 
să se uite la Foley peste tava de room-service. Foley lua micul 
dejun „Continenta!” în șosete și chiloţi, cu o sticlă de Jim Beam 
în apropiere. 

— Și te-a văzut? 

— Da, m-a văzut. 

Buddy spuse: 

— Of, doamne! și-l privi pe Foley turnându-și o doză de Jim 
Beam în cafea. Ei, ni se pare ceva obișnuit, nu? Ai vorbit cu ea? 

Foley dădu afirmativ din cap. 

— l-ai luat ceva de băut? 

— Am băut câteva pahare. 

— Știa cine ești. 

Foley mai dădu din cap o dată, sorbi din cafea și ridică 
paharul. 

— Vrei un pic? Poţi folosi paharul din baie. 

Buddy dădu din cap. 

— Ai făcut o vizită plăcută și după aia ai plecat? Buddy 
așteptă, dar nu primi un răspuns, Foley mușca dintr-un fel de 
brânză. Cum merge așa ceva, un infractor căutat trăgându-se 
de șireturi cu un șerif S.U.A.? 

Foley spuse: 

— Ştii ce simţeam pentru ea. Își puse cana jos. În noaptea în 
care am ieșit, și eram printre copacii de pe marginea autostrăzii, 

ea era la Glenn în mașină. Mă tot întrebai de ce am vrut s-o iau 
și pe ea cu mine. Am spus că voiam doar să vorbesc cu ea. Ei, 
am aflat că și ca voia să vorbească cu mine, și asta am făcut. 

Buddy spuse: 

— Te-ai culcat cu ea? Dacă da, s-ar putea să încep să înţeleg 
unde îţi este capul. Știu ce atracție poate să exercite o păsărică 
asupra unui bărbat. Ceea ce nu pot să îmi imaginez e să-ţi riști 
viața pentru ea, cu toate că știu că deja s-a întâmplat. 

— Nu era vorba de sex, spuse Foley. Mi-ai spus acolo pe 
autostradă că e prea târziu, știi tu, să am o viață normală. Ştiam 
asta. Dar încă doream să văd ce s-ar fi putut întâmplă dacă 
lucrurile erau altfel. 

— Ai aflat? 

Foley spuse: 

— Da, am aflat, fără să pară prea încântat de aceasta. Dar ce 
însemna asta? Era dezamăgit de ce aflase? Sau îi părea rău că 
jefuise toate băncile alea? 

Mai bine nu întreb, își spuse Buddy. Apoi cu voce tare: 

— Ce se întâmplă acum? 

— Suntem tot acolo unde eram înainte. 

— Nu vrei să plecăm de-aici? 

Foley sorbi din cafeaua lui îmbunătăţită. Spuse: 

— Dacă vrei să pleci, te înțeleg, dar eu rămân. 

— Ei, la dracu', spuse Buddy, dacă tu nu ești îngrijorat - un 
băiat mare și sensibil ca tine... Cred că ar trebui să ne mutăm la 
alt hotel, totuși, să nu fim așa aproape. 

— N-am nimic împotrivă. 

— Ea știe că Glenn e aici? 

— Cred că da, dar mă îndoiesc că l-a localizat. 

— Glenn e agitat, stând cu tipii ăia. White Boy și Kenneth 
ăștia sunt genul care probabil nu știu nici măcar să-și scrie 
numele, dar știu totul. M-au dus pe la Cinematograful de Stat, e 
un cinema oarecare pe bulevardul Woodward. Dacă zăpada nu 
era până la fund puteam s-o luăm pe jos. Camioanele alea de 
sare fac zăpada nămetți pe mijlocul drumului, apoi o duc 
altundeva, probabil o aruncă în râu. 

— La ce oră sunt meciurile? 

— Incep la opt. 

— Hai să mergem pe la zece. Ti-au spus de ce nu era și 
Snoopy acolo? 

— Cică era ocupat. Când îi spuneam Snoopy discutând cu 
Glenn, Glenn se uita la White Boy și îl vedeam pe White Boy în 
oglindă uitându-se urât la mine. Dacă lucrăm cu dobitocii numai 
o dată, o să-mi fie de-ajuns. 

— Doar am ajuns până aici, spuse Foley. 

— M-au dus și pe la Clubul Atletic din Detroit, spuneau că 
Ripley merge să ia prânzul acolo aproape zilnic, iese pe la 
mijlocul după-amiezii și pleacă acasă, într-un Chrysler Freeway. 
Glenn spunea că îl urmăresc pe Ripley încă din noiembrie. Vezi, 
dar Glenn nu i-a spus lui Snoop exact cât ar ieși din afacerea 
asta până să vină de data asta la Detroit. 

— De ce au nevoie de Glenn? 

— Asta e o întrebare bună. 

— La ce au nevoie de noi? 

— Asta e o întrebare și mai bună. 

— O să avem grijă unul de celălalt, spuse Foley. 

Făceau asta de ani întregi. Buddy se uită la rulourile din 
pachetul „Continenta!”. 

— Mănânci alea? 

— Servește-te. 

— Am pușca iubitei tale, dar singurul mod în care o pot scoate 
din hotel e într-un geamantan. Sig Sauer-ul tău nu e o problemă. 

— Nu-l mai am, spuse Foley. 

Buddy întindea unt pe un croissant. Spuse: 

— Ce-ai făcut cu el? și mușcă jumătate din rulou. 

— I l-am dat înapoi. 

Buddy fu nevoit să mestece câteva secunde înainte să spună, 
cu gura plină încă: 

— Dacă vrei să lăsăm totul baltă și să plecăm în California, 
conduc eu. 

e 

Vocea lui Burdon, sunând răbdătoare, spuse: 

— Karen, tocmai am vorbit cu oamenii noștri de-acolo, mi-au 
spus că nu te-au văzut sau auzit până acum. Răbdător, și apoi 
adăugând o notă de surpriză în tonul vocii sale: oare cum e 
posibil? 

— Am fost ocupată, spuse Karen. Tinea telefonul între umăr și 
obraz, ridică ziarul și-l deschise la secţiunea de știri locale. 
Daniel? „Trei persoane împușcate mortal într-un jaf la o casă 
particulară.” Azi-noapte, în timpul unei ninsori. Poliţia din Detroit 

e de părere că unul din spărgători s-ar putea să fie unul despre 
care am întrebat eu zilele trecute când am fost pe-acolo, 
Maurice Snoopy Miller. Victima conducea acasă o „fabrică” de 
droguri și tipul ăsta obișnuia să facă afaceri cu ei. 

— Snoopy, spuse Burdon. 

— Da, e un prieten al lui Glenn Michaels. S-au cunoscut la 
Lompoc, și Glenn le-a spus celor de la Brigada Antidrog că a stat 
la Maurice în noiembrie trecut când a fost aici. 

— Karen, tu eviți întrebarea mea. Cum se face că nu te-ai dus 
să vorbeşti cu oamenii noștri? 

— Nu am nimic să le ofer. Vin la ei cu mâna goală spunând că 
vreau să ajut, ei or să zică, bine, treci și pune cafeaua la făcut. 

— Le-am spus că vii. 

— Da, și ei ce-au spus? 

— Se gândeau că având în jur de două sute de agenţi în statul 
Michigan și încă o grămadă de șerifi, au destul ajutor. 

— Vezi? Nu vreau să mă duc până nu am ceva să le dau, ca și 
cum mi-aş plati intrarea, și știu că sunt pe cale să-l localizeze pe 
Glenn. De fapt, mă duc la meciurile de box din seara asta, și am 
toate motivele să cred că el va fi acolo. 

— „Toate motivele să cred” e ca și cum mi-ai spune că ai 
impresia că o să fie acolo. Tot ce vreau să spun, Karen, dacă îl 
reperezi pe Glenn, e să chemi întăriri. Dacă nu l-ai reperat, vii 
acasă și găsim noi ceva de făcut și pentru tine. Ai profitat de 
mine, fetițo, m-ai prins într-un moment de slăbiciune. 

— Cum ţi-a ieșit cu meciul de Super Bowl? 

— Cu distribuţia punctelor pe care-o aveam, stăteam bine 
până când ai venit tu. 

— Eu am câștigat o pereche de pantofi, de la tatăl meu. 

— Dar în legătură cu Foley? Ai auzit ceva? 

— Eu pe Glenn vreau să-l prind, el este cheia. 

— Karen, dacă faci vreo tâmpenie și sunt transferat în Alaska, 
ca agent rezident... 

— Mă iei cu tine, spuse Karen. 

— Poţi să pui pariu că așa o să fac. 

Karen spuse: 

— Bine, atunci.. 


Ar fi trebuit să spună: 

— Tu de fapt speri să fac o tâmpenie, nu? Nu credea că a 
făcut, încă; pentru că nu se gândea la timpul petrecut cu Foley 
ca fiind greșit din punct de vedere moral, și dacă nu era. Și dacă 
teoretic nu-l ajuta și nu îi era complice, ci doar viola un cod 
comportamental, putea să trăiască și să nu se simtă vinovată. 
Când era mult mai mică mergea la biserică să se confeseze și 
spunea: 

— Binecuvântează-mă, părinte, căci am păcătuit. Am furat un 
ruj de la Burdine's și am lăsat un băiat să-mi atingă sânii, dar n- 
am făcut nimic. Dacă simţea nevoia să spună mai mult de atât, 
se putea să adauge că fumase ţigări după ce-i promisese mamei 
ei că nu mai face. Preotul o punea să zică de zece ori „Tatăl 
Nostru” și „Ave Maria”, o absolvea, ea se căia pentru păcatele 
ei, într-un fel, și vinovăția - în orice grad exista - dispărea. De 
atunci, în ultimii cincisprezece ani sau ceva de genul ăsta, Karen 
nu se mai dusese să se confeseze pentru că rareori se simțea 
vinovată. Dacă avea dubii, vorbea cu tatăl ei despre ce făcuse. 
Sau își imagina că vorbea cu tatăl ei, ceea ce pentru Karen era 
cam același lucru. 

Karen: Am petrecut cam șapte ore cu Foley. 

Tatăl ei: Nu-mi spune chiar totul. 

Karen: Nu-ţi face griji. Înţelegi faptul că am luat o vacanţă? 

Tatăl ei: Așa cum pui tu problema, da. 

Karen: Nu era nicio limită de timp specificată. 

Tatăl ei: Dar acum sunteți la loc în joc, gata cu vacanțele. 

Karen: Așa se pare. 

Tatăl ei: Trebuie să faci mai mult decât atât. Trebuie să 
accepţi acest fapt. 

Karen: Bine. 

Tatăl ei: Care sunt opţiunile tale? 

Karen: Dacă îl găsesc? Il arestez. 

Tatăl ei: Ce altceva? Dacă încearcă să scape? Dacă te 
ameninţă cu arma? 

Karen: Nu mai are armă. 

Tatăl ei: Vrei sau nu vrei să facem asta? 

Karen: Scuză-mă. 

Tatăl ei: Dacă se opune arestării, încearcă să scape, te pune 
într-o situaţie în care trebuie să folosești arma? Ai putea s-o 
faci? 

Karen: Nu cred. 

Tatăl ei: Dacă vrea să fugi cu el? 

Karen: Nu aș merge. l-am spus și lui asta. 

Tatăl ei: L-ai lăsa să scape? 

Karen: Nu. 

Tatăl ei: Atunci vei fi nevoită să-l împuști, nu? 

Karen: Nu știu. 

Tatăl ei: El te-ar împușca pe tine, dacă ar fi nevoit? 

Karen: Nu știu. 

Tatăl ei: Ţi-a spus că nu se mai întoarce la închisoare. 

Karen: Da. 

Tatăl ei: Atunci a cui alegere e, de fapt, dacă va trebui să-l 
împuști? 

Karen: Așa înţelegi tu să faci situaţia mai ușor de suportat? 

Tatăl ei: De ce te-ai făcut șerif? 

Karen: Nu ca să împușc oameni. 

Tatăl ei: Nu, dar posibilitatea asta este un lucru cu care 
trebuie să te împaci. Ești în stare s-o faci? 

e 

În timpul după-amiezii Karen stătu în cameră și văzu un film 
pe care îl mai văzuse de cel puţin două ori, Repo Man, pentru că 
era cu Harry Dean Stanton și îi amintea de Foley. Nu cum arăta 
- nu semănau chiar deloc - ci felul lui de a fi: amândoi bărbaţi 
adevăraţi care păreau plictisiţi de ceea ce erau, dar nu aveau ce 
face. Blocaţi, suportându-și viețile așa cum fac oamenii care se 
trezesc în slujbe care nu le plac, dar fără să aibă încotro să 
apuce. Se întreba dacă Foley avusese vreodată țeluri. Sau dacă 
ideea lui despre viață era mai mult decât zăcutul prin casă, 
urmărind filme. 

e 

Buddy spuse că merge până afară, să vadă dacă sunt 
prostituate prin zonă, poate să urce cu una în cameră. Foley își 
imagină o biată fată stând în ninsoare în cizme albe, îmbrăcată 
sumar, cu o haină de blană jerpelită pe deasupra, tremurând, 
împroșcată cu noroi de mașinile care treceau; dar se îndoia că 
ar sta acolo în realitate. Îi ură noroc lui Buddy și apăsă 
butoanele telecomenzii până găsi un film. Repo Man, un film 
tare pe care-l mai văzuse de câteva ori. Bătrânul Harry Dean 
Stanton alegându-se cu resturile ca întotdeauna. Distractiv de 
văzut, însă. Ăsta era cel în care deschideau capacul 
portbagajului și vedeau o strălucire ciudată. Ca și-n Sărută-mă 

mortal, strălucirea ciudată din portbagaj de la încuietoare, pe 
care o folosiseră din nou în Pulp Fiction. Filme cu străluciri 
ciudate - un fel de material radioactiv, dar ce caută acolo nu se 
explică niciodată; sau dacă fusese explicat, Foley ratase 
momentul. Îi plăceau genul acesta de filme. Puteai să te 
gândești la el după. Când nu aveai nimic de făcut, ca să încerci 
să-ţi dai seama cu ce fusese filmul. 

e Capitolul 22 


Maurice se ridica de la masă și mergea de-a lungul 
avanscenei strigând la boxeri: 

— Insistă și dă tare, insistă și dă tare. Nu era în drumul 
spectatorilor, ringul era sus pe scenă, dar era enervant și Glenn 
ar fi vrut să tacă dracu' din gură. Maurice se întorcea la masă și 
pleca Kenneth, mergea într-o parte a scenei unde stăteau mai 
mulţi bărbaţi, tipi masivi de culoare, și Kenneth stătea și el cu ei 
între runde, drogat cu metamfetamină, și numai gura lui se 
auzea. Glenn nu mai văzuse niciodată atâţia tipi negri și mari la 
un loc care să nu poarte echipamente de fotbal sau baseball. In 
afară de el și White Boy Bob mai erau încă cinci sau șase 
persoane albe în întreg cinematograful. Chelneriţa aducea un 
rând și White Boy își dădea berea pe gât în jos din trei sau patru 
înghiţituri, dădea un pumn în umărul lui Glenn și îi spunea, 
haide, dă-o peste cap: 

— Bei ca o fetiţă, și se uita împrejur ca să vadă dacă mai era 
vreun cretin care găsea că e amuzant. Bărbaţii negri cu soțiile 
lor de la mesele alăturate se uitau urât doar, tolerându-l datorită 
lui Maurice. 

Acolo unde fuseseră scaunele pentru spectatorii de film, erau 
acum rânduri de mese rotunde de bar de noapte: câte un rând 
pe fiecare din cele patru nivele, fiecare urcând o treaptă față de 
precedentul prin cinematograf către bar: unul lung, și întunecat 
acolo sus, departe de luminile ringului. In spatele barului era 
culoarul care traversa sala dintr-o parte în alta, cu o scară la un 
capăt care ducea la toaletă. După această porţiune era holul 
exterior cu un mic bar amplasat într-o parte. 

Un boxer de la unul din cluburile de box Kronk era anunţat, 
muzică rap bubuia din boxe și o procesiune de manageri, 
antrenori și lingăi ai boxerilor apăru pe o ușă laterală a 
culoarului. Acum femeile se îngrămădeau din public, dansând, 
făcând cu mâna, când într-un târziu, apăru și boxerul, ca să urce 
pe scenă, apoi în ring, îmbrăcat în roșu și auriu, ca să boxeze 
patru runde pentru două sute de dolari. Ciucurii aurii de pe 
pantofii lui înalţi roșii săreau acum când boxerul își încălzea 

umerii cu lovituri scurte, vânzolindu-se în partea lui de ring. 
Privindu-l din partea cealaltă, un puști alb din afara orașului sau 
poate un mexican încercând să pară calm, neimpresionat, fugea 
schimbând brusc direcţia și făcea joc de glezne în pantofii lui 
simpli, negri ca să facă ceva, așteptând să se termine 
spectacolul de rap și arbitrul, cu papionul lui și mănușile de 
latex, să îi cheme în mijlocul ringului. 

Imediat ce ajunseseră aici, Glenn încercase să găsească o 
cale să obţină cheile mașinii de la White Boy - ascultându-i pe el 
și Kenneth discutând despre noaptea trecută, rânjind unul la 
celălalt, spunând că mâine, frate, mâine era zi de salariu, 
discutând despre spargerea locuinţei lui Ripley. Glenn îi asculta 
pe cei doi cretini și îl privea pe Maurice, dansând de la o masă la 
alta ca să dea mâna cu fraţii lui negri, să-și atingă pumnii în 
stilul lor ritual, Maurice, băiatul la modă, un fante, cu șapca 
așezată ca lumea pe cap, cu ochelari de soare... 

— Ca să trec neobservat, îi spusese Maurice. Fără haină. La 
meciuri, sunt de neobservat până în pânzele albe. 

Veniseră aici în Lincoln-ul Town Car, White Boy condusese, 
deci White Boy avea cheile. 

Glenn se dusese jos la toaletă și niciunul din cretini nu fusese 
trimis să stea cu ochii pe el; așa că era destul de sigur că putea 
să se strecoare afară de-aici, să traverseze bulevardul 
Woodward până unde era parcat Lincoln-ul și dacă avea cheile, 
rahat, ar tăia-o de-aici, ar fi în drum spre California. Furase 
mașina dintr-o parcate din West Palm: hotărâse să ia Lincoln-ul - 
parcat chiar în față, gata de drum - și când paznicul parcării era 
ocupat cu mutatul mașinilor, Glenn se furișase în ghereta lui și 
luase cheile Lincoln-ului de pe poliţă - se pricepea la chei - apoi 
așteptase momentul potrivit pentru a se strecura la volan și a 
demara. Işi adusese și uneltele cu el în ziua aceea, nedecis în 
legătură cu metoda pe care urma s-o folosească pentru a face 
rost de o mașină, iar sculele se aflau acum în portbagajul 
Lincoln-ului, mașina așteptându-l chiar peste drum. Dar White 
Boy avea nenorocitele de chei în buzunar. 

Să intre în mașină nu era o problemă, era descuiată. Când 
ajunseseră aici, White Boy nu știuse unde era butonul care 
încuia ușile, așa că Glenn îi spusese: „Lasă, încui eu”, stând 
afară din mașină, cu portiera din spatele șoferului deschisă 
White Boy plecase și Glenn întinsese mâna ca și cum ar fi 

apăsat butonul care încuia portierele, îi văzuse pe toți trei deja 
traversând strada către cinematograf, și tot ce făcuse fusese să 
închidă ușa. Se rugase la Dumnezeu ca și torpedoul să fie 
descuiat dacă portierele erau, ca să poată umbla înăuntru să 
apese butonul care deschidea portbagajul. Să-și scoată uneltele, 
să folosească patentul ca să smulgă contactul și era dus! White 
Boy putea să păstreze cheile. Dar dacă torpedoul era încuiat, 
era terminat. Trebuia să găsească ceva ca să forțeze 
încuietoarea. Dar dacă dura prea mult - chiar dacă reușea să 
deschidă portbagajul - Maurice ar fi trimis cretinii după el. 

Torpedoul trebuia să fie deschis. Era unica lui șansă să scape 
de oamenii ăștia. 

O să aștepte... Nu, mai bine pleacă chiar acum. Se auzi 
gongul, se termina o rundă și Maurice se ridica, îndreptându-se 
spre scenă. 

Glenn așteptă câteva momente înainte să spună: 

— Frate, berea asta trece prin mine. Tre' să mă duc să mă piș. 
Ezitase pentru că se aștepta ca White Boy sau Kenneth să se 
uite urât la el sau unul din ei să spună că și el trebuia să 
meargă. 

White Boy nu spuse decât: 

— Și la ce ne spui nouă? Ai nevoie de cineva care să-ţi ţină 
cocoșelul? 

Glenn era dispus să râdă. Spuse: 

— O să trebuiască să folosesc amândouă mâinile, dar mă 
descurc. 

În timp ce se îndepărta, cretinul spuse: 

— Hei, Glenn? Scutur-o ușor. 

Glenn era deja cu spatele la White Boy și nu mai trebuia să 
râdă sau măcar să zâmbească. Trebuia să plece de-aici, rapid, 
departe de cretinii ăștia. Dacă nu reușea să deschidă 
portbagajul și să pornească mașina, la dracu’, fugea pe jos până 
în California. 

e 

Doi tineri în jachete cu roșu și auriu de Kronk se ocupau de 
pază în holul exterior. Karen apăru în haina ei de cașmir 
bleumarin, cu o pălărie de lână bleumarin acoperindu-i părul, 
blugi și bocanci, și băieţii de la pază zâmbiră și o întrebară ce 
mai face. Ea răspunse că bine. Ei cerură voie să o caute în 
geantă. Ea le arătă legitimaţia și steaua de șerif și spuse: 

— Asta e tot ce aveţi nevoie să știți, corect? 

Ei spuseră „bună” și păreau bucuroși să o vadă, rânjind, 
privind-o din cap până-n picioare în haina lungă, când se 
îndepărta prin holul exterior luminat către sala întunecată. De la 
bar cercetă cu privirea rândurile de mese pe nivele descendente 
și scena, ringul gol, se uita după albi, muzică rap se auzea din 
boxe de undeva, câteva femei se ridicau de la mese ca să 
danseze pe muzică. Karen văzu un cuplu alb într-o parte și doi 
bărbaţi albi în față, în primul rând de mese. Barmanul o întrebă 
ce dorește și ea spuse: 

— Numai puţin. Cel mai mic dintre tipi se ridica de la masă, 
celălalt râdea. Cel mai micuţ se întoarse, nu râdea - era Glenn - 
și o luă în direcţia aceasta printre mese. Karen se răsuci și se 
uita la barmanul care aștepta comanda. Ea spuse: 

— Nu chiar acum, și întoarse capul suficient cât să-l vadă pe 
Glenn oprindu-se la capătul barului și uitându-se înspre mese, 
fără să se grăbească, înainte să se miște și să dispară din 
vedere. Se ducea la toaletă - Karen era destul de sigură - în 
pulover, fără haină. Fu surprinsă atunci, după ce plecă din locul 
ei, să-l vadă ieșind prin hol, grăbindu-se. Nu se putea s-o fi 
observat; trebuia să fie din altă cauză. Așteptă până când Glenn 
era afară pe ușă și abia atunci plecă după el. Spuse: 

— Am uitat ceva, trecând pe lângă cei doi tipi de la pază. 
Afară, îl văzu pe Glenn traversând în fugă bulevardul larg plin de 
zăpadă murdară, pe lângă faruri de mașini târându-se prin 
mocirlă, și în parcare, dispărând în rândul de mașini cu fața la 
stradă. Karen îl urmări, ajunse în parcare, dar acum nu-l mai 
vedea își puse mănușile plimbându-se printre mașini, oprindu-se 
să asculte, așteptând să audă un motor pornind. Singurele 
sunete care se auzeau veneau dinspre stradă. Ajunse pe unul 
din culoarele dintre rândurile de mașini și zări interiorul unei 
mașini, aproape drept în faţa ei, cu lumina aprinsă, apoi stinsă 
când auzi zgomotul unei portiere închizându-se. Ş 

Karen veni lângă mașină pe partea cu locul mortului. li văzu 
conturul în întuneric: Glenn la volan aplecat pe jumătate în 
dreapta sa, cu părul atârnându-i... Se părea că încearcă să 
forțeze ușița torpedoului. Capul lui se smucea într-o parte și alta 
când Karen deschise ușa și văzu albul ochilor lui Glenn, ochi 
mari ca niște farfurii privind-o în lumina care se aprinsese, Glenn 

îndreptându-se brusc în timp ce ea urca în mașină. Portiera se 
închise și era întuneric din nou. 

— Glenn, nu cumva încerci să furi mașina asta? 

El spuse: 

— Isuse! Nu pot să cred. 

jalnic. Aproape îi părea rău pentru el. 

— Îți distrug viaţa, spuse Karen, nu-i așa? 

El ridică mâinile goale. 

— Nu am cheile. 

— Am observat. 

— Vreau să spun că nu fur nenorocita de mașină. 

— Nu? 

— Am furat-o deja. Săptămâna trecută sau când o fi fost, în 
West Palm. Nu se poate s-o mai fur o dată, nu? Nu reușesc nici 
măcar să-mi scot sculele din rahatul ăsta de portbagaj. 

— Stai un pic să văd dacă înţeleg, spuse Karen. Vrei s-o tai, să 
fugi departe de tipii ăia. Asta este? 

— Mă vezi pe mine acolo? 

— Și unul din ei are cheile. 

El spuse: 

— Da, dând din cap. Ascultă, fac pe mine de nu mai pot. 

— Cei doi tipi cu care erai - ăla nu e Maurice Miller, nu? l-am 
văzut poza de cazier lui Snoopy și nu arăta ca el. 

— De unde știi tu de el? 

Săracul de el, uluit; disperat, de asemenea, uitându-se înspre 
cinematograf. Karen aruncă o privire în acea direcţie. Tot ce 
puteau observa de-aici, peste acoperișurile mașinilor, erau firma 
și numele „STATE” luminate. Karen spuse: 

— E una din acele zile, nu? Nimic nu pare să meargă ca 
lumea? Glenn, îţi știu povestea vieţii, cine îţi sunt prietenii, unde 
ai fost, și acum se pare că și încotro te îndrepţi. 

— O să mă arestezi pentru că am furat o mașina? 

— Pentru mașină, pentru ajutor și complicitate la o evadare 
din închisoare, și conspirație la făptuirea a ceea ce ai venit tu 
aici să faci. Spune-mi, Glenn, te-ai specializat în efracții la 
domiciliu acum? 

El spuse: 

— Isuse! dând din cap. 

— Ca aceea de azi-noapte, spuse Karen. Ai fost acolo, nu-i 
așa? 

— Nu mai spun niciun cuvânt, vorbesc serios. Isuse Cristoase, 
nici măcar nu știu despre ce vorbești. 

— Pune mâinile în partea de sus a volanului. 

— Pentru ce? 

— Ca să îţi pun cătușe. 

— Vorbești serios? Ascultă, tipii ăștia pot să apară aici în orice 
moment să mă caute. Sunt niște animale, sunt groaznici. Nu 
glumesc. Aveam de gând să fug și asta e tot ce vreau să fac, să 
plec cât mai departe posibil de băieţii ăia. 

— Te sperie? 

— Mi-a îngheţat sângele în mine de frică, și nu mi-e rușine să 
recunosc. 

— A fost și Foley cu voi? 

— Când? 

— Azi-noapte. Pe la ce oră aţi dat lovitura la casa de droguri? 

— Am spus că nu discut cu tine. Nu sunt implicat în ce-or face 
ei, la fel cum nu l-am ajutat pe Foley să evadeze. Chiar tu ai 
spus așa. 

— Da, ei, am greșit și eu. Unde crezi că se află Foley acum? 

— De unde să știu eu? 

— Vrei să-mi spui că nu v-aţi întâlnit? 

— Ceea ce-ţi spun e că trebuie să mă piş. Vorbesc serios, e 
rău de tot. 

— La ce oră aţi dat lovitura la casa cu droguri? 

— Nu știu despre ce vorbești. 

— Glenn, spune-mi ce au de gând să facă prietenii tăi și 
facem un târg. 

— Ca de exemplu. 

— Te las să faci pipi. 

— Ce mai târg! 

— Unde vrei tu. 

El ezita. 

— Pe bune? 

— Oriunde, spuse Karen. Glenn, la ce oră au dat băieţii ăia 
spargerea la casa cu droguri? 

Ezită din nou. 

— Seara devreme. Nu prea știu, pe la șapte. 

Karen scoase o ţigară din poșetă și o aprinse cu chibrituri de 
la hotel. Trase un fum adânc și suflă încet fumul afară. La șapte, 
și pentru încă cel puţin două ore, Foley fusese cu ea la hotel. 

— Pot să mă duc să mă piş? Te rog. 

Cum făcu Karen: îl lăsă să urineze pe o laterală a mașinii, cu 
geamul lăsat, în timp ce-i povestea despre Richard Ripley, 
escrocul de pe Wall Street, de unde urma să îl răpească și să-l 
ducă la casa lui din Bloomfield Hills, mâine după-amiază târziu. 
Karen dădea din cap în timp ce asculta. Auzise de Ripley și știa 
că făcuse pușcărie la Lompoc. Voia să știe exact unde locuia, 
apoi întrebă: 

— Dar Foley? 

— Era vorba să meargă cu ei, spuse Glenn, aplecându-se 
până în dreptul ferestrei. Dar nu știu, nu a apărut în seara asta. 

— Nu știi unde stă? 

— N-am nici cea mai vagă idee. 

— Unde vă întâlniți mâine? 

— Ascultă, îngheț aici afară. 

— Unde vă întâlniți? 

— Nu s-au hotărât. Se îndreptă pentru a se uita înspre 
cinema, apoi se aplecă pentru a se uita pe geam iar. Poate ai 
ceva în mașină cu care să forțăm portbagajul. Știi tu, cu cricul. 

— Crezi că Foley a renunțat? 

— Nu știu - nu sunt tocmai confidentul lui. Glenn se îndreptă 
din nou, îmbrăţișându-se. Îmi îngheaţă fundul. 

— Vrei să pleci de-aici, spuse Karen, fugi, o să te încălzești. 
Dar ascultă, Glenn! Dacă m-ai minţit... 

— Știu, o să mă găsești. Doamne, te cred. Mă tot gândesc, 
dacă nu m-ai fi dus la curtea federală vara trecută... 

— Nu ne-am tot întâlni așa? 

— Nici nu ai știi cine sunt. 

Karen spuse: 

— Dacă nu te cunoșteam, Glenn, până mâine ai fi la 
închisoare sau mort. Privește lucrurile așa. 

e 

Oamenii plecau când ajunseră Foley și Buddy. Găsiră masa, 
White Boy și un negru stăteau acolo. Maurice cobori de pe 
scenă. Spuse: 

— Unde aţi fost? Cu asprime în ton. Aţi pierdut băieţii 
adevăraţi, aţi ajuns doar la meciurile de încheiere. Ei, rahat, 
trageți-vă câte un scaun. Se adresă apoi bărbatului negru de la 
masă: Kenneth, dânsul este domnul Jack Foley și dânsul este 


182 


domnul Buddy, renumiţi spărgători de bănci și pușcăriași, spun 
că vor să ne ajute. 

Foley puse mâna pe un pardesiu aruncat pe spătarul unui 
scaun de la masă. 

— Cine stă aici? 

— Tovarășul vostru, Glenn, spuse Maurice. Doar că s-a dus la 
toaletă acum o oră și nu s-a mai întors. 

Foley îi aruncă o privire lui Buddy. 

White Boy, rânjind la ei, spuse: 

— Cred că a căzut înăuntru. 

— l-am trimis pe ăștia doi să-l caute, spuse Maurice. Au venit 
înapoi scuturând din cap. 

— Glenn avea mașină? 

— Una cu care a venit din Florida. Am venit toți cu ea în seara 
asta. 

— Păi, dacă și-a lăsat haina, spuse Foley, și lipsește de o oră... 

— Hei, înţeleg ce vrei să spui. Glenn nu a vrut să știe nimeni 
că pleacă. Omule, știu asta. L-am trimis pe White Boy la loc 
afară, să vadă dacă mai e mașina acolo, să verifice. White Boy 
avea cheile, dar cunoscând obiceiurile lui Glenn, m-am gândit c- 
ar fi bine să verifice, înţelegi? Mașina e încă acolo și Glenn nu e 
de găsit. 

Foley spuse: 

— Toată lumea e undeva, Snoop. Unde stă Glenn? 

— La mine acasă. Maurice întoarse capul spre ring, privi 
câteva secunde și strigă: 

— Reggie, împinge-te în el și lovește, omule. Împinge-l. Se 
întoarse iar spre Foley. De ce nu luaţi tu și Buddy loc să bem 
ceva împreună? Ce vreți? 

— Plecăm, spuse Foley. 

— Ce dracu' tot vorbești acolo? 

— Snoop, dacă nu știi unde e Glenn... 

— S-a răzgândit omul, asta e tot, și a plecat .A hotărât că nu 
face față. 

— Glenn e păsărică de muiere, spuse White Boy. N-a făcut 
nimic altceva aseară decât să privească. 

Buddy întrebă: 

— Unde se întâmpla asta? 


O chelneriță veni în timp ce întreba el și îi întrebă dacă vor 
ceva. Foley scutură din cap; la fel și Buddy. Chelneriţa goli 
scrumiera într-un șerveţel și plecă, iar White Boy spuse: 

— Dacă citeaţi ziarul vedeați. 

Maurice spuse: 

— White Boy, asta e altă poveste. Înțelegi? N-are a face cu 
faptul că ne aflăm aici. 

— Se tot uită la mine, spuse White Boy, arătând cu capul spre 
Buddy. ` 

— Nu mă pot abține, spuse Buddy. Il aud pe Snoop că-ți zice 
White Boy, nu reușesc să înțeleg de ce-i lași. 

— Așa mi se spune la Kronk, de când mă antrenam acolo. 

— Boxai, nu? 

— Chiar aici și la Palace. 

— E ceva de capul tău? 

— Vrei să afli? 

Buddy spuse: 

— Ai făcut vreodată pușcărie? 

— Întreabă dacă scoţi ochi, spuse Maurice. Dacă muști urechi. 
White Boy are mișcările lui personale. Dar ajunge cu asta. Uite, 
spuse Maurice. Luându-l pe Foley de braț și făcând câţiva pași 
ca să stea cu spatele la masă. De ce îţi faci griji din cauza lui 
Glenn? Ce știe el? 

— Credeam că totul, spuse Foley, privindu-i pe boxeri dându- 
și pumni și șicanându-se unul pe celălalt, unul din ei răbdător în 
mișcări, celălalt lovind sălbatic și ratând. 

— Glenn știe tot ce era vorba că facem mâine, spuse Maurice. 
Îl răpim pe tip când iese de la club, și mergem acasă cu el. 
Glenn ar putea să povestească cuiva asta, da, dar nu înseamnă 
nimic. Înțelegi? Am schimbat planul. Glenn nu știe, pentru că în 
timp ce vă așteptam pe voi a plecat. Nu mai are loc mâine. 

Foley spuse privind boxerii: 

— Meciul ăsta nu durează patru runde. 

Maurice aruncă și el o privire. 

— Nici măcar două. 

— Doar nu vrei să spui că e aranjat. 

— Nu trebuie să aranjezi nimic ca să îţi dai seama cine o să 
câștige. Este vorba de alegerea adversarilor, cum îi potrivești, 
pe cine aduci să lupte cu băiatul tău. Înţelegi? 

Foley se uita în continuare la ring. 

— Dacă nu are loc mâine, atunci când? 

— În noaptea asta, spuse Maurice. Cum plecăm de-aici. Oprim 
pe la mine pe-acasă ca să luăm ce ne trebuie și mergem la 
treabă. 

Foley spuse: 

— Dă-mi un minut, și se mișcă spre Buddy întorcându-se cu 
fața la masă. În spatele lui îl auzi pe Maurice spunând: 

— Ai două minute, și asta-i tot. Hotărâţi-vă. 

Foley se întoarse din nou spre el ca să stea aproape. 

— Nu-ţi ceream permisiunea. Buddy și cu mine o să mergem 
la bar. O să stăm cât o să fie nevoie. S-ar putea să nu ne oprim 
din mers. Dacă ne întoarcem, se înțelege că facem fifty-fifty, 
jumătate pentru noi. Cum împarţi jumătatea ta depinde de tine. 

— Putem să ne înțelegem, spuse Maurice. 

— Nu, rămâne așa cum am zis eu, Snoop. 

Foley plecă și Buddy îl urmă la bar, porţiunea aceasta 
întunecată departe de luminile ringului. 

— Vrea s-o facem în seara asta. 

— Care e diferenţa, în noaptea asta sau mâine? 

— Glenn. S-ar putea să ne întindă o cursă. 

— Glenn e întotdeauna un risc, spuse Buddy. Doar am ajuns 
până aici. 


e Capitolul 23 


Karen îi spuse tatălui ei că nu putea să doarmă. El spuse: 

— Chiar așa? Eu dormeam destul de bine, până a sunat 
telefonul. Nu era nimic la televizor despre fetița mea, așa că 
probabil am aţipit. Acum observ că am ratat Letterman. Ce s-a 
întâmplat? 

li povesti că îl găsise pe Glenn Michaels și că-l făcuse să-i 
spună ce se întâmplă, tatăl ei spunând: 

— Dar ce avantajos târg i-ai propus! L-ai lăsat să plece? 

— Să apar cu Glenn la secţia | pentru că a furat o mașină în 
Florida, spuse Karen, să fiu nevoită să explic unui locotenent sau 
sergent ce caut aici? S-ar putea să se uite la mine și să-și zică - 
nu știu ce, dar probabil că trebuie să ia controlul situaţiei. 
Înţelegi la ce mă refer? Nu numai că nu m-a mai văzut niciodată, 
sunt o fată care flutură o insignă de șerif în față, un agent 
federal încercând să-i spună unui poliţist de stradă despre o 
efracţie de domiciliu planificată. Ar trebui să mă verifice. Nu am 
mai avea cu ce să-i mai acuzăm pe ceilalţi; tot ce am e o mașină 
furată. Așa că i-am dat drumul și l-am sunat pe Raymond Cruz. 

— Cel cu care te-ai văzut zilele trecute. 

— Da, și i-am spus toată povestea. Mă interesa cum e cu 
jurisdicţia. Dacă tipii ăștia sparg o casă în Bloomfield Hills, 
tinutul Oakland, ar fi cazul să iau legătura cu poliţia de acolo, 
departamentul șerifilor de-acolo? Nu mi s-a părul nimic federal, 
așa că de ce să sun la FBI. Corect? 

— Pare logic. 

— Ti-am spus că Raymond e inspector, e la infracțiuni 
împotriva persoanei, proprietăţii și atacuri sexuale. 

— Îmi amintesc asta. 

— Conduce de asemenea și Forțele de Intervenţie în 
infracţiuni Violente și sunt legaţi de toată poliţia locală, șerifii 
ținutului și FBI. Biroul e implicat, la fel și ATF, pentru că aproape 
în toate efracțiile se intră în case de droguri după bani și arme. 
Asta e tot, pe dinăuntru și pe dinafară. 

— Dar asta e altfel, spuse tatăl ei. 


— Din câte știm sau presupunem noi, da. Casa lui Ripley ăsta 
din Bloomfield Hills nu prea pare a fi o casă de droguri, chiar 
dacă el a făcut închisoare. Îţi aduci aminte de Ripley? 

— Dick Jefuitorul, cu afacerile din interior. Da, cred că e genul 
la care s-ar găsi numerar în casă. 

— Oricum, Raymond a spus că nu contează unde e casa, 
infracțiunea intră sub jurisdicţia trupelor de intervenţie, și 
federalii ar fi implicaţi datorită răpirii din plan. 

— Ce răpire? 

— ÎI ridică pe Ripley mâine când iese de la Clubul Atletic din 
Detroit - e în centru, pe undeva pe-aici. Unul din ei se suie în 
mașină cu el și restul băieților îi urmează. Asta e răpirea. 

— Poliţia îl va anunţa pe Ripley? Or să-i spună ce se va 
întâmpla? 

— Raymond spune că nu, ar putea să le dea peste cap 
supravegherea. A spus ceva cam așa, ești nevoit să iei o decizie 
analizând mai multe variante. Varianta ideală ar fi să îi lași să îl 
ridice pe Ripley și să ducă la bun sfârșit jaful, să-i arestezi când 
ies din casă. Dar dacă există motive să crezi că viața lui Ripley 
s-ar putea afla în pericol, ar trebui să faci mișcarea înainte de 
asta. l-am spus lui Raymond că ăștia par să fie aceiași care au 
dat o lovitură azi-noapte și au omorât trei persoane. A spus că 
atunci ar trebui să-i ridice înainte de a ajunge la casa lui Ripley 
și înainte să fie dus înăuntru. 

— Dar ridicaţi-i pentru răpire, spuse tatăl ei, imediat cum îl iau 
pe Ripley. 

— Da, și îi pot lua la nivel de stat sau federal, una din două. 
Dar asta implică o altă decizie după analizarea mai multor 
variante. Dacă tipii ăștia sunt prea periculoși ca să lași unul din 
ei să urce în mașină cu Ripley, atunci nu ai niciun caz de răpire. 
Tot ce ai sunt niște tipi într-o mașină probabil furată și probabil 
înarmaţi. Dar ca să-i poţi băga doi ani la închisoare pentru port 
ilegal de armă trebuie ca arma să ajute la comiterea unei 
infracțiuni. Deci, îi lași sau nu să meargă până la capăt cu 
răpirea? 

Tatăl ei spuse: 

— Dacă Ripley, din cine știe ce cauză, nu merge mâine la 
club? Sau tipii ăştia hotărăsc să meargă direct la el acasă? 

— Mâine dimineaţă or să verifice casa, vecinătatea acesteia, 
să fie gata pentru o schimbare în plan. 

— Și tu ce o să faci? 

— Raymond a spus că pot să merg în mașină cu el mâine 
dacă vreau. Să fiu la locul faptei. 

— Dar să stai în spate? 

— De ce spui asta? 

— Când îi pun cătușele lui Olufsson, vrei ca el să te vadă? 

— Mă faci să mor de râs. 

— Vreau să spun Foley. Îl tot încurc cu tipul ăla din Stockholm. 

— Foley s-ar putea să nu fie implicat. 

— Speri tu. 

— Nu, Glenn a spus că Foley nu a apărut pentru întâlnirea din 
seara asta, de la meciuri. 

— Cum au fost? 

— Nu am stat. Am intrat înapoi ca să mă uit la Snoopy Miller, 
ca să-l pot identifica, și am plecat. 

— Foley ar putea totuși să se afle mâine acolo. 

— Nu știu, spuse Karen. S-ar putea. 

— Dar tu nu trebuie să fii acolo. 

Karen spuse: 

— Nu, și făcu o pauză. Tu ce-ai face? 

— Pe mine nu m-ar deranja deloc să-l văd arestat. Mă uit la 
poza lui în ziar, nu pot să spun că sunt impresionat. 

— Da, dar nu arată așa. E o fotografie veche. 

— Ei, dacă-l vezi curat și purtând costum, spuse tatăl ei, 
schimbă asta faptul că e un ratat? Un tip care și-a irosit întreaga 
viață? Da, aș fi acolo. l-aș prinde personal mâinile la spate în 
cătușe. Și m-aș asigura că se lovește la cap intrând în mașina 
poliţiei. 

— Mersi mult. 

— Tu m-ai întrebat. 

e 

Moselle privea de la o fereastră de la etaj. Văzu Lincoln-ul 
intrând pe alee și oprind destul de departe ca să lase loc încă 
unei maşini - un Oldsmobile, părea - să tragă în spatele lui. 
Strada fusese curățată cu plugul de zăpadă și mașinile lăsate în 
curbă erau îngropate în nămetți. Îi văzu pe Maurice și White Boy 
ieșind din Lincoln, și doi albi care arătau a polițiști ieșind din 
Olds. Unde era Kenneth? Unde era Glenn? 

Maurice urcă la etaj și aprinse lumina în dormitor, purtându-se 
de parcă ea nu era acolo, până când se aplecă și trase o valiză 

de sub patul dublu, în care își ţinea armele. Fără să se uite la ea 
spuse: 

— Cel cu paltonul închis la culoare e pușcăriașul cu cele zece 
mii pe capul lui. Nu știu dacă o să meargă sau nu, dar m-am 
gândit la o cale de-a colecta banii ăștia. 

— Unde e frate-miu? 

— Ne face rost de o mașină. 

— Unde e Glenn? 

— A hotărât să nu mai vină. 

— Ai ascuns bine cadavrul? 

— Ruşine să-ţi fie. Maurice scoase pistoalele din valiză, 
Moselle privindu-l, și le așeză pe pat, pistoalele și o cutie de 
muniţie de 9-milimetri. Glenn a hotărât că nu vrea nimic din 
afacerea asta, așa că a plecat. 

— Și tu l-ai lăsat? 

Maurice împinse valiza sub pat și se ridică spunând: 

— Mai dă tu din gură și riști să iei una peste bot. Mai pune-mi 
întrebări. Ăla în paltonul închis la culoare are grămada aia de 
bani recompensă pe cap și tot ca un pușcăriaș în curtea 
închisorii îmi vorbește. Știi ce zic? Ca și cum ar fi cineva cu care 
nu te pui. Da, ce îi spun lui Jack Foley e „rahat!” Mă gândeam să 
suni la poliție. Spui că l-ai auzit discutând cu prietenul lui la 
meciuri, părea că plănuiau să jefuiască pe careva. 

— De unde până unde să aud eu așa ceva? 

— Ai auzit, nu contează cum. Spui că bănuiești că e 
pușcăriașul evadat din locul acela din Florida despre care ai citit 
și că vrei recompensa. 

— Unde or să-l găsească? 

— La casa omului pe care l-a jefuit. 

— Mort, spuse Moselle, împușcat. 

— Așa s-ar părea, da. 

— Dar prietenul lui? 

— Același lucru. 

— Cine i-a omorât? 

— Nu știe nimeni. Poate omul din casa pe care au vrut s-o 
jefuiască. Sau valetul omului. Da, poate că valetul e de vină. 

— Sunt morți și ei? 

— Îmi închipui că se pare că Jack Foley i-a împușcat în același 
moment în care ei l-au împușcat pe el și pe prietenul lui, domnul 
Buddy. Cam așa ceva. Când mă întorc, îţi explic cum a avut loc. 

— Trebuie să spun cum mă cheamă, spuse Moselle, ca să ridic 
recompensa. Dacă spun, e ca și cum le-aș da și numele tău. Nu 
știi asta? 

— Îţi plac banii pentru haleală, îţi place să te cureţi cu băutura 
aia de poliomielită și să rămâi paralizată, dar nu-ţi place să 
muncești pentru astea. 

Maurice veni la fereastră ca să stea acolo să privească afară. 

— Mi s-a părut că-l aud. Da, uite-l pe Kenneth. A luat un 
camion de instalaţii și încălzire. Să pară că răspundem la un 
apel de urgenţă. L-a lăsat pe om furnalul. 

Moselle îl privi îndreptându-se iar spre pat și apucând armele. 
Ea spuse: 

— Sunt trei albi în casă. Dacă încerc să ridic recompensa asta 
de care vorbeşti, or să fie mai mulți albi în casa asta decât ai 
văzut de când ești. 

Maurice se întoarse spre ea cu un Smith de calibru 38 cu 
țeava scurtă și o Beretta de calibrul nouă. El spuse: 

— Ăsta e pentru Jack Foley, dându-i Beretta. Și ăsta e pentru 
prietenul lui, domnul Buddy. Ai grijă să le primească cât mă 
schimb eu. Eşti drăguță să faci asta pentru mine? 

— Nu dau niciun telefon la poliţie, spuse Moselle. 

— Mai vorbim când mă întorc. 

— Nu mă interesează dacă mă baţi, nu o fac. 

— lubito, spuse Maurice, să mănânci bătaie e nimic. 

Moselle avea mâinile în buzunarele capotului verde, una 
dintre mâini ţinând cartea de vizită pe care i-o dăduse Karen 
Sisco, cu numărul de la hotel trecut pe ea. 

a 

Când intră Kenneth, fără să-i bage în seamă, în sufragerie, 
White Boy se ridică și îl urmă prin hol în partea din spate a 
casei, poate bucătăria. Imediat după asta apăru femeia, le 
înmână fiecăruia câte o armă și plecă. Foley spuse: 

— Cum se face că nimeni nu vrea să stea de vorbă cu noi? 

Buddy verifică 38-ul, se ridică de pe canapea ca să-l bage în 
pantaloni la curea, și se uită în jos la Foley ţinând Beretta. 

— Ştii cum să umbli cu el? 

— Ar trebui, l-am văzut folosit destul în filme. 

Buddy luă pistolul de la Foley, verifică încărcătorul, trase 
piedica pentru a arma și i-l înapoie. 

— Ține cinșpe runde. Tu ai paisprezece acolo. 


— Crezi că ajunge? 

Buddy se așeză din nou. 

— Tipii ăștia sunt demențţi. 

Foley îl aprobă dând din cap. 

— Am observat. 

— Or să încerce să ne tragă pe sfoară. 

— Și eu cred. 

— Să ne lase morți la locul faptei. Uită-te la gunoiul din cămin. 

— L-am văzut. 

Maurice intră în sufragerie purtând o salopetă care arăta 
făcută la comandă, un tricou alb se vedea la gât, pe dedesubt. 
Foley spuse: 

— Asta se poartă acum când spargi și intri? 

— lei și pleci, așa se face, spuse Maurice. Fără să pierzi 
timpul. Îi bagi pistolul în gură omului și numeri până la trei. 
Unde sunt? 

Buddy spuse: 

— Cum o să-ţi răspundă cu arma în gură? 

— Asta e problema lui, spuse Maurice. Vreţi ceva de băut? Nu 
e nicio grabă. Mai bine așteptăm aici vreo două ore. Se uită la 
ceas. Unșpe jumate deja. Așteptăm să fim siguri că oamenii s-au 
aranjat în paturile lor. Venim, toţi sunt cu ochii lipiţi de somn. 
Ințelegeţi ce vreau să spun? 

Foley spuse: 

— Nu îţi faci griji din cauza lui Glenn? 

— Dacă ne-ar fi turnat, spuse Maurice, poliţia ar fi deja aici. 

— Sau poate așteaptă la casa omului. 

— Stai liniștit, o să verificăm. Ne uităm bine împrejur înainte 
de a intra. 

Buddy spuse: 

— Poate a murit. 

Și Maurice spuse: 

— Da, l-a călcat o mașină. Sau poate a alunecat pe gheaţă și 
și-a spart capul. Glenn a plecat de capul lui, asta e tot ce pot să 
vă spun. 

Buddy spuse: 

— Păi, trebuie să facem rost de altă mașină. Olds-ul ăla e cam 
curat. 

— Nu e nevoie, spuse Maurice. Mergem toţi cu camionul pe 
care ni l-a adus Kenneth. Omul care ne-a chemat nu mai are 
căldură în casă. Ne întoarcem, mașina voastră așteaptă aici. 

Foley se uită la Buddy. Buddy ridică din umeri. Maurice îi 
privea. 

Spuse: 

— Voi aveţi stilul vostru să jefuiţi bănci. Eu am stilul meu de a 
face astfel de treburi. Intrăm în casă, mergem direct la etaj. 
Orice merită furat o să fie în dormitorul omului, nouă din zece. 
Vă spun să faceţi ceva, cum ar fi să verificaţi celelalte camere? 
Să vedeţi dacă sunt oaspeţi în casă? O fac pentru că mă pricep. 
Ințelegeți? Nu pentru că vreau să fac pe șeful cu voi. Vedeti, 
băieţii mei știu ce trebuie să facă, așa că nu le prea spun multe. 
Dar s-ar putea să trebuiască să vă spun vouă să mergeţi aici, 
sau acolo. Înţelegeţi? Ce altceva? Spuneţi că vreţi să împărţim 
pe jumate. Ei, cu toate că noi am făcut toată munca până aici, o 
să fiu de acord cu asta, ca să nu stăm aici să ne certăm pe asta. 
Ne mișcăm repede, și e gata treaba. Aveţi întrebări? 

Buddy spuse: 

— Unde îţi sunt băieții? 

— Cred că în bucătărie. Vreţi să-l stârniţi pe White Boy iar? 
Să-l faceţi să-i fie rușine și să treacă de partea voastră? Pentru 
ce? Gândiţi-vă un pic. La ce ne-ar folosi asta? 

— Mă întrebam doar, spuse Buddy, dacă se droghează sau ce 
fac. 

— Da, ei, Kenneth are niște metamfetamină ca să-l ţină alert. 
Și niște bere, asta-i tot. Mai vreţi să știți ceva? 

Foley se uită la Buddy. Buddy ridică din umeri și Foley îi spuse 
lui Maurice: 

— Ai cumva niște bourbon? 

Maurice zâmbi. 

e 

Moselle privea de la fereastra din dormitor: îi urmări urcând în 
camioneta comercială mare care avea numele unei companii 
într-o parte; privi până când poziţiile roșii ale dubei erau mult în 
față pe drum și apoi dispărură. Se duse la telefon uitându-se la 
cartea de vizită pe care i-o dăduse Karen, pe care scria: Karen 
Sisco, Ajutor de Șerif al Statelor Unite, suna important, o carte 
de vizită drăguță cu o stea argintie într-un cerc pe ea. Ceasul de 
lângă pat arăta 2:20. Stătuseră jos aproape două ore vorbind și 

bând, Moselle așteptându-i să plece. Ştia ce voia s-o întrebe pe 
această Karen Sisco, dar nu știa ce va spune după, sau cum va 
răspunde la întrebări, conștientă că va fi întrebată. Era cu mâna 
pe telefon. O dădu la o parte, vrând să se mai gândească. Să-și 
aranjeze textul în minte. Să fumeze niște iarbă mai întâi. 

Foley se vedea jucându-și sfârșitul vieții și era tăcut, urmărea 
cum se petrece scenă cu scenă: în sufrageria lui Maurice, 
jumătate de galon de vodcă pe măsuţa de cafea, privindu-l pe 
Maurice cum face eschive, povestind ce priceput era el în ring; 
ascultându-i remarcile stupide lui White Boy și râsul enervant; 
ascultând limbajul lui Kenneth, care părea tot făcut numai din 
sunete hip-hop, ritmic, dar fără vreun sens; Foley stătea să 
asculte nişte  nenorociţi  prezentându-și realizările, niște 
inadaptaţi care încercau să nu pară niște ratati, Foley realizând, 
la dracu', aici era un pic mai mult de ce fusese în mare parte 
viața lui. Il auzea pe Buddy făcând comentarii încet care 
trebuiau să șuiere, dar cădeau în picaj, aceleași și aceleași 
lucruri dintotdeauna, vorbăria pe care o auzeai în curte, doar că 
aici nu se deranja nimeni să asculte, toți fiind preocupaţi de 
următorul lucru pe care aveau să spună. Noi, toți băieți duri, își 
spuse Foley. 

In sufragerie, cu vodca, Maurice împărţise măști de schi 
înainte de a pleca. Acum stătea în partea din spate a dubei pline 
de ţevi de plastic și echipament: Kenneth conducea, zburând pe 
bulevardul Woodward pe lângă vitrine întunecate de magazine 
și parcări luminate de mașini folosite, zăpada strânsă grămezi 
pe mijloc, drumul larg deschis pentru ei la ora asta târzie. De 
două ori, Buddy îi spusese lui Kenneth să încetinească. Kenneth 
rânjea în oglindă. Buddy scoase 38-ul și îi puse ţeava în ceafă lui 
Kenneth. 

— Pregătește-te să apuci volanul, îi spuse Buddy lui Maurice, 
când îl împușc pe dobitocul acesta. Kenneth se uită în sus în 
oglindă și-l văzu pe Buddy acolo, iar Maurice spuse: 

— Fă cum îţi spune, omule; mergi mai încet. Ajunseră la Long 
Lake Road, o luară pe Vaughan și se plimbară în susul și-n josul 
drumului de două ori, uitându-se după mașini ale serviciilor de 
pază sau orice fel de supraveghere, înainte de a intra pe aleea 
circulară a lui Kichard Ripley. 

Toţi cinci erau acum în partea din spate a dubei, ciocnindu-se 
unul într-altul, până când Maurice îi dădu drumul afară lui White 
Boy pe ușa din spate și lăsă portierele deschise destul cât să 
vadă Foley printre ele. 

— Sună la ușă, spuse Maurice. Ei deschid ușa, suntem intraţi. 
Nu deschid și-l întreabă ce vrea, White Boy spune că omul de la 
încălzire a venit să repare furnalul care s-a stricat. Ei spun că nu 
au chemat niciun om de la încălzire, White Boy întrebă dacă 
poate folosi telefonul, să-și sune șeful care probabil i-a dat o 
adresă greșită. Se uită afară pe fereastră, văd camioneta. Da, se 
pare că spune adevărul, e de la încălzire, într-adevăr, și e și alb. 

Îl urmăriră sunând la ușă din nou. De data aceasta nu trecu 
nicio jumătate de minut și lumini se aprinseră de fiecare parte a 
intrării. 

— Pregătiţi-vă să schiaţi, spuse Maurice, trăgându-și cagula 
peste față. Acum ușa se deschidea și spuse: La treabă. 

Foley avu timp să vadă un tânăr în pragul ușii, cu cămașa 
atârnând descheiată peste blugi, cu un moment înainte ca White 
Boy să-l împingă și să intre în casă cu el. Maurice era afară din 
camionetă și Kenneth, cu o pușcă, se lupta să fie el următorul. 
Buddy îl prinse de gulerul hainei și îl ţinu, deși se zbătea, până 
când ieși Foley. Dar după ce picioarele lui Kenneth atinseră 
pământul se întoarse cu arma sa de calibrul 12 asupra lui 
Buddy, încă în camionetă. Foley îi apucă ţeava armei cu o mână 
și o înfipse drept în sus în fața lui Kenneth, văzându-i ochii 
tulburaţi de metamfetamină. Foley spuse: 

— Treci în casă înainte să pățești ceva. Kenneth își apropie 
mult faţa de a lui Foley și se holbă îndelung la el înainte de a 
intra. 

Buddy întrebă: 

— Ce căutăm noi aici? 

Maurice îl ţinea pe tipul cel tânăr lipit cu spatele de o masă 
din holul de mărimea unei sufragerii: un tinerel care arăta bine, 
în jur de optsprezece ani, cu părul până la umeri: pantalonii și 
cămașa trebuie să le fi tras pe el când auzise soneria, fără 
pantofi, cu picioarele goale pe podeaua de marmură. Arăta 
speriat și așa și trebuie să fi fost, dând ochi în ochi cu cinci tipi 
cu măști de schi și arme. Foley îl văzu încercând să se poarte 
firesc, dând din cap. 

— Pe cuvântul meu, nu este aici. 


— A ieșit în seara asta în oraș? 

Acum tânărul arăta surprins. 

— E în Florida, Palm Beach. 

Maurice ezită. 

— Când trebuie să se întoarcă? 

Foley spuse: 

— Doamne Dumnezeule, ce contează? Vrei să-l aștepți? 

— Domnul Ripley e plecat pentru tot sezonul, spuse tânărul, 
de la Crăciun până de Paști. 

— Acum spune-mi cine ești tu, ordonă Maurice. 

— Sunt Alexander. 

Maurice spuse: 

— Băiete, nu mă interesează cum te cheamă. Vreau să știu ce 
îi ești omului, ce faci aici. 

— Am grijă de casă. 

— De unul singur? 

Păru că ezită înainte să spună: 

— Da, numai eu. 

Foley observă și îi aruncă o privire lui Buddy. Maurice spuse: 

— Ce îi ești tu omului, domnul Ripley? 

— Nu înţeleg ce vrei să spui. 

— Cum se face că te-a angajat să-i păzești casa? 

— O, e un prieten de familie. El și tatăl meu sunt vechi amici. 

— Și tac-tu e escroc? 

— Nu - nu înţeleg ce vrei să spui. 

— Unde e seiful lui Ripley, în care ţine lucrurile de valoare? 

— Seiful lui? N-am idee. 

— Hai să mergem sus, spuse Maurice, și făcu semn cu capul 
îngrijitorului casei să deschidă drumul. 

Alexander spuse: 

— Ştii ce? Cred că seiful este jos, în bibliotecă. Maurice îl 
împinse spre scara largă care făcea un cot în urcare spre 
porțiunea deschisă a holului cu zăbrele. 

— Tocmai ai spus că n-ai nicio idee unde se află. 

— Vreau să spun că acolo cred că este. 

— Da, și eu cred că nu vrei ca noi să mergem sus. Haide, du- 
ne la dormitorul omului. Pe scară, Maurice spuse: 

— Alexander? Și tânărul se opri și se uită peste umăr. Dacă 
dai drumul la vreo alarmă, sau aprinzi luminile afară, ești mort. 
Ai înţeles? 

El răspunse: 

— Să trăiţi. 

— Sunt cumva arme în casă? 

— Nu cunosc să fie vreuna. 

În holul larg de la etaj - încadrat de tablouri cu cai și vânători 
de vulpi pe lambriuri de stejar închis la culoare, scaune tapiţate 
și lămpi pe scrinuri - Maurice îi spuse lui Foley: 

— Bine, acum tu și cu domnul Buddy treceţi și verificaţi 
celelalte camere. Căutaţi pe perete în spatele tablourilor. 
Căutaţi pereții din dulapuri, în spatele hainelor. 

Foley spuse. 

— Verifică tu pereţii, da? 

— Omul are un seif, spuse Maurice, trebuie să fie pe-aici pe 
sus undeva. 

— Dar ce zici de casa lui din Florida? spuse Foley. Dacă sunai 
puteam să verificăm pereţii înainte să plecăm de-acolo. Asta 
dacă ai fi verificat înainte, să vezi unde e. Pricepi ce spun? 

Maurice nu se grăbea acum. Spuse: 

— Jack, nu te pune cu mine. Înţelegi? Nu am timp acum să se 
pună cineva cu mine. Se întoarse spre Alexander. Unde e 
dormitorul omului? 

— Acesta, spuse Alexander. Da, s-ar putea să fie aici, părând 
nerăbdător. Dar chiar când Maurice îi dădu un brânci spre ușă, 
Foley îl văzu pe Alexander uitându-se drept la el, speriat, 
îngrijorat - voia să-i spună ceva? Foley așteptă ca Maurice și 
băieţii lui să intre în dormitor. Se aprinse o lumină înăuntru și 
auzi vocea lui Kenneth, spunând: 

— Ei, na. Omule, fii atent la asta. 

Imediat ce rămaseră singuri Foley își rulă masca pe cap. 

— Ai purtat vreodată una din astea? 

— Eu nu schiez, spuse Buddy. 

— Pe ce pui pariu, spuse Foley, că mai e cineva aici? 

Deschiseră ușa camerei următoare, pipăiră după întrupător și 
aprinseră lumina. O cuvertură de satin albă acoperea patul 
mare. Foley se îndreptă spre camera următoare și Buddy 
întrebă: 

— Nu vrei să verificăm pereţii? 

— Ba bine că nu, spuse Foley. Nimic nu-mi place mai mult 
decât să verific pereţii. Ne întoarcem. Mai întâi vreau să văd 
unde doarme Alexander. 

— S-ar putea să folosească dormitorul lui Ripley. 

— Nu știu, s-ar putea, spuse Foley. Pare un băiat simpatic, 
nu? Se chinuie îngrozitor să se poarte firesc. 

Paturile erau făcute în următoarele două camere. 

— Tipul stă singur, spuse Buddy, la ce-i trebuie o casă ca 
asta? 

În primul dormitor în care intrară pe partea cealaltă a holului, 
patul era deranjat. 

— Dar nu s-a dormit în el, spuse Foley. 

Ajunseră în camera următoare, ușa deschisă, lumina stinsă. 
Foley o aprinse și văzu animale împăiate și o măsuţă de toaletă, 
tot felul de animăluțe, păsări, reptile, și un pat în care se 
dormise, cearceafurile atârnând într-o parte, perne mototolite, o 
pernă pe jos, o pereche de teniși... două perechi de teniși, blugi 
și un tricou aruncat pe braţul unui scaun. Foley îl ridică, era 
albastru închis cu o inscripţie: UNIVERSITY OF MICHIGAN, scrisă 
cu galben. Se duse lângă pat, se aplecă până aproape de perne 
și simţi un miros fin, abia perceptibil. Îl auzi pe Buddy, în 
apropiere, spunând: 

— Puteai să fii un bun poliţist. Foley merse către ușa de la 
baie, acoperită în întregime aproape de o oglindă, și încercă să 
întoarcă mânerul ușii. Ușa era încuiată pe dinăuntru. Aproape de 
ea, cu obrazul pe sticlă, Foley spuse: 

— Drăguţo, deschide ușa. E în regulă, nu-ţi fac nimic, îți dau 
cuvântul meu. 

Liniște. 

Se îndreptă și se văzu în oglindă purtând paltonul, cămașa 
albă și cravata și cagula. Arăta stupid. Işi scoase cagula și o 
îndesă într-unul din buzunarele paltonului. 

— Domnișoara? M-ai auzit? 

O voce de femeie înăuntru, aproape de ușă, spuse: 

— Unde e Alexander? Vocea îi era destul de calmă. 

— E bine. 

— Spune-i să zică ceva. 

— Nu e aici, dar e bine. 

— Ce vrei? 

— Deschide ușa și îţi explic. 

El aștepta. 

— Domnișoară, pot să sparg ușa. Nu vreau să te sperii, dar știi 
că pot s-o fac. Așteptă din nou uitându-se la Buddy și îl văzu pe 

Buddy îndreptându-se când se auzi clinchetul încuietorii. Foley 
răsuci mânerul, dădu un brânci ușii și o lăsă să se balanseze 
deschizându-se în baie. 

Femeia stătea lângă duș departe de ușă - nu studenta 
drăgălașă pe care se aștepta Foley s-o vadă - nu, femeia asta 
putea avea chiar patruzeci de ani cu părul ei gros roșcat 
atârnând desfăcut: o femeie mare cu sâni mari care se vedeau 
clar prin sutienul ei subţire, și chiloţi cu talie joasă, buricul ei în 
mijlocul unei mici adâncituri a burţii. Arăta gata să dea în Foley 
dacă se apropia de ea. 

El spuse: 

— Ești iubita lui Alexander? Avea îndoială în glas, și ea 
confirmă. 

— Lucrez aici. Sunt menajeră. 

Buddy se apropie. 

— Asta e camera ta? 

Ea spuse: 

— Arată cumva a camera domnului Ripley? 

Buddy îi aruncă o privire lui Foley. 

Foley întrebă: 

— De cât timp lucrezi pentru el? 

— De ce vrei să știi așa ceva? 

— Spune-ne unde e seiful, spuse Buddy, și te lăsăm în pace. 
Foley spuse: 

— Tu și cu Alexander puteţi să vă întoarceţi la treburile 
voastre. Cum te cheamă, iubito? 

— Nu sunt iubita ta, spuse femeia. 

Foley nu putea să și-o închipuie pe femeia asta fiind tanară, 
cu toate că s-ar putea să fie tot ceea ce putea să-și dorească un 
tinerel ca Alexander. Spuse: 

— Cred că ar trebui să stai înăuntru aici. Treci în duș și nu 
scoate un sunet. 

Avea mâinile în șold acum, ca și cum nu primea ordine de la 
nimeni, spunând: 

— Dar cine vă credeţi voi? 

Încruntându-se la ei. 

— Dacă îi vezi pe ceilalţi, spuse Foley, o să-ţi dai seama că 
suntem băieții buni. Vorbesc serios, ascunde-te în duș, pentru 
binele tău. Ea întrebă: 

— Ce aţi făcut cu Alexander? Unde e? 


Când îl auziră pe Kenneth: 

— Cine e acolo? 

Înainte să-și dea seama, era în cameră: Kenneth venind spre 
baie cu pușca lui, ochii strălucindu-i în masca de schi, ochii i se 
aprinseră la vederea roșcatei în desuuri. 

— Hai, pe dracu', spuse Kenneth, o să ne distrăm. 

e Capitolul 25 


Telefonul sună când Karen, în pat, se uita la numerele 
luminoase în întuneric: 3:45. Era sigură că e Foley. In momentul 
cât îi luă să se ridice într-un cot și să întindă mâna după telefon, 
niciun alt nume nu era în mintea ei. 

Spuse alo și simţi o dezamăgire când o voce feminină spuse: 

— Mă scuzaţi că v-am trezit. 

— Nu-i nimic, spuse Karen, nu m-aţi trezit. 

— Motivul pentru care sun e că vreau să vă pun o întrebare. 

Era Moselle. 

— Te rog. 

— Dacă știu că o să se întâmple ceva - cum ar fi că se dă o 
lovitură și nu spun poliţiei că știu... Sunt, știți, aș putea fi 
acuzată din cauză că știam? 

— Când ar trebui să se întâmple? 

— Vezi, știam ceva și altă dată când un om a fost ucis și nu 
am spus nimic. 

— Mi-ai povestit. Ai spus că un om a fost aruncat în aer. 

— Despre el vorbesc. Mi-au spus că dacă zic ceva voi fi 
moartă și eu. Așa că n-am spus. Vezi, de data asta mi s-a spus 
același lucru. Numai că există un motiv pentru care aș putea fi 
și eu prinsă la mijloc, și nu vreau să se întâmple așa ceva. 

— Cine te-a ameninţat, Maurice? Un moment de tăcere. Dacă 
ascunzi informaţii despre un delict, da, ești complice, participi la 
un act ilegal prin asociere. Nu trebuie neapărat să fii acolo. Când 
are loc chestia asta, mâine? 

— Mai devreme. Bun, ţi-am spus și știi că nu sunt implicată. 

— Dar când va avea loc? spuse Karen și aşteptă. E Maurice 
acolo? 

— A plecat. 

— Ești singură? 

— Nu vreau să spun nimic mai mult decât trebuie. 

— Moselle, ajung cât de repede pot. Vrei să m-aștepţi, să nu 
pleci nicăieri? 

Închisese. 


Karen îl sună pe Raymond Cruz acasă, îl trezi și se uită la ceas 
tot timpul cât vorbiră, un minut și ceva. El îi spuse că o mașină 
cu cineva de la Jafuri se va afla la hotel până când se îmbrăca 
ea. 

e 

Kenneth se îndreptă spre menajera roșcată din baie spunând: 

— Cum te cheamă, mami? Ea nu vru să-i spună, nu vru să 
scoată o vorbă până când el se agăță cu un deget de talia 
chiloților ei, trase de elastic uitându-se înăuntru și spuse: 

— Hai, pe dracu'. 

Menajera roșcată spuse: 

— leşi afară de-aici, nemernicule, și-l plezni peste mână. 

Kenneth, rânjind la ea, spuse: 

— Maurice tre’ să vadă asta, și o trase de braț afară din baie, 
pe lângă Foley și Buddy, ca și cum nici nu erau acolo. 

— O să i-o tragă, spuse Buddy. 

Foley tăcea din gură. Merseră în spatele lui, prin hol până la 
dormitorul principal, Kenneth aruncându-le o privire; nu păreau 
să-l deranjeze. O duse pe servitoare în dormitorul lui Ripley: 
partea din faţă era o cameră de așteptare, plină de scaune 
tapițate, cu perne, și o canapea, totul alb, totul alb sau negru, 
un bar, un televizor mare, o combină muzicală, patul imens al 
omului zărindu-se printr-o intrare cu arcadă unde Maurice, 
dezbrăcat de salopeta lui, scotea costume și haine sportive din 
camera dulap ca să se uite la ele, pe unele le arunca pe covor, 
pe altele le așeza pe scaun. 

Alexander era în camera de așteptare stând cu White Boy. 
Când Kenneth intră cu servitoarea, Alexander îi strigă numele: 
„Midge!” și se îndreptă spre Kenneth, spunându-i s-o lase în 
pace. Foley ajunse în cadrul ușii la timp să-l vadă pe White Boy 
apucându-l pe Alexander de gât, frecând scalpul băiatului cu 
pumnul până când acesta ţipă, apoi aruncându-l pe canapea. 

Kenneth avea iar un deget în chiloţii ei, Midge ţinându-l de 
încheietură, Kenneth spunând, ca și cum făcea un anunţ: 

— Căţeaua asta are păsărică roșcată. Aţi văzut vreodată una 
roșcată? 

Foley văzu cum servitoarea dădu drumul încheieturii lui 
Kenneth și îl plesni peste față. Kenneth, răsucit pe jumătate, se 
întoarse cu pumnul strâns și o lovi în obraz. Ea ateriză pe 
canapea. Imediat, în timp ce Foley privea, Alexander se târi 

până la ea ca să-i dea părul la o parte de pe obraz și s-o ia de 
mână, în timp ce femeia se uita la Kenneth, șocată. 

— Am văzut unele vopsite blonde la surorile noastre negrese, 
spuse Maurice din partea cealaltă a camerei, dar nu cred că am 
văzut vreuna roșcată naturală. 

— Băiatul ăsta, spuse Kenneth, o scărpina pe servitoare, își 
lua niște păsărică de îngrijitor de casă. 

Maurice îi spuse lui Alexander: 

— Cum e, băiete, bunicică? 

Kenneth spuse: 

— Cred că ar vrea să se încaiere cu un bărbat, pentru 
schimbare. Să fie rezolvată într-un fel de care să-și aducă 
aminte. 

— Nu până nu termini de căutat, spuse Maurice. Vreţi careva, 
vă rog, să găsiţi nenorocitul ăla de seif? 

Afară în hol Buddy îi spuse din nou lui Foley: 

— Or să o violeze toţi. Noi ce ar trebui să facem, să privim? 

e 

Moselle era pe sofa, cu o ţigară într-o mână, ţinându-și halatul 
încheiat cu cealaltă. Privirea ei insistentă se muta de la 
detectivul așteptând în hol cu telefonul lui, la Karen Sisco stând 
lângă ea. Mai mulți albi în casă zilele astea decât atunci când în 
casă locuiau albi. 

— Îi spun că nu e treaba mea. Vezi, dar lui îi place să se dea 
mare cu ce face. Ştie că nu o să-l torn. Dar acum, de data asta 
vrea ca eu să zic ceva. Și dacă nu o fac, știu că mă va aranja rău 
de tot. Vezi, sunt doi albi cu el... 

— În seara asta? întrebă Karen. Moselle dădu din cap și trase 
din ţigară, vrând să spună cum trebuie, dar să nu spună prea 
mult. 

— Chiar acum, în secunda asta. Au plecat cu Maurice. Moselle 
făcu o pauză, privirea ei îndreptându-se spre hol, apoi ridicându- 
se la Karen Sisco din nou. Dar nu se întorc cu el. O văzu pe 
Karen alunecând în jos pentru a se așeza pe marginea 
canapelei, aproape de ea. 

— Îi lasă acolo. 

Ințelesese. 

— Ai putea spune și așa. 

— Le știi numele? 

Moselle dădu din cap. 

— Nu am fost prezentată. 

Karen asta spuse: 

— Te joci cu mine? Vocea ei suna iritată, nu mai era persoana 
drăguță. Care e jocul tău? Ce încerci să-mi spui? Privirea ei 
deveni aspră. 

Moselle se aplecă în partea opusă ei. 

— Nu știu numele omului până nu mi-l spune Maurice. Vezi, 
atunci ar trebui să spun poliţiei cine e persoana asta și unde 
poate fi găsit, la casa tipului ăsta bogat. Bun, dacă fac asta, o 
să-mi distrugă toată viața și probabil voi intra la închisoare. Dar 
dacă nu o fac, atunci n-o să mai fiu pe lumea asta, drăguțo. Asta 
încerc să-ți spun! 

Karen părea să se mai relaxeze spunând: 

— Dar de ce să-l torni tocmai pe tipul ăsta? g 

— Pentru că Maurice vrea recompensa pusă pe capul lui. In 
speranța că, înţelegi, plătesc și dacă omul e mort. 

Moselle își stinse ţigara într-o scrumieră pe care o avea pe 
brațul canapelei, simțind cum privirea lui Karen Sisco o 
urmărește atent. 

— Vezi, omul e un pușcăriaș evadat din Florida. 

Simti privirea insistentă a lui Karen, apoi simţi că se ridică, și 
când Moselle se uită, Karen în haina ei lungă traversase deja 
încăperea, plecând. 

e 

Aveau măștile date jos și întorseseră pe dos dormitorul lui 
Ripley: sertare scoase și lăsate așa, tablourile jos de pe pereti, 
cuverturile de pe pat aruncate, salteaua tăiată. 

Foley și Buddy, întorși de la verificat camere, stăteau în hol 
uitându-se înăuntru. Foley spuse: 

— Ai ascunde bani în saltea? 

— Eu îi las pe ai mei pe noptieră, spuse Buddy. Asta este o 
mare porcărie. Dobitocii or să ajungă să se mulţumească cu 
televizoare. 

— Vrei să plecăm? 

— Sunt gata oricând, spuse Buddy, dar cum rămâne cu 
servitoarea și cu puștiul? 

— Nu știu, spuse Foley, uitându-se la ei acum, pe canapeaua 
din camera de așteptare. Știa, dar nu voia să spună. Păreau 
rigizi, ţinându-se de mână, temându-se să miște. Kenneth, 

aproape de ei, scotea sticle de vin și tărie dintr-un dulăpior și le 
alinia pe bar. 

Buddy spuse: 

— Văd că nu prea ai chef să faci asta. 

— Nici n-am avut vreodată. 

— Înainte de a pleca, spuse Buddy, cred că trebuie să 
rezolvăm cu dobitocii ăştia. 

Foley îl aprobă dând din cap. 

— Da, așa cred. Se întoarse spre Buddy atunci. Ascultă, de ce 
nu pleci tu și fac cu curăţenie. 

— Ce tot vorbești acolo? zise Buddy încruntându-se. 

Foley nu răspunse pentru că nu putea explica ce simţea, că 
astea erau ultimele scene din viaţa lui pe terminate, că în puţin 
timp avea să se sfârșească, și el se resemnase cu asta. Aici, nu 
pe un gard într-un penitenciar. Era ca și cum Clyde Barrow, 
mergând pe acel drum de ţară în '34, ar fi știut că va da de toţi 
șerifii aceia și că nu era nimic de făcut. Cum poți explica un 
asemenea sentiment cuiva? Chiar și lui Buddy... Buddy era deja 
destul de nedumerit și îl făcea să pară neliniștit. Foley spuse: 

— la camionul și tai-o de-aici. 

Buddy încă încruntându-se, spuse: 

— Nu știu la ce te gândești, dar plecăm împreună o dată ce 
iau cheile de la Kenneth. 

Îl auziră pe Maurice atunci, care încerca înăuntru haine, 
spunându-i lui Kenneth: 

— Pune niște muzică, și-l văzu pe Kenneth la bar răscolind un 
teanc de CD-uri. 

— Nu are decât Frank Sinatra, spuse Kenneth, și încă câţiva, 
Sammy Davis ăla mic, numai jazz. 

— Pune Frank Sinatra, spuse Maurice, privindu-se în oglinda 
înaltă. Merge și cu Frank Sinatra. 

— Hai, pe dracu', omul are și Esther Phillips. 

— Așa mai merge. Pune-o pe Esther. 

— „Confessin' the blues”. 

— Vezi dacă are „Long John Blues” pe el. 

Foley și Buddy, în faţa ușii, se uitau de la Maurice la Kenneth. 

— Da, numărul zece. 

— Pune-l, omule. O femeie se duce să-l vadă pe Long John, 
dentistul de doi metri, spuse Maurice, privindu-se în oglindă 
răsucindu-se într-o parte și-n alta, de parcă se putea să-i vină 

bine costumul dacă se uita la el dintr-un anumit unghi, nu ar 
mai fi atârnat pe el ca un sac, numai vârfurile degetelor ieșindu-i 
din mâneci. Da, asta este. Long John îi spune femeii că are 
nevoie de plombe la carii. Maurice se privea, capul său 
mișcându-se cu încetinitorul, dar în ritmul muzicii. li zări pe 
Foley și Buddy în oglindă, urmărindu-l din cadrul ușii. Ce mai 
faceți? Aţi găsit ceva? 

Foley ridică mâinile goale. Apoi se întoarse când White Boy îi 
atinse intrând în cameră, White Boy ţinând un sul de bancnote 
prinse cu un cauciuc. 

— Șase sute, i-am găsit în bucătărie. 

— E un început, spuse Maurice, când Alexander veni spre el 
de pe canapea. 

— Sunt ai mei. Domnul Ripley mi i-a dat mie. 

Alexander dădu să apuce banii și White Boy întinse mâna 
deasupra capului. 

— Haide, am nevoie de ei pentru școală. 

White Boy spuse: 

— O, bine, ia-i, oferindu-i sulul de bani; dar când Alexander 
încercă să îi ia, White Boy ridică braţul drept în aer din nou, 
rânjind la el, ţinându-l departe cu cealaltă mână. 

— Jefuiești copii? întrebă Buddy. Sau femei bătrâne? 

— Pe oricine putem, spuse Kenneth, dând din cap pe Esther 
Phillips. Dacă ești hoț, cu asta te ocupi, omule. Jefuiești lumea. 

Buddy intră în cameră și Foley îl apucă de braț ca să-l 
oprească. Îl urmăriră pe White Boy jucându-se cu Alexander, 
fluturându-i banii în față, apoi ridicându-i unde nu-i putea ajunge 
când încerca să apuce sulul. O văzură pe Midge ridicându-se ca 
să-l ajute pe Alexander, și Kenneth îi tăie calea imediat cu 
mâinile ridicate, făcându-se c-o atinge pe sâni. Îl văzură pe 
White Boy târându-l pe Alexander de păr într-un dulap, 
aruncându-l înăuntru și încuind ușa. Buddy își scoase arma și 
Foley spuse: 

— Nu te băga. 

— Nu pot. 

— Hai să mergem să vorbim cu Snoop. 

Merseră până unde acesta stătea uitându-se în oglindă. 

— Nu e niciun seif, spuse Foley. Nu sunt nicăieri nici bani, nici 
pietre ascunse. 

Maurice își studia profilul. 

— Aţi căutat bine? 

— Glenn visa. 

— Nenorocitul de Glenn, spuse Maurice. Da, păi, luăm ce 
putem. Vrei un costum? Tu vrei ceva spoit? Cele de pe jos de- 
acolo, puteţi să le luaţi pe oricare din alea, mie nu-mi folosesc. 
Vreti pantofi? Are omul, trebuie să fie vreo douăzeci de perechi 
în dulap. Prea mari pentru mine. Se uită în oglindă și strigă: 
White Boy! Sunt cumva niște cutii de carton în camion? Aruncă 
rahaturile de prin ele și adu cutiile aici. Luăm vinul și tăria... Hai, 
și uită-te și-n bucătărie, în frigider. Vezi ce-ţi place. 

ÎI văzură în oglindă pe White Boy pornind, apoi oprindu-se și 
privind înapoi. 

— Ce-ar fi să mă ajute cineva? 

Maurice spuse: 

— Vreţi să-i dați o mână de ajutor? 

— Plecăm, spuse Foley. 

— Plecăm toţi, cât mai repede. Maurice se întoarse și strigă la 
White Boy. la-l pe Kenneth. 

— Nu mai e aici. 

— Păi, unde e? 

— A luat-o cu roșcata spre hol, spuse White Boy. 

Și Foley își spuse: „Incepe.” 

e 

Maşini ale poliției locale și ale șerifilor stăteau de-a lungul 
străzii Vaughan, forme de metal în întuneric, cerul încărcat, 
mașini nemarcate pe lângă nămeţii de zăpadă, lângă peretele 
din faţa casei și blocând ambele capete ale aleii circulare. 
Detectivul de la Jafuri spuse: 

— Lasă-mă să văd ce se întâmplă, și cobori din mașină. Pe 
drum o întrebase despre evadarea de la Glades și cam asta 
fusese tot ce discutaseră. Detectivul de la Jafuri spusese că nu 
auzise niciodată de Jack Foley. 

Karen era afară din mașină când se întoarse el de la grupul 
care se strânsese în jurul unei mașini. li spuse că îl așteptau pe 
inspectorul Cruz, nu ajunsese încă. Merseră la capătul cel mai 
apropiat al aleii circulare și detectivul de la Jafuri îi arătă 
camionul parcat în faţa intrării. Contactaseră compania și 
aflaseră că le lipsea un camion care trebuie să fi fost furat în 
seara aceea. 

Karen spuse: 


— Se pare că ușa de la intrare e deschisă. 

— Este, spuse detectivul. A ieșit un tip din casă acum un 
minut. A luat niște cutii din camion, a intrat înăuntru și a împins 
ușa cu piciorul, dar nu s-a închis complet. Karen se uita fix la 
ușa aceea de la intrare. Detectivul spuse: 

— Raymond trebuie să ajungă imediat. Vrei să fumezi? E în 
regulă aici lângă zid. Karen scutură capul. El avea probleme cu 
bricheta, nu reușea s-o aprindă. Într-un târziu își aprinse ţigara, 
se uită în sus și spuse: 

— Hei, unde te duci? 

Karen merse pe alee până la intrare, mâna dreaptă în buzunar 
strângând Sig Sauer-ul. 

e 

Foley văzu ce se întâmpla uitându-se în oglindă și într-un fel 
era ca și cum urmărea un film: 

— Kenneth e ca un taur comunal: dacă mișcă, trage-i-o, spuse 
Maurice, răsucindu-se pe-o parte și alta ca să-și studieze 
imaginea, luând o privire serioasă, apoi se opri și îi spuse lui 
Buddy: Omule, ce faci cu aia? 

Acum Foley se uita la 38-ul cu ţeavă scurtă din mâna lui 
Buddy, îndreptat spre Maurice; Buddy spunea: 

— Mă băieţi, voi sunteţi răi, Snoop. 

Și Maurice spuse: 

— Ştii, rău în zilele noastre, omule, înseamnă bun, când 
Buddy veni și-l lovi peste gură cu stânga și Maurice se 
dezechilibră căzând peste oglindă și stătu acolo cu mâna pe 
față, ochii lui căpătând o expresie vicleană. 

— Stai cu ochii pe Snoop, spuse Buddy, cât mă duc eu să-l 
caut pe Kenneth. 

Foley își scoase Beretta din palton, văzu privirea pierdută a lui 
Maurice urmărindu-l pe Buddy pentru un moment și întorcându- 
se la loc pe el, Maurice își atingea gura însângerată în timp ce 
se uita la armă. Scoţându-și sacoul spuse: 

— Jack, tu nu folosești arma, nu-i așa? 

— Aproape niciodată. 

— Ești agitat? 

— Puțin. 

Maurice aruncă sacoul pe podea și merse trecând de Foley 
lângă pat. Ridicându-și salopeta albă spuse: 

— La aranjamente ca ăsta, nu ai nici cea mai vagă idee ce 
dracu' faci. Fii sincer cu mine - bine? 

— Ai dreptate, spuse Foley, și întinse Beretta și îl împușcă prin 
salopeta pe care o ţinea în faţă. Așa că mi-am spus, de ce să 
risc? spuse Foley, și îl mai împușcă o dată și văzu gura 
însângerată a lui Snoop și ochii holbaţi devenind sticloși, îl văzu 
scăpând salopeta și auzi cum aceasta lovește podeaua, ceva 
greu într-unul din buzunare, și văzu sângele în mijlocul tricoului 
alb al lui Snoop. Îl urmări cum se așază pe pat, apoi cum cade 
pe spate cu ochii deschiși și rămâne așa. Foley luă și arma lui 
Snoop, tot o Beretta, din salopetă și fugi afară din cameră. 

Îl văzu pe Buddy aproape în capătul holului uitându-se înapoi 
în direcţia aceasta, cu arma ridicată, așteptându-l. Spuse: 

— Foley două-pistoale. Ce-a făcut Snoop, te-a ameninţat cu 
arma? 

— Avea de gând, spuse Foley. Ascultă, Kenneth o să fie 
pregătit dacă nu e surd. 

— O să intru brusc acolo și îl împușc, spuse Buddy. Ceva ce n- 
am mai făcut până acum, să împușc pe cineva. 

— Ştii că are pușca aia. 

— Dacă stai lipit de perete lângă ușă, întinzi mâna și răsucești 
clanţa... Înţelegi ce vreau să spun? 

Foley strecură pistolul din mâna stângă în buzunarul hainei, 
se lipi cu spatele de perete și se uită la Buddy, stând acum în 
fața ușii. Mâna stângă a lui Foley se întinse spre clanţă. O apăsă. 
Buddy lovi ușa, intrând imediat ce aceasta se deschise, și 
împușcătura îl aruncă înapoi în hol - pe lângă Foley care deja se 
afla în ușă. Îi văzu dezbrăcaţi, amândoi stând în capul oaselor în 
pat, Kenneth armându-și pușca, Midge plecă de lângă el, 
adunând cearceafurile care atârnau în partea ei de pat, și se 
întoarse ca să le arunce ca o plasă peste Kenneth când arma se 
descărcă și cearceafurile luară foc, iar Foley trăgea unul, două, 
trei gloanţe în Kenneth, undeva dedesubt acolo. Foley o privi pe 
Midge, complet dezbrăcată, sărind în picioare și târând 
cearceafurile în flăcări jos de pe pat și îl vedea pe Kenneth 
acum, cu găuri de gloanţe în piept. 

Foley îngenunche lângă Buddy în hol, îl pipăi pe gât încercând 
să-i ia pulsul și spuse: „La dracu'!” Se uită în sus la Midge - 
femeii nu-i păsa că era încă dezbrăcată, sau poate nici nu era 
conștientă de asta - stând lângă el. 

— E mort, spuse Foley. 

Ea tăcu un moment înainte de a întreba: 

— Unde e Alexander? 

— În dulap, spuse Foley ridicându-se. Dar stai aici. Unul din ei 
e încă în viaţă. 

e 

Karen stătea în ușa deschisă de la intrare. Văzu cutii de 
carton aruncate în hol și un bărbat pe scară, un tip mare cuo 
armă în mână. La sunetul împușcăturilor venind de sus el se 
oprise și acum părea că nu știe ce să facă. Karen era cu ochii pe 
el, amândoi așteptând, ascultând. Auzi mișcare afară, pași 
grăbiţi în zăpadă, apoi liniște, și apoi o voce o strigă: 

— Karen? 

Îl văzu pe cel de pe scară întorcându-se la acest sunet și îl 
văzu pe Foley, în acel moment, în partea deschisă a holului de la 
etaj, uitându-se la ea prin grilaj. Se mișcă atunci, repede, la 
picioarele scării, îndreptă Sig Sauer-ul asupra celui de pe scară, 
iar acesta se întoarse către ea și ea spuse: ` 

— Poliția! Aruncă arma sau ești mort. Imediat, arunc-o. Il privi 
pe tip care luă o poziţie ciudată ca să-și lase arma pe scări. 
Arăta speriat de moarte. Ea spuse: 

— Acum coboară, și îl văzu pe Foley, în capul scărilor acum, 
privind-o. 

El spuse: 

— Ăsta e White Boy Bob. Pe bune, așa i se spune. Ceilalţi doi 
sunt morţi. Făcu o pauză. La fel și Buddy. 

Karen spuse: 

— Nu mișca. 

Îl aduse pe White Boy prin hol până la ușa deschisă, la 
polițiștii și detectivii care stăteau pe alee. Îl văzu pe Raymond 
Cruz în lumina lămpilor de-afară și spuse: Mai e unul. Mă lași pe 
mine să-l arestez? 

Raymond ezita: 

— De ce? 

— İl cunosc. 

— E un prieten? suna surprins acum. 

— II cunosc, spuse Karen. 


Foley coborâse și stătea unde scara făcea curba. Când Karen 
traversa foaierul până la picioarele scării, îl văzu trăgându-și 
ceva croșetat peste faţă și acum purta o mască de schi. 

Ea spuse: 

— Haide, Jack, nu face asta. 

— Prefă-te că sunt altcineva. 

— Crezi că te-aș împușca? 

Foley scoase pistolul din buzunar. 

— Dacă nu tu, unul din băieţii ăia o va face. Ti-am spus, nu 
mă mai întorc. 

Erau în hol acum, în spatele ei. Raymond Cruz și încă vreo 
șase aliniaţi, privind. 

— Ce ești tu, întrebă Karen, un desperado? Pune armele jos. 

El le ridică la înălțimea șoldului și ea auzi zgomote în spatele 
ei și ridică rapid mâna, cu toate că nu se întoarse ca să se uite 
în acea direcţie. Karen nu se grăbea acum. 

— Bine, Jack, și cu un oftat ridică Sig Sauer-ul cu o mână și 
trase și el căzu pe scară, scăpând armele, apucându-și strâns 
șoldul drept. Ea se răsuci spre Raymond spunând: 

— Așteaptă, bine? Și urcă scara până acolo unde se afla 
Foley. Se așeză pe o treaptă și atent, ușor, ridică masca de schi 
și se uită în ochii lui trişti. 

— Îmi pare rău, Jack, dar nu pot să te împușc. 

— Dar tocmai m-ai împușcat, pentru numele lui Dumnezeu. 

— Ştii ce vreau să spun, spuse ea. Vreau să știi că te consider 
un tip a-ntâia. Nu am simţit nicio secundă că ești prea bătrân 
pentru mine. Apoi spuse: Mă tem, totuși, că treizeci de ani de- 
acum încolo nu voi mai fi de aceeași părere. Imi pare rău, Jack, 
sincer îmi pare rău. 

Săracul de el, se vedea că îl doare. 

(J 

La opt dimineața, vorbind cu tatăl ei, Karen spuse: 

— Nu știu încă dacă or să îl acuze și de omucidere. Mă 
îndoiesc că o vor face. FBl-ul l-a reţinut, așa că atunci când 
termină cu el, se întoarce probabil în Florida. 

— Nu ar fi ceva, să te trimită pe tine să-l duci? 

— E posibil. 

— Să petreceţi niște momente plăcute în avion să luaţi 
preludiul, sau cum îi spuneţi voi, de unde a rămas. Apoi să-l 
arunci în celulă. 

— Știa ce face, spuse Karen. Nu l-a forțat nimeni să jefuiască 
bănci. Ştii zicala aceea: „Nu face prostii, dacă nu poți plăti”. 
— Fetița mea, spuse tatăl ei, gagica dură... 

